(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΟΣΤ΄

Δευτέρα, 17 Φεβρουαρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας των Βουλευτών κ.κ Θ. Ρουσόπουλου, Γ. Μουλκιώτη. , σελ.
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 1ο Πειραματικό Γυμνάσιο Νέας Ιωνίας Μαγνησίας και απο το 2ο Δημοτικό Σχολείο Άρτας., σελ.
3. Ανακοινώνεται ότι ο Πρόεδρος της Κοινοβουλευτικής Ομάδας «ΠΑΣΟΚ-Κίνημα Αλλαγής» κ. Νικόλαος Ανδρουλάκης με την από 17 Φεβρουαρίου 2025 επιστολή του προς τον Πρόεδρο της Βουλής, μας γνωστοποιεί την προσχώρηση της Βουλευτού Α' Θεσσαλονίκης, κυρίας Ουρανίας (Ράνιας) Θρασκιά στην Κοινοβουλευτική Ομάδα «ΠΑΣΟΚ-Κίνημα Αλλαγής»., σελ.
4. Ανακοινώνεται ότι με την από 17 Φεβρουαρίου 2025 επιστολή της, η Βουλευτής Α' Θεσσαλονίκης κ. Ουρανία Θρασκιά μας γνωστοποιεί την προσχώρησή της στην Κοινοβουλευτική Ομάδα «ΠΑΣΟΚ-Κίνημα Αλλαγής»., σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς την Υπουργό Πολιτισμού με θέμα: «Συνιστά χαρακτηρισμένο αρχαιολογικό χώρο η έκταση του πρώην Ιπποδρόμου, η οποία έχει τεθεί προς πώληση», σελ.
 β) Προς τον Υπουργό Υποδομών και Μεταφορών:
 i. με θέμα: « Όταν η κοινωνία προσπαθεί να αποκαλύψει την συγκάλυψη των Τεμπών, το Υπουργείο Μεταφορών αφήνει εσκεμμένα την περιοχή Σιδηροδρομικού Σταθμού Δομοκού χωρίς σηματοδότηση και τηλεδιοίκηση», σελ.
 ii. με θέμα: «Συνεχής υποβάθμιση του σιδηροδρόμου και των σιδηροδρομικών υπηρεσιών στη χώρα μας - Κλείσιμο εκδοτηρίων σε 34 σιδηροδρομικούς σταθμούς», σελ.
 iii. με θέμα: «Για την ασφάλεια και τις ελλείψεις σε προσωπικό και εξοπλισμό στην Υπηρεσία Πολιτικής Αεροπορίας (ΥΠΑ)», σελ.
 γ) Προς τον Υπουργό Ναυτιλίας και Νησιωτικής Πολιτικής:
 i. με θέμα: «Θα ασκήσει τον κατά νόμο πειθαρχικό έλεγχο ο αρμόδιος Υπουργός για το ναυάγιο της Πύλου μετά το πόρισμα του Συνηγόρου του Πολίτη», σελ.
 ii. με θέμα: «Το πόρισμα του Συνηγόρου του Πολίτη για το πολύνεκρο ναυάγιο της Πύλου και η υπονόμευσή του από το Υπουργείο Ναυτιλίας και Νησιωτικής Πολιτικής», σελ.
 iii. με θέμα: «Ανάγκη αναβάθμισης της ακτοπλοϊκής σύνδεσης Κυθήρων-Αντικυθήρων», σελ.
 iv. με θέμα: «Απουσία ολοκληρωμένου στρατηγικού σχεδιασμού για το Παλαιό Λιμάνι της Πάτρας», σελ.
 δ) Προς τον Υπουργό Αγροτικής Ανάπτυξης και Τροφίμων:
 i. με θέμα: «Εργασιακά προβλήματα των συμβασιούχων γεωπόνων του ΕΛΓΑ», σελ.
 ii. με θέμα: «Ζημιές στις βαμβακοκαλλιέργειες από τον παρατεταμένο καύσωνα το καλοκαίρι του 2024 στις κεντρικές και βόρειες περιοχές της Ελλάδος», σελ.
 ε) Προς τον Υπουργό Υγείας:
 i. με θέμα: «Ανάγκη λήψης άμεσων και επειγόντων μέτρων για τη στελέχωση της Παθολογικής Κλινικής του Νοσοκομείου Δράμας, μετά και την τελευταία άκαρπη προκήρυξη θέσεων ιατρών», σελ.
 ii. με θέμα: « Άμεσα μέτρα στήριξης των ασθενών με μεσογειακή αναιμία στη Δυτική Ελλάδα», σελ.
 iii. με θέμα: «Η επιτακτική ολοκλήρωση της ανακαίνισης και της υποστήριξης του Κέντρου Υγείας Αίγινας παραμένει ακόμα ζητούμενο», σελ.
 στ) Προς τον Υπουργό Εθνικής Άμυνας:
 i. με θέμα: «Διγλωσσία από μέρους της Κυβέρνησης σχετικά με τη συνάντηση του Υπουργού Εθνικής Άμυνας με την Πρέσβειρα της Γαλλίας στις 29-1-2025», σελ.
 ii. με θέμα: «Οι ευθύνες του ΥΠΕΘΑ για την σχεδίαση και την εκτέλεση της αποστολής στη ΛΙΒΥΗ», σελ.
 ζ) Προς τον Υπουργό Κλιματικής Κρίσης και Πολιτικής Προστασίας:
 i. με θέμα: «Για τη θωράκιση των κατοίκων της Σαντορίνης και των γύρω νησιών από τεκτονικά και ηφαιστειακά φαινόμενα», σελ.
 ii. με θέμα: «Σε ποιο στάδιο διερεύνησης βρίσκονται οι καταγγελίες περί χημικών εγκαυμάτων πυροσβεστών που συμμετείχαν στις επιχειρήσεις στα Τέμπη;», σελ.
 iii. με θέμα: «Για την αναιτιολόγητη απομάκρυνση κλιμακίου της Διεύθυνσης Αντιμετώπισης Εγκλημάτων Εμπρησμού (Δ.Α.Ε.Ε.) του Πυροσβεστικού Σώματος από τον τόπο του Εγκλήματος των Τεμπών», σελ.
 η) Προς τον Υπουργό Εθνικής Οικονομίας και Οικονομικών με θέμα: «Το Λαθρεμπόριο στον σιδηρόδρομο, οι αποκαλύψεις για το Έγκλημα των Τεμπών και οι δηλώσεις στελεχών της Κυβέρνησης», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου: Οι Υπουργοί Αγροτικής Ανάπτυξης και Τροφίμων, Εθνικής Οικονομίας και Οικονομικών, Εσωτερικών, Υγείας, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Κλιματικής Κρίσης και Πολιτικής Προστασίας, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 14-2-2025 σχέδιο νόμου: «Διεπαγγελματικές οργανώσεις, ενίσχυση του αγροτικού τομέα, οργάνωση των υπηρεσιών και εποπτευόμενων φορέων του Υπουργείου Αγροτικής Ανάπτυξης και Τροφίμων και επανεκκίνηση της αγροτικής οικονομίας»., σελ.
2. Κατάθεση σχεδίου νόμου:Η Διαρκής Επιτροπή Κοινωνικών Υποθέσεων καταθέτει τις εκθέσεις της στα σχέδια νόμων του Υπουργείου Υγείας: i. «Κύρωση της Συμφωνίας μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας της Κυπριακής Δημοκρατίας στον τομέα των μεταμοσχεύσεων» ii. «Κύρωση της Συμφωνίας μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας της Κυπριακής Δημοκρατίας στον τομέα των διασταυρούμενων μεταμοσχεύσεων νεφρού», σελ.
3. Κατάθεση Εκθέσεως Διαρκούς Επιτροπής: Η Διαρκής Επιτροπή Μορφωτικών Υποθέσεων καταθέτει την Έκθεσή της στο σχέδιο νόμου του Υπουργείου Πολιτισμού «Αναδιοργάνωση του νομικού προσώπου δημοσίου δικαίου με την επωνυμία «Εθνική Πινακοθήκη-Μουσείου Αλεξάνδρου Σούτσου» και νομικού προσώπου ιδιωτικού δικαίου με την επωνυμία «Μητροπολιτικός Οργανισμός Μουσείων Εικαστικών Τεχνών Θεσσαλονίκης», ενίσχυση των δράσεων του Οργανισμού Μεγάρου Μουσικής Θεσσαλονίκης και του Φεστιβάλ Κινηματογράφου Θεσσαλονίκης, μετονομασία του Προπαρασκευαστικού και Επαγγελματικού Σχολείου Καλών Τεχνών Πανόρμου Τήνου σε Ανώτερη Σχολή Καλής Τέχνης Μαρμαροτεχνίας Πανόρμου Τήνου και αναμόρφωση του πλαισίου λειτουργίας της, ρυθμίσεις για το πρόγραμμα στήριξης οπτικοακουστικών έργων στην Ελλάδα και λοιπές διατάξεις αρμοδιότητας του Υπουργείου Πολιτισμού». , σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:

 ΒΙΛΙΑΡΔΟΣ Β. , σελ.
 ΚΑΖΑΜΙΑΣ Α. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΜΠΟΥΡΑΣ Α. , σελ.
 ΤΖΑΝΑΚΟΠΟΥΛΟΣ Δ. , σελ.

Β. Επί των επικαίρων ερωτήσεων:

 ΑΝΑΓΝΩΣΤΟΠΟΥΛΟΥ Α. , σελ.
 ΓΕΩΡΓΙΑΔΗΣ Σ. , σελ.
 ΓΚΙΚΑΣ Σ. , σελ.
 ΔΗΜΑΣ Χ. , σελ.
 ΗΛΙΟΠΟΥΛΟΣ Α. , σελ.
 ΚΑΖΑΜΙΑΣ Α. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΣΙΒΑΡΔΑΣ Χ. , σελ.
 ΚΑΤΣΩΤΗΣ Χ. , σελ.
 ΚΕΦΑΛΟΓΙΑΝΝΗΣ Ι. , σελ.
 ΚΟΚΚΑΛΗΣ Β. , σελ.
 ΚΤΕΝΑ Α. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΕΪΚΟΠΟΥΛΟΣ Α. , σελ.
 ΜΕΝΔΩΝΗ Σ. , σελ.
 ΜΠΟΥΜΠΑΣ Κ. , σελ.
 ΝΙΚΟΛΑΪΔΗΣ Α. , σελ.
 ΞΑΝΘΟΠΟΥΛΟΣ Θ. , σελ.
 ΠΑΝΑΓΙΩΤΟΠΟΥΛΟΣ Α. , σελ.
 ΠΑΠΑΔΟΠΟΥΛΟΣ Ν. , σελ.
 ΡΟΥΝΤΑΣ Γ. , σελ.
 ΣΤΑΪΚΟΥΡΑΣ Χ. , σελ.
 ΣΤΑΜΕΝΙΤΗΣ Δ. , σελ.
 ΤΖΑΝΑΚΟΠΟΥΛΟΣ Δ. , σελ.
 ΤΟΥΡΝΑΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΟΣΤ**΄**

Δευτέρα 17 Φεβρουαρίου 2025

Αθήνα, σήμερα στις 17 Φεβρουαρίου 2025, ημέρα Δευτέρα και ώρα 14.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλημέρα σας και καλή εβδομάδα. Αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων κ. Χριστίνα Τσάκωνα ενημερώνει το Σώμα σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου τη Δευτέρα 17 Φεβρουαρίου 2025, ότι οι επίκαιρες ερωτήσεις που θα συζητηθούν είναι οι εξής:

Οι υπ’ αριθμ. 500/10-2-2025 και 507/10-2-2025 επίκαιρες ερωτήσεις και η υπ’ αριθμ. 401/25/23-10-2024 ερώτηση (κατ’ άρθρο 130 παράγραφος 5 του Κανονισμού της Βουλής) θα απαντηθούν από τον Υπουργό Υγείας κ. Σπυρίδωνα - Άδωνι Γεωργιάδη.

Οι υπ’ αριθμ. 492/6-2-2025, 493/7-2-2025 και 508/10-2-2025 επίκαιρες ερωτήσεις θα απαντηθούν από τον Υπουργό Υποδομών και Μεταφορών κ. Χρήστο Σταϊκούρα.

Η υπ’ αριθμ. 511/10-2-2025 επίκαιρη ερώτηση θα απαντηθεί από την Υπουργό Πολιτισμού κ. Στυλιανή Μενδώνη.

Η υπ’ αριθμ. 503/10-2-2025 επίκαιρη ερώτηση θα απαντηθεί από τον Υφυπουργό Εθνικής Οικονομίας και Οικονομικών κ. Χρίστο Δήμα.

Οι υπ’ αριθμ. 487/5-2-2025 και 496/10-2-2025 επίκαιρες ερωτήσεις θα απαντηθούν από τον Υφυπουργό Εθνικής Άμυνας κ. Ιωάννη Κεφαλογιάννη.

Οι υπ’ αριθμ. 483/4-2-2025 και 489/6-2-2025 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Διονύσιο Σταμενίτη.

Οι υπ’ αριθμ. 497/10-2-2025, 504/10-2-2025, 509/10-2-2025 και 512/10-2-2025 επίκαιρες ερωτήσεις θα απαντηθούν από τον Υφυπουργό Ναυτιλίας και Νησιωτικής Πολιτικής κ. Στέφανο Γκίκα.

Οι υπ’ αριθμ. 488/5-2-2025, 501/10-2-2025 και 505/10-2-2025 επίκαιρες ερωτήσεις θα απαντηθούν από τον Υφυπουργό Κλιματικής Κρίσης και Πολιτικής Προστασίας κ. Ευάγγελο Τουρνά.

Εισερχόμαστε στην όγδοη με αριθμό 511/10-2-2025 επίκαιρη ερώτηση πρώτου κύκλου του ανεξάρτητου Βουλευτή Β1΄ Βορείου Τομέα Αθηνών κ. Χαράλαμπου Κατσιβαρδά, προς την Υπουργό Πολιτισμούμε θέμα: «Συνιστά χαρακτηρισμένο αρχαιολογικό χώρο η έκταση του πρώην Ιπποδρόμου, η οποία έχει τεθεί προς πώληση».

Στην επίκαιρη ερώτηση θα απαντήσει η Υπουργός Πολιτισμού κ. Στυλιανή Μενδώνη.

Ορίστε, κύριε Κατσιβαρδά, έχετε τον λόγο για την πρωτολογία σας.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ευχαριστώ πολύ, αξιότιμε κύριε Πρόεδρε.

Αξιότιμη κυρία Υπουργέ, επί της αρχής να πω ότι ο Ιππόδρομος είναι ένας θεσμός και αγκαλιάζεται από πάρα πολλούς ανθρώπους. Υπάρχει μια αναμονή -όπως είχα αναφέρει και στο προηγούμενο αίτημά μου ενώπιον του Υπουργείου Οικονομικών- από όλους τους συμπολίτες μας, από όλα τα πρόσωπα τα οποία σχετίζονται με τα συμπλεκόμενα επαγγέλματα.

Η Πανελλήνια Ένωση Φιλίππων είναι αυτή η οποία ουσιαστικά αγωνιά αναφορικώς με το τι μέλλει γενέσθαι, τι μέριμνα έχει αναλάβει ή πρόκειται να αναλάβει η πολιτεία, για να εξυπηρετήσει ουσιαστικά, δηλαδή να συμβάλει συννόμως καθ’ οιονδήποτε ικανό και πρόσφορο τρόπο για την επαναλειτουργία του Ιπποδρόμου.

Ανεξαρτήτως, όμως, αυτού, απευθυνόμεθα και στην Κυβέρνηση της Νέας Δημοκρατίας και διά μέσου υμών, της αρμόδιας Υπουργού -εσάς, κυρία Υπουργέ-, διότι γνωρίζουμε ότι η Νέα Δημοκρατία είναι ευαισθητοποιημένη και γενικότερα συμβάλλει προς την περαιτέρω ανάπτυξη, χωρίς αγκυλώσεις, χωρίς περιστροφές και χωρίς συνθηματολογίες.

Εν τοιαύτη περιπτώσει, εισέρχομαι ευθύς αμέσως στο διά ταύτα που εμπίπτει στη δικαιοδοσία του Υπουργείου σας. Διενεργήθη ένας διαγωνισμός εκποιήσεως, ο οποίος απέβη άγονος στις 22 Ιανουαρίου 2025 με τίμημα 30.000 ευρώ. Θα επαναληφθεί ο ίδιος διαγωνισμός στις 28 Φεβρουαρίου 2025.

Το ερώτημα το οποίο τίθεται, εν τοιαύτη περιπτώσει, είναι κατά πόσο η έκταση του πρώην Ιπποδρόμου είναι χαρακτηρισμένη από τη Β΄ Εφορεία Αρχαιοτήτων, που περιφρουρεί την πολιτισμική κληρονομιά και, εξ όσων υπάρχει πληροφόρηση, υπάρχουν μνημεία της προϊστορικής εποχής.

Άρα, εξειδικεύω ειδικότερον, το ερώτημα είναι: Στην προκήρυξη για τον διαγωνισμό περιελαμβάνετο ο χαρακτηρισμός αυτός; Υφίσταται ή μη; Διότι εδώ το ενδιαφέρον έγκειται ως προς την περιφρούρηση της πολιτισμικής κληρονομιάς, εν συνδυασμώ, βεβαίως, με την περαιτέρω αξιοποίηση του Ιπποδρόμου.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Κατσιβαρδά.

Κυρία Υπουργέ, έχετε τον λόγο για την απάντησή σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κύριε Βουλευτά, ευχαριστώ για την ερώτησή σας. Ο Ιππόδρομος των Αθηνών στο Μαρκόπουλο της Μεσογαίας εμπίπτει εξ ολοκλήρου εντός του λεγόμενου αρχαιολογικού χώρου της Μερέντας. Ο συγκεκριμένος χώρος έχει κηρυχθεί ως αρχαιολογικός, ήδη, με υπουργική απόφαση του 1989 και αναοριοθετήθηκε το 2017.

Στην περιοχή του Ιπποδρόμου αλλά και στο όμορο Ολυμπιακό Ιππικό Κέντρο τοποθετείται, χωροθετείται ο αρχαίος Δήμος του Μυρρινούντος. Πρόκειται για έναν από τους σημαντικότερους και πλουσιότερους αγροτικούς δήμους της αρχαιότητας, της αρχαίας Αττικής. Η εικόνα του αρχαίου δήμου -το είπατε και εσείς- αναδείχθηκε πραγματικά μετά από τις σωστικές ανασκαφές, τις οποίες εκτέλεσε η εφορεία αρχαιοτήτων, τότε η Β΄ Εφορεία Προϊστορικών και Κλασικών Αρχαιοτήτων, που προηγήθηκαν της κατασκευής των ολυμπιακών εγκαταστάσεων.

Στην έκταση του ακινήτου, το οποίο έχει βγει σε πλειστηριασμό, πράγματι αποκαλύφθηκε ένα πλήθος αρχαιοτήτων που χρονολογούνται από την αρχαιότερη νεολιθική -προϊστορικά δηλαδή χρόνια- μέχρι και τους παλαιοχριστιανικούς χρόνους. Στην έκταση του Ιπποδρόμου, πράγματι, έχουν εντοπιστεί μνημεία, τα οποία έχουν αποκατασταθεί, έχουν συντηρηθεί και σώζονται ορατά και άλλα, τα οποία δεν έχουν πλήρως ανασκαφεί, αλλά έχουν διατηρηθεί σε κατάχωση, γιατί ακριβώς δεν εθίγοντο από τις εργασίες κατασκευής των εγκαταστάσεων του Ιπποδρόμου.

Το Υπουργείο Πολιτισμού και στην περίπτωση αυτή προστατεύει τις αρχαιότητες. Ειδικότερα -θα σας πάω λίγο πίσω-, δυνάμει της κοινής υπουργικής απόφασης του έτους 1999 για την έγκριση περιβαλλοντικών όρων για το έργο Ολυμπιακό Ιππικό Κέντρο και Ιππόδρομος Αθηνών, όπως αυτή ανανεώθηκε και τροποποιήθηκε το 2011 και το 2012, το Υπουργείο Πολιτισμού έθεσε όρους για την προστασία των αρχαιοτήτων, οι οποίοι όροι εξακολουθούν να ισχύουν.

Επίσης, με το προεδρικό διάταγμα του 2003 με τίτλο: «Καθορισμός χρήσεων γης και όρων και περιορισμών δόμησης στην εκτός σχεδίου και εκτός ορίων οικισμών προ του έτους 1923 ευρύτερη περιοχή των Μεσογείων» η περιοχή του Ιπποδρόμου και του Ολυμπιακού Κέντρου θεσμοθετήθηκαν ως ολυμπιακές εγκαταστάσεις και η περιοχή νοτίως αυτών ως περιοχή μέσης προστασίας τοπίου αρχαιολογικών χώρων και μνημείων. Επομένως και με το προεδρικό διάταγμα είναι απολύτως θεσμοθετημένη η προστασία.

Επίσης, το 2020 για το ακίνητο του Ιπποδρόμου εκδόθηκε υπουργική απόφαση με τίτλο: «Έγκριση της πρότασης χωροθέτησης νέων λειτουργιών- ανάδειξη αρχαιολογικών θέσεων εντός των εγκαταστάσεων του νέου Ιπποδρόμου, εντός του κηρυγμένου αρχαιολογικού χώρου της Μερέντας Αττικής». Η απόφαση αυτή δεν υλοποιήθηκε. Παρ’ όλα αυτά εξακολουθεί να ισχύουν οι προϋποθέσεις και οι όροι που έχει θέσει το Υπουργείο Πολιτισμού.

Η μελέτη περιβαλλοντικών επιπτώσεων το 2022 που αφορά στην ανανέωση των περιβαλλοντικών όρων που διέπουν τη λειτουργία του Ιπποδρόμου, επίσης και αυτή έχει εγκριθεί από το Υπουργείο Πολιτισμού και έχει θέσει συγκεκριμένους όρους.

Εν τέλει ο ίδιος αρχαιολογικός νόμος, ο ν.4858/2021 προστατεύει απολύτως και τις αρχαιότητες στον χώρο, στο γήπεδο του Ιπποδρόμου και στις εγκαταστάσεις του Ολυμπιακού Ιππικού Κέντρου. Οποιαδήποτε ενέργεια ανεξαρτήτως ιδιοκτήτη του χώρου θα πρέπει να έχει την έγκριση και την αδειοδότηση εν τέλει του Υπουργείου Πολιτισμού. Επομένως, δυνάμει του ν.4858/2021 οι αρχαιότητες προστατεύονται απολύτως.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κυρία Υπουργό.

Ορίστε, κύριε Κατσιβαρδά, έχετε τον λόγο για τη δευτερολογία σας.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ευχαριστώ πολύ την αξιότιμη κυρία Υπουργό για την ειδικά και εμπεριστατωμένα αιτιολογημένη απάντησή της, όπου διαφώτισε καίριες πτυχές του εν ισχύι νόμου, ο οποίος προστατεύει την πολιτισμική μας κληρονομιά, ειδικότερα καθόσον αφορά τον Ιππόδρομο. Εις επίρρωση, όμως, του ερωτήματος θέλω να θέσω και να μεταγγίσω, να μεταφέρω ουσιαστικά και το ερώτημα της Ένωσης Φιλίππων και γενικότερα των προσώπων, οι οποίοι ενδιαφέρονται και δραστηριοποιούνται πέριξ του Ιπποδρόμου και αγωνιούν γενικότερα για την εξέλιξη αυτή, καθότι υπάρχουν και δύο τηλεοπτικές εκπομπές στην Αθήνα στο «High TV» αφενός και αφετέρου στο κανάλι στη Μακεδονία, στη Βεργίνα αν δεν απατώμαι. Εν πάση περιπτώσει στην Αθήνα και στη Μακεδονία υπάρχουν δύο εκπομπές, οι οποίες αγωνιούν σχετικά με την εξέλιξη του Ιπποδρόμου.

Όπως είπα και στην πρώτη εισήγησή μου το πρώτον είναι το θέμα περί των εργασιακών δικαιωμάτων και ποια είναι η μέριμνα από τη μία και από την άλλη σχετικά με την πολιτισμική κληρονομιά, όπως μας απαντήσατε. Εδώ, όμως, υπάρχει και μία άλλη, μία πρόσθετη θα έλεγα παρεμπίπτουσα πτυχή του ζητήματος, η οποία θεωρώ ότι εγκαταλείπεται ακόμη αναπάντητη, αν εν όψει του διαγωνισμού της επικείμενης 28ης Φεβρουαρίου του 2025 περί εκποιήσεως του Ιπποδρόμου έχει τεθεί ζήτημα προστασίας της πολιτιστικής κληρονομιάς ή με άλλη διατύπωση αν αυτή η προστασία βάσει του νόμου αποτελεί κάποιο κώλυμα ή ασυμβίβαστο με την επικείμενη εκποίηση του Ιπποδρόμου. Αυτό, δηλαδή, θέλω να κατασταθεί έτι περαιτέρω σαφές, ειδικότερα δηλαδή επί του πρώτου ερωτήματος, εδώ στη δευτερολογία μου, κατά πόσο σε περίπτωση που ευδοκιμήσει ο, ήδη, δρομολογημένος διαγωνισμός εκποιήσεων, την 28η Φεβρουαρίου του 2025, αν υπάρχει ειδική μέριμνα περί αυτού ή συνιστά τυχόν κώλυμα για να πραγματοποιηθεί η εκποίηση. Αυτό είναι το ερώτημα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Κατσιβαρδά.

Ορίστε, κυρία Υπουργέ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κύριε Βουλευτά, νομίζω ότι το αντιλαμβάνεστε και εσείς ότι η διενέργεια του πλειστηριασμού δεν εμπίπτει στις αρμοδιότητες του Υπουργείου Πολιτισμού. Ο πλειστηριασμός διενεργείται βάσει της προβλεπόμενης από τον νόμο διαδικασίας υπό συγκεκριμένους όρους και προϋποθέσεις. Όμως, ακόμη και αν ανατρέξει κανείς στην ιστοσελίδα του δελτίου δικαστικών δημοσιεύσεων, όπου δημοσιεύονται οι πλειστηριασμοί και μάλιστα, επί ποινή ακυρότητας, αρκεί για να διαπιστώσει ότι υπάρχει ρητή και ξεκάθαρη αναφορά στην ύπαρξη αρχαιολογικού χώρου. Θα καταθέσω στα Πρακτικά την ιστοσελίδα που αφορά τον συγκεκριμένο πλειστηριασμό, ώστε να είναι στη διάθεση του οποιουδήποτε να μπορεί να το δει.

(Στο σημείο αυτό η Υπουργός Πολιτισμού κ. Στυλιανή Μενδώνη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως προείπα, ανεξαρτήτως των εκάστοτε ιδιοκτητών ή φορέων διαχείρισης της έκτασης και των εγκαταστάσεων του Ιπποδρόμου, οποιοδήποτε έργο ή δραστηριότητα πρέπει να είναι σύμφωνα με την αρχαιολογική νομοθεσία και να έχουν την προηγούμενη έγκριση του Υπουργείου Πολιτισμού. Οι αρχαιότητες προστατεύονται απολύτως από τις διατάξεις του ν.4858/2021 για την προστασία των αρχαιοτήτων και γενικά της πολιτιστικής κληρονομιάς.

Επομένως, ανεξαρτήτως των εκάστοτε ιδιοκτητών, η οποιαδήποτε εκτέλεση έργου πρέπει να περάσει από το Υπουργείο Πολιτισμού. Άρα, η αρμόδια Εφορεία Ανατολικής Αττικής αλλά και οι αρμόδιες διευθύνσεις του Υπουργείου εάν αντιληφθούν ότι υπάρχει οποιοδήποτε ζήτημα αδειοδότησης, προφανώς θα το εξετάσουν με τα συλλογικά όργανα του Υπουργείου, αλλά ακόμη και αν τεθεί υπ’ όψιν τους κάτι το οποίο δεν έχει ακολουθήσει τη διαδικασία όπως προβλέπεται από τον αρχαιολογικό νόμο, είναι βέβαιο ότι θα σταματήσουν την οποιαδήποτε εξέλιξη προκειμένου να προστατεύσουν τις αρχαιότητες. Είναι κατοχυρωμένα τα πράγματα. Ο ελληνικός αρχαιολογικός νόμος είναι ίσως από τους πιο αυστηρούς και αποδεκτούς σε ευρωπαϊκό επίπεδο ως ένας από τους νόμους, ο καλύτερος ίσως, που προστατεύει την πολιτιστική κληρονομιά.

Επομένως, επαναλαμβάνω ανεξαρτήτως των εκάστοτε ιδιοκτητών, ανεξαρτήτως των εκάστοτε φορέων διαχείρισης των εγκαταστάσεων του Ιπποδρόμου, το Υπουργείο Πολιτισμού είναι παρόν και προστατεύει με την αρχαιολογική νομοθεσία όλες τις κείμενες αρχαιότητες.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε, κυρία Υπουργέ.

Προχωράμε τώρα στις επόμενες τρεις επίκαιρες ερωτήσεις, στις οποίες θα απαντήσει ο Υπουργός Υποδομών και Μεταφορών, κ. Χρήστος Σταϊκούρας.

Θα ξεκινήσουμε με την πρώτη με αριθμό 493/7-2-2025 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Υποδομών και Μεταφορών με θέμα: «Όταν η κοινωνία προσπαθεί να αποκαλύψει την συγκάλυψη των Τεμπών, το Υπουργείο Μεταφορών αφήνει εσκεμμένα την περιοχή Σιδηροδρομικού Σταθμού Δομοκού χωρίς σηματοδότηση και τηλεδιοίκηση».

Κύριε Κόκκαλη, έχετε τον λόγο για την πρωτολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, όπως είναι γνωστό οι καταστροφικές πλημμύρες του «Daniel» τον Σεπτέμβριο του 2023 δεν έπληξαν δυστυχώς μόνο τη Θεσσαλία, έπληξαν και τη Στερεά Ελλάδα και σημαντικό τμήμα της σιδηροδρομικής γραμμής υπέστη σοβαρότατες ζημιές, βλάβες στο δίκτυο, εξαιτίας των οποίων κρίθηκε αναγκαία η αποκατάσταση. Τότε, λίγους μήνες μετά συνεκλήθη η σχετική επιτροπή και είπε κάποια πράγματα. Εξεδόθη, υπεγράφη ένα πρωτόκολλο επιτροπής στο οποίο αναφερόταν ότι ο ανάδοχος υποχρεούται να αποκαταστήσει όλες τις ζημιές που προκλήθηκαν από το καιρικό φαινόμενο «Daniel» και να καταστήσει πλήρως λειτουργική τη σηματοδότηση, την τηλεδιοίκηση και το ETCS -γιατί το ζητούμενο είναι αυτό, ασχέτως ποιος είναι πού, τι είναι, ποιος είναι ο ανάδοχος, αν σήμερα έχουμε ETCS, τηλεδιοίκηση και σηματοδότηση- παραδίδοντάς τα πια στην κατάσταση που βρίσκονταν πριν από τις 5 Σεπτεμβρίου του 2023, δηλαδή πριν τις καταστροφικές πλημμύρες σύμφωνα με τα προβλεπόμενα στα συμβατικά τεύχη και να αποζημιωθεί από το ασφαλιστήριο συμβόλαιο του έργου, το οποίο βέβαια ασφαλιστήριο συμβόλαιο -ειρήσθω εν παρόδω- προβλέπει και αποζημίωση από την ασφαλιστική εταιρεία, ακόμη και στις έκτακτες περιπτώσεις, στην εμφάνιση σπάνιων φαινομένων και έντονων, όπως ήταν αυτές οι πλημμύρες. Βέβαια, υπέβαλε ένσταση ο ανάδοχος και εξ όσων γνωρίζω το Υπουργείο την έκανε δεκτή με μία αιτιολογία, ουσιαστικά με μία λέξη, ανθεκτικότητα. Τώρα αν σταθμίσει κάποιος το προβάδισμα μεταξύ ενδεχομένως της ανθεκτικότητας και της επείγουσας ανάγκης της ασφάλειας, αυτό δεν θα το κρίνουμε εμείς.

Δόθηκε εντολή να βεβαιώσουν οι υπηρεσίες ότι παραδίδεται το έργο. Εκεί είχαμε την αντίδραση και την εκπεφρασμένη αντίθεση των επιβλεπόντων του έργου ότι «δεν μπορούμε να προχωρήσουμε σε βεβαίωση παράδοσης ότι τελείωσαν οι εργασίες, διότι δεν υπάρχει τηλεδιοίκηση». Συγκεκριμένα: «Στα σαράντα από τα εκατό χιλιόμετρα επί του συνόλου του έργου του θέματος τα συστήματα σηματοδότησης, τηλεδιοίκησης και ETCS είναι εκτός λειτουργίας από τον Σεπτέμβρη του 2023, ενώ παράλληλα εκκρεμεί η διεξαγωγή των συμβατικών δυναμικών δοκιμών. Τα ανωτέρω δεν μπορούν να θεωρηθούν μη ουσιώδεις παραλείψεις και είναι αδύνατο στην παρούσα φάση να εκδοθεί βεβαίωση περαίωσης εργασιών».

Το ζητούμενο είναι: Υπάρχει σήμερα σε όλο το δίκτυο, στα εκατό χιλιόμετρα που είναι Τιθορέα -Δομοκός, σηματοδότηση ή τηλεδιοίκηση ή μόνο στα εξήντα χιλιόμετρα;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Κόκκαλη.

Κύριε Υπουργέ, έχετε τον λόγο για την απάντησή σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Σας ευχαριστώ πολύ, κύριε συνάδελφε.

Ορισμένες παρατηρήσεις. Η ΕΡΓΟΣΕ πράγματι έχει την αρμοδιότητα επίβλεψης και διαχείρισης της 635/2013 σύμβασης έργου. Ως γνωστόν -και το αναφέρατε ορθώς στην ερώτησή σας- εξαιτίας των καιρικών φαινομένων «Daniel» και «Elias» προξενήθηκαν εκτεταμένες ζημιές στον σιδηροδρομικό σταθμό Δομοκού -αυτός είναι ο πυρήνας του ερωτήματός σας- τόσο στα έργα υποδομής και σιδηροδρομικής επιδομής, όσο και στα σιδηροδρομικά συστήματα ηλεκτροκίνησης, σηματοδότησης, ηλεκτρομηχανολογικές εγκαταστάσεις, τηλεπικοινωνίες, με αποτέλεσμα αυτός να τεθεί εκτός λειτουργίας. Θα επανέλθω σε αυτό, γιατί τον Σεπτέμβριο του 2023 είχαμε 100% σηματοδότηση και τηλεδιοίκηση από Αθήνα μέχρι Θεσσαλονίκη, λίγο πριν τον «Daniel».

Δεδομένου ότι αυτός ο σταθμός είχε παραληφθεί προς χρήση από τον ΟΣΕ με πρωτόκολλο διοικητικής παραλαβής μέσω διαδοχικών τμηματικών αποδόσεων σε κυκλοφορία του συνολικού τιμήματος Τιθορέα - Δομοκός, εγγράφως αιτήθηκε ο ΟΣΕ προς την ΕΡΓΟΣΕ την άμεση παράδοση της σιδηροδρομικής επιδομής της δεύτερης γραμμής του σιδηροδρομικού σταθμού Δομοκού, καθώς και της γραμμής καθόδου στην είσοδο του σταθμού για την υλοποίηση της προσωρινής επισκευής, με στόχο την άμεση αποκατάσταση της εμπορευματικής και της επιβατικής κυκλοφορίας στον άξονα Αθήνα - Θεσσαλονίκη. Έγινε αυτό; Αυτό πράγματι έγινε, όπως θυμάστε, τον Δεκέμβριο του 2023.

Οι ζημιές, όμως, λόγω «Daniel» και «Elias» προξενήθηκαν όχι μόνο στο πλαίσιο της εργασίας που εκτελέστηκε από τη σύμβαση 635, αλλά και σε τμήματα του έργου που είχαν υλοποιηθεί μέσω παλαιότερων εργολαβιών, οι οποίες είχαν ολοκληρωθεί και είχαν παραληφθεί οριστικά. Η ανάδοχος κοινοπραξία θα ήταν υποχρεωμένη να αποκαταστήσει το σύνολο των εργασιών που η ίδια είχε εκτελέσει και όχι εργασίες, οι οποίες δεν αποτελούσαν συμβατικό της αντικείμενο. Η εν λόγω αποκατάσταση λόγω βλαβών, σύμφωνα με τον νόμο, δεν εξαρτάται από την ύπαρξη ή μη συμβατικού χρόνου, ώστε να απαιτείται παράταση της σύμβασης.

Οι εργασίες αποκατάστασης θα μπορούσαν να εκτελεστούν και μετά την 31η Μαΐου του 2024, ημερομηνία κατά την οποία έληξε η συμβατική προθεσμία του έργου και σε κάθε περίπτωση εντός του χρόνου της υποχρεωτικής συντήρησης του έργου. Σημειώνεται στο σημείο αυτό, σύμφωνα και με την ενημέρωση από την ΕΡΓΟΣΕ, ότι η παράταση του έργου μετά την 31η Μαΐου του 2024 δεν θα μπορούσε να δοθεί χωρίς αίτηση του αναδόχου της κοινοπραξίας, διότι η προβλεπόμενη από τον νόμο οριακή προθεσμία είχε, ήδη, εξαντληθεί μέσω των παρατάσεων που είχαν χορηγηθεί στο παρελθόν.

Για την υλοποίηση των εργασιών της οριστικής αποκατάστασης του σιδηροδρομικού σταθμού Δομοκού λόγω της κακοκαιρίας «Daniel» είναι δεδομένο ότι θα απαιτηθούν νέες μελέτες και νέες εργασίες, προκειμένου να επιτευχθεί η απαιτούμενη αύξηση, όπως είπατε, της ανθεκτικότητας των νέων υποδομών. Θα το διακρίνω από την ασφάλεια. Ορθώς κάνετε διάκριση και εσείς. Οι εργασίες αυτές δεν δύναται να προγραμματιστούν και να υλοποιηθούν μέσω της υφιστάμενης σύμβασης, όπως τούτο κρίθηκε -και αναφερθήκατε σε αυτό σήμερα- μέσω της ομόφωνης γνωμοδότησης του αρμοδίου τεχνικού συμβουλίου επί ενστάσεως της κατασκευάστριας κοινοπραξίας.

Τα ανωτέρω, επειδή αποτελούν νέες εργασίες μη περιγραφόμενες στη σύμβαση, απαιτούν σύμφωνα με τον νόμο τη σύναψη νέας σύμβασης, η οποία, όμως, στην προκειμένη περίπτωση δεν ήταν δυνατόν να καταρτιστεί, διότι ο συμβατικός χρόνος της κύριας σύμβασης έληξε την 31η Μαΐου του 2024.

Η αξία της δαπάνης των εργασιών -που αναφέρεται στην πρώτη παράγραφο- που υπέστησαν ζημιές από τα παραπάνω καιρικά φαινόμενα εκτιμήθηκε από την αρμόδια Επιτροπή Διαπίστωσης Βλαβών στα 13,2 εκατομμύρια ευρώ. Το ποσό αυτό καλύπτεται -το αναφέρατε- από την ασφάλιση του έργου και θα καταβληθεί στην ΕΡΓΟΣΕ από την ανάδοχο κοινοπραξία μέσω των ασφαλιστηρίων συμβολαίων, όπως επεσήμανε εδώ στη Βουλή στην Επιτροπή Παραγωγής και Εμπορίου ο διευθύνων σύμβουλος της ΕΡΓΟΣΕ στις 16 Δεκεμβρίου του 2024 κατά τη συζήτηση του νομοσχεδίου τότε για την αναδιάρθρωση του σιδηροδρομικού τομέα.

Ως προς τις εργασίες που συμπεριλαμβάνονταν στο φυσικό αντικείμενο της σύμβασης 635 και δεν υλοποιήθηκαν λόγω της επέλευσης των παραπάνω φυσικών φαινομένων, αυτές θα αφαιρεθούν ως φυσικό και οικονομικό αντικείμενο από τη σύμβαση κατά τη σύνταξη του σχετικού ανακεφαλαιωτικού πίνακα εργασιών από την ΕΡΓΟΣΕ. Στις εργασίες αυτές συμπεριλαμβάνονται οι δυναμικές δοκιμές του ETCS στην περιοχή του Δομοκού και η διασύνδεσή του στο βόρειο τμήμα του Δομοκού, το οποίο δεν μπορεί να γίνει λόγω της καταστροφής της γραμμής και των συστημάτων βορείως του Δομοκού. Είναι τα άλλα έργα στα οποία αναφερθήκατε προηγουμένως. Ομοίως, εξάρτηση με την αποκατάσταση της γραμμής και των συστημάτων βορείως του Δομοκού υπάρχει για τα συστήματα τηλεδιοίκησης και σηματοδότησης.

Συνεπεία των ανωτέρω, η οριστική αποκατάσταση του συνόλου του αντικειμένου θα προγραμματιστεί και θα υλοποιηθεί με τη συνδρομή του Υπουργείου μέσω νέων μελετών και επακόλουθων έργων με την ίδια διαδικασία προσδιορισμού του φυσικού αντικειμένου που ακολουθήθηκε για τα άλλα έργα, για τις οκτώ εργολαβίες αποκατάστασης από την κακοκαιρία «Daniel» στην περιοχή της Θεσσαλίας.

Και μία τελευταία παρατήρηση. Θα είμαι πολύ πιο σύντομος στη δευτερολογία μου. Σε ό,τι αφορά την ασφάλεια των μεταφορών για την οποία μιλήσατε, σύμφωνα με την επικαιροποίηση της έγκρισης ασφάλειας του διαχειριστή υποδομής στο τμήμα Άγιος Στέφανος Ξυνιάδας μέχρι Μεζούρλος και με την περιγραφή της διεξαγωγής κυκλοφορίας, όπως την κατέθεσε ο ΟΣΕ στην αίτησή του, η κυκλοφορία πραγματοποιείται σε μονή γραμμή στο τμήμα Άγιος Στέφανος – Δομοκός – Παλαιοφάρσαλος - Μεζούρλος με μειωμένη ταχύτητα και σύμφωνα με το άρθρο 98 του Γενικού Κανονισμού Κίνησης.

Επιπροσθέτως, έχουμε διατήρηση χαμηλών ταχυτήτων κυκλοφορίας. Έχουμε διατήρηση διπλής στελέχωσης του σιδηροδρομικού σταθμού Παλαιοφαρσάλου. Έχουμε επαύξηση της διάρκειας στελέχωσης του σιδηροδρομικού σταθμού σε τρεις αντί για δύο βάρδιες. Έχουμε στελέχωση του σιδηροδρομικού σταθμού Δομοκού για τη διαδικασία αλλαγής κλάδου. Έχουμε ελέγχους προσωπικού κυκλοφορίας σε τακτική βάση από την τοπική επιθεώρηση. Έχουμε σύνταξη λεπτομερών οδηγιών που απευθύνονται στο προσωπικό κυκλοφορίας που δραστηριοποιείται στη γραμμή Θριάσιο – Πειραιάς - Θεσσαλονίκη. Έχουμε διατήρηση της καθήλωσης όλων των ενδιάμεσων αλλαγών τροχιάς σε μη στελεχωμένες θέσεις. Και τέλος, έχουμε αλλαγές στον σιδηροδρομικό σταθμό Δομοκού στη διαγώνιο αλλαγής κλάδου, παγιωμένες με μέσα καθήλωσης.

Άρα, σας απάντησα και για την ανθεκτικότητα -την προγραμματίζουμε- και για την ασφάλεια μέχρι να ολοκληρωθούν τα σχετικά έργα.

Σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Κόκκαλη, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, το ζητούμενο είναι για ποιον λόγο δεν έγινε η άμεση εντολή αποκατάστασης των ζημιών με ενεργοποίηση του ασφαλιστηρίου συμβολαίου. Θα μπορούσε κάποιος να συμφωνήσει μαζί σας, εάν δεν υπήρχε φυσικό αντικείμενο. Υπήρχε ή όχι φυσικό αντικείμενο; Υπήρχε υπολειπόμενο μάλλον φυσικό αντικείμενο; Υπήρχε. Ποιο ήταν αυτό; Οι δοκιμές του ETCS. Ποιος κάνει το έργο; Ο ΟΣΕ ή η ΕΡΓΟΣΕ; Η ΕΡΓΟΣΕ. Θα μπορούσε να ζητήσει ο ανάδοχος, εφόσον υπήρχε υπολειπόμενο φυσικό αντικείμενο, την παράταση; Θα μπορούσε. Το έπραξε; Όχι.

Θα μπορούσε ο ΕΡΓΟΣΕ να εκδώσει εντέλλεσθαι; Θα μπορούσε. Το έπραξε; Όχι.

Πάμε στο διά ταύτα. Εξ όσων κατάλαβα, εμμέσως το παραδεχθήκατε, γιατί είπατε ότι το Υπουργείο σύντομα θα αποκαταστήσει. Σήμερα που μιλάμε υπάρχει σε όλο το μήκος του έργου σηματοδότηση-τηλεδιοίκηση ή μόνο στο 60%. Αν υπάρχει σηματοδότηση-τηλεδιοίκηση σήμερα ρωτάω, αυτό το οποίο ενδιαφέρει για την ασφάλεια των συγκοινωνιών. Σήμερα που μιλάμε υπάρχει;

Δεύτερον, είπατε ότι πριν τον «Daniel» υπήρχε σηματοδότηση-τηλεδιοίκηση. Υπήρχε πράγματι. Πότε παραδόθηκε, όμως; Παραδόθηκε 28 Νοεμβρίου του 2019. Υπήρχε πράγματι, σύμφωνα με το έγγραφο της κοινοπραξίας προς ΕΡΓΟΣΕ - Διεύθυνση Έργων «Ολοκλήρωση δοκιμών συστήματος τηλεδιοίκησης». Έτσι;

Ένα τελευταίο θέλω να πω, κύριε Υπουργέ. Επειδή το υπολειπόμενο φυσικό αντικείμενο ήταν το ETCS -αν θέλετε, απαντάτε- σήμερα που μιλάμε υπάρχει ETCS σε όλη τη γραμμή; Υπάρχει;

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Θα σας απαντήσω.

**ΒΑΣΙΛΕΙΟΣ ΚΟΚΚΑΛΗΣ:** Να μου απαντήσετε εάν υπάρχει ETCS στη γραμμή Αθήνα - Θεσσαλονίκη ή GSMR, όχι σηματοδότηση και τηλεδιοίκηση.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Κόκκαλη.

Κύριε Υπουργέ, έχετε τον λόγο για την απάντησή σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Σας ευχαριστώ πάρα πολύ, κύριε συνάδελφε, και εσάς, κύριε Πρόεδρε.

Μίλησα για το αντικείμενο, για τον χρονικό ορίζοντα, για τις συμβάσεις, για την ένσταση της κατασκευάστριας κοινοπραξίας, για την ομόφωνη γνωμοδότηση. Ο κύριος συνάδελφος -και ορθώς- μου έθεσε κάποια πρόσθετα ερωτήματα στη δευτερολογία του, τα οποία είναι πολύ χρήσιμο να απαντηθούν και ας μιλήσουμε για τον σιδηροδρομικό άξονα Αθήνα - Θεσσαλονίκη. Θα καταθέσω και στα Πρακτικά τον σχετικό πίνακα.

Στον άξονα Αθήνα - Θεσσαλονίκη το 2019 η σηματοδότηση ήταν εγκατεστημένη και λειτουργική στο 31% του δικτύου, τον Φεβρουάριο του 2023 ήταν στο 54% του δικτύου, τον Σεπτέμβριο του 2023 -υπήρχε και σχετική ανακοίνωση τότε- στο 100% του δικτύου και σήμερα, κύριε συνάδελφε, εξαιτίας των καταστροφών «Daniel» στη συγκεκριμένη γεωγραφική περιοχή είναι στο 80%.

Άρα, στον άξονα Αθήνα - Θεσσαλονίκη υπήρχε για πρώτη και μοναδική φορά ολοκληρωμένο σύστημα σηματοδότησης τον Σεπτέμβριο του 2023. Σήμερα είναι στο 80 και είναι αντικείμενο των εργασιών που θα γίνουν.

Όσον αφορά την τηλεδιοίκηση, το 2019 στον άξονα Αθήνα - Θεσσαλονίκη ήταν εγκατεστημένη και λειτουργική στο 1% σε 5,6 χιλιόμετρα, τον Φεβρουάριο του 2023 ήταν στο 31%, τον Σεπτέμβριο του 2023 ήταν στο 100%. Και πάλι εξαιτίας των φυσικών καταστροφών είμαστε στο 80%.

Το ETCS επί της γραμμής που είπατε ήταν στο 43% το 2019 εγκατεστημένο, τον Φεβρουάριο του 2023 ήταν στο 54%, τον Σεπτέμβριο του 2023 ήταν στο 81% και τον Φεβρουάριο του 2025 είναι στο 80% εξαιτίας των φυσικών καταστροφών. Δηλαδή, η σύμβαση αυτή ETCS της γραμμής είχε ολοκληρωθεί τον Νοέμβριο του 2023, αν θυμάστε.

**ΒΑΣΙΛΕΙΟΣ ΚΟΚΚΑΛΗΣ:** Υπάρχει ETCS σήμερα;

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Μίλησα για τη γραμμή, για αυτό που με ρωτήσατε ακριβώς και είναι άλλο ερώτημα το on board επί των συρμών.

**ΒΑΣΙΛΕΙΟΣ ΚΟΚΚΑΛΗΣ:** Αυτό ενδιαφέρει τον επιβάτη.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Μισό λεπτό. Εγώ απαντώ ακριβώς στα ερωτήματά σας. Άρα, απάντησα και στα τρία ερωτήματά σας.

Συμπέρασμα: Τον Σεπτέμβριο του 2023 και σήμερα είναι πιο ασφαλείς οι μεταφορές και οι μετακινήσεις Αθήνα - Θεσσαλονίκη, γιατί τουλάχιστον υπάρχουν εγκατεστημένα συστήματα σηματοδότησης και τηλεδιοίκησης σε μεγαλύτερο κομμάτι του σιδηροδρομικού δικτύου σήμερα και πλήρως τον Σεπτέμβριο του 2023.

Αυτά τα καταθέτω και στα Πρακτικά.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εκτός αυτών, βεβαίως, θα μπορούσα να μιλήσω και για άλλα έργα που έχουν γίνει, για τα τέσσερα κέντρα ελέγχου σηράγγων, για τα πέντε κέντρα ελέγχου τηλεδιοίκησης, που δεν υπήρχαν και σήμερα υπάρχουν και ενισχύουν την ασφάλεια, όπως και για τον προϋπολογισμό του ΟΣΕ που είναι στα 75 εκατομμύρια από τα 45.

Δεύτερη παρατήρηση: Στη γεωγραφική περιοχή, για την οποία ξέρω ότι έχετε ένα ιδιαίτερο ενδιαφέρον, πού βρισκόμαστε; Όπως είπατε -δεν θα μιλήσω για τα οδικά και τις γέφυρες, θα μιλήσω για τα σιδηροδρομικά-, υπάρχουν τέσσερις εργολαβίες. Είναι η αποκατάσταση διπλής σιδηροδρομικής γραμμής Αθηνών - Θεσσαλονίκης, η αποκατάσταση της μονής σιδηροδρομικής γραμμής Παλαιοφάρσαλου - Καλαμπάκας -ο πρώτος είναι από τον σιδηροδρομικό σταθμό Δομοκού μέχρι Κραννώνα, για αυτό που μιλάμε-, είναι η αποκατάσταση μονής σιδηροδρομικής γραμμής Λάρισα - Βόλος και είναι η αποκατάσταση των συστημάτων σηματοδότησης ETCS Level 1, τηλεδιοίκησης και ηλεκτροκίνησης στο τμήμα της διπλής σιδηροδρομικής γραμμής από Παλαιοφάρσαλο μέχρι Κραννώνα.

Αυτά όλα αθροίζουν περίπου στα 460 εκατομμύρια ευρώ. Το αντικείμενο που θα χρηματοδοτηθεί από πόρους του Ταμείου Ανάκαμψης και Ανθεκτικότητας θα ολοκληρωθεί μέχρι το καλοκαίρι του 2026 και το υπόλοιπο κομμάτι των σιδηροδρομικών έργων που θα χρηματοδοτηθεί από πόρους του Προγράμματος Δημοσίων Επενδύσεων η διάρκεια σύμβασης έχει οριστεί σε δεκαπέντε μήνες από την ημερομηνία υπογραφής τους.

Πότε θα είναι η ημερομηνία υπογραφής τους; Όπως ξέρετε, προχωρήσαμε πριν από δεκαπέντε μέρες στην αποστολή των σχεδίων σύμβασης στο Ελεγκτικό Συνέδριο για τον προβλεπόμενο προσυμβατικό έλεγχο. Έτσι και με δεδομένο ότι μέχρι σήμερα έχουμε θετική έκβαση όλων των προδικαστικών προσφυγών –επαναλαμβάνω θετική έκβαση όλων των δικαστικών προσφυγών- είμαστε στο τελικό στάδιο, έτσι ώστε να υπογράψουμε, μόλις ολοκληρώσει τη διαδικασία το Ελεγκτικό Συνέδριο και ενημερώσω τη Βουλή των Ελλήνων και την αρμόδια επιτροπή, τις συμβάσεις με τους αναδόχους. Και έτσι άμεσα θα ξεκινήσουμε την υλοποίηση των έργων ύψους 1,4 δισεκατομμυρίων ευρώ, εκ των οποίων 900 είναι οδικά και τα υπόλοιπα είναι σιδηροδρομικά σε έξι περιφερειακές ενότητες της χώρας, τέσσερις στη Θεσσαλία και δύο στη Στερεά Ελλάδα με όρους υψηλότερης ανθεκτικότητας.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Πριν προχωρήσουμε στην επόμενη επίκαιρη ερώτηση, να κάνω κάποιες ανακοινώσεις.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Αγροτικής Ανάπτυξης και Τροφίμων, Εθνικής Οικονομίας και Οικονομικών, Εσωτερικών, Υγείας, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Κλιματικής Κρίσης και Πολιτικής Προστασίας, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 14-2-2025 σχέδιο νόμου: «Διεπαγγελματικές οργανώσεις, ενίσχυση του αγροτικού τομέα, οργάνωση των υπηρεσιών και εποπτευόμενων φορέων του Υπουργείου Αγροτικής Ανάπτυξης και Τροφίμων και επανεκκίνηση της αγροτικής οικονομίας».

Παραπέμπεται στην αρμόδια Διαρκή Επιτροπή.

Επίσης, ο συνάδελφος ο κ. Θεόδωρος Ρουσόπουλος, Πρόεδρος της Κοινοβουλευτικής Συνέλευσης του Συμβουλίου της Ευρώπης, αιτείται ολιγοήμερη άδεια για το εξωτερικό από τις 17 έως τις 18 Φεβρουαρίου 2025 για την εκπλήρωση της αποστολής του.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Επίσης, ο Βουλευτής του ΠΑΣΟΚ-Κίνημα Αλλαγής κ. Γεώργιος Μουλκιώτης ζητεί άδεια ολιγοήμερης απουσίας στο εξωτερικό από 21 έως 25 Φεβρουαρίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Προχωράμε στην πρώτη με αριθμό 492/6-2-2025 επίκαιρη ερώτηση πρώτου κύκλου του Βουλευτή Δράμας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Αναστασίου Νικολαΐδη προς τον Υπουργό Υποδομών και Μεταφορών με θέμα: «Συνεχής υποβάθμιση του σιδηροδρόμου και των σιδηροδρομικών υπηρεσιών στη χώρα μας - Κλείσιμο εκδοτηρίων σε τριάντα τέσσερις σιδηροδρομικούς σταθμούς».

Ορίστε, κύριε Νικολαΐδη, έχετε τον λόγο για την πρωτολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε, και καλή εβδομάδα.

Κύριε Υπουργέ, το κλείσιμο των εκδοτηρίων σε τριάντα τέσσερις σιδηροδρομικούς σταθμούς της χώρας μας, όπως ανακοινώθηκε από την Hellenic Train, αποτελεί μια ακόμη ενέργεια υποβάθμισης του σιδηροδρόμου και των σιδηροδρομικών υπηρεσιών στη χώρα μας.

Επιπλέον, με τη συγκεκριμένη ενέργεια προκαλούνται σημαντικά προβλήματα σε συμπολίτες μας και πρώτα από όλα στους εργαζόμενους οι οποίοι από τη μια μέρα στην άλλη χάνουν τη δουλειά τους. Από όσο γνωρίζουμε, δόθηκε μία παράταση δεκαπέντε ημερών σε συμβάσεις, όμως το πρόβλημα παραμένει, καθώς αυτοί οι άνθρωποι βρίσκονται αντιμέτωποι με την ανεργία και την ανατροπή του όποιου προγραμματισμού είχαν για τις ζωές τους και για τις οικογένειές τους.

Επίσης, η κατάργηση των εκδοτηρίων προκαλεί σημαντικά προβλήματα στους συμπολίτες μας μεγάλης ηλικίας, που δεν είναι εξοικειωμένοι με τις νέες τεχνολογίες. Νομίζω ότι θα συμφωνήσουμε όλοι πως θα πρέπει να αντιμετωπίζονται με σεβασμό. Θα δίνεται η δυνατότητα έκδοσης εισιτηρίων εντός συρμού, όπως ισχύει και τώρα, όμως ήδη έχουν εκφραστεί αντιρρήσεις από το σωματείο προσωπικού της ΤΡΑΙΝΟΣΕ.

Επιπλέον, ποιος θα δίνει πληροφορίες για τυχόν καθυστερήσεις ή αλλαγές στα δρομολόγια; Από ποιους θα βοηθιούνται ΑμεΑ και ηλικιωμένοι; Ποιος θα φροντίζει τους σιδηροδρομικούς σταθμούς;

Κύριε Υπουργέ, έξι χρόνια διακυβέρνησης της Νέας Δημοκρατίας και κύριο μέλημά σας θα έπρεπε να είναι αφενός η απόλυτη ασφάλεια στις σιδηροδρομικές μετακινήσεις και αφετέρου η αναβάθμιση του σιδηροδρόμου μέσω των υπηρεσιών που προσφέρονται και της καλύτερης δυνατής εξυπηρέτησης του επιβατικού κοινού. Δυστυχώς, το κλείσιμο των εκδοτηρίων δεν βοηθάει προς αυτή την κατεύθυνση.

Με βάση τα ανωτέρω, ερωτάσθε: Σε ποιες άμεσες ενέργειες πρόκειται να προβείτε, ούτως ώστε να διασφαλιστεί η εύρυθμη λειτουργία των εκδοτηρίων εισιτηρίων στους σιδηροδρομικούς σταθμούς και η συνέχιση εργασίας των εργαζομένων; Και ποιες δυνατότητες παρέχονται στο Ελληνικό Δημόσιο για το συγκεκριμένο ζήτημα, σύμφωνα με τη σύμβαση που έχει υπογράψει με τη Hellenic Train;

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Νικολαΐδη.

Κύριε Υπουργέ, έχετε τον λόγο για την απάντησή σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε συνάδελφε, προφανώς πρώτιστο μέλημά μας είναι η ασφάλεια των μεταφορών. Το 2024 μετακινήθηκαν με τρένο στο δρομολόγιο Αθήνα – Θεσσαλονίκη - Αθήνα, 766.965 συμπατριώτες μας, τον Ιανουάριο του 2025 μετακινήθηκαν 58.873 και το περσινό νούμερο ήταν 48.628. Άρα, έχουμε μέλημα να κάνουμε το καλύτερο που μπορούμε διαρκώς για να ενισχύουμε την ασφάλεια των μεταφορών.

Η ερώτησή σας, όπως αντιλαμβάνεστε, απευθύνεται στον ιδιωτικό τομέα -η Hellenic Train είναι ιδιωτικός τομέας- και μάλιστα δεν απευθύνεται καν σε εργαζόμενους της Hellenic Train. Σύμφωνα με την εταιρεία, το προτεινόμενο κλείσιμο των εκδοτηρίων δεν συνεπάγεται απόλυση προσωπικού της Hellenic Train, αλλά τερματισμό συμβάσεων με αναδόχους.

Άρα στο ερώτημά σας δεν μιλάτε για εργαζόμενους της Hellenic Train, μιλάτε για συμβάσεις που έχει η Hellenic Train με ιδιώτες για την παροχή κάποιου έργου. Οι υπάλληλοι των αναδόχων που θα πληγούν αν υλοποιηθεί η σχετική απόφαση, ουδέποτε είχαν υπαλληλική σχέση με την εταιρεία. Να το ξεκαθαρίσουμε αυτό.

Δεύτερον. Σύμφωνα και πάλι με την ενημέρωση από την εταιρεία –επαναλαμβάνω ότι είναι ιδιωτικός τομέας- μόνο σε επτά σταθμούς προωθείται το κλείσιμο των εκδοτηρίων πριν τη λήξη της σύμβασης με τον εκάστοτε ανάδοχο. Για τους υπόλοιπους, προτίθενται να μην ανανεώσουν τη σύμβαση πλέον της ημερομηνίας λήξεως. Μάλιστα έχουν κλείσει μέχρι σήμερα, απ’ όσο γνωρίζω, πέντε. Σε δύο εξ αυτών, στην Οινόη και στον Αυλώνα, οι ανάδοχοι δεν δέχτηκαν να ανανεώσουν τη σύμβαση. Άρα όσον αφορά αυτό για το οποίο διαμαρτύρεστε, οι ίδιοι έρχονται και δεν δέχονται την ανανέωση της σύμβασης ή την επέκταση. Γι’ αυτούς που ρωτάτε να ανανεωθούν οι συμβάσεις, στην Οινόη και στον Αυλώνα, πήρα απάντηση γραπτώς από την Hellenic Train.

Ως προς τα συγκεκριμένα ζητήματα που θέτετε για τα ΑμεΑ, με πρωτοβουλία της εταιρείας μεταφέρθηκαν ανυψωτικά μηχανήματα στους σιδηροδρομικούς σταθμούς Θήβας και Οινόης την 1η Φεβρουαρίου, ώστε να μην λείπει ο απαραίτητος εξοπλισμός από κανένα σημείο του κεντρικού άξονα Αθήνα - Θεσσαλονίκη. Ακόμα και αν κλείσουν σταθμοί του άξονα, η εταιρεία δεσμεύεται να συνεχίσει να μεριμνά για τη σωστή εξυπηρέτησή τους.

Επίσης, ρωτήσατε για την ενημέρωση του κοινού. Στις 4 Φεβρουαρίου η εταιρεία υλοποίησε στον ιστότοπό της σελίδα ενημέρωσης του επιβατικού κοινού για την κατάσταση των δρομολογίων όπως προκύπτει από τη διαχείριση της υποδομής. Μέσα από αυτή οι επιβάτες μπορούν να επιλέξουν τον σταθμό ενδιαφέροντός τους και να λάβουν ενημέρωση αφίξεων και αναχωρήσεων.

Επιπλέον, σύμφωνα με την ενημέρωση που είχαμε, η εταιρεία προσεχώς θα υλοποιήσει στον ιστότοπό της ένα σύστημα live σημαντικών πληροφοριών, όπου θα παρέχει στο επιβατικό κοινό συνεχή πληροφόρηση για θέματα καθυστερήσεων, κατάργηση δρομολογίων, υποκατάσταση με λεωφορεία και άλλα.

Αποζημιώσεις. Μέσα από τη νέα εμπορική πλατφόρμα, οι επιβάτες έχουν τη δυνατότητα να χειρίζονται μόνοι τους τις κρατήσεις τους για θέματα αλλαγών και αποζημιώσεων. Εναλλακτικά, οι επιβάτες μπορούν να το πράξουν σε κάποιο από τα ανοικτά εκδοτήρια ή να έρθουν σε επικοινωνία με την εκπαιδευόμενη ομάδα εξυπηρέτησης επιβατών.

Εναλλακτικοί τρόποι αγοράς εισιτηρίων. Αυτό είναι, αν θέλετε, το πιο σημαντικό. Η εταιρεία, μετά την ενεργοποίηση των τηλεφωνικών κρατήσεων την 1η Φεβρουαρίου, παρέχει τη δυνατότητα αγοράς εισιτηρίων μέσα από πέντε διαφορετικά κανάλια. Οι επιβάτες έχουν τη δυνατότητα αξιοποίησης ενός ολοκληρωμένου συστήματος επιλογής κρατήσεων μέσω της εφαρμογής της Hellenic Train, από το mobile app της ιστοσελίδας της Hellenic Train, των διαθέσιμων εκδοτηρίων, του νέου κέντρου εξυπηρέτησης πελατών, αλλά και εντός των συρμών από προσωπικό της Hellenic Train μπορούν να βγάλουν εισιτήριο.

Μάλιστα με γνώμονα την εξυπηρέτηση ειδικών κατηγοριών επιβατών που αναφέρατε, που ενδεχομένως δυσκολευτούν στη χρήση ψηφιακών μέσων για την έκδοση εισιτηρίων, όπως επιβάτες άνω των εξήντα πέντε ετών, η εταιρεία παρέχει για αυτές τις κατηγορίες τη δυνατότητα αγοράς εκπτωτικού εισιτηρίου και επί του συρμού. Να σημειωθεί ότι η αγορά επί του συρμού ήδη προβλέπεται και η χρήση κάρτας είναι στα άμεσα πλάνα της εταιρείας.

Τέλος, για τις κάρτες πολλαπλών διαδρομών τα στοιχεία δείχνουν ότι η συντριπτική πλειοψηφία αγοράς καρτών πολλαπλών διαδρομών στα δρομολόγια που η εταιρεία προσφέρει αυτή τη δυνατότητα, αφορά κάρτες διάρκειας τριάντα ημερών, δεκαπέντε ημερών και έξι ημερών. Ως εκ τούτου, η εταιρεία σύμφωνα με την ενημέρωση επικεντρώθηκε στην πώληση αυτών των καρτών διατηρώντας όλες τις ισχύουσες εκπτώσεις στις διάφορες κατηγορίες πελατών. Μάλιστα τον Ιανουάριο εισήχθησαν και κάρτες διάρκειας δεκαπέντε ημερών και έξι ημερών στα δρομολόγια Πειραιάς - Κιάτο, που μέχρι τώρα δεν προσφέρονταν ως επιλογή στους επιβάτες.

Προσπάθησα να σας δώσω μια πολύ καλή εικόνα γι’ αυτά που ενημερωθήκαμε και εμείς από την Hellenic Train και αφορούν συμβάσεις εν ενεργεία ή που λήγουν με τρίτους. Ο δε αριθμός των εργαζομένων εμένα μου έχει μεταφερθεί ότι είναι περίπου εβδομήντα -που στις περισσότερες περιπτώσεις είναι οι ίδιοι οι ανάδοχοι- και όχι διακόσιοι. Αυτό, όμως, είναι ένα θέμα προς αξιολόγηση.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Ορίστε, κύριε Νικολαΐδη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κύριε Υπουργέ, η απάντησή σας δεν μπορεί να καθησυχάζει ούτε τους εργαζόμενους αλλά ούτε και τους κατοίκους πολλών περιοχών της επαρχίας όπου κλείνουν εκδοτήρια σιδηροδρομικών σταθμών.

Τώρα, ποια είναι η διαφορά μας, κύριε Υπουργέ; Εσάς την ενημέρωση σας την έκανε ο ιδιώτης. Εμένα την ενημέρωση μου την έκαναν οι εργαζόμενοι. Εκεί υπάρχει ένα κενό. Κατά 99% η απάντηση της Κυβέρνησης είναι ότι την ενημέρωση την είχε από τον ιδιώτη.

Δεν θέλω να αντιπαρατεθώ για την ασφάλεια και είδατε ότι δεν αναφέρθηκα σε κανένα τέτοιο θέμα. Απλά θα ήθελα να αναφέρω ένα έργο το οποίο έχετε εξαγγείλει και είναι η ανάταξη του δικτύου Σέρρες - Δράμα και αν υπάρχει κάποια εξέλιξη. Μετά τις εξαγγελίες, ακόμη περιμένουν οι πολίτες να ξεκινήσει να εκτελείται. Έτσι όπως μου απαντήσατε, δείχνετε ότι όλα στον ελληνικό σιδηρόδρομο κυλούν ομαλά.

Οι ερωτήσεις είναι απλές, κύριε Υπουργέ. Εφαρμόζεται η σύμβαση με την Hellenic Train; Υλοποιούνται όλα όσα έχει αναλάβει να κάνει η εταιρεία; Αν όχι, γιατί δεν πιέζετε για να γίνουν; Γιατί δεν προσπαθείτε να τροποποιήσετε τη σύμβαση όπου χρειάζεται; Γιατί δεν την καταγγέλλετε;

Επίσης, κύριε Υπουργέ, δώσατε δυο στοιχεία για το 2024 και το 2025, αν δεν κάνω λάθος. Εσείς ως Κυβέρνηση της Νέας Δημοκρατίας είστε περίπου έξι χρόνια και τόσο εμείς όσο και όλος ο ελληνικός λαός θεωρούμε ότι ο σιδηρόδρομος έχει απαξιωθεί και ότι για την απαξίωσή του φέρουν ευθύνη κάποιοι.

Εγώ λοιπόν, κύριε Υπουργέ, θα σας αντιστρέψω τα στοιχεία που μας δώσατε και θα ήθελα, αν μπορείτε, να μας δώσετε απάντηση σε αυτά. Πόσες μετακινήσεις υλοποιήθηκαν το 2019 που αναλάβατε τη διακυβέρνηση της χώρας; Πόσα δρομολόγια έγιναν και πόσα εισιτήρια κόπηκαν το 2019; Αντίστοιχα για το 2025 ποια είναι τα στοιχεία για τα δρομολόγια και τα εισιτήρια;

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Νικολαΐδη.

Ορίστε, κύριε Υπουργέ, έχετε τον λόγο για τη δευτερολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Κύριε συνάδελφε, οφείλω να ομολογήσω ότι μου ανοίξατε πάρα πολλά κεφάλαια, τα οποία δεν μπορώ να απαντήσω στα δύο, τρία λεπτά που έχω στη διάθεσή μου. Θα προσπαθήσω, όμως, να σας απαντήσω κωδικοποιημένα.

Κι εμείς ενδιαφερόμαστε για τους εργαζόμενους, κάτι που θα σας αποδείξω, γιατί δεν αναφερθήκατε σε αυτό στο δεύτερο σκέλος του ερωτήματός σας ούτε στην πρωτολογία ούτε στη δευτερολογία. Ρωτάτε αν προβλέπεται κάπου στη σύμβαση η δυνατότητα παρέμβασης. Με βάση την παράγραφο 4.4.2 του άρθρου 4 της σύμβασης μεταξύ του Ελληνικού Δημοσίου και της Hellenic Train, ο πάροχος οφείλει να διευκολύνει την αγορά εισιτηρίων χρησιμοποιώντας κάθε δυνατό κανάλι πώλησης, όπως διάθεση εισιτηρίων στα εκδοτήρια των σταθμών, διάθεση εισιτηρίων μέσω διαδικτύου, διάθεση εισιτηρίων μέσω αυτόματων μηχανημάτων πώλησης στους χώρους των σταθμών, διάθεση εισιτηρίων σε ανεξάρτητα σημεία πώλησης ή και μεταπώληση που τυχόν θελήσει να δημιουργήσει ο πάροχος κατά την απόλυτη κρίση του.

Σε περίπτωση που για οποιονδήποτε λόγο δεν υπάρχει η δυνατότητα έκδοσης εισιτηρίων στους σιδηροδρομικούς σταθμούς, η πώληση εισιτηρίων δύναται να πραγματοποιηθεί είτε μετά την επιβίβαση και εντός των αμαξοστοιχιών.

Συνεπώς, με βάση τη σύμβαση, δεν υφίσταται δυνατότητα περαιτέρω παρέμβασης. Όμως, σε αυτή τη φάση -συγκρατήστε το αυτό- η εταιρεία δεσμεύεται να αναβάλει το κλείσιμο των παραπάνω εκδοτηρίων για διάστημα δύο μηνών, προκειμένου να επαναξιολογηθούν κάποια στοιχεία με κριτήρια την καλύτερη εξυπηρέτηση του πολίτη και το κόστος-όφελος των εναλλακτικών επιλογών.

Με ρωτήσατε για το 2019 και να κάνουμε μία σύγκριση. Τον Ιανουάριο του 2019 μετακινήθηκαν Αθήνα – Θεσσαλονίκη - Αθήνα 46.505 συμπατριώτες μας. Τον Ιανουάριο του 2024 μετακινήθηκαν 48.628 και τον Ιανουάριο του 2025 μετακινήθηκαν 58.873.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Δεν είναι μία γραμμή ο ΟΣΕ. Ο ΟΣΕ είναι όλη η Ελλάδα, κύριε Υπουργέ!

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Μισό λεπτό, κύριε συνάδελφε. Απαντάω στα ερωτήματά σας. Μου λέτε για το 2019 και σας απαντάω για το 2019.

Συνεπώς, εγώ έχω τα στοιχεία για τον βασικό σιδηροδρομικό άξονα. Όλο το 2019 μετακινήθηκαν 888.000 συμπατριώτες μας και όλο το 2024 -αυτό είναι ανά έτος που μπορούμε να συγκρίνουμε- 766.965, όπως σας ανέφερα προηγουμένως.

Σε ό,τι αφορά τη σύμβαση με τη Hellenic Train, υπενθυμίζω ότι έχουμε τρεις συμβάσεις. Έχουμε του Ελληνικού Δημοσίου με τη Hellenic Train για την αποζημίωση παροχής υποχρεωτικής δημόσιας υπηρεσίας στις επιβατικές μεταφορές, έχουμε του ΟΣΕ με τη Hellenic Train για τη χρήση του δικτύου και των υποδομών και έχουμε και της ΓΑΙΟΣΕ με τη Hellenic Train για τη μίσθωση τροχαίου υλικού. Αυτές υλοποιούνται και πρόσφατα υλοποιήσαμε και τις οφειλές του 2023 που ένα μεγάλο κομμάτι, πάνω από το 60%, πήγε στον ΟΣΕ και τη ΓΑΙΟΣΕ για να πληρωθούν, μεταξύ άλλων, και η ΔΕΗ, αλλά και για να αποζημιωθούν οι εργαζόμενοι της Hellenic Train.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Εάν από την εν εξελίξει δικαστική έρευνα προκύψουν ευθύνες της Hellenic Train, όπως έχουμε πει πάρα πολλές φορές, τότε αυτό είναι κάτι το οποίο θα αξιολογήσουμε ως Ελληνική Κυβέρνηση και θα προσδιοριστούν οι τυχόν περαιτέρω πρωτοβουλίες. Σήμερα υλοποιούμε αυτές τις συμβάσεις.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, πενήντα τέσσερις μαθήτριες και μαθητές και δύο συνοδοί εκπαιδευτικοί από το 1ο Πειραματικό Γυμνάσιο Νέας Ιωνίας Μαγνησίας.

Η Βουλή σάς καλωσορίζει παιδιά και σας εύχεται καλή πρόοδο!

(Χειροκροτήματα από όλες τις πτέρυγες της Βουλής)

Πιστεύω ότι έχετε ενημερωθεί πως η Βουλή εκτός από την ψήφιση νόμων, έχει και μία άλλη σημαντική λειτουργία που ονομάζεται κοινοβουλευτικός έλεγχος. Ένας Βουλευτής ρωτά και ο αντίστοιχος Υπουργός απαντά. Γι’ αυτό και σήμερα βλέπετε έναν να ρωτάει και τον Υπουργό να απαντάει. Δεν βλέπετε την Αίθουσα γεμάτη, αλλά παρακολουθεί τη συνεδρίαση ζωντανά ο ελληνικός λαός, γιατί τα θέματα που τίθενται είναι σημαντικά. Είναι επίκαιρα και γι’ αυτό αυτές οι ερωτήσεις λέγονται επίκαιρες ερωτήσεις.

Και τώρα προχωράμε στην ενδέκατη με αριθμό 508/10-2-2025 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Υποδομών και Μεταφορών με θέμα: «Για την ασφάλεια και τις ελλείψεις σε προσωπικό και εξοπλισμό στην Υπηρεσία Πολιτικής Αεροπορίας (ΥΠΑ)».

Ορίστε, κύριε Κατσώτη, έχετε τον λόγο για την πρωτολογία σας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, λίγες μέρες μετά το τραγικό πολύνεκρο αεροπορικό δυστύχημα στην Ουάσιγκτον, το οποίο στοίχισε τη ζωή σε εξήντα επτά ανθρώπους, έχουν έρθει στη δημοσιότητα πολλές πληροφορίες από τις ΗΠΑ σχετικά με την κατάσταση των συστημάτων ασφαλείας της Πολιτικής Αεροπορίας, αλλά και τις συνθήκες εργασίας των εργαζομένων.

Ενώ, λοιπόν, συμπληρώνονται σχεδόν δύο χρόνια από το προδιαγεγραμμένο έγκλημα των Τεμπών που ανέδειξε με τον πιο τραγικό τρόπο τα τεράστια προβλήματα που υπάρχουν στον σιδηρόδρομο της χώρας μας, αλλά και στις μεταφορές στο σύνολό τους, όπως επιβεβαιώνουν πολλά ακόμη περιστατικά τα οποία το ΚΚΕ έχει καταγγείλει μέσα και έξω από τη Βουλή, πληθαίνουν οι καταγγελίες από τους εργαζόμενους στην Υπηρεσία Πολιτικής Αεροπορίας σχετικά με τις ελλείψεις σε προσωπικό, αλλά και στον εξοπλισμό επιτήρησης και επικοινωνιών.

Πιο συγκεκριμένα, υπάρχει μεγάλη υποστελέχωση στον κλάδο των ελεγκτών εναέριας κυκλοφορίας με τις οργανικές θέσεις να είναι συνολικά επτακόσιες, αλλά καλύπτονται λιγότερες από εξακόσιες, ενώ τα επόμενα χρόνια θα υπάρξει κύμα συνταξιοδοτήσεων, λόγω του μεγάλου μέσου όρου ηλικίας του προσωπικού. Όπως δηλώνουν οι ίδιοι οι εργαζόμενοι, πλησιάζει η καλοκαιρινή σεζόν του 2025 και θα βρει το υπάρχον και επιβαρυμένο από κόπωση προσωπικό αντιμέτωπο με όλο και αυξανόμενη αεροπορική κίνηση, όπως δείχνουν τα νούμερα των τελευταίων ετών.

Χαρακτηριστικά, κύριε Υπουργέ, στο Κέντρο Ελέγχου Περιοχής Αθηνών - Μακεδονίας στελεχώνονται μόνο οι εκατόν σαράντα από τις διακόσιες είκοσι θέσεις που έπρεπε να καλύπτονται, ώστε να είναι ανοιχτοί όλοι οι τομείς ελέγχου περιοχής. Επίσης, είναι πολλά τα περιφερειακά αεροδρόμια που λειτουργούν με βάρδιες ενός μόνο ελεγκτή.

Επιπλέον, υπάρχουν πρόσφατες, αλλά και παλαιότερες καταγγελίες των εργαζομένων για χρήση απαρχαιωμένου εξοπλισμού επιτήρησης και επικοινωνιών, με χαρακτηριστικό το πολύ επικίνδυνο περιστατικό στη Ρόδο τον Αύγουστο του 2024, κατά το οποίο χάθηκε η εικόνα του ραντάρ που εξυπηρετεί το αεροδρόμιο. Ακόμη, τις τελευταίες ημέρες έχει γίνει γνωστό από τους εργαζόμενους ότι στην τερματική της Αθήνας, εξαιτίας του παρωχημένου εξοπλισμού, δεν υπάρχει λειτουργικό σύστημα που να χρησιμοποιείται για την προειδοποίηση εμπλοκών και ο ελεγκτής που εργάζεται δεν λαμβάνει καμία ειδοποίηση από το σύστημα, σχετικά με το ότι αεροσκάφη βρίσκονται σε πορεία σύγκρουσης. Επομένως, η αποφυγή συμβάντων εξαρτάται αποκλειστικά από την επιχειρησιακή ετοιμότητα του ελεγκτή.

Παρά τα παραπάνω σοβαρά προβλήματα, η διοίκηση της ΥΠΑ τα τελευταία χρόνια προχώρησε σε αύξηση των αεροσκαφών που προβλέπεται να αφιχθούν στο Αεροδρόμιο Βενιζέλος μέσα σε μία ώρα, αρχικά από είκοσι δύο σε είκοσι οκτώ και στη συνέχεια σε τριάντα. Μάλιστα, με βάση τις αναφορές των εργαζομένων, αλλά και τις καταγεγραμμένες αφίξεις, εξαιτίας της εντατικοποίησης, αλλά και της πίεσης για εξυπηρέτηση των αεροπορικών εταιρειών, οι τριάντα αφίξεις σε μία ώρα γίνονται ακόμα περισσότερες κατά την καλοκαιρινή τουριστική περίοδο.

Τέλος, σε πρόσφατη απάντηση της διοίκησης της ΥΠΑ σε ανακοίνωση των εργαζόμενων, αναφέρθηκε στο ωράριο των ελεγκτών εναέριας κυκλοφορίας δηλώνοντας πως είναι μικρότερο από ό,τι στο εξωτερικό και δείχνοντας ξεκάθαρη πρόθεση για αύξηση του ωραρίου με ό,τι αυτό συνεπάγεται για την ασφάλεια των πτήσεων σε συνδυασμό με τα παραπάνω κρίσιμα προβλήματα που παραμένουν.

Ρωτάμε, λοιπόν, κύριε Υπουργέ, αν η Κυβέρνηση προτίθεται να πάρει μέτρα ώστε να γίνουν όλες οι απαραίτητες προσλήψεις σε όλους τους κλάδους της ΥΠΑ για την ασφαλή λειτουργία των πτήσεων, παίρνοντας υπ’ όψιν και τις συνταξιοδοτήσεις των επόμενων ετών και να μην υπάρξει καμία δυσμενής μεταβολή στα εργασιακά δικαιώματα των εργαζομένων της ΥΠΑ.

Επίσης, προτίθεστε να επιλύσετε όλα τα προβλήματα που υπάρχουν στον υπάρχοντα εξοπλισμό και να προμηθευτεί η ΥΠΑ άμεσα σύγχρονους εξοπλισμούς επιτήρησης και επικοινωνιών, που θα διευκολύνουν το έργο των εργαζομένων ώστε οι πτήσεις να διεξάγονται με ασφάλεια και να αποφύγουμε τα «Τέμπη του αέρα», όπως δηλώνουν και οι ίδιοι οι εργαζόμενοι;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Κύριε συνάδελφε, διαβάζουμε, ακούμε και συνομιλούμε και με τους εκπροσώπους των εργαζομένων. Όπως και στην προηγούμενη ερώτηση –και δεν μίλησα γι’ αυτό, έχω την επιστολή των εργαζομένων των εκδοτηρίων σιδηροδρομικών σταθμών- έτσι και εδώ έχουμε και τις επιστολές των εργαζομένων της ΥΠΑ και των ελεγκτών εναέριας κυκλοφορίας. Θα επανέλθω σε αυτό στη δευτερολογία μου.

Να μείνουμε λίγο στο κομμάτι των προσλήψεων που είπατε, στην πρώτη ενότητα. Σύμφωνα με την ενημέρωση της ΥΠΑ, η υπηρεσία προβαίνει διαρκώς σε ενέργειες για την ενίσχυση του προσωπικού στον κλάδο ελεγκτών εναέριας κυκλοφορίας. Έχει ήδη προσλάβει τριάντα πέντε το 2023 και είκοσι εννέα το 2024. Περαιτέρω, ειδικά σε σχέση με τις προσλήψεις ελεγκτών, ψηφίστηκε –σας θυμίζω- νομοθετική ρύθμιση με την οποία θεσπίζεται ειδική διαδικασία προσλήψεων μέσω ΑΣΕΠ, σε συνεργασία με διεθνείς οργανισμούς. Συγκεκριμένα, στο άρθρο 62 του ν.5149/2024 που πρόσφατα ψηφίσαμε, εξασφαλίζονται ταχύτεροι χρόνοι υλοποίησης και ο τελικός πίνακας κατάταξης παραμένει ενεργός επί τριετία από την έκδοση των τελικών αποτελεσμάτων. Αποτέλεσμα αυτού είναι η διασφάλιση της δυνατότητας της ΥΠΑ να απορροφά από αυτόν τον πίνακα ετησίως προσωπικό με αίτημα προς το ΑΣΕΠ, σύμφωνα με το άρθρο περί του ετήσιου προγραμματισμού προσλήψεων κατά παρέκκλιση κάθε άλλης διάταξης.

Στο πλαίσιο εφαρμογής αυτής της νομοθετικής ρύθμισης δημοσιεύτηκε το 2024 νέα προκήρυξη, η 2Γ/2024, για επιπλέον ενενήντα επτά ελεγκτές εναέριας κυκλοφορίας. Σε αυτήν την προκήρυξη, η ΥΠΑ πέρα από τη θεσμική συνεργασία της με το ΑΣΕΠ, καινοτόμησε υπογράφοντας συμφωνία με τον ευρωπαϊκό Οργανισμό EUROCONTROL για τη διενέργεια γραπτού διαγωνισμού με τη χρήση του λογισμικού FIST, το οποίο χρησιμοποιείται για τις προσλήψεις των ελεγκτών σε πενήντα έξι χώρες παγκοσμίως, διασφαλίζοντας ταχύτητα, ποιότητα επιλογής και αξιοπιστία.

Θέλω να σας ενημερώσω ότι ο διαγωνισμός θα διεξαχθεί σε τρία στάδια, αρχής γενομένης από τώρα, 4 Μαρτίου και αναμένεται να ολοκληρωθεί τον Ιούνιο του 2025. Με αυτές τις ενέργειες διασφαλίζουμε την απρόσκοπτη πρόσληψη ελεγκτών εναέριας κυκλοφορίας, σύμφωνα με τις εκάστοτε ανακύπτουσες επιχειρησιακές ανάγκες μέχρι το 2028.

Επίσης, μέχρι το τέλος Μαρτίου του 2025 θα έχει ολοκληρωθεί η αρχική εκπαίδευση αυτών που προσελήφθησαν το 2024 και οι οποίοι θα στελεχώσουν μονάδες τόσο των Αθηνών, όσο και των περιφερειακών αεροδρομίων.

Επιπρόσθετα, ολοκληρώθηκαν δεκατρείς εσωτερικές μετατάξεις από άλλους κλάδους της ΥΠΑ και έντεκα εξωτερικές μετατάξεις από διάφορους κλάδους του Ελληνικού Δημοσίου. Επισημαίνουμε, τέλος, ότι στην ΥΠΑ υφίσταται ετήσιο σχέδιο κάλυψης επιχειρησιακών αναγκών περιφερειακών αεροδρομίων με μετακινήσεις προσωπικού από άλλες μονάδες με επαρκή στελέχωση, με στόχο να διασφαλιστεί η απρόσκοπτη παροχή του έργου για τη λειτουργία των αεροδρομίων.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ.

Ορίστε, κύριε Κατσώτη, έχετε τον λόγο για τη δευτερολογία σας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, είναι γεγονός ότι οι ελεγκτές δίνουν καθημερινά μια άνιση μάχη με τις μεγάλες ελλείψεις προσωπικού και το ξέρετε πάρα πολύ καλά. Το 2025 θα υπάρχει, δυστυχώς, αυτή η έλλειψη του 30% των αναγκαίων θέσεων ελεγκτών που είναι σημαντικές, για να λειτουργεί με ασφάλεια η ΥΠΑ.

Είναι γνωστό επίσης σε σας, κύριε Υπουργέ –διότι και στο προηγούμενο νομοσχέδιο μαζί ήμασταν, αλλά και σε αυτό- ότι οι ελεγκτές λένε ότι σε μονάδες της περιφέρειας υπάρχουν ελεγκτές που εργάζονται μόνοι τους στον Πύργο Ελέγχου, χωρίς στην πραγματικότητα να μπορούν να κάνουν ένα διάλειμμα. Το ίδιο ισχύει και σε αεροδρόμια που στελεχώνονται από τηλεπικοινωνιακούς, τα οποία διακόπτουν τη λειτουργία τους αν αρρωστήσει ο μοναδικός υπάλληλος!

Δεν μπορεί να συνεχίσει έτσι η κατάσταση, κύριε Υπουργέ. Ο Σύλλογος των Τηλεπικοινωνιακών έχει καταγγείλει ότι αντί η υπηρεσία να προσλάβει προσωπικό, προσπαθεί να καλύψει το πρόβλημα μειώνοντας τον χρόνο της εκπαίδευσης που προβλέπεται, κύριε Υπουργέ και καλύπτει με ανεκπαίδευτους εργαζόμενους ή με λειψά εκπαιδευμένους εργαζόμενους το κενό, κάτι που είναι σε βάρος της ασφάλειας.

Οι εργαζόμενοι, λοιπόν, καταγγέλλουν ότι παρά το μειωμένο και κουρασμένο προσωπικό, αυξήθηκε το ωριαίο όριο αφίξεων με πιέσεις των εταιρειών, αλλά και της διοίκησης, για να λειτουργούν πιο εντατικά οι εργαζόμενοι και να εξυπηρετούν τις πτήσεις στο αεροδρόμιο.

Στον έλεγχο εναέριας κυκλοφορίας υπάρχουν όρια χωρητικότητας που ορίζουν το πόσα αεροπλάνα μπορούν να γίνονται αντικείμενο διαχείρισης σε συγκεκριμένο χώρο και χρόνο, με ασφάλεια, κύριε Υπουργέ. Η ασφάλεια, λοιπόν, στις πτήσεις, όπως λέμε συνήθως, συντρίβεται σε αυτές τις μυλόπετρες –που είπατε και προηγουμένως εσείς για το άλλο θέμα στο οποίο αναφερθήκατε- του κόστους και του οφέλους. Προκειμένου, λοιπόν, να μην υπάρχει κόστος και να έχουν όφελος οι εταιρείες, δεν προσλαμβάνουν και δεν υπάρχει και ο απαιτούμενος εξοπλισμός.

Η πίεση, λοιπόν, που οι εταιρείες κάνουν συνολικά για μεγαλύτερο όγκο κυκλοφορίας μεταφέρεται στους ελεγκτές, οι οποίοι δουλεύουν χωρίς ρεπό. Πώς είναι δυνατόν ένας εργαζόμενος, κύριε Υπουργέ, να δουλεύει εφτά μέρες την εβδομάδα, να κουράζεται και να μπορεί να αποδίδει ιδιαίτερα σε αυτόν τον τομέα που έχει να κάνει με την ασφάλεια των πτήσεων; Είναι απαράδεκτο και δεν μπορεί να δικαιολογείται επ’ ουδενί!

Επίσης, στο θέμα των εξοπλισμών που είπατε, δεν μπορεί να συνεχίσει αυτή η λειτουργία με τέτοιον απαρχαιωμένο, να το πω έτσι, εξοπλισμό στην Υπηρεσία Πολιτικής Αεροπορίας. Είναι κρίσιμο αυτό το ζήτημα και πρέπει άμεσα να προχωρήσει η Κυβέρνηση προκειμένου να γίνει η αντίστοιχη προμήθεια. Οι εταιρείες που παρέχουν τα συστήματα βρίσκονται σε συνεχή ανταγωνισμό, κύριε Υπουργέ και διαμάχη μεταξύ τους που θυμίζει τις διαμάχες που οδήγησαν στην καθυστέρηση παράδοσης κρίσιμων έργων και συστημάτων στους σιδηρόδρομους.

Εδώ, λοιπόν, χρειάζεται άμεση παρέμβαση. Με τη σύσταση της ΑΠΑ καταργήθηκαν οι αεροπορικές αρχές που ήταν εγκατεστημένες στα αεροδρόμια για να ελέγχουν τις αερομεταφορές. Όπως καταγγέλλει ο Σύλλογος Αερολιμενικών, πλέον η ΑΠΑ αναθέτει τον έλεγχο των ιδιωτικών εταιρειών σε ιδιώτες. Μετά τις αεροπορικές εταιρείες και τα αεροδρόμια, τα οποία είτε έχουν εκχωρηθεί σε ιδιώτες, όπως της Fraport, προετοιμάζεται η ιδιωτικοποίηση και της αεροναυτιλίας, δηλαδή των Πύργων Ελέγχου και του ελέγχου εναέριας κυκλοφορίας στο ελληνικό FIR. Πρόκειται για πολιτική της Ευρωπαϊκής Ένωσης που περιγράφεται στο αντίστοιχο θεσμικό πλαίσιο, τον «Ενιαίο Ευρωπαϊκό Ουρανό».

Οι εργαζόμενοι προειδοποιούν ότι αυτή η κατάσταση οδηγεί σε «Τέμπη του αέρα» και διεκδικούν την άμεση λύση όλων αυτών των ζητημάτων που παραθέσαμε, τους δύο τομείς, δηλαδή τις προσλήψεις και την προμήθεια του αναγκαίου εξοπλισμού.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Όπως είπα, θα επανέλθω τώρα.

Μιλήσατε για άμεση λύση. Το επαναλάβατε τέσσερις φορές. Θα σας απαντήσω όχι με βάση τι πιστεύω εγώ –θα σας το δώσω γραπτώς- αλλά με βάση τι λένε οι εργαζόμενοι τους οποίους επικαλείστε. Μιλάτε για άμεση λύση, επικαλείστε τους εργαζόμενους και οι εργαζόμενοι, τους οποίους και επικαλείστε, λένε ότι δεν υπάρχει άμεση λύση, δηλαδή ακριβώς το αντίθετο από αυτό που λέτε.

Πρώτη παρατήρηση. Όροι χωρητικότητας και όρια χωρητικότητας. Έχουν συμφωνηθεί μεταξύ ΥΠΑ και εργαζόμενων να είναι εκεί που υπάρχει ασφάλεια στις μετακινήσεις και με βάση αυτά καθορίζονται και τα ιδιαίτερα μισθολόγια των ελεγκτών εναέριας κυκλοφορίας.

Δεύτερη παρατήρηση. Είπατε για τα συστήματα ασφαλείας. Δεν θα τα αναλύσω εδώ που είμαστε. Οφείλω, όμως, να ενημερώσω το Ελληνικό Κοινοβούλιο γιατί το θέμα είναι εξαιρετικά σημαντικό και χρονίζον.

Καταθέτω στα Πρακτικά το δελτίο Τύπου της 1ης Φεβρουαρίου 2025, όπως δόθηκε στη δημοσιότητα από την Υπηρεσία Πολιτικής Αεροπορίας για κάθε ένα έργο. Είναι πολύ σοβαρό αυτό το οποίο αναδείξατε. Η διαφοροποίησή μου εμένα είναι στο «άμεσα» και θα σας εξηγήσω γιατί.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το τρίτο στοιχείο στο οποίο αναφερθήκατε στην πρωτολογία σας και στην ερώτησή σας αφορά στη μη ύπαρξη λειτουργικού συστήματος που να χρησιμοποιείται για προειδοποίηση εμπλοκών και ο ελεγκτής που εργάζεται δεν λαμβάνει καμία ειδοποίηση από το σύστημα ότι αεροσκάφη βρίσκονται σε πορεία σύγκρουσης.

Θέλω να σας πω ότι όταν γίναμε κοινωνοί αυτού του θέματος, όπως επιβεβαιώνουν οι ίδιοι οι ελεγκτές, συγκαλέσαμε σύσκεψη στο Υπουργείο και με την ΥΠΑ και με την ΑΠΑ. Το σύστημα αυτό είναι λειτουργικό και τεχνικά διαθέσιμο σε όλες τις φάσεις της πτήσης από πότε, κύριε συνάδελφε; Από το 1999. Από το 1999 είναι λειτουργικό και τεχνικά διαθέσιμο, αλλά βάσει των υφιστάμενων καθιερωμένων επιχειρησιακών διαδικασιών, δεν αξιοποιείται στην τερματική περιοχή Αθηνών και ως εκ τούτου, δεν χρησιμοποιείται από τους ελεγκτές εναέριας κυκλοφορίας. Η απόφαση περί μη επιχειρησιακής εκμετάλλευσης οφείλεται στην παραγωγή ψευδών συνεγέρσεων από εγκαταστάσεώς τους το 1999 και αυτά είναι η κύρια αιτία που δεν ετέθη θέμα χρήσης τους στο υπάρχον σύστημα. Δηλαδή, τίθεται ένα θέμα σήμερα, το οποίο εμείς δεν το προσπερνάμε, παρά το γεγονός ότι είναι η ίδια κατάσταση από το 1999. Σε κανονιστικό επίπεδο και με βάση τις εφαρμοστέες απαιτήσεις και εποπτικούς ελέγχους που έχουν διεξαχθεί από την ΑΠΑ, υπάρχει συμμόρφωση της ΥΠΑ με την ισχύουσα ενωσιακή νομοθεσία. Δεν απαιτείται πιστοποίηση αυτού του συστήματος, καθώς το σύστημα αεροναυτιλίας που είναι εγκατεστημένο και λειτουργεί φέρει όλα τα απαραίτητα πιστοποιητικά πληρότητας στις προδιαγραφές του κατασκευαστή για τη συγκεκριμένη επιχειρησιακή χρήση.

Σε τεχνικό επίπεδο -σας είπα ότι δεν θα αφήσουμε τίποτα να περάσει έτσι- ήδη διερευνώνται από την ΥΠΑ οι πλέον πρόσφορες λύσεις για την επέκταση χρήσης αυτού από τους ελεγκτές εναέριας κυκλοφορίας της Προσέγγισης Αθηνών, στη βάση των δυνατοτήτων του υπάρχοντος εγκατεστημένου συστήματος διαχείρισης εναέριας κυκλοφορίας. Εφόσον αξιολογηθεί ως τεχνικά εφικτό και επιχειρησιακά ασφαλές και λειτουργικό, η ΥΠΑ θα προβεί στις κατάλληλες ενέργειες για την ευρύτερη επιχειρησιακή εκμετάλλευση του συγκεκριμένου εργαλείου από τους ελεγκτές εναέριας κυκλοφορίας της Προσέγγισης Αθηνών. Και αυτό θα είναι ένα επιπλέον δίκτυ ασφαλείας, ενισχύοντας ακόμα περισσότερο τις δυνατότητες για την ασφαλή διαχείριση της εναέριας κυκλοφορίας. Όπως σας είπα, ήδη στην ανακοίνωση που έβγαλαν οι ελεγκτές, οι εργαζόμενοι, αναφέρονται σε αυτή τη σύσκεψη που έγινε και στην πρόθεσή μας να ενισχύουμε ακόμα περισσότερο την ασφάλεια.

Κλείνω, λέγοντας το εξής: Και στη πρωτολογία σας και στη δευτερολογία σας μιλήσατε και αναφερθήκατε στις δημόσιες τοποθετήσεις και τα δελτία Τύπου του Σωματείου των Ελεγκτών Εναέριας Κυκλοφορίας. Θα μοιραστώ μαζί σας, χωρίς σχόλιο -και θα το καταθέσω- τι έλεγε ο Πρόεδρος στις 16 Δεκεμβρίου 2024 στην Επιτροπή Παραγωγής και Εμπορίου: «Την ώρα που όλη η Ευρώπη έχει έλλειψη ελεγκτών εναέριας κυκλοφορίας, η Ελλάδα έχει θέσει τις βάσεις για την επίλυση του προβλήματος της υποστελέχωσης τα επόμενα έτη, με το άρθρο 62 του νόμου για το ΑΣΕΠ», δηλαδή της Νέας Δημοκρατίας, «που ψηφίστηκε πριν από δύο μήνες με τη στήριξη και του Υπουργείου Υποδομών και Μεταφορών. Μπορούμε πλέον να προσβλέπουμε στην επίλυση του προβλήματος στα επόμενα τρία με πέντε έτη».

Αυτά λέει ο Πρόεδρος. Αυτά που λέτε «άμεσα» εσείς. Πρώτα απ’ όλα, επικροτεί τις πρωτοβουλίες τις οποίες έχουμε αναλάβει και δεύτερον, έρχεται και απαντάει ρεαλιστικά στο τι μπορούμε να προσδοκούμε.

Δεύτερο σημείο: «Η λύση είναι να στηρίξουμε όλοι το πρόβλημα των αερομεταφορών στη χώρα μας, όπως κάνουν οι ελεγκτές με αίσθημα ευθύνης όλα τα χρόνια, με περισσότερη ένταση τα τρία τελευταία, έως ότου να αποδώσουν οι προσλήψεις που ήδη έχουν δρομολογηθεί και να ολοκληρωθεί η εγκατάσταση των νέων συστημάτων, που πλέον όλοι έχουν καταλάβει ότι είναι ζωτικής σημασίας και το Υπουργείο προσπαθεί να επιταχύνει. Μαγική λύση δεν μπορεί να υπάρξει σε ένα σύστημα που εδώ και πάνω από δεκαπέντε χρόνια έχει αφεθεί να φθίνει σε οριακό σημείο».

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Υπουργέ, ήδη έχετε υπερβεί αρκετά τον χρόνο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):**

Κλείνω, κύριε Πρόεδρε. Ευχαριστώ.

«Γίνονται προσπάθειες. Νομίζω ότι πλέον το πρόβλημα το έχουν καταλάβει όλοι και η ηγεσία της ΥΠΑ και το Υπουργείο και φαίνεται να δραστηριοποιούνται. Δυστυχώς, το πρόβλημα είναι τόσο μεγάλο που δεν μπορεί να λυθεί σε έναν χρόνο. Ακόμη και σήμερα να υπογράφαμε για νέα συστήματα, θα τα είχαμε -στην καλύτερη περίπτωση- πρώτη φορά σε χρήση το καλοκαίρι του ’27, αν όχι του ’28».

Συμπέρασμα: Οι ίδιοι οι εργαζόμενοι αναγνωρίζουν την προσπάθεια που γίνεται σήμερα για να αντιμετωπίσουμε προβλήματα συσσωρευμένα των προηγούμενων δεκαετιών, μεταξύ άλλων και αυτά που αφορούν στον ιδιωτικό τομέα και αναδείξατε. Και ναι, θα συνεχίσουμε με επιμονή πάνω στον ίδιο δρόμο.

Σας ευχαριστώ.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Στις επόμενες τέσσερις επίκαιρες ερωτήσεις θα απαντήσει ο Υφυπουργός Ναυτιλίας και Νησιωτικής Πολιτικής κ. Στέφανος Γκίκας.

Ξεκινάμε λέγοντας ότι η όγδοη με αριθμό 497/10-2-2025 επίκαιρη ερώτηση δεύτερου κύκλου του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Δημητρίου Τζανακόπουλου προς τον Υπουργό Ναυτιλίας και Νησιωτικής Πολιτικής με θέμα: «Θα ασκήσει τον κατά νόμο πειθαρχικό έλεγχο ο αρμόδιος Υπουργός για το ναυάγιο της Πύλου μετά το πόρισμα του Συνηγόρου του Πολίτη», καθώς και η ένατη με αριθμό 512/10-2-2025 επίκαιρη ερώτηση δεύτερου κύκλου του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία προς τον Υπουργό Ναυτιλίας και Νησιωτικής Πολιτικής με θέμα: «Το πόρισμα του Συνηγόρου του Πολίτη για το πολύνεκρο ναυάγιο της Πύλου και η υπονόμευσή του από το Υπουργείο Ναυτιλίας και Νησιωτικής Πολιτικής», οι οποίες αναφέρονται στο ίδιο θέμα, θα συζητηθούν ταυτόχρονα, χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, σε εφαρμογή της διάταξης της παραγράφου 4 του άρθρου 131 του Κανονισμού της Βουλής.

**ΑΛΕΞΑΝΔΡΟΣ ΚΑΖΑΜΙΑΣ:** Όχι, κύριε Πρόεδρε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Όχι, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Δηλαδή, ο κάθε Βουλευτής, έχει δύο λεπτά –εντάξει, αυτό δεν τηρείται, δίνεται μια άνεση- για την πρωτολογία και τρία λεπτά για τη δευτερολογία και ο Υπουργός αντίστοιχα έχει έξι και έξι λεπτά. Παίρνουν, δηλαδή, όλοι τον χρόνο. Θα σας παραπέμψω…

**ΑΛΕΞΑΝΔΡΟΣ ΚΑΖΑΜΙΑΣ:** Δεν συναινούμε, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Εσείς μπορεί να μη δέχεσθε, αλλά εγώ εφαρμόζω τον Κανονισμό.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν εφαρμόζετε τον Κανονισμό.

**ΠΡΟΕΔΡΕΥΩΝ (Αθανάσιος Μπούρας):** Είναι το ίδιο, δώστε μου…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Θα μου δώσετε τον λόγο για ένα λεπτό;

**ΑΛΕΞΑΝΔΡΟΣ ΚΑΖΑΜΙΑΣ:** Και εγώ θέλω τον λόγο, κύριε Πρόεδρε, επί της διαδικασίας.

**ΠΡΟΕΔΡΕΥΩΝ (Αθανάσιος Μπούρας):** Όχι, όχι, δεν δίνω τον λόγο, δεν υπάρχει θέμα λόγου, είναι σαφής ο Κανονισμός στο άρθρο 131. Τουλάχιστον, για τον κ. Τζανακόπουλο ξέρω ότι είναι άριστος νομικός. Κύριε Καζαμία, μήπως έχετε βασικό πτυχίο νομικής;

Λοιπόν, διαβάζω: Άρθρο 131, παράγραφος 4 του Κανονισμού: «Επίκαιρες ερωτήσεις που αναφέρονται στο ίδιο θέμα, συζητούνται ταυτόχρονα χωρίς να επηρεάζονται τα δικαιώματα των ομιλητών ως προς τον χρόνο της ομιλίας τους.», δεν υπάρχει κανένα πρόβλημα αυτή τη στιγμή, θα αναπτύξετε τις θέσεις σας και ο κ. Τζανακόπουλος και ο κ. Καζαμίας. Θα απαντήσει σε πρωτολογία ο κύριος Υπουργός και στη συνέχεια θα δευτερολογήσει και ο ένας και ο άλλος και θα απαντήσει σε δευτερολογία ο κύριος Υπουργός.

Ο κ. Τζανακόπουλος έχει τον λόγο για την πρωτολογία του.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Κοιτάξτε, κύριε Τζανακόπουλε, δεν υπάρχει κάτι άλλο.

Ορίστε, έχετε τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Θέλετε να οδηγήσετε τη διαδικασία σε καταστάσεις όπου θα αποχωρήσουμε από την Αίθουσα λέγοντας ότι…

**ΠΡΟΕΔΡΕΥΩΝ (Αθανάσιος Μπούρας):** Αυτό είναι δικό σας θέμα. Εγώ δεν προεδρεύω πρώτη φορά. Υπηρετώ τη Βουλή τριάντα χρόνια και τα τελευταία έξι χρόνια είμαι Αντιπρόεδρος. Αυτή είναι η διαδικασία την οποία εφαρμόζουμε πάντα κατά τον Κανονισμό. Είστε αντίθετος με τον Κανονισμό;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Θα μου επιτρέψετε να μιλήσω ή θέλετε να κάνετε τώρα φασαρία για λόγους εντυπωσιασμού;

**ΠΡΟΕΔΡΕΥΩΝ (Αθανάσιος Μπούρας):** Ορίστε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Και οι δύο Βουλευτές ερωτηθήκαμε προ της διαδικασίας, αν επιθυμούμε οι ερωτήσεις μας να συζητηθούν μαζί ή ξεχωριστά. Και οι δύο δηλώσαμε με απόλυτη σαφήνεια στη Γραμματεία ότι επιθυμούμε να συζητήσουμε τις ερωτήσεις μας ξεχωριστά. Αν, όπως λέτε εσείς, προκύπτει ευθέως και άνευ άλλου τινός από τον Κανονισμό αυτό το οποίο αναφέρετε, για ποιον λόγο τέθηκε το ζήτημα, προηγουμένως, στην έγκριση τη δική μας;

Λέω, λοιπόν, κύριε Πρόεδρε, ότι κατά κοινοβουλευτικό έθιμο οι Βουλευτές ερωτώνται αν θέλουν οι ερωτήσεις τους να συζητηθούν μαζί και στη συνέχεια, εφόσον δεν επιθυμούν οι Βουλευτές να συζητηθούν μαζί οι ερωτήσεις γίνεται κανονικότατα η διαδικασία. Σε τίποτα δεν αλλάζει τους χρόνους αυτή η διαδικασία και δεν καταλαβαίνω για ποιον λόγο επιθυμείτε αυτήν τη στιγμή να δημιουργήσετε ζήτημα χωρίς καμία απολύτως λογική. Γιατί δημιουργείτε ζήτημα;

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, πείτε την αιτιολογία σας και εσείς. Βλέπετε ότι δεν χρεώνω χρόνο.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, συμφωνώ και εγώ ότι δημιουργείται ένα πρόβλημα εκ του μη όντος. Οι χρόνοι δεν θα αλλάξουν. Και οι δύο δεν συναινούμε σε αυτήν τη διαδικασία. Ερωτηθήκαμε, που σημαίνει ότι υπάρχει θέμα συναίνεσης. Έχω στο παρελθόν ερωτηθεί και είπα ότι δεν επιθυμώ. Αυτή είναι μια πάγια πρακτική. Τώρα παραβιάζεται χωρίς να έχουμε προειδοποιηθεί ότι θα γίνει αυτό το πράγμα, παρά το γεγονός ότι ερωτηθήκαμε και είπαμε ότι θέλουμε να συζητήσουμε τις επίκαιρες ερωτήσεις μας ξεχωριστά και μας αιφνιδιάζετε με έναν τρόπο που είναι όχι ο δέων.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Εγώ θα κάνω δεκτό το αίτημά σας. Ακούστε, όμως, κάτι: Αν ο Υπουργός στον δεύτερο ερωτώντα κατά σειρά -πρώτος ερωτών είναι ο κ. Τζανακόπουλος και δεύτερος ο κ. Καζαμίας- πει «ήδη τα απήντησα αυτά», τότε θα δεχθείτε αυτή την απάντηση;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Βεβαίως.

**ΠΡΟΕΔΡΕΥΩΝ (Αθανάσιος Μπούρας):** Προχωράμε όπως τις ανέφερα.

Τον λόγο έχει ο κ. Τζανακόπουλος για να αναπτύξει την επίκαιρη ερώτησή του.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Δυστυχώς, δεν είναι εδώ ο Υπουργός, ο κ. Στυλιανίδης για ένα τόσο κρίσιμο θέμα, όπως είναι η διερεύνηση των συνθηκών υπό τις οποίες συνέβη το ναυάγιο της Πύλου. Φαντάζομαι έχει σημαντικότερα πράγματα να κάνει από το να απαντήσει στους Βουλευτές της Αντιπολίτευσης γι’ αυτό το πολύνεκρο ναυάγιο, το οποίο δεν είναι μόνο μία τραγωδία, αλλά, όπως προκύπτει, είναι ένα κρατικό έγκλημα που στοίχισε τη ζωή περίπου εξακοσίων πενήντα ανθρώπων, μεταξύ των οποίων βρέφη και μητέρες, τον Ιούνιο του 2023.

Θυμίζω ότι ο λόγος για τον οποίο ο Συνήγορος του Πολίτη εκκίνησε την έρευνά του και πριν από λίγες ημέρες δημοσιοποίησε τα αποτελέσματά της, ήταν ότι το Λιμενικό Σώμα αρνήθηκε να προχωρήσει στην από μέρους του διερεύνηση των συνθηκών του ναυαγίου, ενώ στη συνέχεια υπήρξε και ρητή άρνηση του Λιμενικού Σώματος να συνεργαστεί με τον Συνήγορο του Πολίτη στην έρευνα την οποία ο ίδιος εκκίνησε.

Συγκεκριμένα, δεν διαβιβάστηκαν από τη μεριά του Λιμενικού Σώματος στοιχεία τα οποία ζήτησε ο Συνήγορος του Πολίτη, όπως, για παράδειγμα, τα δεδομένα από το κινητό τηλέφωνο του πλοιάρχου του σκάφους του Λιμενικού Σώματος, οι συνομιλίες του πλοιάρχου με το Κέντρο Έρευνας και Διάσωσης που ξέρετε ότι είναι πάρα πολύ κρίσιμες, διότι εκεί θα φαινόταν ποιες εντολές έχει λάβει ο πλοίαρχος και τι ακριβώς υλοποίησε από τις συγκεκριμένες εντολές του Κέντρου Έρευνας και Διάσωσης, με τη δικαιολογία ότι δεν καταγράφηκαν ψηφιακά οι συνομιλίες, παρά τη ρητή νομοθετική πρόβλεψη, ότι δηλαδή είναι υποχρεωμένο το Λιμενικό Σώμα να καταγράφει τις συγκεκριμένες συνομιλίες, ενώ επίσης δεν παραδόθηκε και το καταγραφικό υλικό από τις κάμερες του σκάφους, οι οποίες πάλι -κατά διαβολική σύμπτωση- δεν λειτουργούσαν λόγω βλάβης.

Εν πάση περιπτώσει, στο πόρισμά του ο Συνήγορος του Πολίτη καταλογίζει ευθύνες σε οκτώ αξιωματικούς του Λιμενικού Σώματος και εντοπίζει ενδείξεις τέλεσης ποινικών αδικημάτων, μεταξύ των οποίων η θανατηφόρα έκθεση, καθώς και η έκθεση σε κίνδυνο ζωής, υγείας και σωματικής ακεραιότητας, ενώ προκύπτει σαφώς ότι το Λιμενικό Σώμα έχει παραβιάσει διεθνείς υποχρεώσεις της χώρας.

Παρ’ όλα αυτά η Κυβέρνηση -σε τρεις, τουλάχιστον, περιπτώσεις πρώτον με την ανακοίνωση του Υπουργείου, δεύτερον με το άρθρο 1.900 λέξεων της κ. Βούλτεψη στην ιστοσελίδα «Liberal», αν δεν κάνω λάθος, και τρίτον με τις τοποθετήσεις του κ. Μαρινάκη- έσπευσε για άλλη μια φορά - έχει τριτώσει πλέον το κακό- να κατηγορήσει όποιους ασκούν κριτική στην Κυβέρνηση ότι είναι συνωμοσιολόγοι, παραδοξολόγοι, ότι θέλουν να υποθάλψουν εγκληματίες, ότι είναι πολιτικοί εγκάθετοι -μεταξύ αυτών των πολιτικών εγκάθετων είναι και ο Συνήγορος του Πολίτη.

Κύριε Υπουργέ, όπως σας είπα προηγουμένως το κακό έχει τριτώσει. Πρώτα ήταν οι υποκλοπές, στη συνέχεια ήταν το έγκλημα των Τεμπών, σήμερα είναι το έγκλημα της Πύλου.

Σας ρωτώ ευθέως:

Έχετε την πρόθεση να ανακαλέσετε τις προσβλητικές για το κράτος δικαίου τοποθετήσεις που έχετε κάνει ως Κυβέρνηση για τον Συνήγορο του Πολίτη; Αφήστε την Αντιπολίτευση, μιλάω αποκλειστικά και μόνο για τον θεσμό, για την Ανεξάρτητη Αρχή.

Έχετε σκοπό να απολογηθείτε για την άρνηση του Λιμενικού Σώματος να συνεργαστεί στη συγκεκριμένη έρευνα και να εκκινήσετε πειθαρχική διαδικασία γι’ αυτήν την άρνηση συνεργασίας;

Έχετε σκοπό και πότε να εκκινήσετε πειθαρχική διαδικασία για τα πειθαρχικά παραπτώματα τα οποία φέρεται να έχουν τελέσει οκτώ αξιωματικοί του Λιμενικού Σώματος;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υφυπουργέ έχετε τον λόγο για την απάντησή σας.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κατ’ αρχάς θέλω να πω ότι η έκφραση του αγαπητού συναδέλφου περί εγκλήματος, τη στιγμή που υπάρχει μία δικαστική διαδικασία σε εξέλιξη, δεν είναι δόκιμος όρος.

Δεν έχει καταδικαστεί κανένας για έγκλημα, κύριε συνάδελφε. Άρα, μην εικάζετε παρακαλώ πάρα πολύ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κρατικό έγκλημα ήταν. Να απαντάτε σε αυτά που λέγονται.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Από ’κεί και πέρα…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κρατικό έγκλημα.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε. Περιμένετε να ακούσετε.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Από ’κεί και πέρα, έχουμε τοποθετηθεί αρκετές φορές για το ζήτημα της Πύλου. Βεβαίως, αυτό το οποίο άλλαξε είναι το πόρισμα του Συνηγόρου του Πολίτη και βεβαίως και η δημοσιοποίηση του δικού μας δελτίου Τύπου.

Θέλω να πω ότι εμμένουμε στο δελτίο Τύπου, βεβαίως. Είναι η άποψη του Υπουργείου Ναυτιλίας και Νησιωτικής Πολιτικής. Το πόρισμα αντικειμενικά επιχειρεί να μεταθέσει τη συζήτηση από τα εγκληματικά δίκτυα των διακινητών στα στελέχη του Λιμενικού Σώματος που αγωνίζονται νυχθημερόν για την προστασία της χώρας. Αυτό είχαμε πει. Επίσης, κατά το μέρος που έχει νομικό και όχι πολιτικό περιεχόμενο το πόρισμα του Συνηγόρου του Πολίτη θα αξιολογηθεί από τα αρμόδια πειθαρχικά και δικαστικά όργανα σύμφωνα με τις κείμενες διατάξεις.

Από ’κεί και πέρα, θέλω να σας πω ότι επειδή το θέμα είναι πρωτίστως ανθρωπιστικό -μιλάμε για απώλειες ανθρώπινης ζωής, μιλάμε για ένα θλιβερότατο περιστατικό- δεν θα πρέπει να τυγχάνει πολιτικής εκμετάλλευσης. Αντίθετα, πιστεύουμε ότι είναι ένα θέμα το οποίο θα έπρεπε να μας ενώνει ως προς την ειδική του εκδοχή.

Ποια είναι αυτή; Μιλάμε για παράνομη διακίνηση μεταναστών, μιλάμε για παράνομη είσοδο στη χώρα ή στην Ευρώπη και, βέβαια, μιλάμε για παράνομη εκμετάλλευση και διακινδύνευση όλων αυτών των ανθρώπων, των οποίων η ανάγκη γίνεται αντικείμενο εκμετάλλευσης από τους ασυνείδητους διακινητές. Το κεντρικό θέμα είναι αυτό και δεν πρέπει να μας διαφεύγει. Δεν είναι αυτή η στιγμή να βάλουμε το Λιμενικό Σώμα στο στόχαστρο, διότι αυτό φοβούμαι ότι κάνετε, αγαπητοί συνάδελφοι και, μάλιστα, όταν δεν έχει ολοκληρωθεί μία δικαστική διαδικασία που είναι σε εξέλιξη.

Θέλω να πω ότι, βεβαίως, στηρίζουμε το Λιμενικό Σώμα και θέλω παρακαλώ -για να γραφτούν και στα Πρακτικά- να αναφέρω δυο, τρία στοιχεία, για να καταλάβετε το εύρος των υπηρεσιών του ένδοξου Λιμενικού Σώματος προς την πατρίδα.

Μόνο το 2024, κύριε Πρόεδρε, σε επιχειρήσεις έρευνας-διάσωσης είχαμε εκατόν πενήντα οκτώ περιστατικά και σώθηκαν έξι χιλιάδες εκατόν εβδομήντα τρεις ανθρώπινες ζωές. Μπορεί να είχαμε είσοδο στη χώρα σαράντα επτά χιλιάδων διακοσίων εξήντα επτά παράτυπων μεταναστών και προσφύγων, αλλά μόνο το 2024 συλλάβαμε εξακόσιους είκοσι πέντε διακινητές. Δύο ολόκληρες φυλακές, δηλαδή, διακινητές.

Αυτή είναι η υπηρεσία που προσφέρει το Λιμενικό Σώμα, η Ελληνική Ακτοφυλακή, πιστό στις αρχές και στις αξίες του, που είναι –βεβαίως- η διασφάλιση, διαφύλαξη, επιτήρηση των θαλασσίων συνόρων, ο σεβασμός προς τα ανθρώπινα δικαιώματα και ο σεβασμός προς την ανθρώπινη ζωή και, βεβαίως, ο απόλυτος σεβασμός προς τους κανόνες του Διεθνούς Δικαίου.

Στη δευτερολογία μου θα επανέλθω για τα συγκεκριμένα δύο ζητήματα που μου ζητήσατε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υφυπουργέ. Ορίστε, κύριε Τζανακόπουλε, έχετε τον λόγο για τη δευτερολογία σας.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κατ’ αρχάς να ξεκινήσω με το εξής, κύριε Υφυπουργέ. Η φράση «κρατικό έγκλημα» είναι πολιτικός και όχι νομικός χαρακτηρισμός. Επομένως, είναι απολύτως δόκιμος και εμμένω σε αυτό.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Είπατε «το έγκλημα της Πύλου»…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Είπα «κρατικό έγκλημα της Πύλου» και εμμένω σε αυτόν τον χαρακτηρισμό, ο οποίος αποτυπώνει την πραγματικότητα έτσι όπως αυτή φαίνεται και στο πόρισμα του Συνηγόρου του Πολίτη.

Δυστυχώς, αυτά τα οποία είχα προεξοφλήσει ότι θα κάνετε ήδη από την αρχική μου τοποθέτηση τα κάνατε κατά την απάντησή σας. Τι σας είχα πει; Ότι οποιοσδήποτε σας ασκεί κριτική, θεωρείται πολιτικός εγκάθετος, συνωμοσιολόγος, ότι έχει σκοπό να βλάψει τα συμφέροντα της χώρας, ότι έχει σκοπό να συκοφαντήσει τις κρατικές υπηρεσίες. Με λίγα λόγια αυτά είπατε, κατηγορώντας όχι απλώς και μόνο την Αντιπολίτευση και τα πολιτικά κόμματα που ενδιαφέρονται να ασκήσουν κοινοβουλευτικό έλεγχο στην Κυβέρνηση για τις ενέργειές της, τις πράξεις και τις παραλείψεις της σε σχέση με τη διερεύνηση του ναυαγίου, αλλά και τον ίδιο τον Συνήγορο του Πολίτη.

Είπατε κατά λέξη ότι με το πόρισμά του ο Συνήγορος του Πολίτη επιχειρεί να μεταθέσει τη συζήτηση από τις ευθύνες των διακινητών στις ευθύνες του Λιμενικού Σώματος. Αναρωτιέται κάποιος, πρώτον, το γεγονός ότι οι διακινητές έχουν ευθύνες αποκλείει να έχει ευθύνες και το Λιμενικό Σώμα για την εξέλιξη αυτή και για το τραγικό αυτό ναυάγιο; Φυσικά και όχι. Οφείλει η Κυβέρνηση να διερευνήσει εάν και κατά πόσο συνυπάρχουν ευθύνες σε αυτό που λέμε συνυπαιτιότητα, κύριε Υφυπουργέ, του Λιμενικού Σώματος με τους διακινητές, στους οποίους εσείς θέλετε να εστιάσετε την προσοχή σας;

Ερώτημα δεύτερο: Ποιον λόγο έχει ο Συνήγορος του Πολίτη να μεταθέσει τη συζήτηση από τους διακινητές στις ευθύνες του Λιμενικού Σώματος και τελικά, της Κυβέρνησης; Είναι πολιτικός εγκάθετος ο Συνήγορος του Πολίτη; Διότι -σας θυμίζω- ότι αυτά έχετε πει και για την Ανεξάρτητη Αρχή για τη Διασφάλιση του Απορρήτου των Τηλεπικοινωνιών. Ως πολιτικό εγκάθετο κατηγορήσατε τον κ. Ράμμο, όταν επιχείρησε να ελέγξει τις πράξεις και τις παραλείψεις της Κυβέρνησης σε σχέση με τις παρακολουθήσεις. Ως πολιτικό εγκάθετο κατηγορείτε τώρα τον Συνήγορο του Πολίτη, επειδή επιχειρεί να ελέγξει την Κυβέρνηση σε σχέση με τις πράξεις και τις παραλείψεις της για τη διερεύνηση του ναυαγίου της Πύλου. Ως πολιτικό εγκάθετο κατηγορείτε οποιονδήποτε εκπρόσωπο Ανεξάρτητης Αρχής, ο οποίος στην πραγματικότητα το μόνο που κάνει είναι το καθήκον του και το μόνο που κάνει είναι να ασκεί την αρμοδιότητά του, δηλαδή να σας ελέγχει, όπως έχει ευθύνη να το κάνει από το Σύνταγμα. Επιμένετε σε αυτή τη γραμμή της στοχοποίησης οποιουδήποτε δεν αναπαράγει, απλούστατα, τις κυβερνητικές εκφωνήσεις, οποιονδήποτε πάει να σας ελέγξει και επιμένετε να μην απαντάτε.

Έχετε, λοιπόν, ένα πόρισμα εκατόν σαράντα οκτώ σελίδων, από το οποίο προκύπτουν ενδείξεις τέλεσης πειθαρχικών παραπτωμάτων για συγκεκριμένα στελέχη του Λιμενικού Σώματος. Προτίθεστε να εκκινήσετε την πειθαρχική διαδικασία ή θα το θάψετε και αυτό; Ευθεία ήταν η ερώτηση και στην ερώτηση δεν απαντήσατε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υφυπουργέ, έχετε τον λόγο για τη δευτερολογία σας.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Κατ’ αρχάς η έκφραση «πολιτικός εγκάθετος» είναι δική σας έκφραση και δεν έχει ειπωθεί από την Κυβέρνηση ούτε από κανένα στέλεχος δικό μας. Εγώ, απλώς, επανέλαβα μια κριτική που έγινε από πλευράς του Υπουργείου Ναυτιλίας και Νησιωτικής Πολιτικής στο πόρισμα του Συνηγόρου του Πολίτη, χωρίς να χρησιμοποιώ αυτές τις φράσεις που εσείς αποδίδετε.

Σε κάθε περίπτωση, θέλω να σας πω ότι ήρθε το πόρισμα. Το πόρισμα αυτό είναι εκατόν σαράντα οκτώ σελίδες. Μελετάται αυτή τη στιγμή ενδελεχώς από τις υπηρεσίες του Υπουργείου Ναυτιλίας και Νησιωτικής Πολιτικής, προκειμένου ο Υπουργός μας, ο κ. Στυλιανίδης, να αποφασίσει ή όχι με τις υπηρεσίες εάν θα ασκήσει, θα εφαρμόσει την πειθαρχική δικαιοδοσία. Επίσης, γνωρίζετε ότι το πόρισμα αυτό βρίσκεται ήδη και στο ναυτοδικείο, στον εισαγγελέα, ο οποίος εκτελεί αυτήν τη στιγμή την έρευνα της υπόθεσης.

Αυτό που λέμε σε όλους τους τόνους είναι ότι είναι ένα θέμα πολύ σοβαρό, είναι ένα θέμα, το οποίο μας έχει στεναχωρήσει όλους, όταν χάνονται ανθρώπινες ζωές και, βεβαίως, ότι θα σεβαστούμε απολύτως την απόφαση της δικαιοσύνης.

Από εκεί και πέρα, όταν η Ανεξάρτητη Αρχή θεωρούμε εμείς ότι κάποια ζητήματα τα αντιλαμβάνεται μονομερώς, είναι δικαίωμά μας, εφόσον δεν υπάρχει ακόμη απόφαση της δικαιοσύνης, να εκφράσουμε την άποψή μας ως Υπουργείο Ναυτιλίας και Νησιωτικής Πολιτικής.

Άρα, απαντώ στο μεν πρώτο θέμα για την πειθαρχική διαδικασία, εξετάζεται, αξιολογείται. Σε σύντομο χρονικό διάστημα θα αποφασιστεί. Στο δε δεύτερο και ουσιαστικό, είναι ότι αναμένουμε με πολύ σεβασμό την απόφαση της δικαστικής διαδικασίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε, κύριε Υφυπουργέ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα οκτώ μαθήτριες και μαθητές και έξι συνοδοί εκπαιδευτικοί από το 2ο Δημοτικό Σχολείο Άρτας.

Σας καλωσορίζουμε στη Βουλή. Σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Μπορεί να σας έχει εξηγηθεί από τους συνεργάτες μας ότι σήμερα, αυτή τη στιγμή, δεν ψηφίζει νόμους η Βουλή. Κάνει μια άλλη διαδικασία που λέγεται κοινοβουλευτικός έλεγχος. Ένας Βουλευτής ερωτά και ο αρμόδιος Υπουργός απαντά για επίκαιρα θέματα, που αναφέρονται στην καθημερινότητα των Ελλήνων πολιτών και όχι μόνο.

Και προχωρούμε στην επόμενη ερώτηση, την οποία έχω αναφέρει ήδη και είναι η ένατη με αριθμό 512/10-2-2025 επίκαιρη ερώτηση δεύτερου κύκλου του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία προς τον Υπουργό Ναυτιλίας και Νησιωτικής Πολιτικής με θέμα: «Το πόρισμα του Συνηγόρου του Πολίτη για το πολύνεκρο ναυάγιο της Πύλου και η υπονόμευσή του από το Υπουργείο Ναυτιλίας και Νησιωτικής Πολιτικής».

Κύριε Καζαμία, έχετε τον λόγο για την πρωτολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Νομίζω ότι -όπως θα φανεί στη συνέχεια- ήταν σοφή η απόφαση να συζητήσουμε τις ερωτήσεις μας ξεχωριστά για το θέμα του ναυαγίου της Πύλου. Λυπούμαστε για το γεγονός ότι ο ίδιος ο Υπουργός δεν βρίσκεται εδώ να συζητήσει τις επίκαιρες ερωτήσεις για το σημαντικό αυτό θέμα.

Το ναυάγιο της Πύλου στοίχισε πεντακόσιες πενήντα, ίσως και εξακόσιες πενήντα ζωές και, δυστυχώς, το πόρισμα του Συνηγόρου του Πολίτη που δημοσιοποιήθηκε στις 3 Φεβρουαρίου δεν είναι ένα πόρισμα το οποίο προέκυψε κατόπιν συνεργασίας με το Υπουργείο σας, κύριε Υπουργέ. Αυτό που συνέβη είναι ότι ο Συνήγορος του Πολίτη σας είχε αποστείλει τρεις επιστολές από το 2023, τον Ιούνιο, τον Ιούλιο και τον Αύγουστο, ζητώντας σας να διεξαγάγετε εσείς εσωτερική έρευνα για το θέμα αυτό και να συνεργαστείτε και αρνηθήκατε να το κάνετε αυτό. Κατά συνέπεια ο Συνήγορος του Πολίτη αποφάσισε σύμφωνα με τον νόμο να διεξαγάγει ιδία έρευνα. Στην έρευνα αυτή διαπίστωσε ότι υπάρχουν σαφείς ενδείξεις, λέει, για οκτώ ανώτερους αξιωματικούς του Λιμενικού Σώματος ως προς τη γνώση και παράβλεψη εκ μέρους τους του κινδύνου για τη ζωή, την υγεία και τη σωματική ακεραιότητα των επιβαινόντων αλλοδαπών στο αλιευτικό «Adrianna», οι οποίοι οκτώ ανώτεροι αξιωματικοί, σύμφωνα με τον Συνήγορο του Πολίτη, κρίνονται ελεγκτέοι για θανατηφόρα έκθεση. Ο Συνήγορος του Πολίτη, επίσης, υπογραμμίζει ότι κρίσιμα αποδεικτικά στοιχεία δεν γνωστοποιήθηκαν στην Αρχή, παρά τα σχετικά αιτήματα της -αυτά από το Υπουργείο δεν γνωστοποιήθηκαν- ιδίως τα δεδομένα του κινητού τηλεφώνου του πλοιάρχου του Λιμενικού Σώματος και όλες οι συνομιλίες που μέχρι την ανατροπή του αλιευτικού έλαβαν χώρα. Δεν παρείχατε με άλλα λόγια κρίσιμα στοιχεία. επίσης, τονίζει ο Συνήγορος ότι δεν του παραχωρήθηκε το καταγραφικό υλικό από τις κάμερες του σκάφους του Λιμενικού Σώματος παρόλο που αυτές έπρεπε να λειτουργούν, με την αιτιολογία ότι ήταν εκτός λειτουργίας λόγω βλάβης.

Δυστυχώς, κύριε Υφυπουργέ, το Υπουργείο σας αντί να λάβει υπ’ όψιν στα σοβαρά τα ευρήματα του πορίσματος, επέλεξε να το απαξιώσει εκδίδοντας αμέσως ανακοίνωση, την επόμενη μέρα, με την οποία επιτίθεται κατά του ίδιου του Συνηγόρου του Πολίτη και τον κατηγορεί διότι κρίνει ελεγκτέους τους εμπλεκόμενους αξιωματικούς του Λιμενικού Σώματος.

Και σας ερωτώ γιατί το Λιμενικό Σώμα αρνήθηκε να διεξαγάγει εσωτερική έρευνα για τα αίτια του θανάτου εκατοντάδων ανθρώπων στο ναυάγιο της Πύλου παρά τις προτροπές του Συνηγόρου του Πολίτη; Και κατόπιν γιατί συνέχισε να παρεμποδίζει τη συνεργασία με την Ανεξάρτητη Αρχή στη διεξαγωγή της έρευνας της, παρόλο που η έρευνα αυτή έγινε σύμφωνα με τον νόμο; Και, επίσης, σας ερωτώ με βάση ακριβώς ποια στοιχεία έχετε κρίνει εσείς στο Υπουργείο ότι δεν προκύπτουν ευθύνες για το Λιμενικό Σώμα; Έχετε διεξαγάγει έρευνα που να το αποδεικνύει αυτό; Γιατί προκαταλαμβάνετε κάθε έρευνα που πάει να γίνει για τις ευθύνες των αξιωματικών του Λιμενικού Σώματος και χωρίς οποιαδήποτε τεκμηρίωση απαξιώνετε οποιαδήποτε αναφορά στις ευθύνες που αυτοί μπορεί να έχουν είτε από τον Συνήγορο του Πολίτη είτε και από ευρωπαϊκούς θεσμούς στους οποίους θα αναφερθώ πιο συγκεκριμένα στη δευτερολογία μου;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Καζαμία.

Κύριε Υφυπουργέ, έχετε τον λόγο για την απάντηση σας.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Αγαπητέ συνάδελφε, κατ’ αρχάς δεν συμφωνούμε με τη θέση που εκφράσατε ότι δεν υπήρχε συνεργασία μεταξύ του Υπουργείου Ναυτιλίας και Νησιωτικής Πολιτικής, του Λιμενικού Σώματος και του Συνηγόρου του Πολίτη. Ζητήθηκαν πάρα πολλά πράγματα και εδόθησαν πάρα πολλά πράγματα.

Ακροθιγώς αναφέρω: όλες οι διαδικασίες του θαλάμου επιχειρήσεων, όλες οι απομαγνητοφωνημένες συνομιλίες του θαλάμου επιχειρήσεων, το σύνολο των ημερολογίων του πλωτού του Λιμενικού Σώματος, του 920, το σύνολο των ημερολογίων του θαλάμου επιχειρήσεων. Είναι μια λίστα, θα φάω όλον τον χρόνο. Από εκεί και πέρα αν κάποια συσκευή δεν δούλευε -κακώς μπορεί να μη δούλευε, αλλά δεν δούλευε- σίγουρα, δεν θα υπάρχουν αυτά τα στοιχεία.

Από εκεί και πέρα υπάρχει μία έρευνα, όπως έχουμε πει πάρα πολλές φορές, σε εξέλιξη από την ελληνική δικαιοσύνη. Οφείλουμε να περιμένουμε το πόρισμα της ελληνικής δικαιοσύνης για να τοποθετηθούμε.

Τώρα ρωτήσατε για ποιον λόγο δεν έγινε εσωτερική έρευνα. Όταν έγινε αυτό το θλιβερό γεγονός της Πύλου, βεβαίως, από την ηγεσία του Σώματος έγιναν όσα προεβλέποντο από πλευράς εσωτερικής διαδικασίας και εξετιμήθη ότι δεν συντρέχουν λόγοι να γίνουν περαιτέρω κινήσεις είτε αυτή θα ήταν πειθαρχική διαδικασία είτε ένορκες διοικητικές εξετάσεις είτε οτιδήποτε, διότι κατά την άποψη του Λιμενικού Σώματος - Ελληνικής Ακτοφυλακής ακολουθήθηκαν αυτά τα οποία προβλέπονται από τις κείμενες διατάξεις, από τις εγκυκλίους, από τους κανονισμούς του Λιμενικού Σώματος - Ελληνικής Ακτοφυλακής.

Από εκεί και πέρα, όμως, σας είπα και προηγουμένως ότι είναι μια δικαστική έρευνα σε εξέλιξη και, βεβαίως, θα υπάρξει απόλυτος σεβασμός εννοείται στο όποιο αποτέλεσμα φέρει αυτή η δικαστική έρευνα. Αλλά το να προδικάζουμε ήδη τις αποφάσεις της δικαστικής έρευνας δεν υπηρετεί το εθνικό συμφέρον.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Ορίστε, κύριε Καζαμία, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε. Από την απάντηση του κυρίου Υφυπουργού καταλαβαίνουμε ότι η συνεργασία αυτή ήταν πλημμελής. Είπε ότι κάποιες συσκευές δεν λειτουργούσαν. Κακώς δεν λειτουργούσαν. Αναφέρεστε, προφανώς, στις κάμερες, οι οποίες θα μπορούσαν να παρείχαν πολύτιμο αποδεικτικό υλικό. Ποιος ευθύνεται γι’ αυτό, κύριε Υπουργέ; Το διερευνήσατε; Δεν σας προβληματίζει ότι δεν λειτουργούν οι συσκευές που πρέπει να λειτουργούν στη διάρκεια αυτών των επιχειρήσεων;

Αλλά θέλω να σας πω και κάτι άλλο. Μιλήσατε στην προηγούμενη απάντησή σας για την πολιτική κατεύθυνση του πορίσματος του Συνηγόρου του Πολίτη για την Πύλο. Σέβεστε τις Ανεξάρτητες Αρχές και τον Συνήγορο του Πολίτη; Κρίνετε, με άλλα λόγια, εσείς κάθε φορά ποια είναι πολιτική απόφαση και δεν τη σέβεστε και την απαξιώνετε και κρίνετε ποια -κατά τη γνώμη σας- δεν είναι πολιτική απόφαση και, συνεπώς, τη λαμβάνεται υπ’ όψιν; Τι σχόλια είναι αυτά από τον Κυβερνητικό Εκπρόσωπο, αλλά και από εσάς περί πολιτικής απόφασης;

Γιατί, επίσης, στην ανακοίνωση σας, στις 4 Φεβρουαρίου, αναφερθήκατε στο γεγονός ότι έχει λήξει η θητεία του Συνηγόρου του Πολίτη. Τι σχέση έχει αυτό με το πόρισμα; Η θητεία του έχει λήξει και η Κυβέρνησή σας την άφησε να συνεχίζει μέχρι που ο πρώην Πρόεδρος της Βουλής αποφάσισε πλέον του ενός έτους να προτείνει ότι θα αρχίσει να εργάζεται για την απόφαση διορισμού ενός νέου Συνηγόρου του Πολίτη. Τι να κάνει δηλαδή ο Συνήγορος του Πολίτη; Να πάψει να λειτουργεί επειδή εσείς δεν κινηθήκατε για τη διαδικασία διορισμού Συνηγόρου του Πολίτη; Βεβαίως, έπρεπε να κάνει αυτά που έκανε και εσείς οφείλετε να τα σέβεστε. Και δεν είναι μόνο αυτό. Στρέφεστε κατά του Έλληνα Συνηγόρου του Πολίτη και παριστάνετε ότι όλη η Ευρώπη δεν βοά για το θέμα. Γνωρίζετε πολύ καλά ότι ο Ευρωπαίος Συνήγορος του Πολίτη έχει εκδώσει -πριν από έναν χρόνο- απόφαση για το θέμα αυτό, η οποία είναι ντροπιαστική για τη χώρα μας.

Σας διαβάζω από μέσα. Εκφράζει «αυξανόμενες ανησυχίες για τις διαρκείς παραβιάσεις θεμελιωδών δικαιωμάτων από τις επιχειρήσεις συνόρων της Ελλάδας». Αναφέρεται, επίσης, στο προηγούμενο ναυάγιο του 2014 στο Φαρμακονήσι. Επίσης, το Γραφείο Δικαιωμάτων της FRONTEX έχει και αυτό εκδώσει αναφορά εις βάρος της Ελλάδας. Το Συμβούλιο της Ευρώπης, επίσης, έχει αποφανθεί για το θέμα και παριστάνετε εσείς ότι ο Έλληνας Συνήγορος του Πολίτη, ο οποίος συνεργάζεται με τον Ευρωπαίο Συνήγορο του Πολίτη, κινείται πολιτικά. Οι Ευρωπαίοι κινούνται πολιτικά;

Να σας πω την αλήθεια, φοβόμαστε ότι δεν συνεργάζεστε επαρκώς με τις Ανεξάρτητες Αρχές, γιατί θέλετε να συνεχίσετε μια πρακτική για την οποία η Κυβέρνησή σας, δυστυχώς, πλέον είναι υπόλογη μπροστά σε όλη την κοινωνία. Είναι η πρακτική της συγκάλυψης. Το βλέπουμε στο έγκλημα των Τεμπών, το βλέπουμε και εδώ. Νομίζετε ότι με αυτές τις πρακτικές η κοινωνία θα αποδεχθεί ότι εσείς δράτε με τον τρόπο που δράτε, ότι θα συγκαλύπτετε τις ευθύνες και θα διαιωνίζετε την ατιμωρησία που υπάρχει, από το Λιμενικό Σώμα στην προκειμένη περίπτωση και από άλλα Σώματα σε άλλες περιπτώσεις, προκειμένου να συνεχίσετε να ασκείτε μια πολιτική η οποία δεν σέβεται την ανθρώπινη ζωή.

Είναι ντροπή για τη χώρα μας να καταδικάζεται από το Ευρωπαϊκό Δικαστήριο Δικαιωμάτων του Ανθρώπου, όπως συνέβη προ δύο ετών για το ναυάγιο στο Φαρμακονήσι, να αναφέρεται τώρα ο Ευρωπαίος Διαμεσολαβητής, ο Ευρωπαίος Συνήγορος του Πολίτη στο θέμα αυτό σε σχέση με το ναυάγιο της Πύλου και εσείς, αντί να τα λαμβάνετε αυτά σοβαρά υπ’ όψιν και να διατάζετε εσωτερική έρευνα για να αποδοθούν οι ευθύνες στο Λιμενικό, το μόνο που κάνετε είναι να απαξιώνετε τις Αρχές αυτές και τον Συνήγορο του Πολίτη. Λυπούμαστε, αλλά αυτό δεν είναι κράτος δικαίου. Οι πολίτες ζητούν η Κυβέρνηση να σεβαστεί το κράτος δικαίου στη χώρα και να συνεργάζεται όπως πρέπει με τις Ανεξάρτητες Αρχές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υφυπουργέ, έχετε τον λόγο για τη δευτερολογία σας.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Κατ’ αρχάς, θέλω να πω ότι η Ελληνική Κυβέρνηση σέβεται απολύτως το κράτος δικαίου. Είναι διαπρύσιος κήρυκας του κράτους δικαίου και σέβεται απολύτως και τις ανεξάρτητες αρχές. Ακόμα και στο δελτίο Τύπου που εξέδωσε το Υπουργείο -θα το επαναλάβω- λέει: «Κατά το μέρος που έχει νομικό και όχι πολιτικό περιεχόμενο, το πόρισμα του Συνηγόρου του Πολίτη θα αξιολογηθεί από τα αρμόδια πειθαρχικά και δικαστικά όργανα σύμφωνα με τις κείμενες διατάξεις. Είναι αυτονόητο ότι οι αποφάσεις τους είναι για την Κυβέρνηση απολύτως σεβαστές».

Από εκεί και πέρα, εγώ θέλω να πω ότι αναφερθήκατε σε όργανα της Ευρώπης που κατά καιρούς είχαν τοποθετηθεί δυσμενώς για την προσπάθεια που κάνει το ελληνικό Λιμενικό Σώμα. Εγώ θα σας πω -θα το επαναλάβω για να γραφτεί και στα Πρακτικά- ότι την τελευταία δεκαετία, από τον Φεβρουάριο του 2015 που ξεκίνησε αυτή η μεταναστευτική κρίση μέχρι και σήμερα, σε έξι χιλιάδες διακόσια ογδόντα εννέα περιστατικά έρευνας - διάσωσης έχει διασώσει το ελληνικό Λιμενικό Σώμα διακόσιες πενήντα πέντε χιλιάδες εξιακόσιες ενενήντα οκτώ ζωές. Ένα Λιμενικό Σώμα που υπηρετεί με αυταπάρνηση και αποτελεσματικότητα το καθήκον του. Και αυτήν τη στιγμή, χωρίς να έχει τελεσιδικήσει μία δικαστική διαδικασία, είμαστε υποχρεωμένοι και είναι υποχρεωμένο να απολογείται και ένα έργο το οποίο επιτελεί σε αυτό το επίπεδο να αμαυρώνεται. Όχι, δεν θα το επιτρέψουμε, κύριε συνάδελφε, αυτό.

Από εκεί και πέρα, όμως, επί της ουσίας θα πούμε ότι το Υπουργείο Ναυτιλίας και Νησιωτικής Πολιτικής συνεργάζεται απολύτως. Ό,τι του εζητήθη το παρέδωσε και θα σεβαστεί απολύτως το οποιοδήποτε αποτέλεσμα φέρει η δικαστική διαδικασία. Από εκεί και πέρα, όμως, έχει το δικαίωμα με τις νομικές του υπηρεσίες να εκφράζει την άποψή του σε κάτι το οποίο θεωρεί ότι δεν κινείται προς την κατεύθυνση που υπηρετεί το εθνικό συμφέρον.

Από εκεί και πέρα, θέλω να πω το εξής. Ας περιμένουμε λίγο ακόμα να δούμε το αποτέλεσμα, πρώτον, της απόφασης του Υπουργού Ναυτιλίας και Νησιωτικής πολιτικής με τις αρμόδιες υπηρεσίες για το εάν θα εφαρμοστεί πειθαρχική δικαιοδοσία και, δεύτερον, βεβαίως το αποτέλεσμα -που αυτό είναι και το κρίσιμο- της δικαστικής διαδικασίας που βρίσκεται σε εξέλιξη.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ)**

Θα επαναλάβω άλλη μια φορά ότι στηρίζουμε το ελληνικό Λιμενικό Σώμα, το οποίο έχει την εμπιστοσύνη του ελληνικού λαού και αυτό φαίνεται σε όλες τις μετρήσεις. Σήμερα που μιλάμε, αυτό το λεπτό, κύριε συνάδελφε, χίλια άτομα υπηρετούν πάνω στα πλοία του Λιμενικού Σώματος και περιπολούν στις ελληνικές θάλασσες, διαφυλάσσοντας τα εθνικά μας συμφέροντα.

Σας ευχαριστώ.

**ΑΛΕΞΑΝΔΡΟΣ ΚΑΖΑΜΙΑΣ:** Υποστηρίζετε τους οκτώ αξιωματικούς;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την υπ’ αριθμόν 504/10-2-2025 δέκατη επίκαιρη ερώτηση δεύτερου κύκλου του Βουλευτή Μαγνησίας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Αλέξανδρου Μεϊκόπουλου προς τον Υπουργό Ναυτιλίας και Νησιωτικής Πολιτικής με θέμα: «Ανάγκη αναβάθμισης της ακτοπλοϊκής σύνδεσης Κυθήρων - Αντικυθήρων».

Παρακαλώ, κύριε συνάδελφε.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, σας κάλεσα σήμερα να συζητήσουμε για την ακτοπλοϊκή σύνδεση Κυθήρων - Αντικυθήρων, η οποία πραγματικά είναι άκρως προβληματική. Και να σκεφτεί κανείς πως πρόκειται για νησιά τα οποία βρίσκονται σε απόσταση μόλις δεκαπέντε ναυτικά μίλια από την ηπειρωτική χώρα.

Τα Κύθηρα και Αντικύθηρα, λοιπόν, συνδέονται ακτοπλοϊκά με το λιμάνι του Πειραιά και το λιμάνι της Νεάπολης. Η ακτοπλοϊκή σύνδεση από το λιμάνι της Νεάπολης πραγματοποιείται από το πλοίο «Πορφυρούσα», το οποίο από τον Ιανουάριο μέχρι τον Μάρτιο κάθε έτους αποσύρεται για συντήρηση, οπότε τα Κύθηρα και τα Αντικύθηρα εξυπηρετούνταν μέχρι και τώρα και από το δρομολόγιο που εκτελεί το πλοίο «Aqua Jewel» από το λιμάνι του Πειραιά δύο φορές την εβδομάδα. Θα περιγράψω και στη δευτερολογία μου τα ζητήματα που προκύπτουν από την ακαταλληλότητα του πλοίου αυτού.

Θέλω, όμως, να σταθώ, κύριε Υπουργέ, λίγο στο θέμα της κατάστασης του δρομολογίου Κύθηρα - Αντικύθηρα σήμερα. Το «Aqua Jewel», λοιπόν, θα εκτελούσε κανονικά τα δρομολόγια μέχρι 11-3-2025, όπου και θα αποσυρόταν για συντήρηση μέχρι τις 11-4-2025. Το «Πορφυρούσα» αναμένεται να επιστρέψει στα δρομολόγια στις 10 Μαρτίου. Επομένως, τα Κύθηρα - Αντικύθηρα δεν θα έμεναν χωρίς ακτοπλοϊκή σύνδεση. Στις 27-1-2025, όμως, πληροφορίες που διακινήθηκαν στην τοπική κοινωνία έκαναν λόγο για αιφνίδια διακοπή του δρομολογίου του «Aqua Jewel», πράγμα που έγινε κιόλας. Από τις 2 Φεβρουαρίου το «Aqua Jewel» σταμάτησε να εκτελεί δρομολόγια. Για δέκα, λοιπόν, ολόκληρες ημέρες Κύθηρα και Αντικύθηρα παρέμειναν ακτοπλοϊκά αποκλεισμένα. Στις 12 Φλεβάρη αντικαταστήσατε το «Aqua Jewel» με το πλοίο «Κεφαλονιά» της Levante Ferries, όμως τελικά και αυτό δεν θα εκτελεί, απ’ ό,τι φαίνεται, δρομολόγια από Πειραιά. Στη δευτερολογία μου θα αναφερθώ και στο ζήτημα αυτό.

Πριν από έναν χρόνο, κύριε Υπουργέ, είχατε απαντήσει σε κοινοβουλευτική ερώτηση Βουλευτή του ΣΥΡΙΖΑ ότι «η αναβάθμιση της κατηγορίας των πλοίων που εκτελούν τις δρομολογιακές γραμμές Κυθήρων - Αντικυθήρων συνδέεται με τις δημοσιονομικές δυνατότητες του κρατικού προϋπολογισμού». Τι ακριβώς σημαίνει αυτό, κύριε Υπουργέ; Επικαλείστε ακριβώς δημοσιονομικό κόστος, την ώρα που τα νησιά μας χάνουν σήμερα συνέχεια πληθυσμό; Δεν υπάρχει δημοσιονομικό περιθώριο για την απλή στήριξη της νησιωτικότητας. Απαντήσατε επίσης ότι «ο σχεδιασμός του ακτοπλοϊκού δικτύου περιλαμβάνει παραμέτρους για την προσέλκυση νέων και σύγχρονων πλοίων». Τι κάνατε, λοιπόν, ακριβώς για την προσέλκυση σύγχρονων πλοίων στην γραμμή των Κυθήρων; Να σας πω τι έγινε; Τίποτα μέχρι και σήμερα. Όπως θα σας αναφέρω σε πάρα πολύ λίγο, έναν χρόνο μετά η ακτοπλοϊκή σύνδεση Κυθήρων - Αντικυθήρων είναι σε χειρότερη κατάσταση απ’ ό,τι πέρυσι.

Σας ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Αγαπητέ συνάδελφε, πριν από μόλις λίγες μέρες, την Πέμπτη, αν δεν κάνω λάθος, ψηφίσαμε εδώ στη Βουλή την τροποποίηση του άρθρου 13 του Κώδικα νομοθεσίας για τις θαλάσσιες ενδομεταφορές και δώσαμε τη δυνατότητα στον εκάστοτε Υπουργό Ναυτιλίας και Νησιωτικής Πολιτικής, σε περίπτωση που συμβούν γεγονότα όπως αυτό των Κυθήρων, να έχει ευελιξία και να μπορεί με απευθείας ανάθεση έως εξήντα ημέρες να λύνει το πρόβλημα ακόμα και με πλοίο το οποίο δεν έχει τις ίδιες δυνατότητες με αυτό που έχει πάρει τη γραμμή.

Κατά την τρέχουσα δρομολογιακή περίοδο Κύθηρα - Αντικύθηρα εξυπηρετούνται, πρώτον, με την εταιρεία «Jumbo Jet» Πειραιάς – Κύθηρα – Αντικύθηρα - Κίσσαμος και επιστροφή με ένα δρομολόγιο την εβδομάδα με το επιβατηγό οχηματαγωγό «Aqua Jewel», δεύτερον Πειραιάς – Κύθηρα - Κίσσαμος και επιστροφή με ένα δρομολόγιο την εβδομάδα επίσης με το ίδιο πλοίο. Η τρίτη διαδρομή είναι Γύθειο – Κύθηρα – Αντικύθηρα - Κίσσαμος και επιστροφή με ένα δρομολόγιο την εβδομάδα πάλι με το «Aqua Jewel». Και το τέταρτο δρομολόγιο είναι Γύθειο - Κύθηρα και επιστροφή με ένα δρομολόγιο την εβδομάδα τοπικά -το είπατε και εσείς- με την εταιρεία «Πορφυρούσα» για την εξυπηρέτηση της γραμμής Νεάπολη – Κύθηρα - Αντικύθηρα και επιστροφή με μισθούμενο τμήμα Κύθηρα - Αντικύθηρα.

Να σας πω ότι κατά την τρέχουσα δρομολογιακή περίοδο 2024 - 2025 έχουν προϋπολογιστεί πιστώσεις ύψους 8.250.366 ευρώ συμπεριλαμβανομένου του ΦΠΑ για την εξυπηρέτηση των συγκοινωνιακών αναγκών των Κυθήρων και των Αντικυθήρων, βεβαίως, μέσω συμβάσεων ανάθεσης δημόσιας υπηρεσίας έναντι μισθώματος.

Τώρα το πρόβλημα δημιουργήθηκε -το είπατε και εσείς- διότι ενώ υπήρξε μια συμφωνία με τη Διεύθυνση Θαλασσίων Συγκοινωνιών ότι θα δεξαμενιστεί το ένα πλοίο, μόλις τελειώσει ο δεξαμενισμός του ενός πλοίου θα δεξαμενιστεί και το άλλο, για λόγους ανωτέρας βίας επικαλέστηκε βλάβη το πλοίο και έτσι έπρεπε να δεξαμενιστεί και το πλοίο που εκτελούσε τη γραμμή.

Ακριβώς, λοιπόν, για να μη μείνει η γραμμή αυτή Κύθηρα - Αντικύθηρα χωρίς θαλάσσια συγκοινωνία επιστρατεύτηκε από τη «Levante Ferries» το συγκεκριμένο πλοίο, το οποίο αυτή τη στιγμή εκτελεί ελεύθερο δρομολόγιο -το τονίζω αυτό, δεν εκτελεί μισθωμένο, ελεύθερο δρομολόγιο- προκειμένου να βρεθεί μόνιμη λύση.

Συμπερασματικά, λοιπόν, ναι, υπάρχει ένα ζήτημα, το οποίο προσπαθήσαμε με ενέργειες του Υπουργού και του Υπουργείου να το λύσουμε. Λύθηκε επί του παρόντος. Περιμένουμε σε λίγες μέρες να ενεργοποιηθεί και το κανονικό πλοίο.

Από εκεί και πέρα, το τίμημα είναι πολύ σημαντικό. Γνωρίζετε ότι το 2019 οι άγονες γραμμές είχαν κόστος περίπου 90 εκατομμύρια. Σήμερα έχουν 150 εκατομμύρια. Δημοσιονομικά πράγματι δεν μπορείς να έχεις ευχέρεια μεγαλύτερη. Με αυτά, λοιπόν, τα χρήματα προσπαθούμε να καλύψουμε όλες τις ανάγκες του νησιωτικού χώρου. Στη δευτερολογία μου θα σας πω και πιο συγκεκριμένα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Κύριε Υπουργέ, μάλλον δεν έχουμε αντιληφθεί -και βάζω και τον δικό μου τον χώρο μέσα σε αυτό, γιατί δεν θέλω να κάνω μια ξινή αντιπαράθεση- ότι το πρόβλημα ακριβώς δεν είναι η ευελιξία του Υπουργείου, αλλά το ίδιο το μέσο το οποίο πραγματοποιεί το δρομολόγιο.

Το πρόβλημα, λοιπόν, στην ακτοπλοϊκή σύνδεση Κυθήρων - Αντικυθήρων έχει δύο άξονες: Ο πρώτος είναι ότι μέχρι και πριν λίγες μέρες με την ξαφνική απόσυρση του «Aqua Jewel» δεν εκτελούνταν τα δρομολόγια από τον Πειραιά. Δεύτερον, και με την επιστροφή του «Aqua Jewel» κανένα πρόβλημα δεν λύνεται.

Μιλάμε δηλαδή, κύριε Υπουργέ, όπως σας προείπα, για ένα πλοίο ακατάλληλο να εκτελεί το δρομολόγιο Πειραιάς - Κύθηρα, ένα πλοίο επί της ουσίας μη αξιόπλοο για τη συγκεκριμένη γραμμή.

Έρχομαι, λοιπόν, τώρα να εξηγήσω λίγο περισσότερο το πρώτο σκέλος. Αφού έμειναν τα Κύθηρα δέκα ημέρες στην τύχη τους, ανακοινώσατε ότι η γραμμή Πειραιάς – Κύθηρα – Αντικύθηρα - Κίσσαμος και Γύθειο θα γίνεται από το πλοίο «Κεφαλονιά». Ξαφνικά ενώ αυτό ανακοινώνεται, αλλάζει ο προγραμματισμός. Το «Κεφαλονιά» θα εξυπηρετεί μόνο τη γραμμή Νεάπολη – Κύθηρα - Αντικύθηρα.

Και γιατί έγινε αυτό, κύριε Υπουργέ; Γιατί επιλέξατε να αντικαταστήσετε το «Aqua Jewel» με ένα πλοίο που δεν έχει πιστοποιητικό αξιοπλοΐας για τη συγκεκριμένη διαδρομή. Το «Κεφαλονιά» έχει πιστοποίηση αξιοπλοΐας και κλιματισμό ενάμισι μέτρου. Για να κάνει το δρομολόγιο Πειραιάς – Κύθηρα - Αντικύθηρα χρειάζεται πιστοποιητικό δυόμισι μέτρων. Το αποτέλεσμα είναι ότι από αρχές Φλεβάρη ο Πειραιάς δεν συνδέεται με τα Κύθηρα. Το «Κεφαλονιά» θα εξυπηρετεί Κύθηρα - Αντικύθηρα από το λιμάνι της Νεάπολης μέχρι τις 21 Φεβρουαρίου του 2025.

Για να καλυφθεί το κενό που δημιουργείται μέχρι 9 Μαρτίου που επιστρέφει το «Πορφυρούσα» προχωρήσατε σε σχετική πρόσκληση σύναψης σύμβασης. Εκδηλώθηκε ενδιαφέρον για την πρόσκληση αυτή; Και ακόμα πιο σημαντικό: Μπορείτε να διαβεβαιώσετε τους πολίτες των Κυθήρων ότι το πλοίο που θα αναλάβει θα μπορεί να εκτελεί το δρομολόγιο Πειραιάς - Κύθηρα ή θα έχουμε πάλι τις ίδιες ακριβώς παλινωδίες με το «Κεφαλονιά»;

Ας έρθω τώρα στο δεύτερο σκέλος. Η γραμμή Πειραιάς – Κύθηρα - Αντικύθηρα - Κίσσαμος και Γύθειο εντάσσεται, όπως είπατε, στις επιδοτούμενες άγονες γραμμές του Υπουργείου Ναυτιλίας. Πολύ σωστά. Τα τελευταία χρόνια στην προκήρυξη της γραμμής εντάσσετε πλοία τρίτης κατηγορίας, πλοία δηλαδή κάτω των 90 μέτρων, όπως το «Aqua Jewel».

Η καθημερινότητα, όμως, κύριε Υπουργέ, έχει αποδείξει ότι τα πλοία αυτά είναι ακατάλληλα για τη θάλασσα των Κυθήρων. Το «Aqua Jewel» προχωρά ανά τακτά χρονικά διαστήματα σε ακυρώσεις και μεταθέσεις δρομολογίων χωρίς να υπάρχει απαγορευτικό πολλές φορές. Τα δρομολόγια Πειραιάς - Κύθηρα ακυρώνονται ή αλλάζουν, με τους επιβάτες σε πολλές περιπτώσεις να μην ξέρουν απλά πότε και πώς θα ταξιδέψουν.

Πέρα από αυτό, πέρα, λοιπόν, από τη διαρκή ταλαιπωρία ταξιδιωτών, τις καθυστερήσεις στην τροφοδοσία του νησιού, την ακαταλληλότητα των δρομολογίων να εξυπηρετήσει την τουριστική κίνηση της σεζόν, δημιουργούνται και σοβαρά, κύριε Υπουργέ, κοινωνικά προβλήματα.

Θα σας πω ένα πολύ απλό παράδειγμα: Τα φάρμακα στο νησί των Κυθήρων πηγαίνουν από το φαρμακείο του ΕΟΠΥΥ στο λιμάνι του Πειραιά, προκειμένου να φορτωθούν στο πλοίο. Επειδή το πλοίο, λοιπόν, ακυρώνει και μετακινεί συνεχώς τα δρομολόγιά του δεν μπορεί να συντονιστεί αποτελεσματικά με το φαρμακείο του ΕΟΠΥΥ. Ποιο είναι το αποτέλεσμα; Το γνωρίζετε; Το Νοσοκομείο Κυθήρων έμεινε από τις 15 Δεκεμβρίου του 2024 έως τις 15 Γενάρη χωρίς φάρμακα για ασθενείς υψηλού κινδύνου με υποκείμενα νοσήματα.

Όταν, λοιπόν, η κοινωνική πραγματικότητα το απαιτεί, κύριε Υπουργέ, δεν μπορείτε εδώ πέρα μέσα να επικαλείται το Υπουργείο Ναυτιλίας και η Κυβέρνηση συνολικά δημοσιονομικό κόστος. Οφείλετε, κατά τη γνώμη μας, να εντάξετε στην προκήρυξη του δρομολογίου Πειραιάς - Κύθηρα πλοία κατ’ ελάχιστο β΄ κατηγορίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε συνάδελφε.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Οφείλετε, επιτέλους, να διασφαλίσετε στους πολίτες, τους επαγγελματίες και τους επισκέπτες του νησιού αξιοπιστία δρομολογίων. Είναι πάρα πολύ απλό και πολύ σημαντικό αυτό που λέμε, γιατί αυτό είναι που έχει πληγεί.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Κατ’ αρχάς, κύριε συνάδελφε, θέλω να πω ότι ο λόγος που και πέρσι απάντησε το Υπουργείο Ναυτιλίας και Νησιωτικής Πολιτικής ότι προσβλέπει σε μια αναβάθμιση των δρομολογίων είναι ακριβώς διότι στους διαγωνισμούς προτάσσει τα πιο καινούργια πλοία. Εάν, δηλαδή, ένα πλοίο είναι πιο καινούργιο από ένα άλλο, θα πάρει αυτό τη δρομολόγηση.

Θέλω, όμως, να σταθώ και στο εξής: Έχουμε πει πολλές φορές -και ο κύριος Υπουργός και εγώ όπου σταθούμε- ότι βρισκόμαστε σε μια μεταβατική περίοδο. Αυτή τη στιγμή βρίσκεται σε εξέλιξη ένα μεγάλο πρόγραμμα, το οποίο αφορά πράσινα πλοία, κατασκευή δηλαδή πράσινων πλοίων, τα οποία θα μπουν σε ενδονησιακές συγκοινωνίες και θα εξυπηρετούν απομακρυσμένα νησιά και στο Αιγαίο και βεβαίως στο Ιόνιο.

Αυτή τη στιγμή έχει εξασφαλιστεί ένα ποσό της τάξεως των 265 εκατομμυρίων, το οποίο μπορεί να επεκταθεί μέχρι και τα 400 και τα 500, και με σύμπραξη Δημοσίου και ιδιωτικού τομέα θα δημιουργηθούν αυτά τα πράσινα πλοία, τα οποία σε δύο - τρία χρόνια -εκεί υπολογίζουμε- θα μπουν στις ενδονησιακές συγκοινωνίες με δωδεκαετείς συμβάσεις. Αυτό και μόνο θα δώσει τη δυνατότητα να βελτιωθεί πάρα πολύ η κατάσταση.

Θα μου πείτε: και στο μεσοδιάστημα τι θα κάνουμε; Τροποποιήσαμε, όπως σας είπα, το άρθρο 13 του Κώδικα, ώστε να δώσουμε άλλο ένα όπλο στη φαρέτρα του Υπουργού Ναυτιλίας και Νησιωτικής Πολιτικής για να μη μένει ένα νησί χωρίς συγκοινωνιακή κάλυψη. Και θέλω να επανέλθω στο θέμα των Κυθήρων.

Να σας πω ότι αυτή τη στιγμή, αν δεν έχει ολοκληρωθεί, ολοκληρώνεται η μελέτη των τεσσάρων ή πέντε περίπου τόμων που απαιτείται να γίνει από την επιθεώρηση πλοίων, προκειμένου να αποφανθεί πράγματι έγκυρα εάν το πλοίο αυτό μπορεί να πλεύσει με κατάσταση θαλάσσης δυόμισι μέτρων. Διότι εκεί που ήταν, ήταν ενάμισι μέτρο. Αυτό, λοιπόν, πρέπει να γίνει πολύ σύντομα και με το που θα γίνει αυτό, βεβαίως θα μπει και στη γραμμή μέχρι να έρθει το άλλο πλοίο.

Θέλω να σας πω ότι δεν αφήσαμε τα Κύθηρα έτσι. Υπήρξε -και μπορείτε να ρωτήσετε και τον κύριο δήμαρχο- βοήθεια και με άλλους τρόπους. Μάλιστα, μεταφέρθηκαν περίπου δεκαπέντε με είκοσι φορτηγά, χωρίς επιβάτες βέβαια, για τον ανεφοδιασμό του νησιού και εκτελείται αυτή τη στιγμή η γραμμή από Νεάπολη.

Είμαι αισιόδοξος ότι στο αμέσως προσεχές διάστημα και το θέμα των Κυθήρων και βεβαίως και το θέμα της Λήμνου εκεί που υπήρχε πρόβλημα, αλλά ακόμα και της Κύθνου, θα ολοκληρωθούν με θετικό τρόπο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δωδέκατη με αριθμό 509/10-2-2025 επίκαιρη ερώτηση δεύτερου κύκλου του Βουλευτή Αχαΐας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Ανδρέα Παναγιωτόπουλου προς τον Υπουργό Ναυτιλίας και Νησιωτικής Πολιτικής με θέμα: «Απουσία ολοκληρωμένου στρατηγικού σχεδιασμού για το Παλαιό Λιμάνι της Πάτρας».

Ορίστε, κύριε συνάδελφε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, η των Πατρέων πόλις, ξέρετε, είναι από τις σπάνιες πόλεις της χώρας που την πλάτη η πόλη την έχει στη θάλασσα και δεν έχει το μέτωπο. Αυτό το μέτωπο, λοιπόν, ο λαός των Πατρών, που διεκδικούσε από ετών με όλους τους φορείς, με όλες τις δημοτικές αρχές, με επιτροπές πρωτοβουλίας και σύσσωμος ο πατραϊκός λαός κατάφερε τελικά να εισακουστεί από μία κυβέρνηση κι αυτή ήταν η Κυβέρνηση του ΣΥΡΙΖΑ - Προοδευτική Συμμαχία.

Το θαλάσσιο μέτωπο, λοιπόν, της πόλεως των Πατρών αποδόθηκε στον Δήμο Πατρέων κατά επτά χιλιόμετρα. Παρέμεινε, όμως, στη δικαιοδοσία του ΟΛΠΑ και του ΤΑΙΠΕΔ το εμπορικό λιμάνι και ένα άλλο κομμάτι στο κέντρο της πόλεως, το οποίο έμελλε προσεχώς, με την κατασκευή του νέου εμπορικού τμήματος του νέου λιμένα των Πατρών, να μεταφερθεί εκεί και κατ’ επέκταση το τμήμα αυτό να αποδοθεί στον Δήμο Πατρέων.

Αντ’ αυτού, λοιπόν, τι βλέπουμε σήμερα; Βλέπουμε τον Νοέμβριο του 2024 το ΤΑΙΠΕΔ να ξεκινάει έναν διεθνή διαγωνισμό παραχώρησης και περαιτέρω ανάπτυξης με πρόσχημα την κρουαζιέρα και τα διάφορα mega yachts που επικαλείται, για την υποτιθέμενη ανάπτυξη της λιμενικής ζώνης, αλλά και της πόλεως των Πατρών και του επιχειρηματικού κόσμου.

Αυτό είναι μια λογική η οποία μας υπερβαίνει, η οποία διακόπτει την ομαλή παραχώρηση του θαλασσίου μετώπου στον Δήμο Πατρέων, που βάναυσα περικόπτει τον ολοκληρωμένο σχεδιασμό που κάνει ο Δήμος Πατρέων για την αξιοποίηση του θαλασσίου μετώπου και τη σύνδεση της πόλεως ουσιαστικά με το θαλάσσιο μέτωπο. Και βεβαίως σ’ αυτό είμαστε κάθετα αντίθετοι.

Ερωτάται ο Υπουργός, μιας και δεν έχουμε και πολύ χρόνο, ποια μέτρα θα πάρει ώστε να αποτραπεί συγκεκριμένος σχεδιασμός ΟΛΠΑ - ΤΑΙΠΕΔ στο παλιό λιμάνι, να μεταφερθούν αυτές οι επενδύσεις στο νέο λιμάνι και να παραχωρηθεί το παλιό λιμάνι στους κατοίκους της πόλεως των Πατρών, ήτοι στον Δήμο Πατρέων.

Και δεύτερο ερώτημα: Πότε σκοπεύετε -αν έχετε καν σχεδιασμό-, κύριε Υπουργέ, να μεταφερθεί το εμπορικό λιμάνι από το παλιό στο νέο λιμάνι με τις συνοδευτικές παρεμβάσεις, όπως αρχικά είχε προβλεφθεί;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κατ’ αρχάς, χαίρομαι για το ότι στην ερώτησή σας συμφωνείτε και ο ίδιος ότι οι επενδύσεις του ΤΑΙΠΕΔ και του Οργανισμού Λιμένος Πατρών μπορούν πράγματι να ενισχύσουν την τοπική οικονομία και να δημιουργήσουν και νέες θέσεις εργασίας. Αυτό είναι αντικειμενικό και είναι σωστό. Από εκεί και πέρα θα ήθελα να πω ορισμένα πράγματα.

Γνωρίζετε και όλοι γνωρίζουμε ότι ο Λιμένας Πατρών είναι καθορισμένος ως λιμένας διεθνούς ενδιαφέροντος. Αυτό σημαίνει εκ του νόμου πως πρέπει να διαθέτει υποχρεωτικά ένα master plan. Γνωρίζετε, επίσης, πόσο σοβαρή και αυστηρή είναι η διαδικασία για την έγκριση ενός master plan. Ο σχετικός νόμος που προβλέπει τις διαδικασίες θέτει όλες τις αναγκαίες θεσμικές εγγυήσεις και όλες τις αυστηρές τυπικές προϋποθέσεις ώστε να φτάσει ένα master plan στην έγκριση του.

Εδώ και πολλά χρόνια που έχει ξεκινήσει η διαδικασία με ευρύτατη και εκτεταμένη διαβούλευση με όλους τους φορείς, έχουμε φτάσει τώρα να βρίσκεται το προεδρικό διάταγμα στη φάση της τελικής έγκρισης από το Συμβούλιο της Επικρατείας. Όλοι οι προβληματισμοί έχουν κατατεθεί και ακουστεί στο στάδιο αυτό της προετοιμασίας και το τελικό πόρισμα είναι προϊόν αυτής της ζύμωσης και της επιλογής με κατάλληλο επιστημονικό τρόπο, ώστε αυτό το master plan να ανταποκρίνεται σε αυτό που και η πολιτεία και η πόλη των Πατρών θέλουν για την αναπτυξιακή της προοπτική.

Το master plan άλλωστε, ανάμεσα σε πολλά άλλα, αποτελεί και το εργαλείο για την πολεοδομική και χωροταξική οργάνωση του λιμένα και για την περιβαλλοντική αδειοδότηση των επενδύσεων που θα γίνουν εντός αυτού. Όλα όσα αναφέρετε για το παλιό λιμάνι εντάσσονται σε μία λογική διαφορετική. Εδώ υπήρξε μία εκτεταμένη συζήτηση για να βγει αυτό το master plan. Σε αυτό το master plan έχουν βασιστεί οι πολιτικές μας και στη φάση που βρισκόμαστε τώρα δεν είναι δυνατόν να παρεκκλίνουν, γιατί αυτό θα σημάνει κρίσιμη οπισθοδρόμηση ετών και ανάγκη για επανάληψη ιδιαίτερα επίπονων και μακρών διαδικασιών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα επανέλθω στη δευτερολογία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Με πρόσχημα, κύριε Υπουργέ, το master plan που λέτε, την κρουαζιέρα τα mega yachts και τα υπόλοιπα, ο στόχος είναι συγκεκριμένα εμπορευματικά και επιχειρησιακά συμφέροντα. Ίσως εκεί είναι και η συναίνεση την οποία έχετε και η διαβούλευση την οποία κάνετε. Ουσιαστικά τι πάτε να κάνετε; Επειδή δόθηκε το θαλάσσιο μέτωπο στον Δήμο Πατρέων και σχεδιάζεται ένας ολοκληρωμένος σχεδιασμός, θα έλεγα, και μια μελέτη για το πώς θα αξιοποιηθεί, αγχώνεστε για τα εμπορευματικά συμφέροντα εκείνα που επιδιώκουν την υπερεκμετάλλευση του χερσαίου χώρου του λιμένα εντός του κέντρου της πόλεως των Πατρών. Τι κάνετε εσείς; Έρχεστε και «χώνεστε» σφήνα σε συνεργασία με όλους αυτούς.

Μάλιστα το ξεκινήσατε ήδη από το καρναβάλι τώρα, διότι δώσατε με 32 χιλιάδες ευρώ ένα υπόστεγο το οποίο ανακαινίστηκε εκεί για να γίνουν πάρτι αποκριάτικα. Ξεκίνησε, δηλαδή, ο χορός των «πάρτι» των ιδιωτικών συμφερόντων, αλλά χάσατε το μεγάλο κομμάτι.

Είπατε ότι είμαστε διαφορετικής πολιτικής αντίληψης και προσέγγισης. Σαφώς και είμαστε, διότι εμείς είμαστε συνολικά με τα συμφέροντα του λαού των Πατρών, όπως αυτά εκφράζονται διά της δημοτικής αρχής όλων των φορέων! Με ποιους διαβουλευτήκατε εσείς; Λάβατε υπ’ όψιν σας καθόλου τα ψηφίσματα και τις αποφάσεις του δημοτικού συμβουλίου; Πείτε μας, για να καταλάβω.

Όποιον σχεδιασμό κάνετε, να τον κάνετε στο καινούργιο λιμάνι. Χωράνε και κρουαζιέρες και οτιδήποτε. Δεν υπάρχει κανένας λόγος να μην έχετε σχεδιασμό μεταφοράς του εμπορικού λιμένα από το κέντρο, όπως αρχικώς είχε προσδιοριστεί, όπως οι φορείς διεκδικούν στο νέο λιμάνι και αυτό να αποδοθεί στον λαό των Πατρών. Άλλα είναι τα σχέδιά σας! Μην υπηρετείτε, λοιπόν, τέτοια συμφέροντα αλλότρια προς τους κατοίκους της πόλεως των Πατρών. Μη γίνεστε υπηρέτες επιχειρηματικών συμφερόντων εις βάρος του δημοσίου συμφέροντος. Εμείς είμαστε σταθερά ταγμένοι και υπερασπιστές του δημοσίου συμφέροντος, όπως αυτό εκφράζεται με τις αποφάσεις των συμβουλίων, των δημοτικών, περιφερειακών και των άλλων αρχών.

Και μη μου πείτε ότι η δημοτική αρχή είναι του ΚΚΕ και δεν το μετράμε εδώ. Εδώ δεν το μετράτε. Το μετράτε, όμως, στον σιδηρόδρομο για να έρθει στην Πάτρα; Για την υπογειοποίηση τι λέτε; Ότι δεν έρχεται το τρένο; Γιατί; Διότι δεν θέλει ο Δήμος Πατρέων. Α, εκεί το μετράμε, λοιπόν. Και ποιον σχεδιασμό έχετε συνολικά; Να συνδεθεί, λοιπόν, το λιμάνι για να αποτελέσει αναπτυξιακό πόλο. Ως Κυβέρνηση το λέω. Το αεροδρόμιο, το λιμάνι, ο σιδηρόδρομος και όλα αυτά να αποτελέσουν ένα ενιαίο δίκτυο διασυνδεδεμένων μεταφορών και υπηρέτησης των συμφερόντων των Πατρινών, των εμπόρων και όλων των άλλων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτό το τεμάχισμα που κάνετε και η διείσδυση μέσα στο παραλιακό μέτωπο εντός του κέντρου της πόλεως των Πατρών είναι καταστροφικό για την πόλη, για τα συμφέροντα της πόλεως και θα παλέψουμε πραγματικά να ανατραπεί στην κυριολεξία αυτή η πολιτική σας και τα master plan των εφοπλιστών και των άλλων ιδιωτικών και επιχειρηματικών συμφερόντων τα οποία επιδιώκετε.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Κατ’ αρχάς, κύριε συνάδελφε, λυπάμαι που άκουσα ότι μας θεωρείτε υπηρέτες συμφερόντων και όχι υπηρέτες του εθνικού ή του τοπικού συμφέροντος. Δεν ισχύει κάτι τέτοιο και σας το επιστρέφουμε.

Από εκεί και πέρα, ας πάμε πάλι από την αρχή. Από το 2022 με απόφασή της η Επιτροπή Σχεδιασμού και Ανάπτυξης Λιμένων γνωμοδότησε θετικά για την επικαιροποίηση - τροποποίηση του master plan που ανέφερα στην πρωτολογία μου. Μετά και την εκπόνηση στρατηγικής μελέτης περιβαλλοντικών επιπτώσεων, και η αρμόδια διεύθυνση του Υπουργείου Περιβάλλοντος και Ενέργειας ενέκρινε αυτή την επικαιροποίηση.

Από εκεί και πέρα, το ίδιο έπραξε και η ΕΣΑΛ και έτσι φτάσαμε στο στάδιο, όπως είπαμε, του προεδρικού διατάγματος που σήμερα βρίσκεται στο Συμβούλιο της Επικρατείας. Το συγκεκριμένο master plan ύστερα από όλη αυτή την επίπονη και λεπτομερειακή διαδικασία, περιλαμβάνει βέβαια εμπορική χρήση τόσο στη βόρεια λιμενολεκάνη του βόρειου παλαιού λιμένος όσο και στη νότια, στον νέο λιμένα.

Η κρουαζιέρα, τομέας για τον οποίο έχουμε συχνά αναφερθεί στην αναπτυξιακή του προοπτική και στις δυνατότητές του, εξυπηρετείται βάσει του σχεδιασμού αποκλειστικά στον βόρειο, τον παλαιό δηλαδή λιμένα. Οι υφιστάμενες λιμενικές υποδομές είναι σχεδιασμένες, έτσι ώστε να εξυπηρετούν τις απαραίτητες δραστηριότητες για την εύρυθμη λειτουργία του λιμένα. Οποιοσδήποτε τυχόν αποχαρακτηρισμός ή συγκέντρωση δραστηριοτήτων μόνο σε ένα τμήμα του λιμένα, όπως προτείνουν κάποιοι, θα τον επιβάρυνε υπέρμετρα και θα αντέβαινε, αν θέλετε, στον συνολικό σχεδιασμό, όπως αυτός έχει αποτυπωθεί στο master plan.

Και μία κουβέντα για τη μαρίνα. Σχετικά με τη χωροθέτηση της μαρίνας –βέβαια, εδώ πρέπει να πούμε ότι είναι αρμοδιότητα του Υπουργείου Τουρισμού-, να προσθέσουμε πως η υλοποίησή της έχει ενταχθεί στο Ταμείο Ανάκαμψης με δέσμευση σημαντικών πόρων, κάτι που αποδεικνύει την ισχυρή μας βούληση για τήρηση των δεσμεύσεών μας.

Ύστερα από τα ανωτέρω, νομίζω ότι οι φίλοι που μας ακούν τώρα κατανοούν ότι στο πλάνο της Ελληνικής Κυβέρνησης είναι να αναπτυχθεί έτι περαιτέρω ο λιμένας των Πατρών, να αποτελέσει ένα hub για τον θαλάσσιο τουρισμό με τη δημιουργία μιας σημαντικής μαρίνας και βεβαίως, να γίνει ένας σημαντικός προορισμός για την κρουαζιέρα.

Το πλάνο αυτό να είστε σίγουρος, αγαπητέ μου συνάδελφε, ότι θα επιφέρει πολλά οφέλη στην τοπική κοινωνία. Κάπως έτσι ξεκίνησε και στην εκλογική μου περιφέρεια, την Κέρκυρα, με τις μαρίνες και σε πολύ λίγο κατασκευάζεται και η μαρίνα των mega yachts. Η αναβάθμιση του λιμένος έφερε τεράστιο πλούτο και η αναβάθμιση της κρουαζιέρας το ίδιο. Φέτος σπάσαμε το ρεκόρ των οκτακοσίων είκοσι χιλιάδων επισκεπτών από κρουαζιέρα, ενώ πάμε και για νέο ρεκόρ. Το ίδιο ευχόμαστε και προσπαθούμε και για το λιμάνι της Πάτρας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και τώρα προχωρούμε στην τέταρτη με αριθμό 483/4-2-2025 επίκαιρη ερώτηση πρώτου κύκλου του Βουλευτή Σερρών της Κοινοβουλευτικής Ομάδας της Ελληνικής Λύσης κ. Κωνσταντίνου Μπούμπα προς τον Υπουργό Αγροτικής Ανάπτυξης και Τροφίμων με θέμα: «Εργασιακά προβλήματα των συμβασιούχων γεωπόνων του ΕΛΓΑ».

Ορίστε, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Κύριε Υπουργέ, κυρίες και κύριοι συνάδελφοι, μιλάμε για ένα ζήτημα το οποίο έχει κοινωνικές προεκτάσεις απέναντι σε ανθρώπους οι οποίοι καλύπτουν πάγιες και διαρκείς ανάγκες σε νευραλγικές θέσεις σε ό,τι αφορά τον ΕΛΓΑ. Πολλά έχουν ακουστεί για τον ΕΛΓΑ, για τον νέο κανονισμό του ΕΛΓΑ και για το νομοσχέδιο που θέλετε να φέρετε σε λίγους μήνες. Μάλιστα, υπάρχει μια έκδηλη ανησυχία στους αγρότες ότι ο ΕΛΓΑ θα ιδιωτικοποιηθεί κατά ένα μεγάλο μέρος και αυτό πρέπει να τους το πούμε. Μπορεί να μπήκαν και άλλα καιρικά φαινόμενα, όπως της ξηρασίας στις αποζημιώσεις, αλλά η ιδιωτικοποίηση έρχεται οσονούπω.

Σε ό,τι αφορά, όμως, αυτούς τους γεωπόνους, οι οποίοι δεν έχουν τις εθνικές συλλογικές συμβάσεις και το καταστατικό του ΕΛΓΑ σε ό,τι αφορά τα εργασιακά τους δικαιώματα, καλύπτουν ανάγκες του ΕΛΓΑ. Είναι περίπου διακόσιοι πενήντα με τριακόσιοι στον αριθμό εν Ελλάδι και οι άνθρωποι δεν έχουν τα δικαιώματα του μόνιμου προσωπικού και είναι επί ξύλου κρεμάμενοι σε πάρα πολλά ζητήματα. Για παράδειγμα, για τα αυτοκίνητα τα οποία χρησιμοποιούν κάνουν ιδιωτικά συμφωνητικά με τις εταιρείες. Οι επιβαίνοντες σε αυτά συνάδελφοί τους δεν είναι ασφαλιστικά καλυμμένοι, μπαίνουν σε δύσβατες αγροτικές περιοχές και έχουν σημειωθεί ατυχήματα τα οποία δεν καλύπτονται, διότι ο ΕΛΓΑ δεν εμφανίζεται πουθενά εδώ. Άρα, λοιπόν, κάνουν ένα επάγγελμα με το επίσταμαι που έχουν ως επιστημονική κατάρτιση και είναι και επικίνδυνο λόγω της μορφολογίας του εδάφους, αφού η εκτίμηση πρέπει να γίνει σε αγρούς που είναι σε δύσβατες περιοχές.

Το άλλο μεγάλο πρόβλημά τους είναι, επίσης, ότι αυτοί οι αναπληρωτές γεωπόνοι, περίπου τριακόσιοι, για να πληρώσουν τις θέσεις που είναι κενές στον ΕΛΓΑ δεν παίρνουν επίδομα μετακίνησης στον τόπο που ξεκινούν την εργασία τους. Αν, δηλαδή, ο γεωπόνος από τις Σέρρες -συναδέλφισσά μου- ή από το Κιλκίς -τους οποίους ξέρω και προσωπικά- ξεκινάει την εργασία από την Πάτρα, ο μόνιμος γεωπόνος θα πάρει τα οδοιπορικά μέχρι την Πάτρα. Ο συμβαλλόμενος δεν θα τα πάρει. Από εκεί και πέρα, όμως, δεν παίρνουν και επίδομα σίτισης. Παίρνουν μόνο τη διαμονή σε ξενοδοχεία και σε κάποια άλλα σπίτια που μένουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Άρα, λοιπόν, βλέπουμε ότι δεν μπορούμε να χωρίζουμε τους γεωπόνους σε ιππείς και μη ιππείς, σε πληβείους και πατρίκιους. Δεν γίνεται να έχουμε γεωπόνους δύο κατηγοριών.

Μάλιστα, κύριε Υπουργέ, κύριε Σταμενίτη, εκτός από πτυχιούχος Πολυτεχνικής Σχολής, ξέρω ότι έχετε κάνει και ένα μεταπτυχιακό Περιβαλλοντικής Ανάπτυξης στη Γεωπονική Σχολή του Δημοκρίτειου Πανεπιστημίου. Άρα, λοιπόν, έχετε γνώσεις και για την επιστήμη του γεωπόνου. Δεν μπορούν, λοιπόν, οι γεωπόνοι να αντιμετωπίζονται με δύο μέτρα και δύο σταθμά.

Πρέπει να γίνουν άμεσες προσλήψεις στον ΕΛΓΑ και πρέπει να χαίρουν ισονομίας και ισοπολιτείας απέναντι στις εθνικές συλλογικές συμβάσεις εργασίας και στο καταστατικό του ΕΛΓΑ. Μάλιστα, οι άνθρωποι ζητούν εκ του σύνεγγυς, διά ζώσης μία συνάντηση μαζί σας, για να εκθέσουν όλα τα προβλήματά τους, να τα τεκμηριώσουν, να τους ακούσετε και να αφουγκραστείτε το πρόβλημά τους, διότι εδώ ο ΕΛΓΑ έχει πολλές κενές θέσεις. Όμως, εσείς βολεύεστε με αυτό τον τρόπο, κύριε Σταμενίτη, για πολλούς και διάφορους λόγους.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Ό,τι γίνεται με τους αναπληρωτές στην πρωτοβάθμια και δευτεροβάθμια γίνεται κι εδώ με μόνη διαφορά ότι εδώ οι συνθήκες είναι χειρότερες σε ό,τι αφορά τους γεωπόνους, τους επιστήμονες, δηλαδή, τους οποίους καλείτε σε θεομηνίες και σε έκτακτες ανάγκες, όπως ήταν ο «Ιανός».

Πάρτε προσωπικό στον ΕΛΓΑ. Διότι και οι αγρότες στενοχωριούνται, θυμώνουν και ανησυχούν, αλλά και οι γεωπόνοι ως επιστήμονες με την αντίστοιχη εξειδίκευση και επιστημονική κατάρτιση της γεωπονικής επιστήμης από την οποία έχουν αποφοιτήσει αισθάνονται παραγκωνισμένοι.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητέ συνάδελφε, κατ’ αρχάς θα ήθελα να σας πω ότι δεν υφίσταται θέμα ιδιωτικοποίησης του ΕΛΓΑ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Μακάρι!

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Είναι κάτι που έχουμε δηλώσει πάρα πολλές φορές. Ο ΕΛΓΑ θα διατηρήσει τον δημόσιο χαρακτήρα του. Και ξέρετε ότι τα χρόνια της Κυβέρνησης του Κυριάκου Μητσοτάκη έχει υποστηριχθεί στον μέγιστο βαθμό. Άλλωστε, γι’ αυτό και ενισχύσαμε τον ΕΛΓΑ με πάνω από 800 εκατομμύρια ευρώ, καθώς έχει πληρώσει 1,5 και πλέον δισεκατομμύριο ευρώ σε αποζημιώσεις, όταν οι εισφορές των αγροτών στον ΕΛΓΑ έφταναν τα 800 εκατομμύρια.

Τώρα θα μιλήσω λίγο τεχνικά, για να μπορούμε να βάλουμε τα πράγματα σε μία ακριβώς σωστή βάση. Ξεκαθαρίζω δύο πράγματα. Πρώτον, ο ΕΛΓΑ ως φορέας Γενικής Κυβέρνησης ακολουθεί απαρέγκλιτα ό,τι ορίζουν οι αποφάσεις της Γενικής Κυβέρνησης και η εθνική νομοθεσία εν γένει. Δεύτερον, οι συμβασιούχοι εποχικοί υπάλληλοι αποτελούν χωρίς αμφιβολία έναν βασικό πυλώνα στον οποίο έχει στηριχθεί και στηρίζεται ο οργανισμός για να φέρει σε πέρας το έργο του.

Ας δούμε, όμως, πώς έχουν τα πράγματα όσον αφορά αυτό το ζήτημα. Τον Δεκέμβριο του 2024 εκδόθηκε η απόφαση 386303/2024 για την έγκριση της Επιχειρησιακής Συλλογικής Σύμβασης Εργασίας για τα έτη 2024, 2025 και 2026 των τακτικών υπαλλήλων, της νομικού συμβούλου και των δικηγόρων του ΕΛΓΑ. Η συγκεκριμένη σύμβαση ήταν αποτέλεσμα πολύμηνων διαπραγματεύσεων μεταξύ του συλλόγου των εργαζομένων και της διοίκησης του οργανισμού. Για τη διαπραγμάτευση αυτή και την υπογραφή της εφαρμόστηκαν όλα όσα ορίζονται στον ν.1790/1988 για τον ΕΛΓΑ και στον ν.1876/1990 για τις συλλογικές διαπραγματεύσεις.

Ο ν.1790/1988 στο άρθρο 8 ορίζει ότι το Διοικητικό Συμβούλιο του ΕΛΓΑ είναι αρμόδιο να αποφασίσει για την κατάρτιση των ειδικών συλλογικών συμβάσεων εργασίας και στο άρθρο 10 ότι τις υπογράφει ο πρόεδρος ως ανώτατο εκτελεστικό όργανο.

Ο ν.1876/1990 ορίζει ότι στο άρθρο 3 οι επιχειρησιακές συλλογικές συμβάσεις συνάπτονται από συνδικαλιστικές οργανώσεις επιχείρησης που καλύπτει τους εργαζόμενους ανεξάρτητα από την κατηγορία, τη θέση ή την ιδιότητά τους. Στο άρθρο 4 ορίζεται ότι οι συνδικαλιστικές οργανώσεις εργαζομένων και εργοδοτών έχουν δικαίωμα και υποχρέωση να διαπραγματεύονται για τη συλλογική σύμβαση, ενώ στο άρθρο 6 ορίζεται ότι ικανότητα για σύναψη συλλογικής σύμβασης εργασίας έχουν οι συνδικαλιστικές οργανώσεις των εργαζομένων και οι εργοδότες. Από την πλευρά των εργαζομένων, ικανότητα σύναψης συλλογικής σύμβασης εργασίας έχει η πλέον αντιπροσωπευτική συνδικαλιστική οργάνωση των εργαζομένων.

Αυτά ακριβώς ακολουθήθηκαν. Ο Σύλλογος Εργαζομένων του ΕΛΓΑ που είναι και ο μοναδικός σύλλογος εργαζομένων του οργανισμού, διαπραγματεύτηκε με τη διοίκηση του οργανισμού και κατέληξαν σε συλλογική σύμβαση, η οποία και τελικά συνάφθηκε. Μάλιστα, όλα αυτά έγιναν μετά από τρία χρόνια, αποκτήσαμε συλλογική σύμβαση και αυτό είναι και μια επιτυχία του οργανισμού.

Στον ίδιο νόμο και συγκεκριμένα στο άρθρο 5 ορίζεται ότι οι συνδικαλιστικές οργανώσεις εργαζομένων της ίδιας επιχείρησης, κλάδου ή επαγγέλματος δικαιούνται να παρέμβουν στις διαπραγματεύσεις που τους αφορούν. Όμως, Σύλλογος Συμβασιούχων ΕΛΓΑ δεν υφίσταται. Γι’ αυτό και δεν συμμετείχε στις διαπραγματεύσεις.

Υφίσταται, όμως, μόνο η Πανελλήνια Ένωση Συμβασιούχων Γεωπόνων, η οποία, πράγματι, απέστειλε τον Μάρτιο του 2024 με το ηλεκτρονικό ταχυδρομείο στην πολιτική ηγεσία ένα αίτημα για διάλογο επί του συγκεκριμένου ζητήματος. Το αίτημα απευθυνόταν σε μένα και στη διοίκηση του ΕΛΓΑ. Θεσμικά, η πολιτική ηγεσία δεν είναι αρμόδια για να διαπραγματευτεί και να λάβει τέτοια απόφαση. Προανέφερα, άλλωστε, το σχετικό θεσμικό πλαίσιο.

Ο δικός μας ρόλος σε δεύτερο χρόνο είναι η έγκριση της συλλογικής σύμβασης εργασίας, η οποία έχει προκύψει μετά από διαπραγμάτευση των μοναδικών εκπροσώπων των εργαζομένων και του εργοδότη. Άλλωστε, όπως σαφώς ορίζει ο νόμος, σε κάθε συλλογική σύμβαση για τη χορήγηση μη μισθολογικών παροχών επισυνάπτεται μελέτη με τον αριθμό των εργαζομένων που αφορά η παροχή, την προκαθορισμένη δαπάνη και τον τρόπο κάλυψής της, η οποία εγκρίνεται από τις οικονομικές υπηρεσίες. Επομένως, αν αυτή είναι πάνω από 5.000 ευρώ, εγκρίνεται από τον αρμόδιο Υπουργό Οικονομικών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ολοκληρώνω, κύριε Πρόεδρε.

Σας περιέγραψα ακριβώς το τι έγινε και σας περιέγραψα ακριβώς τι αναφέρουν οι κείμενες διατάξεις. Στη δευτερολογία μου θα αναφερθώ συγκεκριμένα επί του ζητήματος.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Μπούμπα, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ακούστε, κύριε Υπουργέ, για τον ΕΛΓΑ δεν είναι της παρούσης. Θα το συζητήσουμε κάποια άλλη στιγμή, διότι υπάρχουν πολλές αδικίες στον ΕΛΓΑ. Για παράδειγμα, αν δεν υπάρχουν λιμνάζοντα νερά κάτω, δεν θεωρείται ότι είναι πλημμύρα για να αποζημιωθούν οι αγρότες, αν είναι επικλινές το χωράφι και θα πρέπει να μπει στο de minimis και ούτω καθεξής.

Όμως, εδώ επίκειται αύξηση των ασφαλίστρων σε ό,τι αφορά τον Οργανισμός Ελληνικών Γεωργικών Ασφαλίσεων, τον ΕΛΓΑ. Αυτό ακούγεται. Μακάρι να μην το ιδιωτικοποιήσετε κατά το ήμισυ, δηλαδή 50% να καλύπτει το κράτος από τον κρατικό προϋπολογισμό και το άλλο 50% οι αγρότες να μπορούν να το καλύψουν από μόνοι τους, γιατί οι αγρότες δεν μπορούν. Ποιος θα τους ασφαλίσει από τον ιδιωτικό τομέα, όταν έχει να κάνει με καιρικά φαινόμενα; Αυτό είναι ένα άλλο ζήτημα.

Πάμε λίγο τώρα στους γεωπόνους. Για να τελεσφορήσει αυτό και να έχουμε κάθε επίλυση κοινωνικής αντιξοότητας, τα ερωτήματα που θέτω ως Βουλευτής της Ελληνικής Λύσης προς εσάς είναι απλά. Όμως, το απλό είναι δύσκολο. Το σύνθετο, για να μπερδεύουμε και να θολώνουμε τα νερά σε πολλές περιπτώσεις, είναι εύκολο. Εδώ οι άνθρωποι ζητούν ίση μεταχείριση με τους μόνιμους, όπως γίνεται στους συμβασιούχους σε άλλους οργανισμούς, όπως είναι ο ΕΛΓΟ ή ο ΟΠΕΚΕΠΕ. Αυτό είναι το ένα.

Δεύτερον, ζητούν αυτοκίνητα που να αναλαμβάνει ο ΕΛΓΑ για να μην είναι ανασφάλιστοι σε περίπτωση ατυχημάτων.

Τρίτον, ζητούν αύξηση του πλαφόν, αύξηση της χιλιομετρικής απόστασης και να τους δίνετε αυτό το επίδομα σίτισης που οι μόνιμοι παίρνουν, γιατί και αυτοί άνθρωποι είναι και το χρειάζονται. Και ξέρετε, τα έξοδα είναι πολλά, αλλά πρέπει να μπορέσουν να ορθοποδήσουν και να ασκήσουν τα επιστημονικά τους καθήκοντα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Πρέπει να αποσαφηνίσετε και μια άλλη διαδικασία σε ό,τι αφορά την επαναπρόσληψη με τη νέα προκήρυξη. Δεν τους έχετε διευκρινίσει αν πρέπει να παρέλθει δίμηνο ή τρίμηνο. Αν θέλετε την προσωπική μου γνώμη, αυτό το δίμηνο ή τρίμηνο γιατί να υπάρχει; Αυτοί οι άνθρωποι έχουν εμπειρία και έχουν προσφέρει τα μάλα μέσα από τα υπηρεσιακά τους καθήκοντα. Κάποιοι, λοιπόν, με το που τελειώνει η προκήρυξη, για να προσληφθούν σύμφωνα με το άρθρο 36 και σε επείγουσες περιπτώσεις -αυτό λέει το συγκεκριμένο άρθρο- πρέπει να παρέλθει το δίμηνο. Αν πάμε από προκήρυξη σε προκήρυξη, από σοκ σε σοκ, πρέπει να παρέλθει το τρίμηνο.

Το αποτέλεσμα, λοιπόν, είναι να χάνουν την ευκαιρία να δουλέψουν εκ νέου με συμβάσεις γεωπόνοι, οι οποίοι έχουν και την απαιτούμενη εμπειρία από όλες αυτές τις συνθήκες που έχουν περάσει για να κάνουν εκτιμήσεις στις ζημιές στα χωράφια. Δηλαδή, έχουν την εμπειρία, έχουν το «επίσταμαι», αλλά επειδή δεν έχει παρέλθει το δίμηνο ή το τρίμηνο, δεν μπορούν να επαναπροσληφθούν. Τώρα, θα μου πείτε, δίνετε την ευκαιρία σε νέο αίμα να εργαστεί. Σωστό είναι και αυτό, αλλά η εμπειρία είναι μεγάλος δάσκαλος απέναντι στις αγροτικές αποζημιώσεις λόγω των καταστροφών και των θεομηνιών.

Όμως, το ζήτημα είναι ότι πρέπει να δεσμευτείτε εσείς και να πείτε και στον Πρωθυπουργό ότι, επιτέλους, πρέπει να γίνουν προσλήψεις μόνιμου προσωπικού στον ΕΛΓΑ και σε άλλες διευθύνσεις γεωργίας. Δεν είναι πανάκεια να παίρνουμε τώρα εποχικούς οκτώ μήνες, άντε να μπαλώσουμε την κατάσταση «Έλα εσύ από τη Θεσσαλονίκη ή από τα Γιαννιτσά…» -είστε και από τα Γιαννιτσά κιόλας- «…κατέβα στην Κρήτη να κάνεις εκτιμήσεις στα αμπέλια που καταστράφηκαν» και ούτω καθεξής.

Εδώ, λοιπόν, το ζητούμενο είναι να υπάρχει μια ισονομία και μια ισοπολιτεία που πρέπει να χαίρουν αυτοί οι άνθρωποι. Όμως, πρέπει να κάνετε προσλήψεις μόνιμου προσωπικού. Και εμπειρία έχουν και πολλά χρόνια δουλεύουν ως συμβασιούχοι και ο ΕΛΓΑ έχει πολλές θέσεις που δεν έχουν καλυφθεί. Άρα, λοιπόν, πώς θα μιλούμε για μια στρατηγική στον αγροτικό τομέα που εσείς ηγείστε στο Υπουργείο, χωρίς να έχουμε στελεχωμένες τις υπηρεσίες του ΕΛΓΑ και δη έναν οργανισμό που αποζημιώνει για να μπορέσουμε να κάνουμε ένα action plan, business plan, έναν αγροτικό σχεδιασμό -πείτε το όπως θέλετε- στον πρωτογενή τομέα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εμείς στην Ελληνική Λύση δίνουμε βαρύτητα στον πρωτογενή τομέα, γιατί πιστεύουμε ότι αυτή τη στιγμή είναι ακρογωνιαίος αναπτυξιακός λίθος, για να μπορέσει ο ακρογωνιαίος αυτός ογκόλιθος όπως είναι ο πρωτογενής τομέας -ο οποίος έχει παραμεληθεί, έχει παραγκωνιστεί, έχει περιθωριοποιηθεί, έχει συρρικνωθεί- να φέρει απτά αποτελέσματα οικονομικής ευμάρειας στη χώρα. Αυτό έχουμε, πρωτογενή τομέα και τουρισμό. Αυτοί είναι οι δύο πυλώνες, μόνο που ο πρωτογενής πυλώνας είναι υποστελεχωμένος στις αρμόδιες υπηρεσίες του και οι αγρότες είναι σε απόγνωση, πέρα από όλα τα άλλα που έχουν να αντιμετωπίσουν, δηλαδή διαφθορά, ατασθαλίες, σκάνδαλα στον ΟΠΕΚΕΠΕ, πλασματικούς αγρότες καθώς δεν έχει ξεκαθαρίσει το μητρώο και οι αγρότες που είναι καθ’ όλα νόμιμοι, αδικούνται.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μπούμπα, σας παρακαλώ. Έχετε φθάσει στα πέντε λεπτά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Εν κατακλείδι, κύριε Υπουργέ, λέω το εξής: Δώστε άμεση λύση στους συμβασιούχους γεωπόνους τώρα! Δεν πάει άλλο!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Να επαναλάβω για να γίνει κατανοητό ότι εμείς τον δημόσιο χαρακτήρα του ΕΛΓΑ δεν θα τον αλλάξουμε. Ήταν απαραίτητος ο χρόνος που αφιέρωσα στην πρωτολογία μου.

Δεύτερον, έγινε συλλογική σύμβαση μεταξύ των εργαζομένων στον ΕΛΓΑ και διαπραγματεύτηκε η διοίκηση με τον μοναδικό σύλλογο των μόνιμων. Και επειδή αναφέρατε κάτι με αυτοκίνητα για ενοικίαση, ό,τι ισχύει για τους μόνιμους ισχύει και για τους εποχικούς οι οποίοι εργάζονται με οκτάμηνο.

Όμως, όταν λέτε ότι δεν είναι ξεκάθαρο τι ισχύει με τους δύο μήνες ή τους τρεις μήνες και τους οκτώ, θα σας αναφέρω ότι οι προσλήψεις διενεργούνται μέσω ΑΣΕΠ κατ’ εφαρμογή των διατάξεων του ν.4765/2021 για την αντιμετώπιση εποχικών και άλλων περιοδικών ή πρόσκαιρων αναγκών για τον εντοπισμό απρόβλεπτων και επειγουσών αναγκών. Στο άρθρο 38 του συγκεκριμένου νόμου ορίζεται σαφώς ότι η διάρκεια απασχόλησης του προσωπικού δεν μπορεί να υπερβαίνει τους οκτώ μήνες σε δώδεκα μήνες συνολικού χρόνου.

Είναι δε σε ισχύ το υπ’ αριθμόν 167/2004 προεδρικό διάταγμα για τις συμβάσεις ορισμένου χρόνου στον δημόσιο τομέα. Στο άρθρο 5 αυτού περιγράφεται ότι απαγορεύονται οι διαδοχικές συμβάσεις που καταρτίζονται και εκτελούνται μεταξύ του ίδιου εργοδότη και του ίδιου εργαζομένου με την ίδια ή παρεμφερή ιδιότητα, εφόσον μεταξύ των συμβάσεων αυτών μεσολαβεί διάστημα μικρότερο των τριών μηνών.

Δεν είναι σαφή αυτά; Είναι σαφή.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Για τη σίτιση…

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Σε συνάντηση που έλαβε χώρα στο γραφείο μου με εκπροσώπους των συγκεκριμένων εργαζομένων δεν τέθηκε θέμα περί ασάφειας του νόμου. Συζητήσαμε θέματα προσλήψεων, ναι, αλλά ζήτημα ασάφειας του νόμου δεν τέθηκε.

Όσο για την αναγνώριση των τίτλων μεταπτυχιακών ή διδακτορικών σπουδών, για να αναγνωριστούν, πρέπει να είναι συναφείς με το αντικείμενο απασχόλησης, όπως προκύπτει από την προκήρυξη. Το αναφέρετε γραπτά στην ερώτησή σας. Είναι ο ν.4354/2015, άρθρο 9: «Σε περίπτωση απόφασης μη συνδρομής της συγκεκριμένης προϋπόθεσης, προβλέπεται και η διαδικασία ένστασης στον ΑΣΕΠ με τα παρακάτω».

Πρέπει, όμως, να σημειώσω τα εξής: Εμείς, η Κυβέρνηση του Κυριάκου Μητσοτάκη, είναι η μοναδική κυβέρνηση που τόλμησε το δύσκολο εγχείρημα της θεσμικής, επιχειρησιακής και τεχνολογικής αναμόρφωσης του ΕΛΓΑ, προκειμένου ο οργανισμός να είναι βιώσιμος και να ανταποκρίνεται στις ανάγκες.

Στο πλαίσιο, λοιπόν, αυτού του εκσυγχρονισμού αξιολογούνται και οι ανάγκες του οργανισμού υπό το πρίσμα των νέων δεδομένων, δηλαδή των αυξημένων ζημιών που συμβαίνουν τα τελευταία χρόνια με τη μείωση του μόνιμου προσωπικού, όπως αναφέρατε και εσείς. Προφανώς δεν καλύπτονται, όταν οι εργαζόμενοι συνταξιοδοτούνται ή μετακινούνται σε άλλες υπηρεσίες. Το τακτικό προσωπικό του ΕΛΓΑ ανέκτησε τριακόσια πενήντα έξι άτομα, εκ των οποίων οι διακόσιοι σαράντα οκτώ είναι γεωτεχνικοί. Το εποχικό προσωπικό τα τελευταία χρόνια ανέρχεται σε διακόσια πενήντα άτομα από εκατόν πενήντα που ήταν παλιότερα, εκ των οποίων οι περισσότεροι είναι γεωτεχνικοί. Στις δε περιπτώσεις του «Daniel» και του «Elias» έφθασε στα τετρακόσια άτομα.

Άρα, λοιπόν, μελετούμε σοβαρά την αλλαγή αυτού του μείγματος τακτικών και εποχιακών υπαλλήλων. Πώς; Κατ’ αρχάς, με την πρόσληψη μόνιμου προσωπικού. Ήδη, έχει ολοκληρωθεί, μέσω ΑΣΕΠ, η πρόσληψη εξήντα υπαλλήλων, κυρίως γεωτεχνικών και αναμένονται και άλλοι σαράντα οκτώ, που έχουν εγκριθεί. Επιπλέον, έχουμε προσλήψεις και με συμβάσεις ιδιωτικού δικαίου ορισμένου χρόνου, οι λεγόμενοι ΙΔΟΧ, για χρονικό διάστημα ενός έτους με δυνατότητα παράτασης για έναν ακόμα χρόνο.

Εδώ, μάλιστα, να αναφέρω ότι το θέμα των ΙΔΟΧ ήταν το μοναδικό θέμα που συζητήσαμε με εκπροσώπους των εποχικών συμβασιούχων γεωπόνων σε συνάντηση που είχαμε.

Επομένως, καταλήγοντας, εφαρμόζεται ό,τι προβλέπεται θεσμικά. Ειδικά για την επέκταση συλλογικής σύμβασης πρέπει να ακολουθηθούν οι συγκεκριμένες διαδικασίες που αναφέρονται στο νομικό πλαίσιο.

Εμείς δεν αρνηθήκαμε την επέκταση συλλογικής σύμβασης. Ποτέ δεν τέθηκε στη διοίκηση του ΕΛΓΑ, ποτέ δεν συζητήθηκε. Επομένως, είναι ένα ζήτημα που θα πρέπει ο σύλλογος εργαζομένων να το θέσει στον ΕΛΓΑ και να ακολουθηθούν οι διαδικασίες που σας ανέφερα στην πρωτολογία.

Οι γεωτεχνικοί είναι σταθεροί σύμμαχοί μας, πολύτιμοι εργαζόμενοι για τον ΕΛΓΑ. Άλλωστε, αυτοί είναι που έβγαλαν τόσα χρόνια τη δουλειά και έτσι μπόρεσαν οι παραγωγοί αγρότες να λάβουν τα ποσά των αποζημιώσεων που σας ανέφερα σε πάρα πολύ έντονες και δύσκολες συνθήκες, όπως ήταν οι κακοκαιρίες «Daniel» και «Elias» ή ο καθολικός παγετός του ’21 ή τα ζητήματα με τις ζωονόσους ευλογιάς και πανώλης. Γι’ αυτό και τους στηρίζουμε.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την έκτη με αριθμό 489/6-2-2025 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κοινοβουλευτικής Ομάδας της Νίκης κ. Νικολάου Παπαδόπουλου προς τον Υπουργό Αγροτικής Ανάπτυξης και Τροφίμων με θέμα: «Ζημιές στις βαμβακοκαλλιέργειες από τον παρατεταμένο καύσωνα το καλοκαίρι του 2024 στις κεντρικές και βόρειες περιοχές της Ελλάδος».

Ορίστε, κύριε Παπαδόπουλε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, άκουσα προ ολίγου ότι είσθε από τα Γιαννιτσά και μάλλον θα την ξέρετε καλύτερα την περίπτωση από εμένα. Στεναχωριέμαι, κύριε Υπουργέ, για τον ελληνικό λαό, όταν οι αγρότες μας σε ολόκληρη τη χώρα δεινοπαθούν. Έχουν βγει στους δρόμους, δεν μπορούν να τα βγάλουν πέρα αντιμέτωποι με το πιο ακριβό πετρέλαιο σε όλη την Ευρωπαϊκή Ένωση. Την επιδότηση την παίρνουν όχι στο τέλος της σεζόν, συνήθως όταν ξεκινά η άλλη σεζόν.

Ξέρετε πολύ καλά ότι τα αγροτικά ξεκινούν εκεί, γύρω στο φθινόπωρο. Εσείς επιδοτήσεις δίνετε Απρίλιο, Μάιο κ.λπ., με αποτέλεσμα να δεινοπαθούν οι άνθρωποι, όπως επίσης και με τα έργα υποδομής, αλλά, ας μην επεκταθώ άλλο σε αυτά.

Από την άλλη, όμως, ξέρετε ότι όλος ο ελληνικός λαός πένεται από ακραία φτώχεια. Αγοράζει πανάκριβα πατάτες από την Αίγυπτο, σκόρδα από την Κίνα, ντομάτες από τις Βρυξέλλες, ενώ η ευλογημένη ελληνική γη με ασύγκριτα αποτελέσματα θα μπορούσε να τους παρέχει φθηνή τροφή.

Έρχομαι στο προκείμενο. Ο παρατεταμένος καύσωνας του καλοκαιριού -Ιούλιος και Αύγουστος- ήταν ο μεγαλύτερος των τελευταίων σαράντα τεσσάρων ετών, σύμφωνα με το Εθνικό Αστεροσκοπείο Αθηνών. Οι θερμοκρασίες ήταν 42 βαθμοί Κελσίου και 43 βαθμοί Κελσίου για πολλές ημέρες. Σύμφωνα με τους κανονισμούς ασφαλείας της φυτικής παραγωγής του ΕΛΓΑ, καύσωνας, όπως ξέρετε, θεωρείται όταν οι θερμοκρασίες του αέρα είναι πάνω από 40 βαθμούς Κελσίου, με συνέπεια ζημιές στη φυτική παραγωγή.

Έντονα προβληματισμένοι οι βαμβακοπαραγωγοί της περιοχής μας, κύριε Υπουργέ, εκεί στα Κουφάλια, στη Χαλκηδόνα, στη Βραχιά, στο Βαλτοχώρι, στην περιοχή του κάμπου των Γιαννιτσών -που θα τον ξέρετε- και η παραγωγή είναι μέτρια έως απογοητευτική. Σε πολλές περιπτώσεις, δεν καλύπτει το αυξημένο κόστος της καλλιέργειας. Επιπλέον, υπάρχει ο κίνδυνος απώλειας της συνδεδεμένης ενίσχυσης, καθώς οι παραγωγοί δεν έχουν συγκομίσει τη μέση ηρτημένη παραγωγή. Μέση ηρτημένη παραγωγή ξέρετε ότι είναι τα κιλά που παράγει κάθε στρέμμα. Στη Θεσσαλονίκη διακόσια ογδόντα οκτώ κιλά ανά στρέμμα, στη Λάρισα λίγο παραπάνω κ ο κ.. Η Ελλάδα είναι η κύρια χώρα που παράγει βαμβάκι στην Ευρωπαϊκή Ένωση καθώς διαθέτει το 80%, ενώ το άλλο 20% το έχουν οι Ισπανοί.

Οι ζημιές, λοιπόν, από τον καύσωνα πρέπει να αποζημιωθούν από τον κανονισμό του ΕΛΓΑ ή από τον κανονισμό των κρατικών οικονομικών ενισχύσεων, τον ΠΣΕΑ. Η εκκοκκιστική περίοδος τώρα έχει λήξει, τέλος του Γενάρη. Έχουμε τώρα, λοιπόν, όλα τα ακριβή στοιχεία και ερωτάσθε, κύριε Υπουργέ:

Πρώτον, θα αποζημιωθούν οι ζημιές από τον καύσωνα στο βαμβάκι σύμφωνα με τον κανονισμό του ΕΛΓΑ ή τον κανονισμό των κρατικών οικονομικών ενισχύσεων και δεύτερον, τι θα κάνετε, κύριε Υπουργέ, για να μην απωλέσουν οι παραγωγοί τη συνδεδεμένη ενίσχυση όταν η ηρτημένη είναι μειωμένη;

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υπουργός έχει τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Σας ευχαριστώ, κύριε Πρόεδρε.

Αγαπητέ συνάδελφε, επειδή αναφέρατε για το πετρέλαιο, να σας υπενθυμίσω ότι αυτή η Κυβέρνηση επανέφερε την επιστροφή του ειδικού φόρου κατανάλωσης. Την είχε καταργήσει ο ΣΥΡΙΖΑ. Επιστρέψαμε 250 εκατομμύρια σε τρεις χρονιές και εμείς φέτος νομοθετήσαμε την επιστροφή στο 100% του ειδικού φόρου κατανάλωσης και σε συνδυασμό με τον συμψηφισμό ΦΠΑ, οι αγρότες θα έχουν πετρέλαιο που δεν θα έχει φόρους. Άρα, λοιπόν, είναι μια σημαντική παρέμβαση που έκανε η Κυβέρνηση του Κυριάκου Μητσοτάκη για να μειώσει το κόστος παραγωγής. Αυτή και άλλες πολλές, στις οποίες δεν έχω τον χρόνο να αναφερθώ τώρα.

Πράγματι το βαμβάκι, όπως αναφέρατε, είναι ένα προϊόν στρατηγικής σημασίας για τη χώρα με μακρά παράδοση και με υψηλή ποιότητα. Όπως αναφέρετε σωστά, η Ελλάδα καλλιεργεί το 80% των ευρωπαϊκών εκτάσεων βαμβακοκαλλιέργειας και είναι η έβδομη εξαγωγός χώρα βάμβακος στον κόσμο. Εμπλέκει, όμως, όχι μόνο τους βαμβακοπαραγωγούς, αλλά και ένα σύνολο επιχειρήσεων, όπως είναι εκκοκκιστήρια, μεταποίηση, βιοτεχνίες. Γι’ αυτό και κατέχει πάντοτε σταθερή σημαντική θέση στην άσκηση αγροτικής πολιτικής.

Πρώτον, στηρίζεται σταθερά με την ειδική ενίσχυση βάμβακος. Για το θέμα της ειδικής ενίσχυσης θα επανέλθω αργότερα.

Δεύτερον, έχει συσταθεί από το 2016 ομάδα εργασίας, η οποία συνεχίζει τη λειτουργία της με την έκδοση της ΚΥΑ το 2024. Συμμετέχουν εκπρόσωποι από όλη την παραγωγική διαδικασία του βαμβακιού, βαμβακοπαραγωγοί, εκκοκκιστές, κλωστοϋφαντουργοί, σποροπαραγωγικές επιχειρήσεις και υπηρεσιακοί παράγοντες. Αντικείμενό της είναι ο εντοπισμός των προβλημάτων του κλάδου και ο προγραμματισμός κεντρικών δράσεων στο πλαίσιο της εθνικής στρατηγικής.

Τρίτον, η χώρα μας συμμετέχει ενεργά στην πρωτοβουλία EUCOTTON της Ευρωπαϊκής Συμμαχίας Βάμβακος, μια πρωτοβουλία που κατοχύρωσε ένα σήμα για το ευρωπαϊκό παραγόμενο βαμβάκι, αναδεικνύει τη βιώσιμη καλλιέργεια που γίνεται στην Ευρωπαϊκή Ένωση και λειτουργεί πλατφόρμα ιχνηλασιμότητας για το EUCOTTON δίνοντας υπεραξία στο προϊόν και δημιουργώντας συνέργειες.

Τέταρτον, η στήριξη των παραγωγών ενισχύεται με ειδική πρόβλεψη για 31,7 ευρώ το στρέμμα στο πλαίσιο της προσπάθειας μείωσης του αποτυπώματος του άνθρακα για την καλλιεργητική χρονιά 2025 και μετά.

Έρχομαι τώρα στο θέμα της μειωμένης παραγωγής. Παρά το γεγονός ότι πρόκειται για μια καλλιέργεια αρκετά ανεκτική στην έλλειψη νερού, οι αποδόσεις φέτος ήταν σαφώς μικρότερες, επηρεαζόμενες από τις κλιματολογικές συνθήκες.

Εξαιτίας, λοιπόν, της γενικότερης μεταβολής του κλίματος, προλαμβάνοντας μια κατάσταση, δηλαδή τις μειωμένες αποδόσεις χωρίς υπαιτιότητα του παραγωγού, ήδη από την πρώτη τροποποίηση του στρατηγικού σχεδίου της ΚΑΠ μεριμνήσαμε για την ειδική ενίσχυση, ώστε αρχής γενομένης από το 2024 η ελάχιστη απαιτούμενη στρεμματική απόδοση να ορίζεται ανά περιφερειακή ενότητα με βάση τον μέσο όρο απόδοσης της πενταετίας 2016-2020 μειωμένο κατά 30% και όχι κατά 20%. Είναι σημαντική διαφορά για τους παραγωγούς όλης της χώρας και μάλιστα ορίζονται με μια συγκεκριμένη ΥΑ στις 12-4-2024 οι ελάχιστες απαιτούμενες αποδόσεις ανά περιφερειακή ενότητα.

Επιπρόσθετα έχει προβλεφθεί θεσμική διαδικασία για την περίπτωση των ασφαλισμένων από τον ΕΛΓΑ ζημιών που προκαλούν μείωση της απόδοσης βαμβακιού, ώστε τα πορίσματα του ΕΛΓΑ να λαμβάνονται υπ’ όψιν από τον ΟΠΕΚΕΠΕ και να καταβάλλεται στους παραγωγούς ειδική ενίσχυση. Στη δευτερολογία μου θα επανέλθω επί του συγκεκριμένου.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Παπαδόπουλε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ, κύριε Υπουργέ, για όλα τα διευκρινιστικά, αλλά μια και είπατε για το πετρέλαιο, να πω ότι ήμουν προχθές σε κάποια μπλόκα και είπαν ότι αυτά που δώσατε είναι απλώς ασπιρίνες γιατί οι επιστροφές αυτές αργούν πάρα πολύ και σας ζητούν και σας παρακαλούν να τους δώσετε το αντίτιμο στην αντλία, δηλαδή την ώρα που βάζει το πετρέλαιο εκεί να μπορέσει να καρπωθεί το όφελος, μπας και δει μια άσπρη μέρα.

Γνωρίζουμε όλοι ότι αν δεν δουλέψουν οι αγρότες, δεν θα μπορούσαμε να καθόμαστε εμείς εδώ σήμερα. Θα έπρεπε το πρωί να καλλιεργούσαμε και εμείς μαρούλια για να φάμε. Γι’ αυτό θέλουν ιδιαίτερη προσοχή οι αγρότες.

Είπατε -το επισήμανα και εγώ- ότι η μείωση έγινε 30% για την ελάχιστη ηρτημένη ποσότητα, αλλά είναι πολύ λίγο. Ξέρετε πολύ καλά ότι πέρυσι το καλοκαίρι είχαμε παρατεταμένο καύσωνα, είχαμε ανομβρία και μετά ακολούθησαν οι βροχές. Τα φυτά κάηκαν. Οι αγρότες πότιζαν και μάλιστα περισσότερες φορές από τις προηγούμενες, πράγμα που σημαίνει ότι το κόστος παραγωγής αυξήθηκε και όσον αφορά τις εργατοώρες και όσον αφορά το νερό. Τα ξέρετε αυτά καλύτερα. Εν εντούτοις όμως αυτό το 10% που αυξήσατε, ήταν ασπιρίνη. Χρειάζεται πολύ πιο γενναία συμμετοχή του κράτους, γιατί πραγματικά αν πληγεί αυτός ο κλάδος θα τους πάρει άσχημα η μπάλα -ας μου επιτραπεί η έκφραση- και θα έχουν σοβαρό πρόβλημα οι αγρότες μας.

Επίσης, αναφέρατε την πρώτη τροποποίηση της ΚΑΠ για τη στρεμματική απόδοση της ηρτημένης παραγωγής, που μειώνεται, όπως είπατε πολύ σωστά, κατά 30% και όχι 20%. Η διαφορά πραγματικά είναι πάρα πολύ μικρή και πρέπει να την ξαναδείτε. Και αν δεν τη φτάνουν αυτή τη διαφορά αυτοί οι άνθρωποι που έκαναν τόσα έξοδα για φέτος, δεν θα πάρουν τίποτα; Κάηκαν τα φυτά τους στο χωράφι. Τα είδα εγώ εκεί στην περιοχή των Κουφαλίων και της Χαλκηδόνας και μάλλον το ίδιο θα συμβαίνει και στον κάμπο των Γιαννιτσών από τον οποίο προέρχεστε.

Οι αγρότες δεν μπορούν να περιμένουν, κύριε Υπουργέ, με το 5% και το 10% της αύξησης που δώσατε. Θέλουν ουσιαστική βοήθεια, εξορθολογισμό του γεωργικού ασφαλιστικού συστήματος που αναγγείλατε. Πότε θα γίνει; Τα έξοδα τρέχουν και «οι καιροί ου μενετοί» που έλεγαν παλαιότερα κάποιοι φίλοι του κ. Γεωργιάδη, δηλαδή «οι καιροί δεν μπορούν να περιμένουν», για να καταλαβαίνει και ο κόσμος. Ο αγρότης θέλει να ζήσει.

Καταλήγω με μια ρήση του Ελύτη: Αν όλα καταστραφούν σε αυτή τη χώρα και τίποτα δεν μείνει όρθιο, μία βάρκα, ένα αμπέλι και μια ελιά μπορούν να την ξανααναστήσουν, δηλαδή οι ψαράδες μας, οι κτηνοτρόφοι μας και οι γεωργοί μας.

Ευχαριστώ πολύ, κύριε Υπουργέ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητοί συνάδελφοι, θα επαναλάβω ότι αυτή η Κυβέρνηση ήταν που νομοθέτησε την επιστροφή στο 100% του ειδικού φόρου κατανάλωσης.

Μάλιστα, στην συνάντηση που κάναμε την Παρασκευή με εκπροσώπους των παραγωγών ανακοινώθηκε ότι αυτή η επιστροφή θα γίνεται πέντε φορές τον χρόνο ηλεκτρονικά, απευθείας από το myDATA, δηλαδή υπάρχει μια μελέτη που ορίζει πόσα λίτρα χρειάζονται ανά καλλιέργεια και με βάση τα τιμολόγια που εκδίδει ο κάθε παραγωγός θα επιστρέφεται και αυτή. Άρα λοιπόν προχωρούμε σε ένα αγροτικό πετρέλαιο που δεν επιβαρύνεται με φόρους και αυτή είναι η παρέμβαση που μπορεί να κάνει η Κυβέρνηση.

Είναι αλήθεια ότι αυτή τη χρονιά λόγω της παρατεταμένης ανομβρίας, σε συνδυασμό με τις παρατεταμένες υψηλές θερμοκρασίες, σε πολλές περιοχές της χώρας οι αποδόσεις ήταν ακόμα πιο μειωμένες λόγω των προβλημάτων στην ανάπτυξη των φυτών ή της πρώιμης ωρίμανσής τους, που είχε ως αποτέλεσμα την πρώιμη συγκομιδή και πράγματι σε κάποιους νομούς φαίνεται ότι ο μέσος όρος πραγματικής απόδοσης διαμορφώνεται χαμηλότερα από την ελάχιστη απαιτούμενη απόδοση για τη λήψη της ειδικής ενίσχυσης.

Σύμφωνα με τα στοιχεία του Υπουργείου μας, από τους τριάντα έναν νομούς που παράγουν βαμβάκι, υπάρχει πρόβλημα σε αρκετούς. Ενδεικτικά αναφέρω: Aργολίδα, Λάρισα, Πέλλα, Έδεσσα, Φθιώτιδα, Φλώρινα, Θεσσαλονίκη. Τα λέω αυτά για να μην έχετε καμία αμφιβολία ότι παρακολουθούμε την εξέλιξη.

Γνωρίζετε ότι αυτού του είδους η ζημία, δηλαδή η ζημία λόγω παρατεταμένου καύσωνα, δηλαδή η μειωμένη παραγωγή, δεν καλύπτεται ασφαλιστικά από τον ΕΛΓΑ, άρα δεν εμπίπτει στην περίπτωση που λαμβάνονται υπ’ όψιν τα πορίσματα των εκτιμήσεων για να καλυφθούν οι απαιτήσεις της ειδικής ενίσχυσης.

Εμείς είμαστε έτοιμοι, όμως, στη βάση των οριστικών στοιχείων αποδόσεων και παραδόσεων και λαμβάνοντας υπ’ όψιν τις ιδιαιτερότητες κάθε περιοχής, να προβούμε στις απαραίτητες ενέργειες, πάντοτε εντός του θεσμικού πλαισίου -το τονίζω αυτό-, προκειμένου να λάβουν οι παραγωγοί την ειδική ενίσχυση, αυτοί που τη δικαιούνται.

Άλλωστε, δεν είναι η πρώτη φορά που το κάνουμε αυτό. Για το ’23, με τις πλημμύριες «Daniel» και «Elias» δεν αγνοήσαμε τους βαμβακοπαραγωγούς των πληγεισών περιοχών. Στο πλαίσιο της δέσμης μέτρων που λάβαμε για τις περιοχές αυτές θυμίζω ότι έχουν πληρωθεί πάνω από 300 εκατομμύρια από τον ΕΛΓΑ, που δόθηκαν με ειδικό πρόγραμμα ad hoc στον ΕΛΓΑ. Οι βαμβακοπαραγωγοί των περιοχών αυτών εξαιρέθηκαν της υποχρέωσης ελάχιστης στρεμματικής απόδοσης και έλαβαν ειδική ενίσχυση. Επρόκειτο βέβαια για μία εξαιρετική περίπτωση ανωτέρας βίας, ενδεικτική όμως των αντανακλαστικών που υπάρχουν όποτε υπάρχει πρόβλημα και γενικότερα ενδεικτική τού πώς αντιμετωπίζουμε τους αγρότες στα ζητήματα που έχουν λόγω του καιρού. Με παρόμοια αντανακλαστικά θα λειτουργήσουμε και τώρα, εφόσον από τα στοιχεία κριθεί ότι είναι απαραίτητο.

Θα διερευνηθεί επίσης η ύπαρξη κατάλληλου εργαλείου και μηχανισμού για τη στήριξη των βαμβακοπαραγωγών, αλλά και για την ειδική ενίσχυση.

Επιχειρούμε να ενεργοποιήσουμε το μέτρο 23 του Προγράμματος Αγροτικής Ανάπτυξης, όπου υπάρχει δυνατότητα σε παραγωγές που έχουν πάνω από 30% μείωση λόγω κλιματικής κρίσης, να μπορεί να δοθεί κάποιο ποσό αποζημίωσης. Υπάρχει μια διαδικασία, η οποία στην πραγματικότητα δίνει την ευκαιρία στο κράτος-μέλος να υποβάλει έναν φάκελο τεκμηριωμένο, προφανώς στη βάση τού τι ακριβώς έχει συμβεί και αυτός ο φάκελος να τύχει της έγκρισης της Ευρωπαϊκής Επιτροπής. Το χρονοδιάγραμμα, με βάση τους χρόνους που απαιτούνται, είναι ότι αν εγκριθεί το πρόγραμμα, οι πληρωμές θα γίνουν μέσα στο καλοκαίρι. Επαναλαμβάνω ότι αφορά στις καλλιέργειες που δικαιολογούν και τεκμηριώνουν ότι έχουν υποστεί ζημιά και συγκεκριμένη μείωση.

Είναι σταθερή επιλογή της Κυβέρνησης της Νέας Δημοκρατίας και του Κυριάκου Μητσοτάκη η στήριξη του αγροτικού κόσμου μέσα από τις πολιτικές μας. Ο παραγωγικός αυτός κλάδος εξασφαλίζει τη διατροφική επάρκεια και την κοινωνική συνοχή, γι’ αυτό και αξίζει να έχει την αρωγή μας, όποτε αυτό είναι απαραίτητο.

Τα τελευταία χρόνια, από το 2019 μέχρι σήμερα, οι παραγωγοί είδαν ότι όποτε χρειάστηκε, αυτή η Κυβέρνηση ήταν παρούσα και ενίσχυσε. Θυμίζω το μικρό κόστος της κιλοβατώρας με το πρόγραμμα «Γαία» από 9,3 λεπτά, το πρόγραμμα «Απόλλων», το πρόγραμμα «Φωτοβολταϊκά στο χωράφι», τις ενισχύσεις που έλαβαν οι παραγωγοί λόγω του COVID ή λόγω του ουκρανόμετρου. Γι’ αυτό και οι Έλληνες αγρότες σταθερά αναγνωρίζουν ότι ο συνομιλητής τους, η Ελληνική Κυβέρνηση, είναι ειλικρινής, γι’ αυτό και τη στηρίζουν.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συζητηθεί η έκτη με αριθμό 500/10-2-2025 επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Θεόφιλου Ξανθόπουλου προς τον Υπουργό Υγείας με θέμα: «Ανάγκη λήψης άμεσων και επειγόντων μέτρων για τη στελέχωση της Παθολογικής Κλινικής του Νοσοκομείου Δράμας, μετά και την τελευταία άκαρπη προκήρυξη θέσεων ιατρών».

Κύριε Ξανθόπουλε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, να ’μαστε πάλι εδώ. Δεν είναι τυχαίο ότι ξαναβρίσκεται εδώ και ο συνάδελφός μου από το ΠΑΣΟΚ κ. Τάσος Νικολαΐδης, γιατί το θέμα του Νοσοκομείου της Δράμας είναι φλέγον για την τοπική κοινωνία.

Θα ξεκινήσω με την επίκαιρη ερώτηση που σας είχα καταθέσει στις 7 Οκτωβρίου του ’24, την οποία απαντήσατε βεβαίως και στην οποία τόνισα ότι οι ελλείψεις σε ιατρικό προσωπικό στο Νοσοκομείο της Δράμας φτάνουν στο 50%. Εκτός από την παθολογική, η ΜΕΘ επίσης λειτουργεί με έναν μόνιμο γιατρό. Το νοσοκομείο διαθέτει έναν και μοναδικό ουρολόγο και έναν και μοναδικό οφθαλμίατρο. Σε καμία δημόσια δομή της Δράμας δεν υπάρχει γαστρεντερολόγος, ενδοκρινολόγος ή δερματολόγος. Κενές και οι πέντε από τις επτά θέσεις φυσικοθεραπευτών στο νοσοκομείο. Κενή παραμένει εδώ και τρία χρόνια η θέση ψυχιάτρου στο Κέντρο Ψυχικής Υγείας Δράμας, η οποία δεν προκηρύσσεται. Η έλλειψη ειδικών παθολόγων επηρεάζει και τη λειτουργία του τμήματος επειγόντων περιστατικών, αλλά και τα παθολογικά εξωτερικά ιατρεία. Η νοσηλευτική υπηρεσία είναι επίσης υποστελεχωμένη και το νοσηλευτικό προσωπικό, που έχει μέσο όρο ηλικίας τα πενήντα δύο χρόνια, βρίσκεται σε κατάσταση επαγγελματικής εξουθένωσης.

Επανέρχομαι με την υπό συζήτηση επίκαιρη ερώτηση από 10-2-25 και λέω ότι αφού κηρύχθηκε εκ νέου άγονος ο διαγωνισμός τον οποίον τελέσατε, αποδεικνύεται ότι η παροχή οικονομικών κινήτρων για την προσέλκυση των γιατρών δεν είναι αρκετή.

Εδώ να θυμίσω ότι είχατε μιλήσει για 7.000 ευρώ ετήσια διαφορά, η οποία αφαιρουμένων των δώρων είναι 3.600 στην τσέπη, δηλαδή περίπου 3.300 ευρώ ανά μήνα.

Λόγω του ότι η κατάσταση της παθολογικής είναι ο δείκτης λειτουργίας του νοσοκομείου, η ένταξη την οποία όντως κάνατε στην κατηγορία άγονη Α δεν ήταν αποτελεσματική για την αντιμετώπιση των προβλημάτων και σύσσωμη η ελληνική κοινωνία έχει εκφράσει την ανάγκη για στελέχωση με γιατρούς και νοσηλευτικό προσωπικό.

Επειδή έχετε την ευθύνη, θα ήθελα να μας πείτε, με βάση και τα τελευταία γεγονότα, πώς σκοπεύετε να αντιμετωπίσετε την πάγια αδυναμία λειτουργίας της Παθολογικής Κλινικής του Νοσοκομείου της Δράμας. Πόσες θέσεις παθολόγων θα προκηρύξετε στο τέλος Φεβρουαρίου; Το λέω καθ’ υποφοράν, διότι προχώρησε, ήδη, η προκήρυξη. Τι αλλάζει από την προηγούμενη προκήρυξη, έτσι ώστε να είμαστε πιο αισιόδοξοι ότι θα στελεχωθεί ο αναγκαίος αριθμός; Τι σας κάνει να πιστεύετε ότι αυτήν τη φορά θα έχουμε αποτέλεσμα;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε συνάδελφε, δεδομένου ότι είχαμε την περασμένη εβδομάδα ερώτηση δύο συναδέλφων Βουλευτών της Δράμας για το ίδιο θέμα, δεν θα πω τα ίδια τα γενικά περί του νοσοκομείου, γιατί αυτά μπορείτε να τα βρείτε από τα Πρακτικά. Δεν έχει σημασία να λέμε τα ίδια και τα ίδια. Απαντώ κατευθείαν στην ερώτηση.

Πρώτον, ξεκινήσατε με έναν ισχυρισμό ότι το πλαίσιο που ψηφίσαμε δεν ήταν λειτουργικό. Λάθος. Μια χαρά λειτουργικό είναι. Προκηρύξαμε 293 θέσεις στον πρώτο γύρο που ήταν άγονες για πάνω από τέσσερα χρόνια. Καλύφθηκαν οι 201 σε επίπεδο επικράτειας. Μετά προκηρύξαμε 110 θέσεις, τις περίπου 90 που υπολείπονταν συν άλλες 20 περίπου που δημιουργήθηκαν στην πορεία και απ’ αυτές τις 110 καλύφθηκαν οι 39. Άρα στο σύνολο των 310 χονδρικά θέσεων, έχουν καλυφθεί οι 242. Σύμφωνα μ’ αυτά, δεν λες ότι δεν λειτούργησε το πλαίσιο.

**ΘΕΟΦΙΛΟΣ ΞΑΝΘΟΠΟΥΛΟΣ:** Για τη Δράμα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν νομοθετούμε για τη Δράμα. Νομοθετούμε για την Ελλάδα. Μην μπερδευόμαστε.

**ΘΕΟΦΙΛΟΣ ΞΑΝΘΟΠΟΥΛΟΣ:** Το ξέρω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπάμε τη Δράμα, σεβόμαστε τη Δράμα, φανταστική η Δράμα, την υποστηρίζω, αλλά ο Υπουργός δεν είναι Υπουργός Υγείας Δράμας, είναι Υπουργός της Ελληνικής Δημοκρατίας και οι νόμοι δεν μπορούν να έχουν τοπική ισχύ. Οι νόμοι έχουν γενική ισχύ.

Άρα, στο αν το πλαίσιο που ψηφίσαμε είχε αποτέλεσμα ή όχι, η απάντηση είναι ότι είχε αποτέλεσμα. Καλύφθηκαν πάρα πολλά από τα κενά που ταλάνιζαν τα περιφερειακά μας νοσοκομεία για πάρα πολλά χρόνια. Η προσπάθεια συνεχίζεται και η νέα προκήρυξη θα γίνει στο τέλος Φεβρουαρίου.

Θα προκηρύξουμε πάλι τέσσερις θέσεις παθολόγων. Στην πρώτη μας συζήτηση εδώ εσείς μου είχατε πει ότι δεν πρέπει να προκηρύσσω μία-μία τις θέσεις, αλλά και τις τέσσερις. Θα προκηρύξω και τις τέσσερις.

Τι μεσολάβησε από την προηγούμενη συζήτηση που κάναμε στη Βουλή με σήμερα, για να μη λέω τα ίδια; Με πρωτοβουλία του Βουλευτή Δράμας κ. Κυριαζίδη, συναντήθηκα στο γραφείο μου με τον Αντιπεριφερειάρχη Δράμας, με την Πρόεδρο του Συλλόγου Εργαζομένων Ιατρών Δράμας, με την Πρόεδρο του Ιατρικού Συλλόγου Δράμας, με τον Διοικητή της Υγειονομικής Περιφέρειας κ. Βογιατζίδη. Είχαμε μια συζήτηση, πιστεύω, πολύ εποικοδομητική που κράτησε πάνω από μία ώρα. Απ’ ό,τι είδα και στις ανακοινώσεις των γιατρών, ήταν μια εποικοδομητική συζήτηση.

Τα αιτήματα που μας έκαναν, που ήταν δηλαδή η δημιουργία των δύο κλινικών, τα κάναμε όλα δεκτά και ήδη τώρα που μιλάμε υλοποιούνται. Πιστεύουν οι ίδιοι ότι τα κέντρα που ψηφίσαμε συν το σπάσιμο των κλινικών, κατά τον τρόπο που μας το υπέδειξαν, θα λειτουργήσει θετικά και θα αποκτήσουμε γιατρούς.

Εγώ θέλω να είμαι πολύ ειλικρινής. Σε ό,τι μου είπαν είπα ναι, γιατί πραγματικά πιστεύω ότι πρέπει να δώσουμε τον καλύτερό μας εαυτό για να λύσουμε το πρόβλημα της Δράμας. Στις ιδέες που κυκλοφορούσαν ότι ο Υπουργός δεν ενδιαφέρεται για τη Δράμα και ότι θέλει να κλείσει το νοσοκομείο της Δράμας έχω απαντήσει. Όλα αυτά είναι παραμύθια. Δεν θα έκανα όλα αυτά τα πράγματα. Τώρα αν μου πείτε αν μπορώ να εγγυηθώ ότι θα έρθουν αυτή τη φορά γιατροί, όχι δεν μπορώ να το εγγυηθώ. Πώς να το εγγυηθώ αυτό;

Μπορώ να σας πω ότι τις ιδέες που μου πρότειναν οι γιατροί του Νοσοκομείου Δράμας και αυτές τις έκανα δεκτές. Και μάλιστα θα προκηρύξω και τις δύο θέσεις που μου ζήτησαν επιπλέον, του δερματολόγου και του ψυχιάτρου, και αυτό έγινε δεκτό, ακριβώς διότι αν έστω βρούμε αυτούς, δεν θα λύσουμε το ζήτημα της παθολογικής κλινικής, αλλά θέλω να βγάλω ένα κλίμα, μια ανάταξη, ότι κάτι κινείται. Και γι’ αυτόν τον λόγο είπα ότι θα τις προκηρύξω. Αφού υπάρχουν ενδιαφερόμενοι εκεί, θα προκηρύξουμε και αυτές τις δύο θέσεις, ώστε να έρθουν τουλάχιστον αυτοί.

Η Παθολογική Κλινική λειτουργεί. Στέλνουμε από το Κέντρο Υγείας Προσοτσάνης, στέλνουμε από το Νοσοκομείο Σερρών, στέλνουμε από τη Θεσσαλονίκη, δεν θα σταματήσει να λειτουργεί η παθολογική κλινική. Αλλά αυτό δεν είναι η λύση που θέλουμε, το ξεκαθαρίζω. Η λύση που θέλουμε είναι να βρούμε γιατρούς για τη Δράμα. Συνεχίζουμε την προσπάθεια. Αν δεν πληρωθούν στην προκήρυξη, θα την κάνουμε διαρκώς μέχρι να βρούμε είναι η απάντηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, ο Αϊνστάιν έλεγε ότι το να κάνεις το ίδιο λάθος και να ελπίζεις ότι τελικώς θα καταλήξεις σε σωστό αποτέλεσμα είναι η επιτομή της ευήθειας, για να μην πω κάτι χειρότερο. Πρέπει να δούμε γιατί δεν μπορούν να τελεσφορήσουν αυτές οι προκηρύξεις.

Βεβαίως και εγώ δεν μπορώ να σας ζητήσω να θεσμοθετήσετε για τη Δράμα. Είστε Υπουργός Υγείας της Ελληνικής Δημοκρατίας και έτσι θα το δείτε. Όμως δεν μπορεί να αφήνεται μια περιοχή χωρίς γιατρούς επειδή δεν προχωρούν οι προκηρύξεις. Σημαίνει ότι κάποια άλλα κίνητρα, κάποιες άλλες πρωτοβουλίες πρέπει να πάρετε.

Διότι αλλιώς εσείς είστε υποκριτές διότι λέτε «Προκήρυξα τις θέσεις και δεν καλύπτονται» και μας παρασύρετε σε μια ανάλογη υποκρισία «Εμείς κάναμε την ερώτηση και ο Υπουργός είπε τα ίδια». Εδώ θα πρέπει να λύσουμε το πρόβλημα και το πρόβλημα της υποστελέχωσης του νοσοκομείου της Δράμας είναι καθοριστικό. Γιατί δεν προκηρύσσετε όλες τις θέσεις των παθολόγων; Τι είναι αυτό που σας κωλύει, για να είναι πραγματικά θελκτική η προκήρυξη;

Τέλος, η αγωνία μας δεν είναι να ανταλλάσσουμε επιχειρήματα, η αγωνία μας είναι να συνεισφέρουμε στην επίλυση των προβλημάτων. Και όσο καλύπτεστε πίσω από τις προκηρύξεις και τις τυπικές διαδικασίες, δεν θα βρούμε λύση.

Σας καλούμε, λοιπόν, να συσκεφθούμε, να διαβουλευθούμε και κυρίως να αποφασίσετε να βάλετε το χέρι βαθιά στην τσέπη, έτσι ώστε να αποτελέσει κίνητρο η προκήρυξη και να στελεχωθεί το Νοσοκομείο της Δράμας. Ούτε εμείς να σας απασχολούμε ούτε και εσείς να δίνετε ένα μεγάλο μέρος του χρόνου σας για ένα ζήτημα για το οποίο με τις συγκεκριμένες συνθήκες δεν μπορεί να επιτευχθεί αποτέλεσμα.

Τέλος, επειδή άνοιξε η συζήτηση, πρέπει να γίνει και μια παράλληλη δράση για τους νοσηλευτές. Δηλαδή όντως το πρόβλημα των προβλημάτων είναι η στελέχωση της παθολογικής κλινικής. Χωρίς παθολογική κλινική ξέρετε ότι δεν υπάρχει πρακτικά νοσοκομείο. Ταυτοχρόνως όμως και οι όποιοι παθολόγοι θελήσουν να έρθουν πρέπει να έχουν μια υποστηρικτική δομή που θα τους επιτρέπει να κάνουν επαρκώς τη δουλειά τους.

Με αυτήν την έννοια, λοιπόν, και αυτό είναι ένα βοηθητικό στοιχείο το οποίο πρέπει να δείτε το αμέσως επόμενο διάστημα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ξεκινάω με το πρώτο. Κατ’ αρχάς, δεν κάνουμε κάθε φορά το ίδιο πράγμα προσδοκώντας να έχουμε διαφορετικό αποτέλεσμα.

Την πρώτη φορά που συναντηθήκαμε είχα παραλάβει μία προκήρυξη παθολόγου και μου είπατε «Κάντε και τις τέσσερις». Τις κάναμε. Κάναμε διαφορετικό πράγμα, δεν πέτυχε. Τη δεύτερη φορά που βρεθήκαμε μου είπατε «Πρέπει να βάλετε οικονομικά κίνητρα», βάλαμε, δεν πέτυχε. Την τρίτη φορά είπαμε να βάλουμε και τα θεσμικά κέντρα, τα βάλαμε, δεν πέτυχε. Τώρα έχει βάλει και ο δήμος και η περιφέρεια επιπλέον οικονομικά κίνητρα, προς το παρόν δεν πέτυχε, γιατί μπήκαν προς το τέλος και μπορεί και να μην είχαν διαφημιστεί αρκετά, έχω μια μικρή ελπίδα ότι τώρα θα έχουν. Τώρα βάζουμε επιπλέον το σπάσιμο των κλινικών που μας είπαν οι γιατροί. Κάθε φορά βάζουμε κάτι επιπλέον και κάθε φορά αυτό επιπλέον που βάζουμε είναι προϊόν διαβούλευσης.

Άρα τι μου είπατε; Πρώτα απ’ όλα, δεν μπορούμε να κάνουμε συνέχεια το ίδιο και να περιμένουμε άλλο αποτέλεσμα. Δεν κάνουμε το ίδιο είναι η απάντηση. Κάνουμε κάθε φορά κάτι διαφορετικό.

**ΘΕΟΦΙΛΟΣ ΞΑΝΘΟΠΟΥΛΟΣ:** Το αποτέλεσμα είναι το ίδιο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Απαντώ στο επιχείρημα «Αν κάνεις το ίδιο και περιμένεις διαφορετικό αποτέλεσμα». Εμείς κάνουμε διαφορετικά πράγματα και περιμένουμε διαφορετικό αποτέλεσμα, το οποίο ακόμα δεν έχει έρθει.

Καμιά φορά, αγαπητέ κύριε συνάδελφε, τα αποτελέσματα δεν έρχονται όταν θες εσύ, έρχονται όταν θέλουν αυτά. Η σωστή απάντηση εδώ είναι: Έχει αδιαφορήσει ο Υπουργός Υγείας για τη Δράμα αντικειμενικά; Πιστεύω, αν είστε δίκαιος, ότι θα πείτε όχι. Δεύτερον, έχει επιτύχει ο Υπουργός Υγείας στα σχέδια του για τη Δράμα; Για να είμαι εγώ δίκαιος, θα σας πω όχι. Άρα πού συναντιόμαστε; Η προσπάθεια συνεχίζεται.

Αν έχει κάποιος κάποια επιπλέον καλή ιδέα να προσθέσει, τα αφτιά μου είναι ανοικτά να το υιοθετήσω κι αυτό, αρκεί να είναι κάτι που γίνεται. Γιατί αν μου πείτε, παραδείγματος χάριν, να νομοθετήσω και να βάλω στο επίδομα 7.200 -επειδή είπατε για τη φορολογία και το έχω ακούσει από διάφορους αυτό-που είναι 3.600 αφαιρουμένου του φόρου, να γίνει αφορολόγητο για τη Δράμα, όχι δεν μπορεί να γίνει αφορολόγητο για τη Δράμα, πρέπει να γίνει αφορολόγητο για όλους. Αυτό δεν μπορεί να γίνει λοιπόν.

**ΘΕΟΦΙΛΟΣ ΞΑΝΘΟΠΟΥΛΟΣ:** Κανείς δεν το λέει αυτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα, ξαναλέω, θα είμαστε διαρκώς από πάνω μέχρις ότου βρούμε λύση στη Δράμα.

Είπατε κάτι ακόμα, ότι δεν μπορούμε να αφήσουμε τη Δράμα χωρίς γιατρούς. Δεν είναι η Δράμα χωρίς γιατρούς. Το νοσοκομείο σήμερα έχει περισσότερους γιατρούς απ’ ό,τι το 2019. Δεν έχουμε αφήσει ποτέ χωρίς γιατρούς τη Δράμα και η παθολογική κλινική για την οποία μιλάμε στις προκηρύξεις που κάναμε βρήκαμε γιατρούς σε άλλα θέματα στη Δράμα, καλύψαμε άλλες θέσεις, δεν καλύψαμε των παθολόγων.

Ξαναλέω, δεν αφήνουμε ποτέ την παθολογική κλινική χωρίς να λειτουργεί. Μετακινούμε γιατρούς από το κέντρο υγείας, μετακινούμε γιατρούς από γειτονικά νοσοκομεία, είμαστε σε επαφή με τον ιατρικό σύλλογο για να έρθουν ιδιώτες γιατροί. Να μείνει χωρίς γιατρούς, δεν θα μείνει.

Επαναλαμβάνω όμως. Όλες οι λύσεις που ανέφερα για να μη μείνει χωρίς γιατρούς δεν είναι αυτές που επιθυμούμε. Αυτό που επιθυμούμε να επιτύχουμε είναι η μόνιμη πρόσληψη τεσσάρων παθολόγων. Η προσπάθεια συνεχίζεται. Πιστεύω ότι στο τέλος θα τους βρούμε. Θα κουραστούμε λίγο περισσότερο, δεν πειράζει.

Και να πω και κάτι ακόμα, κύριε Πρόεδρε. Δεν με κουράζετε καθόλου ούτε εσείς με κουράζετε ούτε εγώ κουράζομαι. Εγώ εδώ κάνω τη δική μου δουλειά και εσείς κάνετε τη δική σας δουλειά. Εσάς ψήφισε ο λαός για να κάνετε ερωτήσεις και καλά τις κάνετε, αξιοπρεπέστατα τις κάνετε, μαχητικά τις κάνετε, σωστά τις κάνετε κι εγώ προσπαθώ να κάνω τη δουλειά που μου έχουν αναθέσει όσο μπορώ καλύτερα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την έβδομη με αριθμό 507/10-2-2025 επίκαιρη ερώτηση δεύτερου κύκλου του Βουλευτή Αχαΐας της Κοινοβουλευτικής Ομάδας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Υγείας, με θέμα: «Άμεσα μέτρα στήριξης των ασθενών με μεσογειακή αναιμία στη δυτική Ελλάδα».

Ελάτε, κύριε συνάδελφε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Έχουν αυξηθεί, κύριε Υπουργέ, όλο και περισσότερο οι κίνδυνοι για την υγεία τους που αντιμετωπίζουν οι χρονίως πάσχοντες με μεσογειακή αναιμία κι αυτό λόγω της υπομετάγγισης στην οποία υποβάλλονται.

Ποιες είναι όμως οι αιτίες αυτής της υπομετάγγισης; Βεβαίως είναι οι ελλείψεις σε αίμα, αλλά πάνω απ’ όλα και πρώτα απ’ όλα, είναι οι ελλείψεις σε μονάδες αιμοδοσίας, οι ελλείψεις σε Μονάδες Μεσογειακής Αναιμίας και βεβαίως ακόμη και αυτές που υπάρχουν να υπολειτουργούν λόγω της έλλειψης ιατρικού και νοσηλευτικού προσωπικού.

Αυτό συμβαίνει σε όλη σχεδόν την Ελλάδα. Στη δυτική Ελλάδα είναι ακόμη πιο έντονο το πρόβλημα, γιατί επί της ουσίας η Αιτωλοακαρνανία δεν έχει καμία Μονάδα Μεσογειακής Αναιμίας, η Ηλεία καμία μονάδα, η Ζάκυνθος και Κεφαλονιά πάλι δεν έχουν καμία μονάδα, με αποτέλεσμα οι ασθενείς να υποβάλλονται σε ακόμη μεγαλύτερη ταλαιπωρία και της μετακίνησης και να εξυπηρετούνται όπως εξυπηρετούνται στο Πανεπιστημιακό Νοσοκομείο του Ρίου, το οποίο σε εβδομαδιαία βάση εξυπηρετεί περίπου τριακόσιους πενήντα ασθενείς από όλη τη δυτική Ελλάδα. Και άλλοι εβδομήντα-ογδόντα που είναι στον «Άγιο Ανδρέα», στο άλλο νοσοκομείο της Πάτρας, καταλαβαίνετε το πρόβλημα.

Μάλιστα, το τελευταίο διάστημα αυξάνονται οι ακυρώσεις ραντεβού, με αποτέλεσμα να καθυστερεί η θεραπεία τους, με ό,τι επίπτωση έχει αυτό στην επιδείνωση της υγείας τους.

Από αυτήν την άποψη, κύριε Υπουργέ, τα ζητήματα είναι καθαρά. Πρέπει εδώ άμεσα να αντιμετωπιστεί το πρόβλημα του αίματος με μονάδες αιμοδοσίας οι οποίες πέρα από τα νοσοκομεία θα λειτουργούν και σε χώρους εκτός νοσοκομείων. Στελέχωση των Μονάδων Μεσογειακής Αναιμίας για να μπορούν να καλύψουν τις αυξημένες απαιτήσεις. Γιατί για παράδειγμα στο Πανεπιστημιακό Νοσοκομείο του Ρίου που εξυπηρετεί τους τριακόσιους πενήντα ασθενείς από όλη τη δυτική Ελλάδα και τα δύο νησιά υπάρχουν δύο γιατροί. Ο ένας βγαίνει στη σύνταξη και άλλος είναι επικουρικός. Καταλαβαίνετε ότι αυτοί οι άνθρωποι δεν έχουν ανάγκη απλά και μόνο τη μετάγγιση, αλλά και την παρακολούθηση συνολικά της πορείας, της εξέλιξης αυτής της κατάστασης.

Από αυτή την άποψη, τα ερωτήματα είναι πολύ συγκεκριμένα, κύριε Υπουργέ, και καλείστε να απαντήσετε σε αυτά τα δύο ερωτήματα που θέτουμε στην επίκαιρη ερώτηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Επειδή το θέμα το οποίο θέτετε είναι πραγματικά σοβαρό και πάρα πολύ ευαίσθητο, θέλω κατ’ αρχάς να μιλήσω με τα επίσημα στοιχεία όπως μου παραδόθηκαν από το Εθνικό Κέντρο Αιμοδοσίας και είναι στη διάθεσή σας.

Συλλογή μονάδων αίματος στη χώρα μας κατά τα έτη 2020-2024. Το 2020 συλλέξαμε τετρακόσιες δεκατρείς χιλιάδες τετρακόσιες δεκαπέντε μονάδες αίματος σε όλα τα κέντρα αιμοδοσίας της χώρας. Το 2021 συλλέξαμε πεντακόσιες είκοσι πέντε χιλιάδες πεντακόσια τριάντα εννέα. Είναι μια σημαντική αύξηση, πάνω από εκατό χιλιάδες, δηλαδή πάνω από 25%. Το 2022 συλλέξαμε πεντακόσιες σαράντα χιλιάδες τριακόσιες σαράντα μία, το 2023 συλλέξαμε πεντακόσιες πενήντα έξι χιλιάδες διακόσιες δεκαοκτώ και το 2024 συλλέξαμε πεντακόσιες πενήντα χιλιάδες επτακόσιες πενήντα. Η μικρή κάμψη μεταξύ 2024 και 2023 είναι τελείως τεχνικής φύσεως. Ο λόγος είναι, δυστυχώς, η τραγωδία του δυστυχήματος των Τεμπών, καθώς λόγω του δυστυχήματος είχαμε εκείνη την ημέρα μια τεράστια προσφορά αίματος, η μεγαλύτερη ημερήσια που έχει γίνει ποτέ. Συλλέξαμε σε μια ημέρα δεκαοκτώ χιλιάδες μονάδες αίματος. Άρα από το 2020 μέχρι και το 2024 έχουμε μια σταθερή αύξηση, πολύ πάνω από τη μέρα που παραλάβαμε, των μονάδων αίματος συνολικά που συλλέγουμε.

Το 2025 τον μήνα Ιανουάριο τώρα είμαι περήφανος να σας πω ότι φτάσαμε στις σαράντα πέντε χιλιάδες διακόσιες δεκαοκτώ μονάδες αίματος που είναι το μεγαλύτερο μηνιαίο ρεκόρ συλλογής αίματος στην Ελλάδα από την πρώτη μέρα που μετράμε και αυξήθηκαν σε απόλυτο αριθμό από τον Ιανουάριο του 2024 κατά χίλιες εκατόν σαράντα οκτώ μονάδες. Εάν αυτός ο ρυθμός συνεχιστεί όλο τον χρόνο, ίσως να ξεπεράσουμε φέτος και τις εξακόσιες χιλιάδες μονάδες αίματος, που θα είναι πραγματικά μία τεράστια επιτυχία.

Πρέπει να σας πω ότι σχεδιάζουμε στοχευμένη μαζική καμπάνια για τη συλλογή αίματος κυρίως τους καλοκαιρινούς μήνες γιατί η Ελλάδα έχει την ιδιομορφία ενώ συλλέγουμε περισσότερα απ’ ό,τι χρειαζόμαστε, έχουμε μεγάλη κάμψη τους θερινούς μήνες και μεγάλη κάμψη στις εορτές, Χριστούγεννα και Πάσχα κι έτσι αναγκαζόμαστε να εισάγουμε αίμα εκεί που έχουμε μεγάλη κάμψη και να πετάμε τελικά αίμα που δεν προλαβαίνουμε να καταναλώσουμε από αυτό που έχουμε συλλέξει.

Για να το αντιμετωπίσουμε αυτό έχουμε φτιάξει στο Εθνικό Κέντρο Αιμοδοσίας ένα κεντρικό ενιαίο πληροφοριακό σύστημα αιμοδοσίας και επεκτείνεται με τη λειτουργία της συγκεντροποίησης, της επεξεργασίας του αίματος από το Εθνικό Κέντρο, με σκοπό να μην πετάμε τις μονάδες αίματος, αλλά να προσπαθούμε να τις δίνουμε εκεί που πραγματικά χρειάζονται κι έτσι να μειώνουμε και τις εισαγωγές αίματος που αναγκαζόμαστε να κάνουμε. Επαναλαμβάνω είναι ένα ελληνικό παράδοξο αυτό, ενώ συλλέγουμε περισσότερο αίμα από τις ανάγκες μας, τελικά αναγκαζόμαστε και εισάγουμε περίπου ογδόντα με ενενήντα χιλιάδες μονάδες τον χρόνο λόγω κακής κατανομής, το οποίο θα λυθεί με την ολοκλήρωση του ενιαίου πληροφοριακού συστήματος, όπου και με χρήση τεχνητής νοημοσύνης θα υπάρχει πολύ καλύτερη διανομή των μονάδων που συλλέγουμε.

Θα επιτρέψετε για να μη φάω τον χρόνο, για τη δυτική Ελλάδα να μιλήσω ειδικά στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Υπουργέ, επιτρέψτε μου, πραγματικά το ζήτημα είναι ιδιαίτερα ευαίσθητο και με αυτό τον τρόπο το αντιμετωπίζουμε κι εμείς, χωρίς κορώνες. Όμως το βασικό πρόβλημα το οποίο δεν εντοπίζει το Υπουργείο σας είναι το θέμα της υπομετάγγισης. Αυτό είναι το βασικό πρόβλημα κι αυτό είναι αφενός μεν η διαθεσιμότητα σε αίμα, αλλά και αφετέρου οι μονάδες τόσο αιμοδοσίας όσο και μεσογειακής αναιμίας.

Κύριε Υπουργέ, στα νοσοκομεία της δυτικής Ελλάδος λειτουργούν οι όποιες μονάδες αιμοδοσίας μόνο την πρωινή βάρδια. Το απόγευμα καμία, το Σαββατοκύριακο καμία. Κάποιος που εργάζεται πώς θα μπορέσει; Δεύτερον, δεν μπορούν να στελεχώσουν κινητές μονάδες για να βγουν εκτός νοσοκομείων να κάνουν αιμοληψίες παρά το γεγονός ότι μία σειρά φορείς ζητάνε να διοργανώνουν τέτοιες αιμοληψίες. Αυτό, λοιπόν, είναι ένα σημαντικότατο πρόβλημα, κύριε Υπουργέ, το οποίο υπάρχει και το οποίο δεν απαντάτε.

Αντίστοιχο πρόβλημα, σας το είπαμε και πριν, υπάρχει και με τις Μονάδες Μεσογειακής Αναιμίας. Δεν μπορεί ολόκληρη δυτική Ελλάδα, τρεις νομοί συν τα δύο νησιά, να έχει μόνο η Πάτρα, το Ρίο, που εξυπηρετεί όλους τους περιφερειακούς. Καταλαβαίνετε πάρα πολύ καλά την ταλαιπωρία. Για φανταστείτε να είναι από τη Ζάκυνθο ή από την Κεφαλονιά που πρέπει να πάρει καράβι, να έρθει και να του ακυρωθεί το ραντεβού. Φανταστείτε την ταλαιπωρία την οποία δέχεται.

Αυτό το πρόβλημα, κύριε Υπουργέ, δεν είναι απλά και μόνο ότι δεν θα γίνει μετάγγιση, έχει και επιπτώσεις συνολικά στην πορεία της υγείας του. Εδώ τα στοιχεία καταγράφουν ότι ενώ τις προηγούμενες δεκαετίες είχε αυξηθεί το προσδόκιμο όριο ζωής για τα παιδιά τα οποία πάσχουν από μεσογειακή αναιμία και διπλασιάστηκε, τα τελευταία χρόνια παρουσιάζεται μείωση του προσδόκιμου ορίου ζωής γι’ αυτούς τους ανθρώπους.

Καταλαβαίνετε ότι δεν είναι απλά και μόνο, όπως σας είπα, η μετάγγιση. Είναι και όλα τα προβλήματα που υπάρχουν μετά την υπομετάγγιση. Φανταστείτε ένα νέο παιδί το οποίο δεν μεταγγίζεται έγκαιρα, δεν μπορεί να πάει στο σχολείο, δεν μπορεί να παίξει με τα παιδιά που το καλούν. Δημιουργούνται σημαντικά κοινωνικά προβλήματα.

Αυτό, λοιπόν, δεν είναι απλά και μόνο ζήτημα καλύτερης διαχείρισης, όπως λέτε, από το κέντρο για την τεχνητή νοημοσύνη. Γιατί αυτό επί της ουσίας είναι το ρετιρέ. Όταν δεν φτιάξετε τα θεμέλια καταλαβαίνετε πάρα πολύ καλά ότι η όποια παρέμβαση γίνεται από κεντρικό επίπεδο για τη διαχείριση των μονάδων αίματος δεν θα μπορεί να έχει ανταπόκριση από τη στιγμή που δεν υπάρχουν οι μονάδες οι αντίστοιχες. Επίσης, αυτό το κέντρο παραμένει υποστελεχωμένο ακόμη παρά την αύξηση της χρηματοδότησης που κάνατε.

Άρα, λοιπόν, τα προβλήματα δεν θα ξεπεραστούν, κύριε Υπουργέ, ακόμη κι αν κάνετε καλύτερη διαχείριση των μονάδων αίματος που υπάρχουν στη χώρα μας. Γιατί ακριβώς είναι ένα σύστημα συνολικά υγείας το οποίο δεν μπορεί να ανταποκριθεί στις ανάγκες. Είναι άλλο πράγμα να αναβάλλεται ένα ραντεβού σε έναν υγιή άνθρωπο και είναι άλλο ζήτημα να αναβάλλεται ραντεβού σε έναν χρόνια πάσχοντα. Καταλαβαίνετε πολύ καλά τις σοβαρές επιπτώσεις που μπορεί να έχει για την υγεία του ή και τον κίνδυνο της ίδιας της ζωής του. Αυτό θέλει ένα συνολικότερο ζήτημα κι όχι αποσπασματικά μέτρα, κύριε Υπουργέ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, δεν σας κατηγόρησα ότι λαϊκίζετε ή τίποτα άλλο. Ίσα-ίσα είπα ότι είναι ευαίσθητη η ερώτηση και καλώς την κάνετε. Δεν είπα τίποτα τέτοιο, ούτε καν υπενόησα.

Μπαίνω στα στοιχεία. Κατ’ αρχάς, να ξεκαθαρίσουμε κάτι. Η δική μας πληροφόρηση είναι ότι καθυστερήσεις στη δυτική Ελλάδα και ακυρωμένα ραντεβού με την έννοια ότι είναι ένα γενικευμένο πρόβλημα, δεν υπάρχουν. Αυτό λένε οι υπηρεσίες και τα έγγραφα που έχω εγώ εδώ. Αν ξέρετε κάτι άλλο, παρακαλώ πολύ να με πληροφορήσετε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Στην ερώτηση γράφουμε παραδείγματα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πάω στην ερώτηση. Πάω στην απάντηση της υπηρεσίας. Η Διοίκηση της 6ης ΥΠΕ, σε συνεργασία με το Υπουργείο Υγείας λειτουργεί έξι Μονάδες Μεσογειακής Αναιμίας στα κάτωθι νοσοκομεία αρμοδιότητας της 6ης ΥΠΕ: Πανεπιστημιακό Γενικό Νοσοκομείο Πατρών, Γενικό Νοσοκομείο Πατρών, Γενικό Παίδων Πατρών «Καραμανδάνειο», Γενικό Νοσοκομείο Ηλείας Πύργου, Γενικό Νοσοκομείο Ηλείας Αμαλιάδας και Γενικό Νοσοκομείο Αιτωλοακαρνανίας Αγρινίου. Σε αυτά τα έξι νοσοκομεία υπάρχουν έξι Μονάδες Μεσογειακής Αναιμίας και εκεί μπορούν οι κάτοικοι να κλείνουν ραντεβού για τη μετάγγισή τους.

Να σας πω ότι σύμφωνα με τα στοιχεία -και σας τα λέω ακριβώς- το Πανεπιστημιακό Νοσοκομείο Πατρών εξυπηρετεί σε μόνιμη βάση τριακόσιους πενήντα ασθενείς. Από αυτούς μεταγγίζονται οι εκατόν πενήντα ένας. Το Γενικό Νοσοκομείο Πατρών εξυπηρετεί σαράντα επτά ασθενείς, το Καραμανδάνειο είκοσι επτά παιδιά, το Γενικό Νοσοκομείο Ηλείας-Πύργου είκοσι ασθενείς και το Γενικό Νοσοκομείο Ηλείας-Αμαλιάδας έναν ασθενή. Δεν επισημαίνονται καθυστερήσεις ούτε ακυρωμένα ραντεβού. Αυτό λέει η Υπηρεσία.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Τώρα, να πω ότι πράγματι λειτουργούν κυρίως πρωινές ώρες, αλλά εγώ δεν θα είχα αντίρρηση να βάλω και δεύτερη βάρδια. Εάν μου έλεγαν ότι δεν προλαβαίνουν οι άνθρωποι και δεν βρίσκουν ραντεβού και υπάρχει κίνδυνος για τη μετάγγισή τους, να το κάνουμε, αλλά εφόσον η Υπηρεσία λέει ότι δεν έχουμε ακυρωμένα ραντεβού και δεν έχουμε αναμονή, δεν καταλαβαίνω γιατί πρέπει να κάνω αυτό που λέτε.

Αυτό δεν σημαίνει -για να μην παρεξηγηθώ- ότι σε περιόδους όπως είναι το καλοκαίρι και οι εορτές δεν έχουμε κινδύνους υπομετάγγισης, όπως σωστά λέτε. Σας είπα πριν ότι έχουμε στην Ελλάδα το πρόβλημα ξαφνικά αυτές τις περιόδους να πέφτει πάρα πολύ η προσφορά αίματος. Προσπαθούμε εκεί να το καλύψουμε με τις εισαγωγές ή με την καλύτερη τώρα διανομή των μονάδων αίματος που έχουμε, αλλά το αίμα δεν μπορείς να το κρατήσεις για πάντα και να είναι λειτουργικό, έχει ημερομηνία λήξεως.

Άρα, λοιπόν, αυτό που λέτε μεν είναι αληθές, υπάρχει σε κάποιες περιπτώσεις κίνδυνος υπομετάγγισης -πότε;- σε αυτές τις περιόδους που υπάρχει μεγάλη κάμψη στην προσφορά αίματος, παρότι έχουμε κάνει μεγάλη πρόοδο. Και επαναλαμβάνω ότι σταθερά τα τελευταία χρόνια η συλλογή αίματος αυξάνεται, δεν μειώνεται.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με την πρώτη με αριθμό 401/25/23-10-2024 ερώτηση και αίτηση κατάθεσης εγγράφων του κύκλου των αναφορών και ερωτήσεων του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλου προς τον Υπουργό Υγείας, με θέμα: «Η επιτακτική ολοκλήρωση της ανακαίνισης και της υποστήριξης του Κέντρου Υγείας Αίγινας παραμένει ακόμα ζητούμενο».

Ορίστε, έχετε τον λόγο, κύριε συνάδελφε, για δύο λεπτά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, σχετικά με το Κέντρο Υγείας Αίγινας, γνωρίζετε πολύ καλά ότι είναι ένα κέντρο υγείας στο οποίο διεξάγεται μία διαδικασία ανακαίνισης, μία διαδικασία που έχει ξεκινήσει από την περασμένη άνοιξη και η οποία ακόμα δεν έχει ολοκληρωθεί. Καταλαβαίνετε ότι δεν είναι και το καλύτερο για έναν άνθρωπο στον εργασιακό του χώρο την ίδια στιγμή δίπλα να γίνονται κανονικά οικοδομικές εργασίες. Έχω επισκεφτεί προσωπικά το κέντρο υγείας δύο φορές και πραγματικά αισθάνεσαι ότι μπαίνεις σε έναν χώρο που είναι οριακά γιαπί. Την τελευταία φορά άκουγες κανονικά τα κομπρεσέρ, σήμερα το πρωί που επικοινώνησα με εργαζόμενους στο Κέντρο Υγείας Αίγινας πάλι άκουγες κανονικά τα κομπρεσέρ και καταλαβαίνετε ότι όταν αυτή η κατάσταση τραβάει από την άνοιξη, είναι ένα πολύ σοβαρό πρόβλημα.

Άρα, θα ήθελα πρώτα από όλα από εσάς μία συγκεκριμένη -αν μπορείτε- απάντηση στο ερώτημα ποιο είναι το χρονοδιάγραμμα για να ολοκληρωθεί αυτή η διαδικασία και να μπορούν οι άνθρωποι να δουλεύουν τουλάχιστον σε έναν κανονικό εργασιακό χώρο, χωρίς να έχουν αυτές τις οικοδομικές εργασίες.

Το δεύτερο ζήτημα είναι τα κενά που υπάρχουν αυτή τη στιγμή στο κέντρο υγείας. Τα γνωρίζετε πολύ καλά, τα γνωρίζετε γιατί έχουν γίνει κινητοποιήσεις και από τον δήμο και από συλλόγους και από φορείς και πάρα πολλές επιστολές. Για να το πω πάρα πολύ απλά και να μην τα πούμε τώρα πάρα πολύ αναλυτικά, είμαστε σε ένα κέντρο υγείας στο οποίο δεν βγαίνουν οι βάρδιες των οδηγών. Αυτή τη στιγμή στο νοσηλευτικό οι βάρδιες βγαίνουν με έναν άνθρωπο, ενώ ειδικά το καλοκαίρι θα πρέπει να είναι τρεις το πρωί, δύο το απόγευμα. Μάλιστα, μέχρι το καλοκαίρι θα υπάρξει και μία συνταξιοδότηση στο νοσηλευτικό προσωπικό, άρα θα έχουμε ακόμα μεγαλύτερο πρόβλημα και δεν έχει προκηρυχθεί εκεί κάποια θέση για το νοσηλευτικό, ενώ και στους γιατρούς πια, μετά από μία τελευταία μετακίνηση που έγινε του οφθαλμίατρου στη Νάξο -που η ενημέρωση είναι ότι θα διαρκέσει δύο μήνες- αυτή τη στιγμή υπάρχει πρόβλημα στις εφημερίες. Άρα, έχουμε ένα κέντρο υγείας, στο οποίο οι άνθρωποι με όλα τα κενά καλούνται να δουλέψουν ακούγοντας δίπλα τους και τις οικοδομικές εργασίες. Καταλαβαίνετε ότι δεν είναι η καλύτερη κατάσταση και θα θέλαμε να ξέρουμε ποιο είναι το σχέδιο του Υπουργείου Υγείας, έτσι ώστε να ξεπεραστούν αυτά τα προβλήματα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, να καταθέσω για τα Πρακτικά, κύριε Πρόεδρε, μία σειρά φωτογραφιών από το Κέντρο Υγείας Αίγινας, για να καταλάβει ο κόσμος το επίπεδο της ανακαίνισης που έχει ήδη ολοκληρωθεί, για να απαντήσω στο πρώτο σκέλος της ερωτήσεώς σας. Τις καταθέτω για τα Πρακτικά.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στην ερώτησή σας για το πότε θα ολοκληρωθούν οι εργασίες, «ολοκληρώθηκαν» είναι η σωστή απάντηση. Επίσημη παραλαβή θα γίνει σε μερικές μέρες, αλλά τα έργα τελείωσαν και είμαι πολύ περήφανος γι’ αυτό, διότι παρά τη γενική μιζέρια και γκρίνια που βγαίνει για το ΕΣΥ αυτή τη στιγμή που μιλάμε έχουμε σε εξέλιξη, κύριε Πρόεδρε, το μεγαλύτερο πρόγραμμα κτιριολογικής αναβάθμισης του Εθνικού Συστήματος Υγείας από την ίδρυσή του. Έχουμε ταυτόχρονα εργολαβίες σε ενενήντα τρία νοσοκομεία και ταυτόχρονα εργολαβίες σε εκατόν πενήντα οκτώ κέντρα υγείας.

Στο Κέντρο Υγείας Αίγινας μένουν, προφανώς, τα τελευταία μερεμέτια. Μάλιστα, θέλω να εξάρω τον συνάδελφό μου Βουλευτή Νίκο Βλαχάκο από την Α΄ Πειραιώς της Νέας Δημοκρατίας που πριν από λίγες μέρες επισκέφτηκε το Κέντρο Υγείας Αίγινας, ανέβασε τις σχετικές φωτογραφίες που μόλις τώρα σας κατέθεσα στα Πρακτικά. Έκανε και live από το κέντρο υγείας για να δείξει την πολύ μεγάλη πρόοδο που επετεύχθη από την Κυβέρνηση του Κυριάκου Μητσοτάκη και επί θητείας μου και είμαι πάρα πολύ περήφανος γι’ αυτό.

Στην πραγματικότητα, μέσα στο 2025 και τους πρώτους μήνες του 2026 το ΕΣΥ θα είναι κτιριολογικά καινούργια από το ένα άκρο της Ελλάδος μέχρι το άλλο. Δεν έχω ακούσει ακόμα ένα κόμμα της Αντιπολιτεύσεως να λέει μία καλή κουβέντα για αυτό. Κανένας. Την ώρα που μπροστά στα μάτια τους βλέπουν τώρα το Κέντρο Υγείας Αίγινας που έχει γίνει καινούργιο και τις φωτογραφίες τις κατέθεσα στα Πρακτικά. Καινούργιο!

Παραλάβαμε, κύριε συνάδελφε, ένα χρέπι και παραδίδουμε στον ελληνικό λαό ένα καινούργιο. Και όμως, γι’ αυτό δεν θα ακούσουμε ένα «μπράβο, κύριε Υπουργέ, πράγματι έγινε καινούργιο». Καταθέτω τις φωτογραφίες στα Πρακτικά, γιατί εδώ ισχύει αυτό που λένε «μία φωτογραφία αξίζει χίλιες λέξεις». Τι να σας πω; Το βλέπετε καινούργιο!

Για το προσωπικό θα απαντήσω στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Ορίστε, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κοιτάξτε, κύριε Υπουργέ, πρέπει να αποφασίσετε, ή ολοκληρώθηκαν ή γίνονται τα τελευταία μερεμέτια. Και τα δύο δεν γίνονται. Ένα είναι αυτό.

Δεύτερον, με πολύ μεγάλη ευκολία ξεπεράσατε ότι αυτό το έργο θα έπρεπε να είχε ολοκληρωθεί από το καλοκαίρι. Είμαι σίγουρος ότι αν στο γραφείο σας δίπλα για τόσους μήνες κάποιοι βαρούσαν κομπρεσέρ, δεν θα σας ήσασταν χαρούμενοι. Διότι οι εργαζόμενοι στο Κέντρο Υγείας Αίγινας δεν είναι χαρούμενοι και η διαφορά μας είναι ότι εγώ πήγα δύο φορές εκεί και το είδα και είδα πώς είναι όχι αυτό που είχατε παραδώσει, αυτό στο οποίο γίνονταν εργασίες κανονικά, οικοδομικές εργασίες, με μειωμένο προσωπικό μάλιστα ο εργολάβος, γιατί δεν αγχωνόταν, από ό,τι φαίνεται, δεν τον έτρεχε και κανένας.

Αν θέλετε τώρα να σας πούμε ένα μπράβο για ένα έργο που έπρεπε να το έχετε κάνει πολύ νωρίτερα με ευρωπαϊκά χρήματα και μάλιστα τη στιγμή που το Ελεγκτικό Συνέδριο -το Ελεγκτικό Συνέδριο, όχι εμείς!- για το συγκεκριμένο έργο έχει διαπιστώσει πολύ μεγάλες καθυστερήσεις και ελλείψεις στα τεχνικά δελτία -και την ξέρετε την έκθεση του Ελεγκτικού Συνεδρίου-συγγνώμη, αλλά δεν είναι για μπράβο. Δεν είναι για μπράβο και οι καθυστερήσεις και η ταλαιπωρία που έχουν υποστεί όλοι αυτοί οι άνθρωποι.

Πάμε τώρα και στο ζήτημα του προσωπικού που είπατε ότι θα απαντήσατε τώρα. Σας λέμε ότι δεν βγαίνουν οι βάρδιες των οδηγών. Στο νοσηλευτικό προσωπικό έχουν πλέον βάρδιες μονές, ενώ το καλοκαίρι θα έπρεπε να έχουν τρεις το πρωί, δύο το απόγευμα. Στο ιατρικό πλέον έχουν πρόβλημα με ακάλυπτες εφημερίες -γιατί;- γιατί μετακινείται γιατρός, ο οφθαλμίατρος που πάει στη Νάξο -ξαναλέω- και η αρχική ενημέρωση είναι για δύο μήνες. Άρα, όταν σας περιγράφει κάποιος ένα κέντρο υγείας όπου δεν βγαίνουν οι βάρδιες οριακά πουθενά, ούτε στους γιατρούς ούτε στους νοσηλευτές ούτε στους οδηγούς, δεν μπορείς και να πανηγυρίζεις. Αυτό είναι άγονη γραμμή και μιλάμε για την Αίγινα.

Όμως, το πρόβλημα είναι ότι το Εθνικό Σύστημα Υγείας παντού μοιάζει σιγά σιγά με άγονη γραμμή και αυτό είναι ένα τεράστιο ζήτημα που δεν είναι ζήτημα προσπαθειών, είναι ζήτημα προσπαθειών σε ποια κατεύθυνση;

Και μία φράση εδώ: Το να συζητάμε ακόμα για το αν καλύπτονται τα κενά του οργανογράμματος με βάση το 2014 -γιατί το ξέρετε, αυτό είναι το οργανόγραμμα του 2014, όπου υπάρχουν μεγάλα κενά- είναι τεράστιο πρόβλημα. Γιατί είναι τεράστιο πρόβλημα; Γιατί το οργανόγραμμα του 2014 δεν ανταποκρίνεται στις ανάγκες που έχει σήμερα το νησί, γιατί η Αίγινα σε σχέση με το 2014 με βάση τους επισκέπτες, τους μόνιμους κατοίκους και τα λοιπά, είναι άλλο νησί, έχει πολύ περισσότερες ανάγκες. Και άρα, στην πραγματικότητα αντί να συζητάμε για το πώς θα καλυφθούν αυτά τα κενά, θα έπρεπε να συζητάμε για το πώς θα αλλάξουμε και το οργανόγραμμα και θα πάμε παραπέρα.

Ποια είναι τα κενά που έχουν καταγραφεί και με βάση όλες τις επίσημες καταγγελίες των εργαζομένων; Ακτινολόγος, μικροβιολόγος, μαία, επισκέπτες υγείας, τρεις νοσοκόμοι, τέσσερις οδηγοί. Μάλιστα, όσον αφορά την προκήρυξη που βγήκε, ο γενικός γιατρός θα πάει στον Γαλατά. Καλά θα κάνει ο άνθρωπος, αλλά δεν θα πάει στην Αίγινα. Άρα, ούτε αυτή η προκήρυξη θα βοηθήσει το Κέντρο Υγείας στην Αίγινα, ενώ υπάρχει ακόμα και αίτημα και για έναν αγροτικό ιατρό στο Ιατρείο της Πέρδικας. Αυτή είναι η κατάσταση, αυτά είναι τα πραγματικά στοιχεία.

Σας ξαναλέω ότι μιλάμε για ένα Κέντρο Υγείας για το οποίο είπατε ότι ολοκληρώθηκαν οι εργασίες. Αφού ολοκληρώθηκαν, πείτε το και στον εργολάβο να μην στέλνει ανθρώπους να βαράνε κομπρεσέρ, γιατί σήμερα το πρωί που μίλησα με τους εργαζόμενους στο Κέντρο Υγείας –που μάλλον κάτι θα ξέρουν οι άνθρωποι- υπήρχαν ακόμα οικοδομικές εργασίες εκεί.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, είπα ότι τα έργα ολοκληρώθηκαν και κατέθεσα και τις σχετικές φωτογραφίες. Είπα, επίσης, ότι δεν έχουμε παραλάβει επισήμως. Άρα, σε ό,τι παραλάβουμε επισήμως μπορεί ο εργολάβος να διορθώσει κάτι που θεωρεί ότι θα πρέπει να διορθώσει.

Εάν δεν γίνονται έργα, λέμε: Πώς αφήνουμε τα κτίρια του ΕΣΥ να έχουν αυτή την εικόνα εγκατάλειψης. Εάν γίνονται έργα, λέμε: Μα, δεν μπορούμε να ακούμε τα κομπρεσέρ. Με συγχωρείτε, κύριε συνάδελφε, διαλέξτε τι θέλετε. Συνήθως, σε όλα τα έργα -το έχω δει και στην Ελλάδα και σε όλον τον κόσμο- υπάρχει πάντα μια ταμπέλα που λέει: «Συγγνώμη για την ενόχληση. Η ενόχληση είναι προσωρινή, αλλά τα έργα θα είναι για μεγάλο χρονικό διάστημα». Το ίδιο ισχύει και στην Αίγινα.

Θέλω να πω σε όλους τους συμπολίτες μου ότι φέτος, ναι, θα υπάρχει μεγάλη ενόχληση στο ΕΣΥ, γιατί έχουμε ταυτόχρονα εργολαβία σχεδόν παντού, αφού σας είπα ότι είναι η χρονιά που κάνουμε τη μεγαλύτερη ανακατασκευή και ανακαίνιση μονάδων του ΕΣΥ στην ιστορία του. Τα χτίζουμε όλα ταυτόχρονα. Γιατί ταυτόχρονα; Γιατί τα χρήματα, όπως σας είπα, είναι από το Ταμείο Ανάκαμψης και έχουν συγκεκριμένο χρονοδιάγραμμα. Έπρεπε πρώτα να γίνουν οι διαγωνισμοί, οι συμβάσεις, το Ελεγκτικό Συνέδριο και αυτά ωριμάζουν περίπου όλα μαζί. Τι να κάνουμε; Εάν δεν ήταν από το Ταμείο Ανάκαμψης και ήταν για παράδειγμα από το ΕΣΠΑ και είχαμε δέκα χρόνια για να τα ξοδέψουμε, θα μπορούσαμε να πούμε ότι θα κάνουμε τα πέντε τώρα, τα πέντε μετά και τα πέντε παραπέρα. Τώρα δεν γίνεται. Πρέπει να γίνουν όλα φέτος. Πέρυσι έγινε το μεγαλύτερο μέρος και φέτος τα υπόλοιπα, αλλιώς χάνουμε τα λεφτά. Άρα, μην παραπονιούνται όσοι δεν τους αρέσει ο ήχος των κομπρεσέρ. Είναι καλύτερος ο ήχος των κομπρεσέρ από το να είναι το Κέντρο Υγείας Αιγίνης «χρέπι».

Τώρα, ως προς τη διαφορά μας, για να συνεννοηθούμε, εσείς υπήρξατε μέλος μιας κυβέρνησης που το Κέντρο Υγείας το παρέλαβε «χρέπι» και το διατήρησε «χρέπι», ενώ εγώ είμαι μέλος μιας Κυβερνήσεως που το Κέντρο Υγείας Αιγίνης το παρέλαβε «χρέπι» και το παραδίδει ολοκαίνουργιο. Αυτή είναι η διαφορά που μας χωρίζει. Τώρα, είτε σας αρέσει είτε δεν σας αρέσει, αυτή είναι πραγματικότητα και οι άνθρωποι στην Αίγινα το ξέρουν.

Όσον αφορά το ΕΣΥ και τα άλλα τα διάφορα που είπατε, να δεχθώ ότι υπάρχουν τοπικά ελλείψεις προσωπικού. Πάντα υπήρχαν και πάντα θα υπάρχουν. Όμως, η εικόνα της γενικευμένης κατάρρευσης του ΕΣΥ που προβάλλατε εκ νέου, είναι απολύτως ψευδής για τον εξής απλό λόγο. Διότι, τώρα στο ΕΣΥ έχουμε περισσότερους γιατρούς και περισσότερους νοσηλευτές από ό,τι όταν ήσασταν εσείς οι δύο Υπουργοί, που σας βλέπω εκεί.

Αν θυμάμαι καλά, ήσασταν Υφυπουργός Εργασίας, εσείς, κύριε Ηλιόπουλε, και Υφυπουργός Παιδείας η κ. Αναγνωστοπούλου.

Πώς γίνεται με περισσότερους γιατρούς και περισσότερους νοσηλευτές το 2025 το ΕΣΥ να καταρρέει και να είναι άγονο και με λιγότερους το 2015, το 2016, το 2017, το 2018 και το 2019 το ΕΣΥ να ήταν ανθηρό και φλογερό; Ε, δεν γίνονται και τα δύο ταυτόχρονα. Άρα, διαλέξτε: Ή δεν καταρρέει σήμερα και δεν κατέρρεε και το 2018 ή καταρρέει σήμερα, αλλά κατέρρεε περισσότερο το 2018 και τώρα καταρρέει λιγότερο, γιατί έχουμε περισσότερους. Ακόμα και στο Κέντρο Υγείας Αιγίνης σήμερα υπηρετούν περισσότεροι από ότι το 2019. Άρα, αν δεν βγαίνουν οι βάρδιες σήμερα, δεν έβγαιναν και το 2019. Τόσο απλά.

Και λέω τώρα για τον ελληνικό λαό –γιατί εσείς τα ξέρετε, αλλά δεν θέλετε να τα πείτε- πόσοι υπηρετούν στο Κέντρο Υγείας Αίγινας σήμερα: Υπηρετούν τρεις γιατροί ειδικότητας γενικής οικογενειακής ιατρικής, ένας γιατρός οφθαλμολογίας, ένας γιατρός παιδιατρικής, ένας αγροτικός γιατρός, ένας ειδικευόμενος, δύο υπάλληλοι νοσηλευτικής, τέσσερις υπάλληλοι ΔΕ βοηθοί νοσηλευτές, ένας υπάλληλος διοικητικού οικονομικού, ένας υπάλληλος διοικητικού λογιστικού, τρεις υπάλληλοι επισκέπτες υγείας, ένας υπάλληλος βιοϊατρικής τεχνολογίας, δύο υπάλληλοι πλήρωμα ασθενοφόρου, ένας υπάλληλος κοινωνικής εργασίας, ένας υπάλληλος τεχνικής υπηρεσίας, ένας υπάλληλος από τα επιμελητήρια Κυκλάδων, ένας υπάλληλοςφύλακας, ένας επικουρικός υπάλληλος διοικητικού οικονομικού, ένας επικουρικός υπάλληλος ΤΕ διοικητικού λογιστικού, ένας ακόμα υπάλληλος ΔΕ διοικητικού λογιστικού, δύο επικουρικοί υπάλληλοι βοηθοί νοσηλευτές, δύο επικουρικοί υπάλληλοι βιοϊατρικής τεχνολογίας, δύο επικουρικοί υπάλληλοι προσωπικού καθαριότητας, δύο επικουρικοί υπάλληλοι ΔΕ –αυτήν τη φορά- πλήρωμα ασθενοφόρου και ένας υπάλληλος καθαριότητας από τον ΟΑΕΔ. Εντάξει, δεν είναι άδειο αυτό το Κέντρο Υγείας. Δεν είναι εικόνα ενός άδειου κέντρου υγείας αυτή. Θέλετε να έχουμε περισσότερους; Μάλιστα, θα το δούμε αν μπορούμε να διαθέσουμε περισσότερους.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

Κυρίες και κύριοι συνάδελφοι, θα ήθελα να κάνω μια ανακοίνωση προς το Σώμα:

Η Διαρκής Επιτροπή Κοινωνικών Υποθέσεων καταθέτει τις εκθέσεις της στα σχέδια νόμου του Υπουργείου Υγείας:

Πρώτον, «Κύρωση της Συμφωνίας μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας της Κυπριακής Δημοκρατίας στον τομέα των μεταμοσχεύσεων».

Και, δεύτερον, «Κύρωση της Συμφωνίας μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας της Κυπριακής Δημοκρατίας στον τομέα των διασταυρούμενων μεταμοσχεύσεων νεφρού».

Επίσης, δεν θα συζητηθούν, κατόπιν συνεννοήσεως, οι εξής επίκαιρες ερωτήσεις:

Πρώτον, η τρίτη με αριθμό 499/10-2-2025 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Κοινωνικής Συνοχής και Οικογένειας με θέμα: «Για τα Κέντρα Δημιουργικής Απασχόλησης Παιδιών - Κέντρα Δημιουργικής Απασχόλησης Παιδιών με Αναπηρία των Δήμων και τη συνέχιση της λειτουργίας τους».

Και, δεύτερον, η δεύτερη με αριθμό 485/5-2-2025 επίκαιρη ερώτηση πρώτου κύκλου της Βουλευτού Κοζάνης της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Καλλιόπης Βέττα προς τον Υπουργό Εθνικής Οικονομίας και Οικονομικών με θέμα: «Να δοθούν εξηγήσεις για την οικονομική στασιμότητα και τη ματαίωση επενδύσεων στη δυτική Μακεδονία».

Θα συνεχίσουμε τώρα με την πέμπτη με αριθμό 487/5-2-2025 επίκαιρη ερώτηση πρώτου κύκλου της Βουλευτού Αχαΐας της Κοινοβουλευτικής Ομάδας της Νέας Αριστεράς κ. Αθανασίας Αναγνωστοπούλου, προς τον Υπουργό Εθνικής Άμυνας με θέμα: «Διγλωσσία από μέρους της Κυβέρνησης σχετικά με τη συνάντηση του Υπουργού Εθνικής Άμυνας με την Πρέσβειρα της Γαλλίας στις 29-1-2025».

Θα απαντήσει ο Υφυπουργός Εθνικής Άμυνας κ. Κεφαλογιάννης.

Κυρία συνάδελφε, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υφυπουργέ, να σας ευχαριστήσω που μετά από έναν μήνα που πηγαινοέρχεται αυτή η ερώτηση, ήρθατε τουλάχιστον εσείς να απαντήσετε, ενώ αφορά ουσιαστικά τον Υπουργό Εθνικής Άμυνας.

Εντάξει, καταλαβαίνουμε και συμμεριζόμαστε ότι έχει πολλά ταξίδια ο Υπουργός Εθνικής Άμυνας, αλλά κάποια στιγμή πρέπει να έρχεται και στη Βουλή όταν γίνονται ερωτήσεις. Και άλλοι Υπουργοί έχουν ταξίδια, όπως ο Υπουργός Εξωτερικών για παράδειγμα, αλλά στον κοινοβουλευτικό έλεγχο είναι εδώ.

Στις 29-1-2025 ο Υπουργός Εθνικής Άμυνας δημοσιοποιεί, με ανάρτησή του και με ηρωικό τρόπο, την κλήση που έκανε στη Γαλλίδα Πρέσβειρα όπου εξέφρασε τη δυσαρέσκειά του για το ενδεχόμενο πώλησης πυραύλων Meteor από το Consortium MBDA, Γαλλία, Γερμανία, Ηνωμένο Βασίλειο κ.λπ..

Την ίδια μέρα σε συνέντευξή του ο Πρωθυπουργός δηλώνει άγνοια και πλήρη έλλειψη ενημέρωσης από τον ΥΠΕΘΑ. Στις 30-1-2025 ο κ. Μαρινάκης έκοψε κάθε συζήτηση γιατί όπως είπε, λόγω της φύσεως του θέματος, δεν θα ήθελε να επεκταθεί παραπάνω. Και είπε ότι τα συναρμόδια Υπουργεία είναι συντονισμένα και δεν πρόκειται να υπάρξει άλλη δημόσια τοποθέτηση.

Τέλος, ο κύριος Πρωθυπουργός στη συνέντευξή του εχθές στην «Καθημερινή» απάντησε για το θέμα: «Τα εν οίκω μη εν δήμω, τα θέματα εξωτερικής πολιτικής και άμυνας δεν προσφέρονται για πολλές δημόσιες συζητήσεις».

Αυτό που διακρίνουμε για ένα θέμα που αφορά όλους τους φορολογούμενους Έλληνες, διότι έχουμε πληρώσει όλοι οι φορολογούμενοι κάτοικοι αυτής της χώρας, δισεκατομμύρια για τα είκοσι τέσσερα Rafale -στα άλλα θα έρθω στο δεύτερο σκέλος της ερώτησης- αυτό λοιπόν που βλέπουμε είναι ο Υπουργός Εθνικής Άμυνας να βγαίνει με ανάρτηση, ο Πρωθυπουργός να μην ξέρει, μετά να κόβεται κάθε συζήτηση και να λέει ο Πρωθυπουργός εχθές «Τα εν οίκω μη εν δήμω». Ποια είναι τα «εν οίκω» και ποια είναι τα «εν δήμω»;

Βλέπουμε φανερή διάσταση του Υπουργού Εθνικής Άμυνας με τον Πρωθυπουργό και προφανώς με τον Υπουργό Εξωτερικών. Και δεν μας ενδιαφέρουν οι ενδοκυβερνητικές κόντρες. Αυτό που μας ενδιαφέρει και μας προκαλεί ανασφάλεια για την εθνική ασφάλεια είναι ότι άλλα λέει ο Υπουργός Εθνικής Άμυνας ή άλλα εννοεί, κάποιους θέλει να πιέσει με αυτήν την ανάρτηση που έκανε και άλλα εντελώς ο Πρωθυπουργός και ο Υπουργός Εξωτερικών ή δεν ξέρω κι εγώ ποιος άλλος.

Μας ενδιαφέρει λοιπόν σε αυτήν την πρώτη φάση μια πρώτη απάντηση για να έρθουμε μετά στους Meteor.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αναγνωστοπούλου.

Κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Κυρία συνάδελφε, θα ξεκινήσω κατ’ αρχάς από την αναφορά σας για την ερώτηση η οποία πηγαινοέρχεται επί έναν μήνα και θα πω πως προφανώς δεν είναι ένας μήνας γιατί βλέπω ότι έχει κατατεθεί 5-2-2025, για την ακρίβεια στις 3.17΄. Επομένως, έχει κατατεθεί πριν από δώδεκα ημέρες.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Επανακατατέθηκε. Είναι ένας μήνας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Δεν ξέρω. Πάντως σε κάθε περίπτωση ένας μήνας δεν είναι.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Επανακατατέθηκε.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Να το δεχτώ κι αυτό, αλλά μπορεί να είναι δεκαπέντε ή είκοσι μέρες…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** (… δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κυρία Αναγνωστοπούλου, σας παρακαλώ.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Σε κάθε περίπτωση ξέρετε ότι αυτή η Κυβέρνηση σε αντίθεση, δυστυχώς, με όλες τις προηγούμενες -και μπορείτε να δείτε και τα στατιστικά από το Προεδρείο- απαντά στο σύνολο σχεδόν των επίκαιρων ερωτήσεων, που κατατίθενται από τους συναδέλφους ακριβώς σεβόμενη την κοινοβουλευτική διαδικασία. Συνεπώς, λοιπόν και σήμερα ερχόμαστε εδώ πέρα για να απαντήσουμε στα ερωτήματα σας.

Θα σας είμαι, λοιπόν, ξεκάθαρος, λέγοντας το εξής, ότι αν μέναμε μόνο στη χθεσινή συνέντευξη του κυρίου Πρωθυπουργού στην «Καθημερινή» νομίζω ότι η σημερινή ερώτησή σας καθίσταται ανεπίκαιρη, δεδομένου ότι και ο ίδιος ήταν ξεκάθαρος χθες ότι δεν υπάρχει καμία διγλωσσία, ότι την Κυβέρνηση προφανώς ως προϊστάμενος την εκπροσωπεί ο ίδιος, αλλά υπάρχουν βέβαια και τα συλλογικά όργανα, όπως είναι το ΚΥΣΕΑ για τις συγκεκριμένες περιπτώσεις. Θα αναφερθώ ξανά στη συνέντευξη στη συνέχεια. Να σας ξεκαθαρίσω, όμως, ότι υπάρχει πλήρης συντονισμός μεταξύ όλων των συναρμόδιων Υπουργείων.

Σεβόμενος, όμως, την ερώτηση, η οποία έχει κατατεθεί πριν από τη συνέντευξη του Πρωθυπουργού θα αναφερθώ και σε συγκεκριμένα σημεία της τότε συνέντευξης, λοιπόν, στον τηλεοπτικό σταθμό «Alpha». Εσείς έχετε απομονώσει μία φράση, προσπαθώντας να αναδείξετε, κατά τη γνώμη σας, βεβαίως, μια διγλωσσία μεταξύ του Υπουργού Εθνικής Αμύνης και του Πρωθυπουργού. Αν δει, όμως, κανείς τη συνέντευξη του Πρωθυπουργού -αναφέρομαι στον τηλεοπτικό σταθμό «Alpha», θα δει ότι ρητά αναφέρεται ότι προφανώς δεν είναι ενήμερος για απόφαση πώλησης των πυραύλων Meteor στην Τουρκία, γιατί πολύ απλά μέχρι και σήμερα που συζητάμε δεν υπάρχει τέτοια απόφαση. Και μάλιστα, συνεχίζει στην ίδια συνέντευξη ο κύριος Πρωθυπουργός, λέγοντας ότι προφανώς ο Υπουργός Εθνικής Αμύνης ενδεχομένως να ενήργησε και προληπτικά, γιατί προφανώς δεν υπάρχει κάποια απόφαση για την πώληση. Και σήμερα, που συζητάμε, νομίζω και εσείς θα μπορείτε να το καταθέσετε στην δευτερολογία σας ότι από πλευράς Γαλλίας, αν θέλετε, δεν έχει δοθεί το πράσινο φως, προκειμένου να πωληθούν αυτοί οι πύραυλοι προς την πλευρά της Τουρκίας.

Και μάλιστα, δηλώνει ρητά ο Πρωθυπουργός στην ερώτηση του κ. Σρόιτερ στο κατά πόσο έχει ληφθεί τέτοιου είδους απόφαση ή αν γνωρίζει και η απάντησή του είναι αυτή που σας είπα και προηγουμένως. Αν υπάρχει κάτι το οποίο συμπεραίνει κανείς από τον διάλογο μεταξύ του δημοσιογράφου και του Πρωθυπουργού είναι ότι αυτήν τη στιγμή με το να μην υπάρχει καμία απόφαση πώλησης αυτού του πυραύλου προς την πλευρά της Τουρκίας, προφανώς και πρέπει να ενεργοποιηθούν σε όλα τα επίπεδα όλα τα συναρμόδια Υπουργεία, προκειμένου να αποτραπεί αυτό το ενδεχόμενο, όπως και έχουμε πράξει.

Στη δευτερολογία μου, κυρία συνάδελφε, θα σας πω και τις ενέργειες, οι οποίες έχουν γίνει.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Ορίστε, κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Δεν αισθάνομαι ότι μου απαντήσατε. Ήταν σαφής ο Πρωθυπουργός και στη συνέντευξή του στον «Alpha» την ίδια μέρα με τον κ Δένδια, ήταν σαφής και στη συνέντευξή του στην «Καθημερινή». Τι γίνεται ενδοκυβερνητικά πολύ λιγότερο μας ενδιαφέρει. Αυτό που μας ενδιαφέρει είναι τι γίνεται με την εθνική άμυνα, με τους εξοπλισμούς και τις στρατηγικές συμφωνίες, που κάνει η χώρα μας και οι οποίες στοιχίζουν πάρα πολλά χρήματα.

Στη στρατηγική συμφωνία με τη Γαλλία του 2021, που και εσείς θα θυμόσαστε και ο ελληνικός λαός θυμάται, είχαμε ακούσει πραγματικά τα εξ αμάξης από τον Πρωθυπουργό -Υπουργός Εξωτερικών ήταν ο κ. Δένδιας, αν δεν κάνω λάθος- γιατί είναι τόσο σημαντική συμφωνία και μάλιστα είχε πει ο Πρωθυπουργός στον κ. Τσίπρα, «το παρών είναι απών από το εθνικό μέτωπο».

Ερώτηση: Υπήρχε ο όρος στη στρατηγική συμφωνία ότι θα ερωτηθεί η ελληνική πλευρά για πώληση των Meteor ή ανάλογου υλικού σε γειτονικές χώρες; Είναι ένας όρος που πρέπει να μπαίνει. Δεύτερον, υπήρχε καμία προειδοποίηση από τη γαλλική πλευρά - ενημέρωση ότι επίκειται ή υπάρχει το ενδεχόμενο ή συζητιέται μαζί με τα Eurofighter να πουληθούν και Meteor στην Τουρκία; Θέλουμε να ξέρουμε. Τρίτον, ακούσαμε, διαβάσαμε ότι η Γαλλία, επειδή αυτή η εταιρεία η ABDA είναι consortium, δεν μπορεί να βάλει βέτο, γιατί είναι και άλλες χώρες. Αυτά είναι ψέματα, γιατί η Γαλλία έχει βάλει βέτο για την πώληση των Meteor στην Αίγυπτο. Άρα, δεν ισχύει.

Και τώρα έχουμε ένα πολύ συγκεκριμένο θέμα. Αγοράσαμε τα Rafale, αγοράσαμε και τους Meteor χωρίς στη δικιά μας αμυντική βιομηχανία να προβλεφθεί έστω και μία βίδα με την Naval Group για τις Belharra, τώρα επίκειται η αγορά της τέταρτης, θα δούμε τι θα γίνει, επίσης δεν έχουμε δει καμία συμφωνία με τα ελληνικά ναυπηγεία για να γίνει οτιδήποτε. Και διαβάζουμε τώρα, κύριε Υφυπουργέ, ότι θα ξεπεράσουμε την Τουρκία πάλι. Δηλαδή, άλλη μία κούρσα εξοπλισμών, γιατί εμείς θα αγοράσουμε τους Amraam για τα F35.

Φωνάζουμε ως Νέα Αριστερά συνέχεια ότι η διπλωματία είναι μέρος της εθνικής άμυνας και δεν μπορεί η κούρσα των υπερεξοπλισμών να αντικαταστήσει ή να διασφαλίσει την εθνική άμυνα, αλλά και την ευημερία αυτής της χώρας και θέλουμε να έχουμε μία καθαρή απάντηση από το Υπουργείο Εθνικής Άμυνας, αλλά και από τον ίδιο τον Πρωθυπουργό, επειδή λήγει τώρα η στρατηγική συμφωνία, κλείνουν τα πέντε χρόνια. Βέβαια, με την Αμερική έχουμε του δεδομένου και πιστού συμμάχου στον αιώνα τον άπαντα η συμφωνία. Τι θα γίνει; Σ’ αυτήν την κούρσα θα είμαστε συνέχεια; Θα αγοράζουμε εμείς, θα έχουμε υπεροπλία στιγμιαία και μετά θα χάνουμε την υπεροπλία και θα πρέπει να ξαναγοράσουμε και αυτό θεωρείται στρατηγική για την άμυνα αυτής της χώρας;

Κατά τα άλλα λύστε τα μεταξύ σας. Εμάς μας ενδιαφέρει η εθνική ασφάλεια και πού πάνε τα χρήματα των φορολογουμένων.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αναγνωστοπούλου.

Ορίστε, κύριε Κεφαλογιάννη, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κυρία συνάδελφε, είναι προφανές ότι έχουμε μία σαφή ιδεολογική διαφορά.

Για εμάς αυτό το οποίο εσείς ονομάζεται κούρσα εξοπλισμών είναι οι απαραίτητοι εξοπλισμοί, προκειμένου να μπορούμε να διαφυλάξουμε την εδαφική ακεραιότητα και τα κυριαρχικά μας δικαιώματα. Και μάλιστα γνωρίζετε πολύ καλά…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Πού είναι;

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, κυρία συνάδελφε.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Δεν σας διέκοψα πουθενά. Νομίζω ότι μπορώ να απαντήσω.

Μάλιστα, έχετε ενημερωθεί ή πρόκειται να ενημερωθείτε και τις επόμενες ημέρες ότι για πρώτη φορά τις επόμενες εβδομάδες θα έρθει και μια πλήρης ενημέρωση της Ελληνικής Βουλής όσον αφορά τον προγραμματισμό τον δωδεκαετή, ο οποίος πράγματι ήταν σε εκκρεμότητα εδώ και πάρα πολλά χρόνια ακριβώς για να ενημερωθούν και όλες οι πτέρυγες της Βουλής ποιος είναι ο σχεδιασμός με βάση και τη νέα δομή δυνάμεων όσον αφορά τα εξοπλιστικά μας προγράμματα. Και προφανώς για να υπάρχει ευημερία, όπως είπατε στη δευτερολογία σας, πρέπει να υπάρχει πρώτα απ’ όλα πατρίδα και για να υπάρχει πατρίδα θέλουμε ισχυρές Ένοπλες Δυνάμεις, θέλουμε τους εξοπλισμούς.

Και βεβαίως, επειδή αναφερθήκατε και στη συμφωνία με τη Γαλλία, θυμίζω ότι για πρώτη φορά μπήκε ένας όρος αμοιβαίας αμυντικής συνδρομής, που η Γαλλία για πρώτη φορά με κράτος έχει βάλει, που τι λέει στην ουσία; Λέει ότι όταν υπάρχει απειλή από τρίτη χώρα όσον αφορά την κυριαρχία της μίας ή της άλλης, τότε η άλλη χώρα υποχρεούται να συνδράμει. Συνεπώς, ήταν μία στρατηγική συμφωνία, που πλήρως, θα έλεγα, μπορούσε να σεβαστεί τα κυριαρχικά μας δικαιώματα και την εθνική μας κυριαρχία και νομίζω ότι ήταν ένα πολύ σημαντικό βήμα.

Όσον αφορά τώρα τη συγκεκριμένη ερώτηση για τους Meteor νομίζω ότι και από την πρωτολογία σας και τη δευτερολογία σας, τουλάχιστον, εμμέσως παραδέχεστε ότι αυτή εδώ η Κυβέρνηση έχει κάνει σημαντικά βήματα για να έχουμε υπεροχή κυρίως από αέρος, αλλά και σε άλλους τομείς. Και είναι πολύ σημαντικό σε μια κρίσιμη περίοδο, σε μια κρίσιμη περιοχή, όπως είναι η Νοτιοανατολική Μεσόγειος και τα Βαλκάνια να υπάρχει αυτή η υπεροχή έναντι μιας χώρας, η οποία ευθέως μας απειλεί με casus belli, η οποία παρανόμως κατέχει μέρος του εδάφους της Κυπριακής Δημοκρατίας και συνολικά μας απειλεί όταν υπάρχει περίπτωση να ασκήσουμε τα κυριαρχικά μας δικαιώματα. Μπορούμε να πούμε περισσότερα βεβαίως στην κλειστή συνεδρίαση, που θα έχουμε για τα εξοπλιστικά, να ακούσουμε εκεί πέρα και τις παρατηρήσεις ή τις αιτιάσεις σας. Αλλά νομίζω ας συμφωνήσουμε σε αυτήν τη συζήτηση ότι το να ενισχύεις την εθνική σου άμυνα, είναι εθνικό καθήκον όλων μας ανεξαρτήτως κομματικής προέλευσης, ανεξαρτήτως ιδεολογικής τοποθέτησης.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κεφαλογιάννη.

Πριν συνεχίσουμε, θα ήθελα να κάνω μια ανακοίνωση στο Σώμα.

Κυρίες και κύριοι συνάδελφοι, θα ήθελα να σας ανακοινώσω ότι ο Πρόεδρος της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Νικόλαος Ανδρουλάκης με την από 17 Φεβρουαρίου 2025 επιστολή του προς τον Πρόεδρο της Βουλής, μας γνωστοποιεί την προσχώρηση της Βουλευτού Α΄ Θεσσαλονίκης, κ. Ουρανίας (Ράνιας) Θρασκιά στην Κοινοβουλευτική Ομάδα ΠΑΣΟΚ-Κίνημα Αλλαγής.

Επίσης, με την από 17 Φεβρουαρίου 2025 επιστολή της, η Βουλευτής Α΄ Θεσσαλονίκης κ. Ουρανία Θρασκιά μας γνωστοποιεί την προσχώρησή της στην Κοινοβουλευτική Ομάδα του ΠΑΣΟΚ - Κινήματος Αλλαγής.

Οι προαναφερθείσες επιστολές θα καταχωριστούν στα Πρακτικά της σημερινής συνεδρίασης.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 170 – 171)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Θα συνεχίσουμε τώρα με την τέταρτη με αριθμό 496/10-2-2025 επίκαιρη ερώτηση δεύτερου κύκλου του Βουλευτή Λαρίσης της Κοινοβουλευτικής Ομάδας της Νίκης κ. Γεωργίου Ρούντα προς τον Υπουργό Εθνικής Άμυνας με θέμα: «Οι ευθύνες του ΥΠΕΘΑ για την σχεδίαση και την εκτέλεση της αποστολής στη ΛΙΒΥΗ».

Έχετε τον λόγο, κύριε Ρούντα, για δύο λεπτά για την πρωτολογία σας.

**ΓΕΩΡΓΙΟΣ ΡΟΥΝΤΑΣ:** Ευχαριστώ πολύ, κύριε Πρόεδρε.

Αξιότιμε κύριε Υπουργέ, με την υπ’ αριθμόν 1033/5-10-2023 ερώτηση κοινοβουλευτικού ελέγχου θέσαμε συγκεκριμένα ερωτήματα στους κύριους Υπουργούς Εξωτερικών και Υπουργούς Εθνικής Αμύνης για τη σχεδίαση και την εκτέλεση της αποστολής στη Λιβύη που είχε τραγική κατάληξη με τον θάνατο τριών στρατιωτικών και δύο ιδιωτών συνοδών. Τα ερωτήματα απαντήθηκαν με ασάφεια, και πολλά ζητήματα παραμένουν μέχρι σήμερα σε εκκρεμότητα.

Να σημειώσω δε ότι στις απαντήσεις που λάβαμε και από τα δύο Υπουργεία, μας παρέπεμψαν να παρακολουθήσουμε την απάντηση σε επίκαιρη ερώτηση άλλου Βουλευτού άλλης Κοινοβουλευτικής Ομάδας. Δεν ξέρω κατά πόσο αυτό είναι δόκιμο και περιποιεί τιμή στον κοινοβουλευτικό έλεγχο, απλά θέλω να το σημειώσετε.

Πρόσφατα δημοσιεύματα με μαρτυρίες από άτομα που ήταν αυτόπτες μάρτυρες στην αποστολή της Λιβύης αναφέρονται σε έλλειψη επαγγελματισμού και αποδίδουν ευθύνες στην πολιτική ηγεσία και στην στρατιωτική ηγεσία. Ειδικότερα αναφέρουν ότι η σχεδίαση ήταν ελλιπής, η αποστολή και η επικινδυνότητά της ήταν ασαφείς, δεν είχαν διατεθεί ασφαλή μέσα επικοινωνιών και χρησιμοποιούσαν ιδιωτικά κινητά τηλέφωνα και τέλος υπήρξε αναίτια διαρροή απόρρητων πληροφοριών στο ανοιχτό διαδίκτυο και σε μέσα μαζικής ενημέρωσης προ της αποστολής που έθεσαν σε κίνδυνο την ίδια την αποστολή.

Το Υπουργείο Εθνικής Άμυνας ως πολιτικός θεσμικός κυβερνητικός φορέας έκφρασης του οργανωτικού πλαισίου της διοίκησης των Ενόπλων Δυνάμεων, φέρει την πολιτική ευθύνη για την αποτυχία της αποστολής, η οποία έχει μακροπρόθεσμα αρνητικά αποτελέσματα στο γεωπολιτικό πεδίο. Επιπλέον, φέρει ευθύνη για την προσπάθεια απόκρυψης των πραγματικών γεγονότων και για απουσία ουσιαστικής ενημέρωσης. Οι Ένοπλες Δυνάμεις ανήκουν στον κυρίαρχο ελληνικό λαό και η Κυβέρνηση οφείλει να αποδώσει τις ευθύνες εκεί που αναλογούν.

Ερωτάται ο κύριος Υπουργός: Πρώτον, έχουν ολοκληρωθεί οι έρευνες της στρατιωτικής και τακτικής δικαιοσύνης, μετά την παρέλευση ενάμισι έτους, για τις συνθήκες του συμβάντος και την τυχόν απόδοση ευθυνών; Δεύτερον, ποια είναι τα πορίσματά τους;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ρούντα.

Κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Αξιότιμε κύριε συνάδελφε, επιτρέψτε μου να σας πω ότι αν διάβαζε κανείς τον τίτλο της ερώτησής σας και βεβαίως και τον πρόλογο-εισαγωγή, θα πίστευε ότι ίσως έχουν απαντηθεί ήδη τα ερωτήματα τα οποία θέτετε, γιατί σε κάποια από αυτά έχετε και έναν ρητορικό χαρακτήρα, και ίσως να σχημάτιζε και την εντύπωση ότι ίσως έχει κάποιος προδικάσει και το περιεχόμενο της δικαστικής κρίσης, λέγοντας για ευθύνες του Υπουργείου Εθνικής Άμυνας.

Νομίζω ότι στον βαθμό που μέσω της ερώτησής σας, έχω την ευθύνη, αλλά κυρίως την ευκαιρία, να ενημερώσω και εσάς, πρωτίστως, αλλά και την ελληνική κοινωνία που μας ακούει αυτή τη στιγμή, θα ήθελα να παραθέσω όλο το ιστορικό που αφορά τη δικαστική διερεύνηση αυτής της τραγικής υπόθεσης, έτσι ώστε κατ’ αρχάς και ως συνάδελφος νομικός να αντιληφθείτε πλήρως το πού βρίσκεται αυτή τη στιγμή η υπόθεση.

Ξεκινάω, λέγοντας ότι στις 19-9-2023, δηλαδή αμέσως μετά, δυστυχώς, από αυτό το τραγικό συμβάν, η Εισαγγελία του Στρατοδικείου Αθηνών παρήγγειλε τη διενέργεια προκαταρκτικής εξέτασης, συνέπεια, μάλιστα, της αυτεπάγγελτης ενημέρωσης που είχε από την επίσημη ιστοσελίδα του ΓΕΕΘΑ, προκειμένου να διακριβωθεί αν υπάρχει οποιοδήποτε αδίκημα υπαίτιου στρατιωτικού, κυρίως για την παράβαση καθήκοντος ή και της παραβίασης και της εκβίασης στρατιωτικής εντολής.

Για αυτή την υπόθεση, κύριε συνάδελφε, εκδόθηκε πράξη αρχειοθέτησης του Εισαγγελέα του Στρατοδικείου Αθηνών, και η σχετική δικογραφία υποβλήθηκε στον Εισαγγελέα του Αναθεωρητικού Δικαστηρίου. Ακολούθως, 3-1-2024 η Εισαγγελία του Στρατοδικείου Αθηνών παρήγγειλε τη διενέργεια προκαταρκτικής εξέτασης, συνέπεια της εγκλήσεως παθόντων, προκειμένου να διακριβωθεί αν υπάρχει περίπτωση άσκησης ποινικής δίωξης σε βάρος οποιουδήποτε υπαίτιου πάλι στρατιωτικού για οποιοδήποτε αδίκημα και ιδίως της σωματικής βλάβης από αμέλεια από υπόχρεο.

Έχω ενημερωθεί θεσμικά ότι η διενέργεια έχει ολοκληρωθεί και η σχετική δικογραφία αυτή τη στιγμή βρίσκεται σε εισαγγελικό λειτουργό, προκειμένου να υπάρξει ο περαιτέρω ποινικός χειρισμός. Άρα, αναμένουμε τον Εισαγγελέα, εν προκειμένω, για αυτή την υπόθεση.

Ακολούθως 4-3-2024 πάλι η Εισαγγελία Στρατοδικείου Αθηνών παρήγγειλε τη διενέργεια προκαταρκτικής εξέτασης, συνεπεία εγκλήσεως παθόντος, προκειμένου να διακριβωθεί αν θα ασκήσει ποινική δίωξη σε βάρος οποιουδήποτε στρατιωτικού για αδίκημα ιδίως ανθρωποκτονία από αμέλεια και της θανατηφόρας έκθεσης.

Πάλι θεσμικώς έχω ενημερωθεί ότι η διενέργειά της έχει ολοκληρωθεί, και μάλιστα η σχετική δικογραφία, επίσης, βρίσκεται σε εισαγγελικό λειτουργό για περαιτέρω ποινικό χειρισμό. Τέλος, στην τακτική δικαιοσύνη διενεργήθηκε η εξέταση και η σχηματισθείσα ποινική δικογραφία τέθηκε στο αρχείο κατόπιν έγκρισης του Εισαγγελέα Εφετών Αθηνών.

Αυτή είναι η πορεία των ποινικών διαδικασιών, όσον αφορά είτε τις εγκλήσεις από παθόντες από αυτό το τραγικό δυστύχημα είτε από την αυτεπάγγελτη διαδικασία την οποία παρήγγειλε η στρατιωτική δικαιοσύνη.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε Ρούντα, έχετε τον λόγο.

**ΓΕΩΡΓΙΟΣ ΡΟΥΝΤΑΣ:** Ξέρετε, κύριε Υπουργέ, η σημερινή επίκαιρη ερώτηση γίνεται στη μνήμη των ανθρώπων που έχασαν τη ζωή τους, γιατί, όπως είναι γνωστό, είναι τρεις αξιωματικοί και δύο πολίτες, διότι, όπως γνωστόν, οι Ένοπλες Δυνάμεις ανήκουν στον κυρίαρχο ελληνικό λαό και σε κανένα κόμμα.

Και για να προκαταλάβω οποιαδήποτε ενδεχόμενη απάντησή σας, δεν είναι μικροπολιτική αυτό εδώ πέρα, αλλά αναζητούμε και πολιτικές ευθύνες που υπάρχουν, γιατί αυτό ακριβώς αποτελεί και αντικείμενο της πολιτικής και του κοινοβουλευτικού ελέγχου.

Προφανώς, όπως αντιλαμβανόμαστε, υπάρχει μια καθυστέρηση στα πορίσματα και στην λειτουργία της τακτικής δικαιοσύνης, μια δικαιοσύνη που, υποτίθεται, η Κυβέρνησή σας έχει κάνει ένα σωρό προσπάθειες να την επιταχύνει στη λειτουργία της και ακόμα καθυστερεί. Άρα, έχετε αποτύχει και εδώ.

Και επειδή πριν αναφέρατε ότι ενδεχομένως με τις ερωτήσεις μας έχουμε προκαταβάλει το αποτέλεσμα, θέλω να σας πω ότι και εσείς πάνω κάτω το ίδιο έχετε κάνει με δημοσιεύματά σας από 2-10-2023 που λέγατε ότι: Είναι εν εξελίξει η έρευνα και μέχρι σήμερα δεν υπάρχει όμως κάποιο στοιχείο που να δείχνει τρομοκρατικό χτύπημα, λέγοντας εμμέσως πλην σαφώς ότι είναι κάποιο τροχαίο αυτοκινητιστικό δυστύχημα. Θα ήταν πιο σωστό να μην λέτε τίποτα και να λέτε αυτό που λέτε και σε εμάς τώρα, ότι η δικαιοσύνη θα βγάλει το πόρισμά της. Και σήμερα το ίδιο κάνετε. Θα σας το καταθέσω, μαζί με τις ερωτήσεις, στα Πρακτικά.

Τώρα, σαφώς για τις δικαστικές ευθύνες, εμείς θα περιμένουμε τα πορίσματα της δικαιοσύνης, όπως είναι και θεσμικά σωστό. Να σας θυμίσω, όμως, ότι υπάρχουν και πολιτικές ευθύνες, διότι έχουν χάσει τη ζωή τους πέντε άνθρωποι, πέντε οικογένειες έχουν διαλυθεί, και άλλες ακόμα ταλαιπωρούνται πάρα πολύ, γιατί, όπως γνωρίζετε, υπάρχουν και τραυματίες.

Και, όπως ξέρετε, όταν υπάρχουν πολιτικές ευθύνες, υπάρχουν και παραιτήσεις, και μέχρι σήμερα δεν έχει παραιτηθεί κανένας, δεν έχει προχωρήσει κανένας από την Κυβέρνηση σε παραίτηση. Επιπροσθέτως, μάλιστα, έχετε προχωρήσει σε προαγωγές και της στρατιωτικής ηγεσίας, η οποία ήταν τότε αρμόδια για την οργάνωση, τη σχεδίαση και την εκτέλεση της αποστολής. Και αυτό από την πλευρά σας είναι μια πολιτική πράξη. Και τι σημαίνει αυτή η πολιτική πράξη; Σημαίνει ότι επιβραβεύετε την τραγωδία και την αποτυχία, αντί να επιβραβεύετε την επιτυχία.

Το έχετε αντιληφθεί ότι συνέβη μια τραγωδία, η οποία, εκτός από το ότι μας κόστισε πέντε ζωές, έχει διασύρει τη χώρα μας διεθνώς; Θεωρώ ότι δεν το έχετε καταλάβει. Όπως δεν καταλάβατε τι συνέβη και στην Κάσο, όπου τα τουρκικά πολεμικά πλοία αμφισβήτησαν ευθέως την Αποκλειστική Οικονομική Ζώνη της Ελλάδος. Η πολιτική ευθύνη συνεπάγεται και παραιτήσεις.

Να σας θυμίσω ότι ο Πρωθυπουργός της χώρας, ο κ. Μητσοτάκης, και Αρχηγός του κόμματός σας, για την τραγωδία στο Μάτι, όπου είχαμε νεκρούς, το 2018 δήλωνε -έχω εδώ και το δημοσίευμα και θα το καταθέτω στα Πρακτικά- ότι δεν υπάρχει πολιτική ευθύνη χωρίς παραίτηση.

Κλείνοντας, λοιπόν, να επισημάνω ότι ο τρόπος με τον οποίο χειρίζεστε αυτά τα ζητήματα, δείχνει μια επαναλαμβανόμενη μέθοδο, ένα μοτίβο στρογγυλοποίησης, συγκάλυψης, κατευνασμού, ωραιοποίησης, όπως έγινε και με την περίπτωση στο Στεφανοβείκιο, που πάλι εμείς οι δύο εδώ ήμασταν, κύριε Υφυπουργέ, αν θυμάστε, σε άλλη επίκαιρη ερώτηση και σας ρωτούσα τι έγινε στο Στεφανοβείκιο και δεν αποκαλύπτατε το μέγεθος της καταστροφής και μας λέγατε ότι τα ελικόπτερα είναι επιχειρησιακά. Ούτε φυσικά έχουμε λάβει απάντηση στις αρμόδιες επιτροπές για το ερώτημα αυτό, απλά το αναφέρω.

Άρα, βλέπουμε ότι το ίδιο κάνατε στο Στεφανοβείκιο, το ίδιο συνέβη και στα Τέμπη και μάλλον το ίδιο κάνετε και εδώ. Κάποια στιγμή πρέπει να αναλάβετε τις ευθύνες σας, κάποια στιγμή πρέπει να δείξετε σοβαρότητα γιατί διακυβεύονται ανθρώπινες ζωές, διακυβεύονται τα εθνικά συμφέροντα της Ελλάδος.

Σας ευχαριστώ.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ρούντα.

Κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, θα ξεκινήσω με μια συμφωνία μαζί σας, ότι προφανώς οι Ένοπλες Δυνάμεις της χώρας δεν ανήκουν σε κανένα κόμμα, ανήκουν στον κυρίαρχο ελληνικό λαό και ανήκουν στο ελληνικό έθνος. Επομένως, πράγματι, θεωρώ ότι από το ύφος πολλές φορές κάποιας κοινοβουλευτικής διαδικασίας, προκύπτουν, δυστυχώς, και κάποιες μικροκομματικές ή μικροπολιτικές εκμεταλλεύσεις ασχέτως αν δεν θέλετε να το ακούτε.

Σε κάθε περίπτωση, εγώ σας απάντησα πολύ συγκεκριμένα, νομίζω, στο ερώτημά σας, όσον αφορά τη δικαστική διερεύνηση της συγκεκριμένης υπόθεσης, τόσο από τη στρατιωτική δικαιοσύνη, όσο και από την τακτική ποινική δικαιοσύνη. Και βεβαίως νομίζω ότι αν ανατρέξει κανείς και στην όλη διαδικασία που είχε υπάρξει εδώ πέρα στον κοινοβουλευτικό έλεγχο, επειδή αναφερθήκατε και σε αυτό, και έχω και τα Πρακτικά μπροστά μου εκείνης της συνεδρίασης, και τότε είχα πει: «Με τα μέχρι τώρα δεδομένα, γιατί επαναλαμβάνω για την εξέλιξη των ερευνών είναι ακόμα πολύ νωρίς, δεν φαίνεται τρομοκρατικό χτύπημα».

Το ίδιο θα επαναλάβω και τώρα με τα μέχρι τώρα δεδομένα. Προφανώς περιμένουμε να δούμε πού θα καταλήξει αυτό το πράγμα. Αλλά επειδή είχα ερωτηθεί ευθέως από κάποιον συνάδελφο στην επίκαιρη ερώτηση, απάντησα με τα μέχρι τώρα δεδομένα. Περιμένουμε, λοιπόν, και τη δικαστική κρίση μέχρι τέλους.

Σε κάθε περίπτωση -επειδή νομίζω ήμουν πολύ συγκεκριμένος στην πρωτολογία μου κύριε συνάδελφε- δεν υπήρχε μία ποινική διερεύνηση της υπόθεσης, γιατί κατατέθηκαν στη συνέχεια και διάφορες εγκλήσεις από τους παθόντες, ως είχαν βεβαίως το δικαίωμα. Μπορεί σε κάποιες περιπτώσεις να φαίνεται μια καθυστέρηση. Αλλά επειδή κατά τη διάρκεια του 2024 κατατέθηκαν αρκετές εγκλήσεις, νομίζω ότι αντιλαμβάνεστε και εσείς -είστε έμπειρος νομικός- ότι όταν υπάρχει μεγάλος όγκος διαδικασιών ακόμη και για την ίδια υπόθεση, προφανώς θα πρέπει η δικαιοσύνη να διερευνήσει κάθε πτυχή της. Ακόμη και αν πάρουμε το ενδεχόμενο να κλείσει πολύ γρήγορα η υπόθεση, θα υπήρχαν αντίστοιχα αιτιάσεις ότι κλείνει πολύ γρήγορα και ότι δεν διερευνήθηκαν όλες οι πτυχές.

Ας περιμένουμε, λοιπόν, το σύνολο των διαδικασιών αυτών, είτε της στρατιωτικής δικαιοσύνης είτε της πολιτικής δικαιοσύνης και βέβαια της τακτικής δικαιοσύνης και να είμαστε εδώ για να το κρίνουμε και πολιτικά αν θέλετε και κοινοβουλευτικά. Αλλά το να προδικάζουμε από πριν τα συμπεράσματα και τις αποφάσεις της δικαιοσύνης νομίζω ότι κανείς δεν το θέλει.

Στην περίπτωση, λοιπόν, αυτή -και κλείνω με αυτό, κύριε συνάδελφε- προφανώς ήταν ένα τραγικό γεγονός για τις Ένοπλες Δυνάμεις από τη στιγμή που χάσαμε τρία στελέχη μας και, βεβαίως, είμαστε οι πρώτοι οι οποίοι θα θέλαμε να δούμε πώς θα φωτιστούν όλες αυτές οι πτυχές. Και νομίζω ότι μπορούμε να συμβάλουμε σε αυτή τη διαδικασία με έναν -θα έλεγα- σοβαρό λόγο, είτε κοινοβουλευτικό είτε πολιτικό και όχι με ακραίες φωνές ή αν θέλετε με μικροπολιτική εκμετάλλευση -και δεν αναφέρομαι σε εσάς προσωπικά, αλλά δυστυχώς το έχω δει από πολλές πτέρυγες, δυστυχώς, της Βουλής- μιας τραγικής περίπτωσης.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Κεφαλογιάννη.

Θα συνεχίσουμε με τη δεύτερη με αριθμό 501/10-2-2025 επίκαιρη ερώτηση δευτέρου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας» κ. Αφροδίτης Κτενά προς τον Υπουργό Κλιματικής Κρίσης και Πολιτικής Προστασίας με θέμα: «Για τη θωράκιση των κατοίκων της Σαντορίνης και των γύρω νησιών από τεκτονικά και ηφαιστειακά φαινόμενα».

Θα απαντήσει ο Υφυπουργός Κλιματικής Κρίσης και Πολιτικής Προστασίας, ο κ. Ευάγγελος Τουρνάς.

Ορίστε, κυρία Κτενά, έχετε τον λόγο.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Κύριε Υπουργέ, βρισκόμαστε στην τρίτη ή τέταρτη εβδομάδα εκδήλωσης αυτών των ιδιαίτερων φαινομένων στη Σαντορίνη και στην γύρω περιοχή, που κάποιοι λένε οφείλονται σε ηφαιστειακή, κάποιοι λένε οφείλεται σε τεκτονική δραστηριότητα. Σε κάθε περίπτωση δεν είμαστε εδώ για να απαντήσουμε αυτό.

Αυτό που απασχολεί τους κατοίκους της περιοχής, είναι τι μέτρα έχουν ληφθεί για την προστασία τους ανεξάρτητα από την αιτία του φαινομένου. Η ανησυχία, όπως ξέρετε, είναι μεγάλη και αυτό οφείλεται και στην ελλιπή ενημέρωση που έχουν μέχρι τώρα, η οποία δεν μπορεί να εξαντλείται στις ανακοινώσεις για το είδος της έξαρσης του γεωφυσικού φαινομένου. Αλλά πρέπει να νιώσουν ασφάλεια σχετικά με τα μέτρα που έχει πάρει το κράτος, προκειμένου να προστατευθούν οι ίδιοι και οι ζωές τους.

Και συγκεκριμένα αναφέρομαι στη στατικότητα των κτιρίων της περιοχής, με δεδομένο και το ότι η περιοχή είναι σεισμογενής και δεν θα πάψει να είναι, έχει δύο ηφαίστεια και δεν θα πάψει να τα έχει. Έχουν προηγηθεί τέτοια φαινόμενα, αλλά δεν έχουν ολοκληρωθεί ακόμα οι έλεγχοι σύμφωνα με τα στοιχεία που έχουμε. Είναι υποστελεχωμένη η πολεοδομία. Υπάρχει προηγούμενο με τη λατόμευση στην περιοχή. Επίσης έχουμε υποστελέχωση σε όλες τις κρίσιμες υπηρεσίες και στο δήμο και στην περιφέρεια, που καλούνται σύμφωνα με το «Τάλως» για παράδειγμα να στελεχώσουν υπηρεσίες πολιτικής προστασίας και να πάρουν μέτρα πρόληψης γι’ αυτήν. Και φυσικά δεν υπάρχει καμία απολύτως πρόβλεψη για εκπαίδευση σε βάθος χρόνου –όχι μόνο τώρα- του πληθυσμού για το πώς αντιμετωπίζονται τέτοια φαινόμενα. Δεν έχουν χαραχτεί έγκαιρα δρόμοι διαφυγής, παρότι το 2011 με ένα παρόμοιο φαινόμενο είχαν εκπονηθεί σχέδια, τα οποία ποτέ όμως δεν υλοποιήθηκαν στην πράξη.

Και βέβαια το ερώτημα που τίθεται είναι: Τι μέτρα προτίθεται να πάρει η Κυβέρνησή σας και για την ασφαλή, έγκαιρη και έγκυρη ενημέρωση των νησιωτών και για τη δωρεάν μετακίνηση τους; Στο σημείο που μιλάμε τώρα πρέπει να μπορούν να μετακινηθούν δωρεάν από και προς το νησί, ειδικά μετά το όργιο κερδοσκοπίας των πρώτων ημερών.

Εμείς προτείνουμε να πάρετε μέτρα επίταξης των πλοίων για να μπορούν να φύγουν ή να επιστρέψουν οι νησιώτες. Έχουν ήδη βγάλει πάρα πολλά χρήματα οι εφοπλιστές από αυτή την ανάγκη των νησιωτών. Και,, βέβαια να μας πείτε σε τι κατάσταση και σε ποιο στάδιο βρίσκεται ο ουσιαστικός αντισεισμικός έλεγχος των κτιρίων και η στελέχωση των κρίσιμων δομών του δήμου, της πυροσβεστικής και άλλων.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Κτενά.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κυρία Κτενά, πράγματι από τα τέλη Ιανουαρίου παρατηρείται μια αυξημένη σεισμική δραστηριότητα στον θαλάσσιο χώρο βορειοανατολικά της Σαντορίνης και συγκεκριμένα γύρω από τη βραχονησίδα Άνυδρο. Από την πρώτη στιγμή που εκδηλώθηκε αυτό το φαινόμενο, κινητοποιήθηκε το σύνολο του κρατικού μηχανισμού και πραγματοποιήθηκαν σειρά συσκέψεων όλων των συναρμόδιων Υπουργείων και φορέων με σκοπό την προετοιμασία και τη λήψη όλων των αναγκαίων μέτρων και δράσεων για την προστασία του πληθυσμού.

Οι συσκέψεις αυτές ξεκίνησαν στις 29 Ιανουαρίου σε καθημερινή βάση, ενώ στις 2 Φεβρουαρίου πραγματοποιήθηκε τηλεδιάσκεψη υπό τον ίδιο τον Πρωθυπουργό τον Κυριάκο Μητσοτάκη, όπως επίσης ο ίδιος ήρθε στο Υπουργείο στις 5 Φεβρουαρίου όπου προήδρευσε σε συγκεκριμένη σύσκεψη, συμμετείχε. Και βέβαια στις 7 Φεβρουαρίου πήγε αυτοπροσώπως για να δει την κατάσταση στο νησί.

Ομοίως, η εξέλιξη αυτή έθεσε σε πλήρη κινητοποίηση τους επιστήμονες που παρακολουθούν συστηματικά την περιοχή -διαχρονικά όχι τώρα- και ενεργοποιήθηκαν άμεσα οι μόνιμες επιτροπές, επιστημονικές επιτροπές εκτίμησης σεισμικού κινδύνου και παρακολούθησης του ηφαιστειακού τόξου υπό τον ΟΑΣΠ.

Στο έργο αυτών των επιτροπών συνέβαλε το Ελληνικό Κέντρο Θαλασσίων Ερευνών και η ελληνική αρχή γεωλογικών και μεταλλευτικών ερευνών καθώς επίσης και πανεπιστημιακοί φορείς. Για την υποβοήθηση του έργου τους οι επιστήμονες, με τη συνδρομή των επιχειρησιακών φορέων, προχώρησαν στην εγκατάσταση επιπλέον συστημάτων μέτρησης και παρακολούθησης όλων των παραμέτρων της σεισμικής δραστηριότητας.

Οι επιτροπές συνεδριάζουν σε τακτά διαστήματα από εδώ και στο εξής για την ανάλυση των νέων δεδομένων και ενημερώνουν άμεσα το Υπουργείο μας, το Υπουργείο Κλιματικής Κρίσης και Πολιτικής Προστασίας για την επικαιροποίηση των δράσεων τις οποίες έχουμε σχεδιάσει.

Στο πλαίσιο τώρα της ενημέρωσης του πληθυσμού στο οποίο αναφερθήκατε εκτενώς, εκδίδονται καθημερινά δελτία τύπου για την εξέλιξη του φαινομένου, καθώς επίσης και σχετικές οδηγίες. Επιπρόσθετα, για την καλύτερη και ταχύτερη και πληρέστερη ενημέρωση των πολιτών ορίστηκε εκπρόσωπος των επιτροπών, ο καθηγητής κ. Κώστας Παπαζάχος, ο οποίος συχνά βρίσκεται στην περιοχή και έρχεται απευθείας σε επαφή με τον πληθυσμό, αλλά και με τις τοπικές αρχές πρώτου και δευτέρου βαθμού, για να ενημερώνει για τις εξελίξεις.

Όσον αφορά τώρα τον επιχειρησιακό μηχανισμό αντιμετώπισης φυσικών καταστροφών -όπως είπατε- ενεργοποιήθηκαν άμεσα τα υφιστάμενα σχέδια «Εγκέλαδος ΙΙ», που αφορά στο σεισμό και βέβαια το «Τάλως ΙΙ» που αφορά στα ηφαίστεια. Και βέβαια αποφασίστηκε ειδικά για την συγκεκριμένη περίπτωση να γίνει ένα ειδικό σχέδιο για αυτήν την περίοδο, που με την εμπλοκή όλων των συναρμόδιων επιχειρησιακών φορέων, δηλαδή του Πυροσβεστικού Σώματος, των υπολοίπων Σωμάτων Ασφαλείας και βέβαια των Ενόπλων Δυνάμεων και του ΕΚΑΒ. Το σχέδιο αυτό ολοκληρώθηκε άμεσα, νύχτα-μέρα δουλειά, και ολοκληρώθηκε στις 2 Φεβρουαρίου και τέθηκε άμεσα σε εφαρμογή.

Σύμφωνα, λοιπόν, με αυτό προωθήθηκαν επιπρόσθετες δυνάμεις για να ενισχύσουν τις υφιστάμενες στα νησιά Σαντορίνη, Αμοργό, Ανάφη και Ίο. Όμως συγκεκριμένα το Πυροσβεστικό Σώμα έχει στείλει ενισχύσεις με διασωστικά οχήματα, κινητό επιχειρησιακό κέντρο, ομάδες ΕΜΑΚ και ΕΜΟΔΕ, ομάδα drone, διασωστικό σκύλο και ένα ελικόπτερο στο πεδίο για τη μεταφορά επιστημόνων, εξοπλισμού, ενισχύσεων, καθώς επίσης βρίσκεται εκεί και ο Περιφερειακός Διοικητής του Νοτίου Αιγαίου, η περιφέρεια του οποίου είναι σε γενική επιφυλακή και υποβοηθείται από δυνάμεις από τις υπόλοιπες περιφέρειες της χώρας.

Από την πλευρά της ΕΛΑΣ έχουν σταλεί ενισχύσεις στο σύνολο των νησιών, ενώ το Λιμενικό Σώμα έχει διαθέσει δύο μεγάλα πλοία, καθώς επίσης και ένα ελικόπτερο στην περιοχή για να συνδράμει στην αποστολή ενισχύσεων και εφοδίων, αλλά και στην απομάκρυνση πληθυσμού εφόσον απαιτηθεί.

Επίσης έχει καταρτίσει σχέδιο επίταξης επιβατηγών πλοίων σε περίπτωση που θα χρειαστεί απομάκρυνση πολιτών. Με μέριμνα του ΓΕΕΘΑ, οι Ένοπλες Δυνάμεις έχουν μεταφέρει στην περιοχή δύο αρματαγωγά με δυνατότητα άμεσης μεταφοράς πολιτών, τηλεπικοινωνιακό εξοπλισμό, είδη άμεσης ανάγκης, όπως σκηνές και φάρμακα, ενώ στην περιοχή βρίσκεται ομάδα της Διοίκησης Κατασκευών και Αντιμετώπισης Φυσικών Καταστροφών και της Γεωγραφικής Υπηρεσίας Στρατού, που συνεργάζεται με τους υπόλοιπους επιστημονικούς φορείς.

Επιπρόσθετα, οι Ένοπλες Δυνάμεις έχουν διαθέσει αεροσκάφος C-130, C-27 και ελικόπτερα, τα οποία είναι σε ετοιμότητα για να συνδράμουν εφόσον απαιτηθεί.

Επισημαίνω ότι στο σχέδιο έχουν εντοπιστεί σε κάθε νησί ακτές κατάλληλες για την προσέγγιση των αρματαγωγών και ομοίως σε συνεργασία με την τοπική αυτοδιοίκηση έχουν επιλεγεί σημεία συγκέντρωσης του πληθυσμού, τα οποία έχουν γνωστοποιηθεί στον πληθυσμό και υπάρχει και ψηφιακή πλατφόρμα από την οποία πρέπει να ενημερώνονται.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, παρακαλώ, ολοκληρώστε.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Πέραν των παραπάνω έχει δεσμευτεί από τη Γενική Γραμματεία και ένα αεροσκάφος πολιτικού τύπου για την εναλλαγή των δυνάμεων που έχουν μετασταθμεύσει στο νησί, έτσι ώστε να αλλάζουν περιοδικά.

Σταματώ εδώ, κύριε Πρόεδρε, και επιφυλάσσομαι για τη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τουρνά.

Κυρία Κτενά, έχετε τον λόγο για τη δευτερολογία σας.

**ΑΦΡΟΔΙΤΗ ΚΤΕΝΑ:** Κύριε Υπουργέ, ακούσαμε πολλά για επισκέψεις, συσκέψεις και μονάδες που έχουν κινητοποιηθεί σε περίπτωση που γίνει το απευκταίο. Ξαναρωτώ ωστόσο, σε ποιο στάδιο βρίσκεται ο προσεισμικός έλεγχος των κατασκευών στο νησί με δεδομένη τη γεωλογική ιδιαιτερότητα που έχει και την επιβάρυνση που έχει από την άναρχη δόμηση και την υπερβολική δόμηση ειδικά στην καλντέρα και από το γεγονός ότι έχει ένα λιμάνι μετά από τόσα χρόνια που συζητείται, δεκαετίες συζητείται το θέμα του λιμανιού της Σαντορίνης, που είναι μέσα στην καλντέρα με τα πρανή να εμφανίζουν σημάδια κατολισθήσεων.

Επίσης, δεν είπατε κουβέντα για το στάδιο στο οποίο βρίσκονται έστω και οι έλεγχοι που έχουν ξεκινήσει. Να πω ότι μέχρι το 2022 πάνω από εκατό δημόσια κτίρια υπάρχουν που έπρεπε να ελεγχθούν. Από τον πρώτο έλεγχο το 1/4 σχεδόν κρίθηκαν άμεσης παρέμβασης -δεν γνωρίζουμε τίποτα για την τύχη αυτών των ελέγχων- και βέβαια πολλά από αυτά μεσαίας παρέμβασης κ.λπ.. Σε ποιο στάδιο βρίσκονται όλα αυτά; Ποιο είναι το σχέδιο της πολιτείας ώστε να ξαναγίνουν αυτοί οι έλεγχοι; Διότι μιλάμε για κόπωση των υποδομών, των κτιρίων, εκεί μετά από τη σεισμική δραστηριότητα έτσι όπως έχει εξελιχθεί και θα εξελιχθεί μπορεί και για μήνες, από ό,τι λένε οι ειδικοί.

Δεν έχουμε ακούσει τίποτα για το τι θα γίνει όλη αυτήν την περίοδο που αναμένουμε ακόμα να κρατήσει το φαινόμενο με τις διάφορες λειτουργίες στο νησί. Δεν ακούσαμε κουβέντα για τη στελέχωση του νοσοκομείου, του δήμου, της πολεοδομίας, όλων αυτών που χρειάζεται ένα νησί για να λειτουργήσει και για να γίνουν όλες αυτές οι ενέργειες. Γιατί, καταλαβαίνετε ότι τώρα πια δεν μιλάμε για πρόληψη, αυτό πάει, έφυγε. Το θέμα είναι τι θα γίνει από εδώ και πέρα και όχι μόνο τη στιγμή της κρίσης που ευχόμαστε να μη χρειαστεί αυτό το πράγμα. Οι ανάγκες θα συνεχίσουν να υπάρχουν και κατά την εξέλιξη του φαινομένου.

Και θα κλείσω με το εξής: Είναι καλά τα μέτρα επικοινωνιακού χαρακτήρα. Ό,τι έχει ανακοινωθεί μέχρι τώρα έχει πραγματικά επικοινωνιακό χαρακτήρα, είναι αποσπασματικό και έχει χαρακτήρα μπαλώματος. Αναφέρομαι και στις αποζημιώσεις που εξαγγέλθηκαν και όλα αυτά, και την τηλεκπαίδευση στην εκπαίδευση. Δεν είστε αρμόδιος οπότε δεν θα επεκταθώ.

Ένα ερώτημα: Τι θα είχε συμβεί με αυτόν τον βαθμό υποστελέχωσης και μη προετοιμασίας του νησιού, τι θα είχε συμβεί, αν αυτό είχε γίνει το καλοκαίρι; Θα μιλάγαμε για κάτι τελείως διαφορετικό. Αυτό δείχνει πόσο ανοχύρωτα είναι πραγματικά τα νησιά μας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, με συγχωρείτε, θέλω πενήντα ίσως δευτερόλεπτα.

Και κάτι τελευταίο, επειδή αναφερθήκατε, και κλείνω. Αναφερθήκατε στα σχέδια «Τάλως» και «Εγκέλαδος». Ξέρετε, στο «Τάλως» υπάρχει η παραδοχή ότι δεν γίνονται μετρήσεις έκλυσης αερίων από την ηφαιστειακή δραστηριότητα. Ένα νησί που ιστορικά ξέρουμε ότι έχει δύο ενεργά ηφαίστεια, που ξέρουμε ότι οι ερευνητές, πραγματικά, τα παρακολουθούν και δεν έχει μόνιμους σταθμούς καταγραφής ώστε να υπάρχουν ιστορικά δεδομένα. Ή τουλάχιστον έτσι είναι οι παραδοχές του «Τάλως» και αυτό μας προβληματίζει.

Επίσης, αναφερθήκατε στο πλοίο του ΕΛΚΕΘΕ, ένα πλοίο με πάρα πολλά προβλήματα λειτουργικά, που χρόνια σας ζητούν οι ερευνητές να το αναβαθμίσετε, αλλά τώρα που το χρειάζεστε το στείλατε όπως-όπως εκεί. Αυτό δεν δείχνει μία πολιτεία που νοιάζεται για τους νησιώτες της, νοιάζεται για το πώς θα θωρακισθούν τα νησιά απέναντι σε γεωφυσικά φαινόμενα. Αν γίνει το απευκταίο, θα μας λέτε τότε «Τι να κάνουμε; Δεν μπορείς να τα βάλεις με τη φύση».

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κτενά. Σημαντικό είναι αυτό που είπατε για το λιμάνι, πολύ σημαντικό.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Πράγματι, κύριε Πρόεδρε, και θα αναφερθώ και σε αυτό.

Αλλά μου κάνει εντύπωση, κυρία Κτενά, ότι μηδενίζετε τα πάντα. Σε αυτή την κρίση, σε αυτό το φαινόμενο που παρουσιάστηκε, το φυσικό φαινόμενο, η Κυβέρνηση αντέδρασε άμεσα. Πριν γίνει ευρέως γνωστό κινηθήκαμε με την προειδοποίηση, βέβαια, των ειδικών επιστημόνων άμεσα και κινητοποιήσαμε το σύνολο του μηχανισμού αντιμετώπισης φυσικών καταστροφών. Και όχι μόνο, όλα τα συναρμόδια Υπουργεία κινητοποιήθηκαν άμεσα και βρέθηκαν στο νησί. Όλοι οι Υπουργοί πέρασαν και είδαν. Και όχι μόνο αυτό αλλά στείλαμε έναν τεράστιο αριθμό δυνάμεων για να μπορέσουν να βοηθήσουν και να συνδράμουν στην περίπτωση που θα χρειαστεί.

Θα σας πω και για αυτά στα οποία αναφερθήκατε ένα-ένα. Προφανώς και δεν είναι ο στόχος μας η επικοινωνία. Προφανώς και δεν επικοινωνιακός, γιατί πραγματικά συντονισμένα, μεθοδευμένα και οργανωμένα πήγαμε στο νησί και οργανώσαμε τα πάντα. Όπως σας είπα, στείλαμε επιπλέον δυνάμεις από τα σώματα ασφαλείας, τις Ένοπλες Δυνάμεις και βέβαια από το ΕΚΑΒ. Για παράδειγμα θα σας αναφέρω ότι από πλευράς Υπουργείου Υγείας, στο οποίο αναφερθήκατε, έχουν αποσταλεί ομάδες ιατρών στο Γενικό Νοσοκομείο της Σαντορίνης, στο Κέντρο Υγείας της Αμοργού και στο Νοσοκομείο της Νάξου, ενώ έχουν συγκροτηθεί ομάδες εξειδικευμένων ιατρών οι οποίοι βρίσκονται σε πλήρη ετοιμότητα για να μεταβούν ανά πάσα στιγμή στο νησί εφόσον χρειαστεί. Τέλος, από πλευράς υγείας στη Σαντορίνη έχει, ήδη, μεταβεί εξειδικευμένη ομάδα του Ειδικού Τμήματος Ιατρικής Καταστροφών του ΕΚΑΒ, όπως και επιπρόσθετα μέσα του ΕΚΑΒ.

Πάμε τώρα να δούμε τι κάναμε στους υπόλοιπους τομείς, στην κοινή ωφέλεια. Δεν παρουσιάστηκαν προβλήματα ούτε στην τηλεφωνία ούτε στα δίκτυα της ΔΕΗ. Εντούτοις, ο ΔΕΔΔΗΕ έχει αποστείλει ήδη επιπλέον συστήματα γεννητριών για εναλλακτική τροφοδοσία σε περίπτωση που υπάρξει πρόβλημα για την άμεση επέμβαση. Αντίστοιχα, από πλευράς δικτύων και επικοινωνιών οι πάροχοι έχουν στείλει τρία κινητά επικοινωνιακά κέντρα για να καλύπτουν την ανάγκη, εφόσον υπάρχει πρόβλημα, αλλά και βέβαια τη δυνατότητα να σταλεί ένα «112» για προειδοποίηση του πληθυσμού. Το «112» μας έχει βοηθήσει σε πάρα πολλές περιπτώσεις.

Πάμε να δούμε τι έχουμε κάνει όσον αφορά τις αυτοψίες. Στο πλαίσιο του μετασεισμικού ελέγχου η Γενική Διεύθυνση Αποκατάστασης Φυσικών Καταστροφών του Υπουργείου Κλιματικής Κρίσης σε συνεργασία με την ΚΤΥΠ του Υπουργείου Υποδομών και Μεταφορών έχουν πραγματοποιήσει μέχρι την περασμένη Παρασκευή αυτοψία σε όλα τα δημόσια κτίρια των νησιών Σαντορίνη, Ίο, Αμοργό, Ανάφη, Αντίπαρο, Σίφνο, Σίκινο, Κέα, Τήνο και Αστυπάλαια. Συγκεκριμένα έχουν ελεγχθεί όχι τα εκατό κτίρια, που μου είπατε, αλλά εκατόν ογδόντα τρία δημόσια κτίρια συμπεριλαμβανομένων όλων των σχολικών μονάδων και των κέντρων υγείας, από τα οποία τα εκατόν εβδομήντα ένα χαρακτηρίστηκαν ως κατοικήσιμα χωρίς κανένα πρόβλημα και τέσσερα, που είχαν εγκαταλειφθεί από το παρελθόν και στα οποία αναφερθήκατε, βεβαίως, δεν έχουν επισκευαστεί και κρίθηκαν ως μη κατοικήσιμα. Το πρόγραμμα αυτό θα είναι δυναμικό και θα συνεχιστεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, ήταν πολλά τα ερωτήματα, επιτρέψτε μου λίγο χρόνο ακόμα.

Οι μηχανικοί, οι οποίοι έχουν πάει, των δύο υπηρεσιών θα παραμείνουν στα νησιά ακριβώς για να επαναλαμβάνουν τους ελέγχους λόγω του ότι συνεχίζει αυτή η δραστηριότητα.

Εδώ θα σταματήσω, κύριε Πρόεδρε.

Θα σας πω απλά ότι αυτά είναι τα άμεσα, τα τώρα, για να σταθούμε δίπλα στους πολίτες, δίπλα στους κατοίκους των νησιών μας. Πέραν τούτου όμως να ξέρετε ότι τα έργα τα οποία έγιναν μετά το 2011, μετά από αυτή σμηνοσειρά που είχαμε το 2011 και το 2012, γίνανε έργα αντιστήριξης σε όλο το οδικό δίκτυο που κατεβαίνει από πάνω μέχρι το λιμάνι του Αθηνιού. Έχει εγκριθεί και ήδη προχωράει η επικαιροποίηση, ο έλεγχος, η επιδιόρθωση όπου χρειάζεται, έτσι ώστε να μη δημιουργηθεί πρόβλημα από κατολισθήσεις στη συγκεκριμένη περιοχή, όπου προς το παρόν δεν είχαμε κατολισθήσεις. Είχαμε σε άλλες περιοχές, όπου τα πρανή είναι πιο απότομα, και δεν υπάρχει ζωή σε αυτές τις περιοχές.

Πέραν τούτου σχεδιάζουμε και ήδη έχει ληφθεί απόφαση να φτιάξουμε εναλλακτικό λιμάνι –θα το φροντίσουμε- στην ανατολική πλευρά του νησιού, στη νοτιοανατολική πλευρά του νησιού. Ήδη έχει εγκριθεί ένα κονδύλι για να μπορέσουμε να εμβαθύνουμε έναν όρμο, έτσι ώστε να έχουμε μια εναλλακτική προσέγγιση στην περίπτωση που θα δημιουργηθεί πρόβλημα στο λιμάνι του Αθηνιού.

Κυρία Κτενά, εγώ σας ευχαριστώ για την ερώτηση που κάνατε, γιατί μου δώσατε την ευκαιρία να αναφερθώ σε όλα αυτά που το κράτος αντέδρασε άμεσα και αποτελεσματικά. Είναι δίπλα στους Έλληνες πολίτες, δίπλα στους κατοίκους των νησιών μας. Πιστεύουμε ότι νησιωτικότητα μας δημιουργεί επιχειρησιακά προβλήματα, αλλά είναι ευλογία και οφείλουμε να είμαστε δίπλα τους. Γι’ αυτόν ακριβώς τον λόγο, όσον αφορά την επιστημονική κοινότητα, που αναφερθήκατε, βρίσκονται εκεί και έχουν εγκαταστήσει επιπλέον συστήματα.

Το «Αιγαίο» είναι ένα αξιόπλοο σκάφος. Βρίσκεται εκεί από την πρώτη στιγμή και κάνει τους ελέγχους που πρέπει να κάνει. Εγκαθιστούμε και νέα συστήματα τα οποία μας ζήτησαν. Βάλαμε ελικόπτερα και πήγαμε και στην Άνυδρο και σε άλλες περιοχές. Πήγαμε ό,τι συστήματα θέλουν οι σεισμολόγοι και οι φυσιολόγοι για να κάνουν όλες αυτές τις μετρήσεις, έτσι ώστε να έχουμε μία διαρκή ενημέρωση και των πολιτών και δική μας, έτσι ώστε να επικαιροποιούμε τα σχέδιά μας και να μπορούμε να είμαστε πιο αποτελεσματικοί.

Σας ευχαριστώ για την ανοχή, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συζητηθεί η τρίτη με αριθμό 488/5-2-2025 επίκαιρη ερώτηση δεύτερου κύκλου του Βουλευτή Α΄ Αθηνών της Κοινοβουλευτικής Ομάδας. της Νέας Αριστεράς κ. Αθανασίου Ηλιόπουλου προς τον Υπουργό Κλιματικής Κρίσης και Πολιτικής Προστασίας με θέμα: «Σε ποιο στάδιο διερεύνησης βρίσκονται οι καταγγελίες περί χημικών εγκαυμάτων πυροσβεστών που συμμετείχαν στις επιχειρήσεις στα Τέμπη;».

Κύριε συνάδελφε, έχετε τον λόγο για την πρωτολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, λίγα εικοσιτετράωρα μετά το δυστύχημα στα Τέμπη είδαν το φως της δημοσιότητας με συγκεκριμένες αποκαλύψεις σε μέσα μαζικής ενημέρωσης οι περιπτώσεις τεσσάρων πυροσβεστών οι οποίοι κατήγγειλαν χημικά εγκαύματα.

Συγκεκριμένα, διαβάζουμε στην ιστοσελίδα in.gr στις 14 Μαρτίου του ’23: «Αξιοσημείωτο είναι το γεγονός ότι τέσσερις από τους πυροσβέστες που συμμετείχαν στις επιχειρήσεις στα συντρίμμια των τρένων φέρονται να εμφάνισαν περίεργα εγκαύματα και αυτό παρά το γεγονός ότι φορούσαν τις ειδικές στολές τους. Ειδικότερα, οι πυροσβέστες φοράνε μια ειδική στολή όταν πηγαίνουν σε συμβάντα με πυρκαγιά. Το βράδυ που έγινε το δυστύχημα, τέσσερις πυροσβέστες του 1ου Πυροσβεστικού Σταθμού Λάρισας έφτασαν στο σημείο και ξεκίνησαν να επιχειρούν με κοπτικό μηχάνημα στο τρίτο βαγόνι. Τότε άρχισαν να νιώθουν εγκαύματα μέσα από τη στολή, η οποία δεν είχε πάθει τίποτα εξωτερικά».

Τρία εικοσιτετράωρα μετά, στις 17 Μαρτίου ’23, ο τηλεοπτικός σταθμός «Alpha» μετέδωσε ότι σύμφωνα με τους ίδιους τους πυροσβέστες, οι δύο από αυτούς είχαν υποστεί χημικά εγκαύματα όπως έδειξαν οι σχετικές ιατρικές γνωματεύσεις. Μάλιστα, οι στολές τους είχαν παραμείνει άθικτες.

Στις 29-1-25 ο τηλεοπτικός σταθμός «Mega» μάς αποκάλυψε ότι σαράντα ημέρες μετά το δυστύχημα δόθηκε η εντολή να καταστραφεί βιολογικό υλικό των θυμάτων χωρίς να έχουν γίνει οι απαραίτητοι έλεγχοι.

Τέλος, την Κυριακή 2 Φεβρουαρίου ’25 η εφημερίδα «Real» δημοσίευσε στοιχεία της έκθεσης του Πανεπιστημίου της Γάνδης, όπου γίνεται λόγος περί μεταφοράς τουλάχιστον τρεισήμισι τόνων εύφλεκτων υγρών στο πρώτο βαγόνι της εμπορικής αμαξοστοιχίας.

Όλα τα παραπάνω που σχετίζονται με τα χημικά εγκαύματα των πυροσβεστών δίνουν μια συγκεκριμένη εικόνα, δηλαδή ότι η πολιτεία συνειδητά προσπαθεί να αγνοήσει στοιχεία τα οποία υπάρχουν εκεί. Έχετε τέσσερις ανθρώπους της υπηρεσίας που έχουν καταγγείλει και έχουν γνωματεύσεις για χημικά εγκαύματα. Άρα προσπαθεί να συγκαλύψει, άρα στην πραγματικότητα μιλάμε για έγκλημα μέσα στο έγκλημα, γιατί όταν προσπαθείς να συγκαλύψεις, αυτό έχουμε.

Υπάρχουν κάποια πολύ απλά ερωτήματα: Υπάρχει επίσημο πόρισμα από την Πυροσβεστική σχετικά με την ανάλυση των εγκαυμάτων των πυροσβεστών, ώστε να διαπιστωθεί από τι προκλήθηκαν αυτά τα εγκαύματα; Οι ιατρικές γνωματεύσεις των πυροσβεστών χρησιμοποιήθηκαν στην έρευνα ή εξαφανίστηκαν και αυτές όπως το βιολογικό υλικό των θυμάτων;

Δεύτερο ερώτημα: Μετά το ελλιπέστατο πόρισμα της Πυροσβεστικής προς τον εφέτη ανακριτή, έχετε προβεί σε νέες ενέργειες για να εξεταστούν, έστω και σήμερα ει δυνατόν, πιθανότητες για περισσότερα στοιχεία σχετικά με τα εγκαύματα των πυροσβεστών ή έχετε υιοθετήσει με την αδράνειά σας την καταρρέουσα άποψη της Πυροσβεστικής ότι δεν υπήρχε τίποτα ύποπτο στο φορτίο των αμαξοστοιχιών και άρα δεν χρειάζεται να διερευνηθεί τίποτα περισσότερο;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Κύριε Τουρνά, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ και πάλι, κύριε Πρόεδρε.

Κυρίες και κύριοι Βουλευτές, κύριε Ηλιόπουλε, αρχικά θα ήθελα να εκφράσω για άλλη μια φορά τη βαθύτατη θλίψη μου αλλά και τη συμπαράσταση όλης της πολιτείας στις οικογένειες των θυμάτων αυτού του τραγικού δυστυχήματος…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Του εγκλήματος!

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** … που συνέβη στα Τέμπη στις 28 Φεβρουαρίου του 2023. Από την πρώτη στιγμή του ατυχήματος η δικαιοσύνη ανέλαβε να φέρει εις πέρας ένα πολύ μεγάλο έργο, με την αρωγή φυσικά του συνόλου των θεσμών της πολιτείας.

Ερχόμενος τώρα στα ερωτήματά σας και στο πλαίσιο των αρμοδιοτήτων του Πυροσβεστικού Σώματος σας γνωρίζω τα εξής: Πράγματι στις επιχειρήσεις αντιμετώπισης του τραγικού δυστυχήματος έλαβαν εντολή αρχικά και μετέβησαν στα Τέμπη πυροσβέστες της 8ης ΕΜΑΚ του 1ου και του 3ου Πυροσβεστικού Σταθμού της Λάρισας. Έξι από αυτούς συμμετείχαν στην επιχείρηση απεγκλωβισμού ατόμων που βρίσκονταν στο επιβατικό τρένο και συγκεκριμένα στο βαγόνι νούμερο 3, ενώ δύο από αυτούς τραυματίστηκαν κατά την εκτέλεση της αποστολής τους.

Σύμφωνα με τα οριζόμενα στο άρθρο 78 του π.δ. 210 που αφορά στον κανονισμό εσωτερικής υπηρεσίας του Πυροσβεστικού Σώματος, προβλέπεται η διενέργεια ένορκης διοικητικής εξέτασης για τις περιπτώσεις τραυματισμού πυροσβεστικών υπαλλήλων. Στο πλαίσιο αυτό διατάχθηκαν οι σχετικές ένορκες διοικητικές εξετάσεις, σύμφωνα με τις οποίες οι δύο πυροσβέστες, πράγματι, έφεραν το σύνολο των μέσων ατομικής προστασίας.

Ο ένας εξ αυτών το βράδυ της 1ης Μαρτίου του ’23, το επόμενο βράδυ λοιπόν, μετέβη στο Κέντρο Υγείας Τυρνάβου όπου εξετάστηκε από τον εφημερεύοντα γιατρό, του δόθηκε φαρμακευτική αλοιφή και αποχώρησε. Στο μητρώο ασθενών του Τμήματος Επειγόντων Περιστατικών ο εφημερεύων ιατρός σημείωσε πιθανά χημικά εγκαύματα σε μηρό, κνήμη και γλουτό.

Όσον αφορά στον έτερο πυροσβέστη, αυτός μετέβη την επόμενη μέρα στο Τμήμα Επειγόντων Περιστατικών του Γενικού Νοσοκομείου Λάρισας, όπου του έγινε περιποίηση των εγκαυμάτων και αποχώρησε. Σύμφωνα με τα αναφερόμενα στο βιβλίο συμβάντων του Τμήματος Επειγόντων Περιστατικών του Γενικού Νοσοκομείου Λάρισας, ο πυροσβέστης έφερε εγκαύματα αντιβραχίου, μηρού και κνήμης. Στη βεβαίωση για αναρρωτική άδεια που του δόθηκε αναγράφεται ως αιτία «πιθανά χημικά εγκαύματα».

Σύμφωνα, λοιπόν, με τις ιατρικές γνωματεύσεις, δεν προσδιορίζονται οι ουσίες πρόκλησης των εγκαυμάτων. Εν τούτοις, με σχετικά έγγραφα και καταθέσεις που περιέρχονται στο σώμα της ΕΔΕ χαρακτηρίζονται ως επικίνδυνα για την πρόκληση χημικών εγκαυμάτων υλικά που απαιτούνται για τη λειτουργία της αμαξοστοιχίας, όπως είναι το ψυκτικό λάδι, οι ηλεκτρολύτες και τα υγρά της μπαταρίας. Οι δύο πυροσβέστες, μετά από μικρής διάρκειας αναρρωτική άδεια, επέστρεψαν στις υπηρεσίες τους.

Επιφυλάσσομαι για τη δευτερολογία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, ο Κυριάκος Μητσοτάκης στην τελευταία του συνέντευξη στην «Καθημερινή» είπε ότι κάποιοι θέλουν να μας οδηγήσουν στη ζούγκλα σε σχέση με τα Τέμπη. Να σας πω εγώ ότι ζούγκλα είναι δύο χρόνια μετά η Πυροσβεστική να μην έχει απάντηση στο τι προκάλεσε τα χημικά εγκαύματα που έπαθαν τέσσερις πυροσβέστες εκείνο το βράδυ. Αυτό είναι η ζούγκλα. Μιλάμε για πυροσβέστες οι οποίοι επιχειρούσαν μακριά από τη φωτιά, μακριά από θερμικό φορτίο. Ζούγκλα είναι δύο χρόνια μετά να μην έχουν αποτελέσει από την πρώτη στιγμή οι στολές των πυροσβεστών στοιχεία της έρευνας. Έγιναν αναλύσεις στις στολές για χημικές ουσίες; Και έρχεστε και μου λέτε ότι οι ιατρικές γνωματεύσεις δεν θα μπορούσαν να προσδιορίσουν ουσίες; Προφανώς οι ιατρικές γνωματεύσεις δεν μπορούν να προσδιορίσουν ουσίες, γιατί όταν κοιτάς το έγκαυμα είναι σαν να κοιτάς στάχτη. Τις ουσίες θα μπορούσε να τις προσδιορίσει, αν είχε γίνει έρευνα στις στολές.

Τι καταγγέλλουν οι πυροσβέστες; Ότι επιχειρούν ακόμα με τις ίδιες στολές που είχαν. Αυτό είναι ζούγκλα, κύριε Υπουργέ. Είναι ζούγκλα δύο χρόνια μετά να μην έχουμε απάντηση σε τίποτα, είναι ζούγκλα δύο χρόνια μετά να μην υπάρχει ασφάλεια στα τρένα.

Επειδή δεν ήταν μόνο τα δημοσιεύματα που σας ανέφερα αρχικά, σας λέω ότι πριν από λίγες ημέρες υπήρξε δημοσίευμα της εφημερίδας «Καθημερινή» όπου έχει και στοιχεία των καταθέσεων και έχει μιλήσει με πυροσβέστες και με εμπειρογνώμονες. Λέει ο ένας πυροσβέστης: «Είχα εγκαύματα. Κατά την προσωπική μου εκτίμηση, τα χημικά εγκαύματα που υπέστην οφείλονται σε κάποιο υγρό που διαπέρασε τη στολή μου από πάνω μέχρι κάτω μαζί με τον ιδρώτα». Λέει ο πυροσβέστης ο οποίος μίλησε στην «Καθημερινή» ότι συνεχίζει να αγνοεί ποια ουσία διαπέρασε τη στολή του και χωρίς να την κάψει ή να προκαλέσει φθορά, προκάλεσε τα εγκαύματα. Όσο για τη στολή που φορούσε εκείνη τη μέρα, συνεχίζει να τη χρησιμοποιεί μέχρι σήμερα.

Δεν τις ελέγξατε τις στολές. Δεν σας ένοιαζε. Δεν είναι στοιχεία αυτά. Οι ιατρικές γνωματεύσεις λένε ότι οι στολές δεν παρουσίασαν φθορά. Η κλινική εικόνα, καθώς και το γεγονός ότι ο ασθενής επιχειρούσε μακριά από θερμικό φορτίο, συνηγορούν προς τη διάγνωση του χημικού εγκαύματος, ενώ και εμπειρογνώμων και πρώην αξιωματικός της Πυροσβεστικής λέει: «Οι αρχές όφειλαν από την πρώτη στιγμή να κατασχέσουν τις στολές των πυροσβεστών και να τις αποστείλουν στη Διεύθυνση Εγκληματολογικών Ερευνών».

Όλα αυτά δεν τα κάνατε και γι’ αυτό ο κόσμος μιλάει για συγκάλυψη. Αν θέλετε να πείτε ένα ψέμα, πείτε τουλάχιστον ένα ψέμα με αρχή, μέση και τέλος, γιατί βγαίνετε και συζητάμε τώρα μια βδομάδα για τα βίντεο-«μαϊμού» που βγήκαν και βγαίνει ο δικηγόρος που προσκόμισε τα βίντεο στις 5 Φεβρουαρίου, δημοσιογράφοι φιλικοί της Κυβέρνησης τα δημοσίευσαν 7 Φεβρουαρίου και έρχεται μετά ο υπεύθυνος ΙΤ της εταιρείας και λέει ότι τα «κατέβασε» στις 8 Φεβρουαρίου.

Δηλαδή πέρα από ψέμα έχουμε και θαύμα! Κάποιοι ταξιδεύουν στον χρόνο μέσα σε αυτήν την Κυβέρνηση. Πείτε τουλάχιστον ένα ψέμα με αρχή, μέση και τέλος.

Και να ξέρετε, δεν μπορείτε να μου απαντήσετε στο συγκεκριμένο και στο απλό αν η Πυροσβεστική δύο χρόνια μετά έχει γνώμη για το τι έπαθαν τέσσερα στελέχη της. Όταν η Πυροσβεστική δεν ενδιαφέρεται για το τι παθαίνουν στελέχη της που στέλνει σε έναν τέτοιο χώρο μετά από αυτό το έγκλημα -και όχι το δυστύχημα-, καταλαβαίνετε τι εικόνα δίνετε για ποιον νοιάζεται και ποιον δεν νοιάζεται αυτή η Κυβέρνηση.

Αλλά ξέρετε ένα πράγμα. Χωρίς δικαιοσύνη δεν μπορεί να λειτουργήσει η δημοκρατία. Η δικαιοσύνη είναι το οξυγόνο της δημοκρατίας. Και μπορεί ο κόσμος να φωνάζει σήμερα «Δεν έχω οξυγόνο» και εσείς να κάνετε ότι δεν ακούτε, αλλά στις 28 θα υπάρχει πολύ οξυγόνο και στις 28 θα υπάρχει πολύ οξυγόνο γιατί η απάντηση θα είναι ο δρόμος ό,τι και να κάνετε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Κύριε Υφυπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ και πάλι, κύριε Πρόεδρε.

Κύριε Ηλιόπουλε, με το κλείσιμο της ομιλίας σας δείξατε και ποιος είναι ο στόχος σας, ουσιαστικά είναι η πολιτική εκμετάλλευση ενός τραγικού γεγονότος.

Εγώ εκείνο που έχω να σας πω, κύριε Ηλιόπουλε, είναι ότι αναφέρθηκα σε μια ένορκη διοικητική εξέταση, είναι μια διοικητική πράξη την οποία δεν μπορεί να αμφισβητήσει κανένας, είναι ένορκη και υπάρχουν καταθέσεις και από αυτήν προκύπτουν συγκεκριμένα πράγματα μετά από ένα σκεπτικό και ένα αποφαντικό.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν εξετάσατε τις στολές!

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Επιτρέψτε μου. Σας άκουσα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Ηλιόπουλε, σας παρακαλώ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Όπως, λοιπόν, προκύπτει από τις ένορκες καταθέσεις και τους εμπειρογνώμονες οι οποίοι κατέθεσαν στις εν λόγω διοικητικές εξετάσεις, αναγκαία για τη λειτουργία των αμαξοστοιχιών είναι το μονωτικό ψυκτικό λάδι, οι ηλεκτρολύτες, το ψυκτικό υγρό και τα υγρά των μπαταριών τα οποία κρίνονται ως επικίνδυνα. Αυτά λοιπόν βρίσκονται στο κάτω μέρος του βαγονιού, διατρέχουν με σωληνώσεις το κάτω μέρος του βαγονιού και άρα λοιπόν θα δούμε με ποιον τρόπο προκλήθηκε αυτή η διαρροή και πώς έγινε η ζημιά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πότε;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σύμφωνα με την ΕΔΕ, κυρία Κωνσταντοπούλου, μιας και με ρωτάτε, η οποία έχει διαβιβαστεί…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υφυπουργέ, σας παρακαλώ, σε άλλον απαντάτε.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Άρα λοιπόν, κύριε Ηλιόπουλε, εκείνο που έχω να σας πω στο γιατί ήταν έξι οι πυροσβέστες που επιχειρούσαν στο νούμερο 3 βαγόνι, ήταν για απεγκλωβισμό ατόμου. Άλλοι πυροσβέστες έριχναν νερό στο νούμερο 2 βαγόνι που βρισκόταν στην οροφή του νούμερου 3 βαγονιού μετά τη σύγκρουση. Είχε πάρει φωτιά λοιπόν το νούμερο 2 βαγόνι το οποίο μετά τη σύγκρουση βρισκόταν από πάνω του, όπως φαίνεται και από το φωτογραφικό υλικό το οποίο έχουμε στη διάθεσή μας. Άρα λοιπόν βρέθηκε από πάνω από το νούμερο 3 βαγόνι, είχε φωτιά, έριχναν νερό για να σβήσουν τη φωτιά και αυτό το νερό διαπερνούσε και έπεφτε κάτω στο νούμερο 3 βαγόνι στο οποίο ήταν οι έξι πυροσβέστες μεταξύ των οποίων και οι δύο, οι οποίοι για πρώτη φορά εκείνη τη στιγμή ανέφεραν, σύμφωνα με τις καταθέσεις, ότι όταν έπεσε το νερό στους δύο πυροσβέστες από τους έξι ένιωσαν τσούξιμο.

Από τα υγρά λοιπόν, τα οποία έσπασαν οι σωλήνες και έτρεχαν κάτω μαζί με το νερό που χρησιμοποιούσαν οι συνάδελφοί τους για να σβήσουν τη φωτιά έπεσαν και διαπέρασαν τη στολή τους τα υγρά και επομένως, δημιουργήθηκαν αυτά τα εγκαύματα.

Εκείνο που έχω να σας πω είναι ότι εμείς όλο αυτό το υλικό το έχουμε στείλει στον εφέτη ανακριτή, στον εισαγγελέα έγκαιρα, άμεσα. Εντός μηνός ολοκληρώθηκε αυτή η διοικητική εξέταση. Απεστάλησαν όλα αυτά τα στοιχεία για χρήση και αξιολόγηση από τον διενεργούντα την προανάκριση και βέβαια από τον εφέτη ανακριτή ο οποίος έχει αναλάβει όλη αυτήν την υπόθεση.

Κύριε Ηλιόπουλε, εμείς πιστεύουμε στη διάκριση των εξουσιών και πιστεύουμε ότι η δικαιοσύνη, η οποία έχει αναλάβει αυτήν την υπόθεση, μια τεράστια υπόθεση που μας έχει συγκλονίσει όλους και περιμένουμε να έχουμε τις απαντήσεις, είναι ανάγκη να αφήσουμε τη δικαιοσύνη να κάνει τη δουλειά της…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Εσείς δεν εξετάσατε τις στολές, όχι η δικαιοσύνη.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Ηλιόπουλε!

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Είναι ανάγκη να αφήσουμε τη δικαιοσύνη με πίστη, με εμπιστοσύνη σε αυτό που κάνουν και με σεβασμό σε αυτό που κάνουν να τους αφήσουμε, να τους αφήσετε να κάνουν τη δουλειά τους.

Η οποιαδήποτε πολιτική εκμετάλλευση, κύριε Ηλιόπουλε, νομίζω ότι είναι ντροπή.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υφυπουργό.

Πριν συνεχίσουμε, μια ανακοίνωση προς το Σώμα.

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού: «Αναδιοργάνωση του νομικού προσώπου δημοσίου δικαίου με την επωνυμία «Εθνική Πινακοθήκη-Μουσείου Αλεξάνδρου Σούτσου» και νομικού προσώπου ιδιωτικού δικαίου με την επωνυμία «Μητροπολιτικός Οργανισμός Μουσείων Εικαστικών Τεχνών Θεσσαλονίκης», ενίσχυση των δράσεων του Οργανισμού Μεγάρου Μουσικής Θεσσαλονίκης και του Φεστιβάλ Κινηματογράφου Θεσσαλονίκης, μετονομασία του Προπαρασκευαστικού και Επαγγελματικού Σχολείου Καλών Τεχνών Πανόρμου Τήνου σε Ανώτερη Σχολή Καλής Τέχνης Μαρμαροτεχνίας Πανόρμου Τήνου και αναμόρφωση του πλαισίου λειτουργίας της, ρυθμίσεις για το πρόγραμμα στήριξης οπτικοακουστικών έργων στην Ελλάδα και λοιπές διατάξεις αρμοδιότητας του Υπουργείου Πολιτισμού».

Θα συνεχίσουμε τώρα με την πέμπτη με αριθμό 505/10-2-2025 επίκαιρη ερώτηση δεύτερου κύκλου της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Κλιματικής Κρίσης και Πολιτικής Προστασίας με θέμα: «Για την αναιτιολόγητη απομάκρυνση κλιμακίου της Διεύθυνσης Αντιμετώπισης Εγκλημάτων Εμπρησμού (Δ.Α.Ε.Ε.) του Πυροσβεστικού Σώματος από τον τόπο του εγκλήματος των Τεμπών».

Έχετε τον λόγο, κυρία Πρόεδρε, για την πρωτολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Κύριε Υφυπουργέ, πρώτα απ’ όλα καταγράφω ότι κανένας από τους αρμόδιους Υπουργούς δεν εμφανίζεται για να απαντήσει σε ερωτήσεις για τα Τέμπη και στέλνουν τους Υφυπουργούς να βγάλουν το φίδι από την τρύπα.

Δεύτερον, η επίκαιρη ερώτηση που έχω καταθέσει στον Υπουργό, δηλαδή στον κ. Κικίλια και αναφέρεται στο διάστημα κατά το οποίο Υπουργός ήταν ο κ. Στυλιανίδης, έχει να κάνει με άλλη μία συγκλονιστική αποκάλυψη που προστίθεται στις συγκλονιστικές αποκαλύψεις, σε σχέση με ενέργειες συγκάλυψης, μπαζώματος, απόκρυψης και μη δημοσιοποίησης της αλήθειας ως προς τις συνθήκες υπό τις οποίες διαπράχθηκε όχι το ατύχημα, όχι η τραγωδία, όχι το δυστύχημα, όχι το τραύμα, αλλά το έγκλημα των Τεμπών.

Παρατήρησα τις απαντήσεις που δίνατε και εσείς πριν από λίγο και την επιμονή με την οποία αρνείστε να πείτε τη λέξη «έγκλημα». Και αναρωτιέμαι μέχρι πού θα φτάσει αυτή η υποκριτική στάση με την οποία αρνείστε την εγκληματική παράμετρο, την κακουργηματική παράμετρο αυτού του εγκλήματος και ταυτόχρονα, με θράσος διατείνεστε όλοι όσοι έρχεστε να απαντήσετε, αλλά πρώτος από όλους ο Πρωθυπουργός ότι είναι ο πρώτος που νοιάζεται.

Εξηγήστε σας παρακαλώ αυτά τα οποία είδαν το φως της δημοσιότητας σε σχέση με το Πυροσβεστικό Σώμα. Προκύπτει από δημοσιοποιηθείσες καταθέσεις –ξέρετε, αυτές που κάποιοι θέλουν να τις βάζουν σε φάκελο για να μην κατατίθενται στα Πρακτικά της Βουλής, αλλά ευτυχώς υπάρχουν και δημοσιογράφοι που αναζητούν και δημοσιοποιούν- ότι κατά τις επίμαχες πρώτες ώρες και μέρες μετά το έγκλημα μετέβαιναν στο πεδίο κλιμάκια διαφόρων υπηρεσιών, τα οποία με έναν περίεργο τρόπο αποχωρούσαν ή αποπέμπονταν άπρακτα.

Και εν προκειμένω από δημοσιεύματα -διαβάζω δημοσίευμα 5 Φεβρουαρίου 2025 από την ιστοσελίδα voicenews.gr και δημοσίευμα 11 Φεβρουαρίου του 2025 από το documentonews.gr- προκύπτουν καταθέσεις πυροσβεστών, αυτών των ίδιων που πριν από λίγο, αν καλά κατάλαβα, είπατε ότι τους περάσατε ΕΔΕ για να δείτε αν πάθανε χημικά εγκαύματα επειδή δεν φορούσαν την εξάρτησή τους. Καλά κατάλαβα; Δεν κατάλαβα καλά. Εντάξει, θα μας διευκρινίσετε.

Προκύπτει λοιπόν ότι κλιμάκιο της ΔΑΕΕ μετέβη στα Τέμπη ώστε να συνδράμει στο τοπικό ανακριτικό γραφείο, το κλιμάκιο της ΔΑΕΕ με πυροσβέστες μετέβη στα Τέμπη στις 2 Μαρτίου 2023, καταβλήθηκαν αποζημιώσεις, έγινε διανυκτέρευση, έγιναν διατακτικές, έγιναν εντολές και αποχώρησε σαν να μην συμβαίνει τίποτε μία μέρα μετά την άφιξή του στη Λάρισα.

Αυτό το οποίο κατατίθεται είναι ότι τους δόθηκε εντολή. Και διαβάζω το απόσπασμα της κατάθεσης από μέλος του κλιμακίου που μετέβη στα Τέμπη: «Ο συντονιστής επιχειρήσεων μας ενημέρωσε ότι οι εντολές του κυρίου Αρχηγού ήταν να μην κάνουμε καμία ανακριτική πράξη, ούτε αυτοψία, ούτε να υπογράψουμε κάποιο έγγραφο και να φύγουμε και να γυρίσουμε στην υπηρεσία μας. Μετά από αυτό, υπακούοντας στις εντολές, μεταβήκαμε στον Πυροσβεστικό Σταθμό Λάρισας για να βάλουμε καύσιμα στο όχημα, διανυκτερεύσαμε σε ξενοδοχείο για να ξεκουραστούμε και το πρωί της επόμενης μέρας 3 Μαρτίου του 2023, αφού υπογράφηκαν τα φύλλα πορείας, επιστρέψαμε στην υπηρεσία μας στην Αθήνα. Εξυπακούεται πως στις 2 και 3 Μαρτίου δεν προβήκαμε σε καμία ανακριτική πράξη ούτε αυτοψία».

Άλλη πυροσβέστης καταθέτει ότι την πήραν τηλέφωνο έξαλλοι και της είπαν: «Με ποιανού εντολή βρίσκεστε εκεί; Πότε πήρατε εντολή από το ΠΕΚΕ να μεταβείτε στον τόπο του δυστυχήματος; Με τις ενέργειές σας τινάζετε την προανάκριση στον αέρα. Εξαφανιστείτε από εκεί. Φύγετε τώρα». Αυτή την κατάθεση τη δίνει η πυροσβέστης που υπέγραψε την πρώτη απλή αυτοψία στον χώρο του εγκλήματος.

Θέλω, λοιπόν, να σας ρωτήσω διότι έχουμε κλιμάκιο ιατροδικαστών που ορίζεται από τον Υπουργό Δικαιοσύνης, μεταβαίνει στη Λάρισα και στα Τέμπη με έξοδα του δημοσίου, με αυτοκίνητο του Υπουργείου Δικαιοσύνης και δεν καταγράφεται πουθενά. Και προκύπτει ότι δεν έχει γίνει καμία από τις οφειλόμενες ανακριτικές πράξεις, δεν έχει γίνει τοξικολογική εξέταση των θυμάτων, ιστολογική εξέταση των θυμάτων, δειγματοληψία, αυτοψία στον χώρο, δειγματοληψία του χώρου, φωτογράφιση και ούτω καθεξής.

Αντίστοιχα, το κλιμάκιο της ΔΑΕΕ που πήγαινε από την Αθήνα στη Λάρισα και διανυκτερεύει και βάζει καύσιμα και παίρνει φύλλα πορείας και δικαιολογεί απουσία, επιστρέφει άπρακτο.

Βεβαίως, υπάρχουν και οι καταγγελίες από την πυροσβέστη που υπέγραψε αυτοψία ότι την πήραν και την «έλουσαν» στην κυριολεξία τι έκανε εκεί και γιατί τίναζε στον αέρα τις προανακριτικές πράξεις.

Αυτά την ώρα που ο Πρωθυπουργός -αυτός που αναγγέλλει από την εφημερίδα «Καθημερινή» ότι δεν θέλει να γίνει η χώρα ζούγκλα, λες και δεν είναι ζούγκλα αυτή η τρομακτική κατάσταση- έδινε διαβεβαιώσεις στο πανελλήνιο ότι έχει δώσει εντολές να γίνουν εξονυχιστικές έρευνες και όλα να διερευνηθούν και τίποτε να μην μείνει αδιερεύνητο και όλα επιστημονικά να προσεγγιστούν. Εδώ προκύπτει ότι όχι απλώς δεν έγινε τίποτε από τα επιβεβλημένα με βάση τα πρωτόκολλα, τις δικονομικές προβλέψεις, τις υπηρεσιακές προβλέψεις, τις υπηρεσιακές διαταγές και όλη την προβλεπόμενη διαδικασία, αλλά και ελήφθη μνεία για να μην υπάρχει καμία καταγραφή.

Σας ερωτώ, λοιπόν, για όλα αυτά που πια δημοσιεύονται και τα διαβάζει το πανελλήνιο και ευτυχώς: Εσείς ενημερωθήκατε; Το Υπουργείο ενημερώθηκε; Τι έκανε για αυτά; Διατάξατε κάποια ΕΔΕ; Υπάρχει πόρισμα; Έγινε κάποια προκαταρκτική έρευνα; Τον Πρωθυπουργό -τον παραπληροφορημένο- τον ενημερώσατε; Υπάρχει επίσημη ενημέρωση προς τον Πρωθυπουργό; Για ποιον λόγο δεν έγιναν τα δέοντα στη διερεύνηση αυτού του τόσο τρομερού εγκλήματος και πώς δικαιολογείτε, αν όχι λόγω της πρόθεσής σας να συγκαλύψετε, αυτή την ηθελημένη παράλειψη οφειλομένων κατά το καθήκον ενεργειών;

Περιμένω μία ουσιαστική απάντηση, κύριε Υφυπουργέ. Μην μου πείτε τα τετριμμένα που συνηθίζετε ότι πονάτε κι εσείς. Όποιος πονάει κάνει τα δέοντα κι αν τον εμποδίζουν, παραιτείται. Περιμένω μια ουσιαστική απάντηση. Περίμενα να ακούσω και μια λέξη για το γεγονός ότι όπως όλα δείχνουν ανευρέθη το παιδί της εισαγγελέως που είχε χριστεί μόνη αρμόδια για το έγκλημα των Τεμπών. Βρέθηκε πτώμα, δυστυχώς, σε προχωρημένη σήψη όπως λένε τα ρεπορτάζ και δεν άκουσα μια λέξη. Σαν να είναι όλα αυτά τυχαία, άσχετα και ασύνδετα με το γεγονός ότι κάποιοι μονοί-διπλοί προσπαθούν να μην βγει η αλήθεια και να μην αποδοθεί δικαιοσύνη για το έγκλημα, ξαναλέω για το έγκλημα, των Τεμπών.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Κύριε Υφυπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ, κύριε Πρόεδρε.

Κυρίες και κύριοι Βουλευτές, κυρία Πρόεδρε της Πλεύσης Ελευθερίας, από την πρώτη στιγμή που έλαβε χώρα το τραγικό δυστύχημα των Τεμπών σύσσωμη η πολιτεία τέθηκε στο πλευρό της δικαιοσύνης προκειμένου να φέρει σε πέρας το μεγάλο και δύσκολο έργο της.

Όπως αντιλαμβάνεστε κι εσείς, τα ερωτήματα που θέτετε με την επίκαιρη ερώτησή σας τίθενται σε ένα ευρύτερο πλαίσιο διερεύνησης του δυστυχήματος αυτού το οποίο έχει αναλάβει ειδικός εφέτης ανακριτής στο πλαίσιο της προδικασίας. Ως εκ τούτου, είναι δική του αρμοδιότητα η διαλεύκανση της υπόθεσης και η απόδοση ευθυνών.

Περαιτέρω, είναι αυτονόητο ότι κάθε στοιχείο που διαθέτει το Πυροσβεστικό Σώμα στο πλαίσιο των αρμοδιοτήτων του αναφορικά με τη διερεύνηση αυτής της υπόθεσης έχει, ήδη, κοινοποιηθεί και υποβληθεί στις αρμόδιες προς τούτο ανακριτικές αρχές. Είναι δε προφανές ότι οποιαδήποτε κοινοποίηση στοιχείων που αφορούν το ποινικό σκέλος της διερεύνησης καλύπτονται από την αρχή της μυστικότητας, όπως πολύ καλά γνωρίζετε.

Αυτό που ωστόσο μπορώ να σας γνωστοποιήσω είναι το γεγονός ότι το Πυροσβεστικό Σώμα έχει ήδη προβεί σε πειθαρχικό έλεγχο όλων των πυροσβεστικών υπαλλήλων που εμπλέκονται στο ανακριτικό έργο της συγκεκριμένης υπόθεσης προκειμένου να εξακριβωθούν οι οποιεσδήποτε πειθαρχικές ευθύνες για πράξεις ή παραλείψεις. Σε αυτό το πλαίσιο, σας γνωρίζω ότι έχει ήδη ολοκληρωθεί μία ένορκη διοικητική εξέταση αναφορικά με τους ανακριτικούς υπαλλήλους της Διοίκησης Πυροσβεστικών Υπηρεσιών Νομού Λάρισας οι οποίοι και ανέλαβαν τη διενέργεια αυτοψίας κατά λόγω αρμοδιότητας αμέσως μόλις έλαβε χώρα το τραγικό αυτό δυστύχημα για να συμβάλουν στο έργο της προανάκρισης που είχε ανατεθεί στην ΕΛΑΣ.

Παράλληλα, δυνάμει των τηρουμένων στοιχείων, κατόπιν υπηρεσιακής εντολής, κλιμάκιο της Διεύθυνσης Αντιμετώπισης Εγκλημάτων Εμπρησμού πράγματι μετέβη στις 2 Μαρτίου του 2023 στην περιοχή Ευαγγελισμός, στην περιοχή δηλαδή που συνέβη το τραγικό δυστύχημα, εν όψει της έκτασης της συγκεκριμένης υπόθεσης.

Σε συνέχεια των ανωτέρω και κατόπιν γνωστοποίησης σχετικού εγγράφου της Εισαγγελίας Εφετών Λάρισας προς τον Αρχηγό του Πυροσβεστικού Σώματος διατάχθηκε νέα διοικητική εξέταση για πράξεις και παραλείψεις κατά τη διενέργεια του ανακριτικού έργου των αρμοδίων πυροσβεστικών υπαλλήλων και η οποία βρίσκεται σε εξέλιξη, ενώ κανένα στοιχείο αυτής δεν μπορεί να δημοσιοποιηθεί.

Κυρία Πρόεδρε, όπως σας ανέφερα στην αρχή, η υπόθεση από την πρώτη στιγμή ανατέθηκε στην ελληνική δικαιοσύνη η οποία έδωσε συγκεκριμένη ανακριτική αρχή και συγκεκριμένους φορείς οι οποίοι θα πρέπει να συνδράμουν σε αυτό το έργο. Το Πυροσβεστικό Σώμα πράγματι επενέβη για να κάνει τις αυτοψίες τις οποίες όφειλε να κάνει και τις οποίες δεν έκανε στην αρχική διερεύνηση. Στη συνέχεια πήρε νέα εντολή και προχώρησε σε μία εκτενή έρευνα για το συμβάν την οποία έχει ήδη καταθέσει στον εισαγγελέα.

Μέχρι εκεί, εκείνο που έχουμε κάνει, επαναλαμβάνω και το κλείνω, είναι ότι έχει γίνει μία ένορκη διοικητική εξέταση, γίνεται δεύτερη και να είστε σίγουρη ότι εφόσον αποδειχθούν πράξεις και παραλείψεις υπηρεσιακών οργάνων είναι σίγουρο ότι θα τιμωρηθούν και θα πρέπει να απολογηθούν γι’ αυτό το οποίο έχουν κάνει. Βεβαίως, εκκρεμούν ενδεχομένως και ποινικές ευθύνες γι’ αυτές τις περιπτώσεις τις οποίες χειρίζεται ο κύριος εφέτης ανακριτής.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, καταλαβαίνω τη δύσκολη θέση σας, κύριε Τουρνά, αλλά δεν θα αποφύγετε τις ερωτήσεις. Σας ρώτησα συγκεκριμένα: Ενημερώσατε τον Πρωθυπουργό ότι υπάρχουν παραλείψεις συγκεκριμένων ενεργειών και δη των ενεργειών της αρμόδιας υπηρεσίας για την εξιχνίαση εγκλημάτων εμπρησμού; Διεύθυνση Αντιμετώπισης Εγκλημάτων Εμπρησμού είναι η ΔΑΕΕ, κλιμάκιο της οποίας μετέβη από την Αθήνα στη Λάρισα, κοιμήθηκε στη Λάρισα στις 2 Μαρτίου και γύρισε πίσω στις 3 Μαρτίου άπρακτο.

Ενημερώσατε τον Πρωθυπουργό; Είναι υπηρεσία του κράτους η ΔΑΕΕ, υπάγεται στον Αρχηγό του Πυροσβεστικού Σώματος, υπάγεται δηλαδή στον Υπουργό. Ενημερώθηκε ο Πρωθυπουργός; Πότε διαπιστώσατε ότι δεν έγιναν; Γιατί υπαινιχθήκατε ότι κάποιοι παρέβησαν τα καθήκοντά τους. Πήγαν εκεί, δεν έκαναν τίποτε, χωρίς να τους δοθεί εντολή να μην κάνουν, από μόνοι τους παρέβησαν τα καθήκοντα. Εσείς πότε το ανακαλύψατε αυτό; Γιατί ξέρετε, η πειθαρχική διαδικασία, όπως και ο Υπαλληλικός Κώδικας, έχουν συγκεκριμένες προθεσμίες για την ολοκλήρωση μιας ΕΔΕ λίγων μηνών. Και εσείς μας λέτε ότι δύο χρόνια μετά έχει ολοκληρωθεί μια ΕΔΕ και ξεκινάτε μια άλλη. Με αυτούς τους ρυθμούς εσωτερικής διερεύνησης θα παραγραφούν και τα πειθαρχικά αδικήματα και τα πλημμελήματα που τυχόν έχουν διαπραχθεί, χωρίς να έχετε πράξει τα δέοντα.

Δεύτερον, σε ποιο πλευρό της δικαιοσύνης σταθήκατε; Σοβαρά μιλάτε; Σε ποιο πλευρό της δικαιοσύνης; Αν καλά κατάλαβα, η Εισαγγελέας Εφετών Λάρισας που της εξαφανίστηκε το παιδί τέλη Δεκέμβρη και βρέθηκε, όπως όλα δυστυχώς δείχνουν, σήμερα νεκρό, είναι εκείνη που έστειλε έγγραφο προς τον Αρχηγό του Πυροσβεστικού Σώματος. Σωστά καταλαβαίνω; Γιατί αυτό είπατε, με εντολή, με έγγραφο της Εισαγγελίας Εφετών Λάρισας. Αυτό είπατε.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Του εφέτη ανακριτή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Του εφέτη ανακριτή. Άλλαξε τώρα; Δεν ήταν της Εισαγγελίας; Ο εφέτης μίλησε με τον Αρχηγό; Για ελέγξτε εκεί τα έγγραφά σας!

Σε κάθε περίπτωση, είναι προκλητικό να λέτε ότι στέκεστε στο πλευρό της δικαιοσύνης, όταν έχετε απομονώσει δύο λειτουργούς, ο ένας μόνος του να κάνει την ανάκριση και η άλλη μόνη της να είναι αρμόδια για την παραπομπή σε συνθήκες ζοφερές και τρομακτικές, για τις οποίες η Κυβέρνηση δεν λέει τίποτα και μου κάνει πολύ μεγάλη εντύπωση που δεν λέει τίποτε η Κυβέρνηση δύο μήνες για αυτό το θέμα, πώς μπορεί να εξαφανίζεται το παιδί και τελικά να βρίσκεται νεκρό -εκπαιδευτικός ήταν ο γιος της εισαγγελέως- μετά από δύο μήνες σε δύσβατη περιοχή και να αναλαμβάνει τη βρώμικη δουλειά η ηγεσία του Αρείου Πάγου και της Εισαγγελίας του Αρείου Πάγου, που έβγαζαν ανακοινώσεις ότι λυπούνται και θλίβονται και αγανακτούν για όποιον συσχετίζει αυτή την εξαφάνιση με την υπόθεση των Τεμπών. Τι ξέρουν; Μήπως ξέρετε και εσείς κάτι να μας πείτε; Γιατί εμείς είμαστε πάρα πολύ ανήσυχοι για τις συνθήκες υπό τις οποίες στραγγαλίζεται η όποια προοπτική αχειραγώγητης και ακηδεμόνευτης και ανεξάρτητης εκπλήρωσης δικαστικών και εισαγγελικών καθηκόντων.

Τώρα, σας παρακαλώ πάρα πολύ, εξηγήστε και απαντήστε μου: Υπηρεσιακά ισχυρίζεστε ότι δεν έγιναν τα δέοντα από κάποια αυτόβουλη ενέργεια χαμηλόβαθμων πυροσβεστών και αξιωματικών της Πυροσβεστικής; Αυτό λέτε; Ότι κάποιοι με μία περίεργη επιφοίτηση παρέβησαν το καθήκον τους να κάνουν τα δέοντα, πήγαν μέχρι τη Λάρισα και γύρισαν πίσω, χωρίς να τους έχει δοθεί τέτοια εντολή; Και αν ναι, γιατί το καλύπτετε; Γιατί εμείς λέμε ότι αυτή ήταν η εντολή άνωθεν. Αυτή ήταν η εντολή του Αρχηγού της Πυροσβεστικής με βάση την εντολή του Υπουργού, με βάση την εντολή του Πρωθυπουργού που είχε εκεί τον επιτετραμμένο του τον κ. Τριαντόπουλο να επιβλέπει το μπάζωμα και τη συγκάλυψη.

Και ακόμα λέμε ότι δεν είναι ποτέ δυνατόν αυτά τα θέματα να αποκαλύπτονται με βάση την ερευνητική δημοσιογραφία δύο χρόνια μετά και εσείς να μην έχετε βγάλει κιχ, διότι όλα –μα, όλα!- αποκαλύπτονται χάρη στην επιμονή των συγγενών και των οικογενειών, τις υπερβάσεις που κάνουν άνθρωποι οι οποίοι αναμετριούνται με τη συνείδησή τους και καταθέτουν τι τους συνέβη, ο διοικητής Τροχαίας που κατέθεσε ότι «εγώ αντέλεξα στο μπάζωμα και είπα ότι είναι αρμοδιότητα της ανακρίτριας» και εντεύθεν ανέλαβε ο αδερφός του Βουλευτή Χαρακόπουλου, Αγάπιος Χαρακόπουλος.

Συνοφρυώνεστε, βλέπω. Δεν το έχετε ακούσει ότι από πάνω στο μπάζωμα ήταν ο κ. Τριαντόπουλος, δεξί χέρι του Πρωθυπουργού, Υφυπουργός παρά τω Πρωθυπουργώ, ο κ. Αγοραστός, δεξί, αριστερό, ακροδεξιό χέρι -δεν ξέρω τι από όλα, έχει πολλά χέρια ο Πρωθυπουργός- στη Λάρισα και στη Θεσσαλία, εισπράξας αμύθητα ποσά ως χρηματοδότηση για έργα που πήγαν στις τσέπες και στους «ημετέρους» και ο αδερφός του Βουλευτή σας, Αγάπιος Χαρακόπουλος, αδερφός του Βουλευτή Λάρισας της Νέας Δημοκρατίας. Από εμένα το ακούτε; Από εμένα το ακούτε, κύριε Τουρνά; Πέφτετε από τα σύννεφα; Είναι επιβεβλημένο να μου δώσετε μία απάντηση.

Επίσης, είναι επιβεβλημένο να πείτε το έγκλημα έγκλημα και να σταματήσετε αυτή την κοροϊδία με το ατύχημα-δυστύχημα. Είναι έγκλημα, γίνεται ανάκριση σε βαθμό κακουργήματος. Η άρνηση της Κυβέρνησης να το κατονομάσει ως έγκλημα δείχνει και την ενοχή σας και απορώ που δεν το καταλαβαίνετε. Μόνο ο ένοχος αποφεύγει να δώσει τον νομικό χαρακτηρισμό, γιατί ξέρει ότι θα βαρύνει τον ίδιο. Κανένας άλλος εκτός από την Κυβέρνηση δεν αποφεύγει να πει τα Τέμπη έγκλημα, μόνο η Κυβέρνηση, γιατί η Κυβέρνηση είναι ένοχη.

Κύριε Τουρνά, απαντήστε μου σας παρακαλώ για ποιον λόγο κατά το Υπουργείο και κατά την Κυβέρνηση δεν έγιναν τα δέοντα, για ποιον λόγο το κλιμάκιο της ΔΑΕΕ, δηλαδή της Υπηρεσίας για τη Διερεύνηση Εγκλημάτων Εμπρησμού, δεν έκανε ούτε μία έκθεση, δεν συνέταξε ούτε ένα έγγραφο, όπως και οι ιατροδικαστές που πήγαν με εντολή της Κυβέρνησης εκεί. Πείτε μου θετικά ή αρνητικά -δεν θα είναι υπέρ σας να μην απαντήσετε καθόλου πάλι- αν ενημερώσατε τον Πρωθυπουργό και τι εντολές πήρατε. Είναι πολύ απλές οι ερωτήσεις, πολύ μεγάλος ο κόπος που κάνουν οι συγγενείς των θυμάτων και τα επιζώντα θύματα για την αλήθεια και αν πράγματι τους σέβεστε, οφείλετε να πείτε την αλήθεια. Και επειδή είστε και πρώην στρατιωτικός, ξέρετε ότι η τιμή των στρατιωτικών επιβάλλει όταν δεν μπορούν να υπηρετήσουν το καθήκον τους να παραιτούνται. Το έκαναν πολλοί στρατιωτικοί επί χούντας και τους μνημονεύουμε σήμερα. Αντίθετα, εκείνους που υπηρέτησαν το καθεστώς τους έχει καταγράψει με τα πιο μαύρα γράμματα η ιστορία.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Ορίστε, κύριε Υφυπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Κυρία Πρόεδρε της Πλεύσης Ελευθερίας, σας απάντησα ήδη στα ερωτήματα τα οποία θέσατε λόγω αρμοδιότητας και σεβόμενος τη φάση στην οποία βρισκόμαστε στην προδικασία. Και εκείνο που σας είπα είναι ότι ήδη έχει γίνει μία διοικητική πράξη, μία ένορκη διοικητική εξέταση, άμεσα διατάχθηκε μετά την πρώτη ενέργεια που έκαναν οι καθ’ ύλην αρμόδιοι, στελέχη της Διεύθυνσης Αντιμετώπισης Εγκλημάτων Εμπρησμού, που εδρεύουν στη Διοίκηση Πυροσβεστικών Υπηρεσιών του Νομού Λάρισας. Και είναι ψέμα ότι δεν έκαναν τίποτα αυτοί οι άνθρωποι εκεί που είχαν υποχρέωση να κάνουν. Αυτό, όμως, το οποίο έκαναν ήταν ελλιπές και γι’ αυτό ακριβώς, όπως σας είπα, ο εφέτης ανακριτής που ορίστηκε αργότερα ζήτησε να γίνει συμπληρωματική πράξη διερεύνησης, έτσι ώστε να βοηθηθεί το ανακριτικό έργο. Άρα, λοιπόν, εκείνο το κομμάτι εξετάστηκε με ένορκη διοικητική εξέταση, αποδόθηκαν ευθύνες και πάμε παρακάτω.

Στη συνέχεια, όπως σας είπα πολύ σωστά, ο εφέτης ανακριτής -είδα το έγγραφό του- πράγματι, άσκησε και ποινικές διώξεις και ζήτησε επιπλέον πράγματα τα οποία βρίσκονται στη φάση της διερεύνησης. Διατάχθηκε και νέα διοικητική εξέταση για να δούμε τι ακριβώς είχε γίνει από τα υπηρεσιακά όργανα, αν έκαναν τη δουλειά τους όπως όφειλαν ή αν έκαναν πράξεις και παραλείψεις. Σε καμία περίπτωση, κανένας εξ ημών δεν πρόκειται και δεν επιθυμεί να συγκαλύψει κανέναν. Άρα, θα αποδοθεί δικαιοσύνη. Θα εξεταστούν όλα τα ενδεχόμενα. Όμως, είναι στη φάση της εξέτασης, της προδικασίας. Όταν θα καταλήξει ο εφέτης ανακριτής, τότε θα ξέρουμε τι καταγγελίες θα απαγγείλει. Και από εκεί και πέρα, θα δούμε τι θα κάνουμε κι εμείς. Τίποτα δεν παραγράφεται. Να είστε σίγουρη ότι τίποτα δεν παραγράφεται, ειδικά στα Σώματα Ασφαλείας και στις Ένοπλες Δυνάμεις.

Πάμε να δούμε από εκεί και πέρα, όμως, γιατί επιμένετε διαρκώς σ’ αυτό το αφήγημα της συγκάλυψης και γιατί το επαναλαμβάνετε όλο και με μεγαλύτερη επιθετικότητα, με έναν τρόπο ο οποίος γεννά απορίες, εσείς, όπως και οι Βουλευτές του κόμματός σας. Παρακολουθώ συνεχώς τον κοινοβουλευτικό έλεγχο και βλέπω σωρεία επίκαιρων ερωτήσεων προς όλους τους συναρμόδιους Υπουργούς με το ίδιο αφήγημα. Δεν λέτε κάτι διαφορετικό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς τα λέτε διαφορετικά.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Εγώ λέω ότι έχετε δίκιο, καλά κάνετε και ασκείτε τα κοινοβουλευτικά σας καθήκοντα. Όμως, από εκεί και πέρα, αλλάξτε λίγο αυτό το αφήγημα. Και εν πάση περιπτώσει, απαντήστε μας το εξής: Ποιος έχει λόγο και ποιος έχει κίνητρο να συγκαλύψει τι και ποιόν; Σ’ αυτό δεν απαντάτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Μητσοτάκης τον εαυτό του.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, δεν σας διέκοψε. Σας παρακαλώ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ποιον προσπαθεί να συγκαλύψει κάποιος, κυρία Πρόεδρε της Πλεύσης Ελευθερίας;

Κάθε ενέργεια και κάθε πράξη των διοικητικών οργάνων εντάσσεται κατευθείαν στο αφήγημα της συγκάλυψης. Ακόμα και ένα τραγικό γεγονός, της απώλειας ενός νέου ανθρώπου, το εντάξατε απευθείας σ’ αυτό το αφήγημα. Δεν αφήνετε καν να εξεταστεί κι αυτό από τους αρμόδιους, από τη δικαστική αρχή, αλλά ήδη το εντάξατε κατευθείαν και το χρησιμοποιείτε. Μιλάμε, λοιπόν, για μια πολιτική εκμετάλλευση.

Αυτό γίνεται, κυρία Κωνσταντοπούλου. Εγώ αυτό βλέπω, πολιτική εκμετάλλευση για να έχετε πολιτικά οφέλη. Όμως, εκείνο που έχω να πω, κυρία Κωνσταντοπούλου, είναι ότι τα οφέλη αυτά είναι και μικρά και λίγα και πρόσκαιρα και θα σας αποδείξω του λόγου το αληθές. Διότι, ο ελληνικός λαός έχει και μνήμη και κρίση και βέβαια, θυμάται και κάνει αυτό που πρέπει να κάνει, όταν έρχεται η ώρα.

Θα σας πω λοιπόν για του λόγου το αληθές ότι και το 2015 ήρθατε με φόρα, ήρθατε με έναν πολιτικό ακτιβισμό και με έναν λαϊκισμό να τα αλλάξετε όλα. Τι μας είπατε; Με έναν νόμο και ένα άρθρο θα καταργούσατε τα μνημόνια. Μας είπατε ότι θα καταργούσατε την τρόικα. Μας είπατε ότι θα φεύγαμε από το ευρώ και θα πηγαίναμε σε ένα εθνικό νόμισμα. Και, βέβαια, μας είπατε ότι θα βρείτε τη χρηματοδότηση και τη στήριξη από τη Μόσχα. Θα βρίσκατε υποστήριξη από τη Ρωσία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ σας τα είπα αυτά; Μη χειρότερα!

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Εγώ αυτά θυμάμαι από εκείνη την περίοδο, τα οποία είχαν -προσέξτε- το εξής αποτέλεσμα…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχετε μπερδευτεί λίγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Κυρία Πρόεδρε της Πλεύσης Ελευθερίας, σας παρακαλώ πολύ, εγώ σας άκουσα. Είχαν το εξής αποτελέσματα: Πρώτα από όλα, το μόνο που κάνατε ήταν ότι μετονομάσατε την τρόικα σε θεσμούς. Ήταν πιο εύληπτο έτσι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ ήμουν Πρόεδρος της Βουλής.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Το δεύτερο ήταν ότι επιβάλλατε το χειρότερο μνημόνιο εξ όλων από το οποίο υπέφερε ο ελληνικός λαός και βέβαια στη συνέχεια, με καταρρακωμένο το ηθικό περιμέναμε στην ουρά όλοι κάθε Παρασκευή βράδυ για να τραβήξουμε από τα ΑΤΜ τα 180 ευρώ για να πορευτούμε την επόμενη εβδομάδα. Αυτά έγιναν, κυρία Κωνσταντοπούλου.

Με τις κωλοτούμπες και τα πισωγυρίσματα πού φτάσαμε, κυρία Κωνσταντοπούλου; Θυμάστε; Φτάσαμε να είμαστε οι παρίες της Ευρώπης. Εκεί καταλήξαμε. Το τελικό αποτέλεσμα, επειδή όπως σας είπα ο λαός έχει κρίση, έχει μνήμη, θυμάται και ανταποδίδει αυτά πρέπει να ανταποδώσει, ποιο ήταν; Διαλυθήκατε στα εξ ων συνετεθήκατε.

Εγώ αυτό έχω να πω, κυρία Κωνσταντοπούλου. Και κλείνω με το εξής: Πρώτα απ’ όλα νομίζω ότι όλοι -και πιστεύω ότι κι εσείς πρέπει να το θέλετε- πρέπει να σεβαστούμε τη θεμελιώδη αρχή της δημοκρατίας μας περί διάκρισης των εξουσιών. Να αφήσουμε τη δικαιοσύνη να κάνει τη δουλειά της. Εν πάση περιπτώσει, οι Έλληνες δικαστές, τους οποίους σέβομαι και τιμώ, κάνουν μια υπεράνθρωπη προσπάθεια και βάλλονται από παντού. Ο καθένας μπορεί να βγαίνει και να λέει ό,τι θέλει από τη δική του οπτική γωνία, ανάλογα με το πώς βλέπει τα πράγματα και εκείνοι που πρέπει τυφλά να συνεχίσουν να κάνουν τη δουλειά τους και πολλές φορές φορές σιωπηρά, χωρίς να μπορούν να απαντήσουν σε όλη αυτήν την επίθεση την οποία δέχονται.

Πιστεύω ότι έχουν αποδείξει και την αξιοσύνη τους και την επαγγελματική τους ικανότητα και την κατάρτισή τους και την αφοσίωσή τους στο καθήκον και μέσα από εκδίκαση πολύ σοβαρών υποθέσεων. Άρα, αν μη τι άλλο, οφείλουμε να τους αφήσουμε μόνους τους, στην ησυχία τους για να κάνουν τη δουλειά τους.

Όμως, κυρία Κωνσταντοπούλου, και κλείνω μ’ αυτό, υπάρχει και μια ηθική αξία. Ο Έλληνας τιμά και σέβεται τους νεκρούς του, δεν τους εκμεταλλεύεται, ο καθένας τους δικούς του και όλοι μαζί εκείνους που έπεσαν για την πατρίδα και βέβαια εκείνους που έφυγαν ξαφνικά και τόσο άδικα, όπως συνέβη σ’ αυτό το τραγικό δυστύχημα των Τεμπών, κυρία Κωνσταντοπούλου, που μας συγκλόνισε όλους, συγκλόνισε το πανελλήνιο. Όλοι πονέσαμε και όλοι πονάμε και όλοι περιμένουμε απάντηση για να δοθεί από την επίσημη αρχή η οποία έχει αναλάβει αυτήν την υπόθεση, από την ελληνική δικαιοσύνη, κυρία Κωνσταντοπούλου.

Από εκεί και πέρα, οποιαδήποτε πολιτική εκμετάλλευση της απώλειας ή εργαλειοποίηση του πόνου των συγγενών είναι κατακριτέα, δεν είναι αποδεκτή, δεν συνάδει με την ηθική του Έλληνα. Κατά την άποψή μου, είναι απορριπτέα, είναι κατακριτέα. Είναι απαράδεκτο, είναι ντροπή, κυρία Κωνσταντοπούλου, και νομίζω ότι πρέπει να συμφωνήσετε κι εσείς.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα ολοκληρώσουμε με την έβδομη με αριθμό 503/10-2-2025 επίκαιρη ερώτηση πρώτου κύκλου της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Εθνικής Οικονομίας και Οικονομικών με θέμα: «Το λαθρεμπόριο στον σιδηρόδρομο, οι αποκαλύψεις για το έγκλημα των Τεμπών και οι δηλώσεις στελεχών της Κυβέρνησης».

Θα απαντήσει ο Υφυπουργός Εθνικής Οικονομίας και Οικονομικών κ. Χρίστος Δήμας.

Έχετε τον λόγο, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Θα αφιερώσω μόνο τριάντα δευτερόλεπτα στον κ. Τουρνά μιας και παραμένει εδώ.

Κύριε Τουρνά, ήσασταν Αρχηγός της Αεροπορίας από το 2013 μέχρι το 2015 επί κυβέρνησης Σαμαρά. Αυτό δεν σας απαλλάσσει από την υποχρέωση να ξέρετε στοιχειωδώς την πολιτική ιστορία της χώρας μας. Αυτά όλα που αποδώσατε σε μένα πριν από λίγο, δεν τα έχω ούτε κάνει, ούτε πει εγώ. Εγώ συγκρούστηκα με εκείνους οι οποίοι κάνανε την κωλοτούμπα και υπερασπίστηκα τη χώρα μου. Το κόμμα στο οποίο σήμερα είστε, ψήφισε, μαζί με αυτούς που κάνανε την κωλοτούμπα, το τρίτο μνημόνιο και επέβαλε τα χειρότερα μέτρα του τρίτου μνημονίου μαζί με αυτούς που κάνανε την κωλοτούμπα. Εγώ ήμουν σε αυτήν εκεί τη θέση, ως Πρόεδρος της Βουλής, και κατέβηκα από τη θέση αυτή υπερασπιζόμενη τις αρχές και τις αξίες που και σήμερα υπερασπίζομαι.

Συνεπώς, την επόμενη φορά που θα μου απευθυνθείτε, να ενημερωθείτε λίγο καλύτερα για την προσωπική και πολιτική ιστορία του καθενός, διότι εδώ είμαστε για να λέμε αλήθεια και όχι παραμύθια.

Έρχομαι στην επίκαιρη ερώτησή μου προς τον Υπουργό Οικονομικών που έχει για άλλη μια φορά αποφασίσει να μην εμφανιστεί. Η ερώτηση απευθύνεται προσωπικά στον κ. Χατζηδάκη και υπάρχει λόγος για τον οποίο απευθύνεται προσωπικά στον κ. Χατζηδάκη που είναι και ο Υπουργός.

Ο λόγος είναι ότι ο κ. Χατζηδάκης διετέλεσε Υπουργός Μεταφορών στην κυβέρνηση Καραμανλή, ήταν ο αρμόδιος Υπουργός το 2008 όταν συνέβη το ατύχημα στον Μπράλο, ήταν ο αρμόδιος Υπουργός στη θητεία του οποίου αποκαλύφθηκε κύκλωμα λαθρεμπορίου στον σιδηρόδρομο και μάλιστα αποκαλύφθηκαν δεκαπέντε μαύρα βαγόνια, δεκαπέντε βαγόνια που είχαν προσδεθεί παράνομα και χωρίς να καταγράφονται πουθενά στην εμπορική αμαξοστοιχία που προσέκρουσε και συγκρούστηκε με επιβατική, τότε ευτυχώς χωρίς θύματα, αλλά επειδή δεν κάνατε τίποτα και δεν έκανε τίποτα ο κ. Χατζηδάκης, αντίθετα με όσα εξήγγελλε τότε, οδηγηθήκαμε στο να έχουμε όλα αυτά τα θύματα, τα θύματά σας, τα θύματα του εγκλήματος των Τεμπών.

Ο κ. Χατζηδάκης λοιπόν, που δεν εμφανίζεται, το 2008 έλεγε και διατυμπάνιζε ότι θα πατάξει το λαθρεμπόριο στον σιδηρόδρομο. Εδώ και μήνες καταθέτω ξανά και ξανά. Και ενοχλήθηκε ο προλαλήσας Υφυπουργός και λέει: «Γιατί καταθέτετε; Αλλάξτε. Καταθέτετε κι άλλες επίκαιρες ερωτήσεις.». Μην ανησυχείτε, για όλα καταθέτουμε. Όμως, δεν θα αποστούμε από το να ρωτάμε και να αποκαλύπτουμε εκεί όπου η Κυβέρνηση θέλει να συγκαλύψει.

Ο κ. Χατζηδάκης, που τον καλύψατε και αυτόν στη διαδικασία της σύστασης προανακριτικής επιτροπής, διότι ήταν ένα από τα τέσσερα πρόσωπα για τα οποία έχει διαταχθεί έρευνα της ευρωπαίας εισαγγελέως, για Καραμανλή, για Σπίρτζη, για Χατζηδάκη και για Χρυσοχοΐδη. Οι τρεις από τους τέσσερις είναι Υπουργοί της Κυβέρνησης και έχουν διατελέσει Υπουργοί Μεταφορών άλλων κυβερνήσεων. Εμείς ψηφίσαμε να ελεγχθούν όλοι. Εσείς ψηφίσατε να μην ελεγχθεί κανένας και χειροκροτάγατε τον κ. Καραμανλή.

Τώρα, λοιπόν, ερωτάται ο κ. Χατζηδάκης το απλό, εάν είναι ή δεν είναι αρμοδιότητα του Υπουργείου Οικονομικών το λαθρεμπόριο στο σιδηρόδρομο. Είναι ή δεν είναι; Γιατί ακούμε τον κ. Σταϊκούρα να λέει ότι δεν είναι αρμοδιότητα της Κυβέρνησης. Ακούμε τον κ. Γεωργιάδη, γνωστό λαγό και πολυπράγμονα της δημόσιας ζωής να λέει ότι δεν είναι αρμοδιότητα της Κυβέρνησης το λαθρεμπόριο, είναι κάτι άλλο. Και πρέπει να απαντηθεί.

Είναι αρμοδιότητα της Κυβέρνησης το λαθρεμπόριο στο σιδηρόδρομο; Το αποδέχεστε; Και εάν είναι αρμοδιότητα της Κυβέρνησης, τι οδηγίες έχετε λάβει από τον Πρωθυπουργό; Τι οδηγίες έχετε λάβει να κάνετε για το λαθρεμπόριο, τα στραβά μάτια, τον παραπλανημένο Υπουργό, τον ανήξερο περιπατητή, τον ανήμπορο περιηγητή ή να αναλάβετε πρωτοβουλίες συγκεκριμένες, να ενεργοποιήσετε διαδικασίες θεσμοθετημένες, να στοιχειοθετηθούν τα εγκλήματα εκεί όπου διαπράττονται και να οδηγηθούν στη δικαιοσύνη οι ένοχοι; Εκτός εάν το λαθρεμπόριο, βέβαια, γίνεται σε μία συνθήκη όπου οδηγός της εμπορικής αμαξοστοιχίας, στο έγκλημα των Τεμπών, ήταν -άκουσον, άκουσον- εθελοντής στο γραφείο Μητσοτάκη, ο οδηγός της εμπορικής αμαξοστοιχίας, αυτής στην οποία φέρεται ότι ήταν τοποθετημένο το παράνομο φορτίο και από όλα τα στοιχεία προκύπτει ότι αυτό το παράνομο φορτίο ήταν εύφλεκτη ύλη, επικίνδυνη, η οποία προκάλεσε αυτήν την τεράστια πυρόσφαιρα, που αφαίρεσε το οξυγόνο και κατέκαψε ζωντανά νεαρά παιδιά που είχαν επιζήσει της σύγκρουσης.

Εάν, λοιπόν, δεν ενέχεται η Κυβέρνηση στο λαθρεμπόριο, κάτι που δυσκολευόμαστε πια να το πιστέψουμε, γιατί τέτοια σπουδή συγκάλυψης μόνο από κάποιον που έλκει συμφέρον μπορεί να καταβληθεί, τι έχει κάνει; Εάν δεν ενέχεται ο Πρωθυπουργός σ’ αυτήν τη δραστηριότητα, τι οδηγίες έχει δώσει και πώς έχουν αυτές υλοποιηθεί γενικά και ειδικά στην περίπτωση του εγκλήματος των Τεμπών;

Και ακόμα ειδικότερα, τι έχετε πράξει συγκεκριμένα στο Υπουργείο σας για την εξιχνίαση της περίπτωσης λαθρεμπορίου στον σιδηρόδρομο και ποιον έχετε ενημερώσει σχετικά, βάσει τίνος εγγράφου;

Θα μας τα καταθέσετε στα Πρακτικά. Ελπίζω να μην σας τα βάλουν σε φάκελο οι επισπεύδοντες το φακέλωμα και τη συγκάλυψη και το μπάζωμα. Και πείτε μας τι έχετε πράξει ως Υπουργείο εδώ και δεκαέξι χρόνια.

Διότι θέλω να θυμίσω, ελπίζοντας ότι δεν θα ακούσω από εσάς αυτά τα οποία ακούμε από τον Πρωθυπουργό ότι συγκρούσθηκαν οι παθογένειες με την κατάσταση και ούτω καθεξής, ότι από τα τελευταία πενήντα και μισό χρόνια της Μεταπολίτευσης τα είκοσι πέντε και μισό κυβερνάτε και από τα τελευταία είκοσι χρόνια τα δεκατέσσερα και μισό κυβερνάτε. Άρα, το τι έχετε πράξει, δεν είναι μία αόριστη ερώτηση, αλλά μία πάρα πολύ συγκεκριμένη υπενθύμιση ότι οφείλετε να έχετε πράξει συγκεκριμένα πράγματα και να τα πείτε δημόσια και να λογοδοτήσετε, βεβαίως, όπως όλοι οφείλουμε όταν υπηρετούμε τους πολίτες, στους πολίτες.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Ορίστε, κύριε Δήμα, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Η κ. Κωνσταντοπούλου ανταπάντησε στον κ. Τουρνά. Ο κ. Τουρνάς, βέβαια, δεν έχει τη δυνατότητα να απαντήσει.

Θα σας απαντήσω, όμως, εγώ, μιας και είπατε ότι θέλετε να ακούτε αλήθειες πως το 2015, κυρία Κωνσταντοπούλου, ήσασταν Πρόεδρος της Βουλής των Ελλήνων, Βουλευτής του ΣΥΡΙΖΑ, στηρίζατε ανοικτά, ξεκάθαρα τη λεγόμενη σκληρή και περήφανη διαπραγμάτευση των Τσίπρα, Βαρουφάκη, η οποία μας οδήγησε στη διεθνή απομόνωση, μας οδήγησε στην χρεοκοπία και στο τρίτο μνημόνιο. Αυτές είναι αλήθειες, κυρία Κωνσταντόπουλου.

Όσον αφορά τη συγκεκριμένη ερώτηση το Υπουργείο Οικονομικών μέσω της Ανεξάρτητης Αρχής Δημοσίων Εσόδων έχει αναλάβει μέτρα για την πάταξη του λαθρεμπορίου, υιοθετώντας δράσεις που στόχο έχουν την αντιμετώπιση του φαινομένου του λαθρεμπορίου, ειδικότερα ενεργειακών προϊόντων μιας και ρωτάτε. Τα μέτρα αυτά εφαρμόζονται σε όλα τα στάδια της εφοδιαστικής αλυσίδας από τη φάση της εισαγωγής ή εισόδου των ενεργειακών προϊόντων από τρίτες χώρες ή από άλλα κράτη - μέλη της Ευρωπαϊκής Ένωσης μέσω θαλάσσιας οδικής ή σιδηροδρομικής μεταφοράς μέχρι την παράδοσή τους στον τελικό καταναλωτή.

Σε νομοθετικό και κανονιστικό επίπεδο το Υπουργείο Οικονομικών έχει προβεί σε μία σειρά από μεταρρυθμίσεις για την ενίσχυση της φορολογικής συμμόρφωσης και την πάταξη του λαθρεμπορίου στα καύσιμα.

Συγκεκριμένα, πρώτον, με τα άρθρα 21 έως 23 στο ν.5073/2023 επιβάλλεται πλέον το μέτρο της σφράγισης του πρατηρίου για χρονικό διάστημα δύο ετών έναντι ενενήντα ημερών που προβλεπόταν σε προγενέστερο νόμο στις περιπτώσεις νοθείας, λαθρεμπορίας, παρέμβασης σε μηχανισμούς μέτρησης και παρεμπόδισης του ελέγχου. Δεύτερον, εφαρμόζονται μέτρα δέουσας επιμέλειας στις εταιρείες εμπορίας καυσίμων, οι οποίες υποχρεούνται σε ετήσια βάση να ελέγχουν την ποιότητα των παραδιδόμενων καυσίμων, να τηρούν φάκελο με εταιρικό προφίλ του πρατηρίου και να ελέγχουν τις βεβαιώσεις καλής λειτουργίας των μηχανικών μερών και του λογισμικού συστήματος εισροών-εκροών του πρατηρίου.

Τα τελευταία χρόνια το Υπουργείο Οικονομικών μαζί με τα συναρμόδια Υπουργεία έχει εκδώσει εβδομήντα έξι υπουργικές αποφάσεις μεταξύ άλλων για την αναβάθμιση των προδιαγραφών εγκατάστασης συστημάτων εισροών-εκροών ενεργειακών προϊόντων στα δημόσια και ιδιωτικά πρατήρια, στις φορολογικές αποθήκες, στις αποθήκες τελωνειακής αποταμίευσης ενεργειακών προϊόντων και στα πλωτά εφοδιαστικά μεταφορικά μέσα. Δεύτερον, τη δημιουργία ψηφιακού μητρώου δεξαμενών αποθήκευσης και διακίνησης όλων των ενεργειακών προϊόντων στα δημόσια πρατήρια, στις φορολογικές αποθήκες και στις αποθήκες τελωνειακής αποταμίευσης ενεργειακών προϊόντων, στα πλωτά εφοδιαστικά μεταφορικά μέσα και στα βυτιοφόρα οχήματα, στην ιχνηθέτηση καυσίμων με απώτερο σκοπό την αντιμετώπιση του φαινομένου της νοθείας και στην εξειδίκευση των παραβάσεων και προστίμων και τη δημοσιοποίηση των παραβατών.

Έχει τεθεί σε παραγωγική λειτουργία το σύστημα αξιοποίησης δεδομένων συστήματος εισροών-εκροών ενεργειακών προϊόντων, το οποίο πρόκειται για μία πλατφόρμα που αξιοποιεί δεδομένα ταυτόχρονα από διαφορετικές εφαρμογές της ΑΑΔΕ, πραγματοποιεί γεωεντοπισμούς βυτιοφόρων και καταγράφει την πραγματική διαδρομή, συγκρίνοντας τη δηλωθείσα, ενώ μέσα από τεχνολογία της τεχνητής νοημοσύνης δημιουργεί προγνωστικά μοντέλα παραβατικότητας.

Δεν μπορώ, όμως και να παραλείψω ότι κατά τα τελευταία έτη η Γενική Διεύθυνση του ΣΔΟΕ έχει διενεργήσει πλήθος ελέγχων σε πρατήρια υγρών καυσίμων, αξιοποιώντας τα δεδομένα και τα στοιχεία που προέκυψαν τόσο στο πλαίσιο των επιτόπιων ελέγχων όσο και των στοιχείων που αντλήθηκαν από τη βάση δεδομένων του συστήματος εισροών-εκροών της Γενικής Γραμματείας Πληροφοριακών Συστημάτων και Ψηφιακής Διακυβέρνησης. Χαρακτηριστικό είναι ότι οι ελεγκτές προέβησαν σε δειγματοληψίες και ελέγχους σε κλειστές αποθήκες στην Αθήνα, αλλά και σε επαρχιακές πόλεις, όπου διαπιστώθηκαν παραβάσεις λαθρεμπορίας καυσίμων, συνολικού ύψους 3,5 εκατομμυρίων ευρώ στον ειδικό φόρο κατανάλωσης και σε λοιπούς φόρους και πλέον πολλαπλών τελών, ύψους πάνω από 7 εκατομμύρια ευρώ.

Ως προς τους ελέγχους που πραγματοποιούνται στις σιδηροδρομικές γραμμές σας γνωρίζουμε ότι σύμφωνα με το άρθρο 21 του Εθνικού Τελωνειακού Κώδικα για εμπορεύματα, που μεταφέρονται σιδηροδρομικώς στο τελωνειακό έδαφος της χώρας, μέσω αναγνωρισμένων χερσαίων σημείων εισόδου, εφόσον δεν καλύπτονται με τίτλο διεθνούς διαμετακόμισης, κατατίθεται στην Τελωνειακή Αρχή εισόδου από τον οδηγό του μεταφορικού μέσου ως δηλωτικό εισαγωγής οποιοδήποτε έγγραφο αποδεικνύει την ταυτότητα των εμπορευμάτων.

Εκτός όλων των ανωτέρω, παράλληλα πραγματοποιούνται τακτικοί έλεγχοι, τόσο στους τελωνειακούς συνοριακούς σταθμούς, όσο και στα σημεία αποθήκευσης, διακίνησης ή πώλησης των ενεργειακών προϊόντων. Λειτουργεί αίθουσα επιχειρήσεων, στην οποία παρακολουθείται ψηφιακά το πεδίο δράσης και ελέγχου, τόσο σε ξηρά, όσο και σε θάλασσα, μέσω απευθείας μετάδοσης εικόνας ήχου, μέσω drone και συσκευών κλειστού συστήματος ενδοεπικοινωνίας.

Με αυτόν τον τρόπο, συνεπώς, έχει επιτευχθεί ο συντονισμός και η υποστήριξη επιχειρησιακών δράσεων, τελωνειακών και φορολογικών ελέγχων σε πραγματικό χρόνο ανά την επικράτεια. Κλείνω εδώ πέρα το πρώτο σκέλος. Θα ακολουθήσω και στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είμαι εντυπωσιασμένη, κύριε Δήμα. Πραγματικά δεν ξέρω τι να πω, εβδομήντα έξι υπουργικές αποφάσεις, συστήματα ελέγχου -να ακούτε οι Βουλευτές μου εδώ- εισροών-εκροών, drone, ψηφιακά μέσα, τεχνητή νοημοσύνη, επιτόπιοι έλεγχοι τελωνειακοί. Και για το έγκλημα των Τεμπών επαφιέμεθα, με βάση τον Πρωθυπουργό, σε κάποια αδέσποτα βίντεο που ανεύρε πριν καν αυτά κατέβουν από το κομπιούτερ του αρμοδίου υπαλλήλου μιας εταιρείας σεκιούριτι -ποιος τα βρήκε;- ο Πρόεδρος του Περιφερειακού Συμβουλίου της Περιφερειακής Διοίκησης Χαρδαλιά, ο κ. Καπερνάρος. Βρήκε, λοιπόν, κάποια βίντεο. Του τα δώσανε. Του τα δώσανε πριν τα κατεβάσουνε, γιατί κυκλοφορεί ήδη στο διαδίκτυο η κατάθεση του υπαλλήλου που λέει ότι: «Το Σάββατο 8 Φεβρουαρίου τα κατέβασα. Τρεις το πρωί με φέρανε άρον-άρον να τα κατεβάσω». Αλλά αυτά είχαν ήδη κυκλοφορήσει.

Λοιπόν, έχετε τόσες διαδικασίες, τέτοια μέσα, τόσους τρόπους εξιχνίασης και εντοπισμού του λαθρεμπορίου και ο κύριος Πρωθυπουργός περιμένει να του πούνε τα βίντεο εάν υπήρξε λαθρεμπόριο στο έγκλημα των Τεμπών; Τα βίντεο που ο ίδιος ευχήθηκε -έδωσε μία συνέντευξη, αμέσως μετά τις φοβερές διαδηλώσεις σε όλη την Ελλάδα, που συνομολόγησε ότι, όπως όλα δείχνουν, μάλλον υπήρχε λαθραίο φορτίο- επαναλαμβάνω ευχήθηκε: «Να είχαμε κανένα βίντεο, βρε παιδιά!». Ήρθανε βίντεο όχι ένα αλλά τρία, από μηχανής -θα δούμε πώς ήρθανε- και ξαφνικά όλα αυτά που αναφέρατε, τα οποία είναι εντυπωσιακότατα, δεν έχουν καμία σημασία και αξία, διότι τα βίντεο αυτά του κ. Καπερνάρου θα αποδείξουν την αλήθεια.

Θέλω να σας ρωτήσω εάν αυτή η εταιρεία σεκιούριτι συμβάλλεται με το Υπουργείο σας και με την Κυβέρνηση σε διάφορες υπηρεσίες φύλαξης και ποιες. Αν δεν είστε πρόχειρος τώρα, δεν πειράζει, μπορείτε να το σκεφτείτε και να μου απαντήσετε σε επόμενη ευκαιρία. Δεν ήταν κομμάτι της ερώτησής μου, αλλά είναι ένα ενδιαφέρον ζήτημα. Αλλιώς μπορούμε και εμείς να αρχίσουμε να δίνουμε απαντήσεις.

Η ουσία πάντως είναι ότι συχνά ομολογείτε ότι έχετε αρμοδιότητα για το λαθρεμπόριο και δεν μας λέτε γιατί δεν έχει γίνει τίποτε από την Κυβέρνηση για την περίπτωση διακίνησης λαθραίου φορτίου. Τίποτε προς την κατεύθυνση εννοείται της εξιχνίασης και της αποκάλυψης, γιατί προς την κατεύθυνση της συγκάλυψης έχουν γίνει τα πάντα. Γιατί δεν έχει γίνει τίποτα από την Κυβέρνηση για την περίπτωση διακίνησης λαθραίου φορτίου που οδήγησε σε αυτή τη φοβερή έκρηξη, ανάφλεξη, στην τεράστια πυρόσφαιρα και στην αφαίρεση της ζωής τόσων ανθρώπων, μεταξύ των οποίων τα νέα παιδιά και τα νέα κορίτσια που μέχρι σήμερα μας μιλούν και αποκαλύπτουν ότι τους αφαίρεσαν το οξυγόνο, ότι απορροφήθηκε από αυτές ακριβώς τις παράνομες ουσίες που διακινήθηκαν στη συγκεκριμένη περίπτωση, ότι αφαιρέθηκε το οξυγόνο γιατί αυτές οι ουσίες προκαλούν αυτό το αποτέλεσμα, και όχι βεβαίως τα λάδια και τα έλαια σιλικόνης και τα λάδια μηχανής που μας έλεγε ο Πρωθυπουργός; Γιατί δεν έχετε κάνει τίποτε για τη διερεύνηση της περίπτωσης λαθρεμπορίου; Τι γνωρίζετε; Ή ποιος σας έχει δώσει την εντολή να μην κάνετε τίποτα;

Ξέρετε ότι η διαδικασία είναι η εξής. Και εγώ το λέω, όπως έκανα και ως Πρόεδρος της Βουλής, για να την ξέρει ο κόσμος. Ρωτάει ο Βουλευτής και απαντάει ο Υπουργός. Ξαναρωτάει ο Βουλευτής και απαντάει ο Υπουργός. Στη δευτερολογία σας εγώ δεν θα μπορώ να σας απαντήσω. Και το οτιδήποτε έχετε να πείτε για τα Τέμπη, εσείς το φυλάξατε για το σημείο που δεν μπορώ να σας απαντήσω. Και εγώ αυτό το υπογραμμίζω. Δεν σημαίνει ότι δεν θα επανέλθουμε. Όμως, με ενδιαφέρει γιατί δεν θελήσατε να πείτε τίποτε στην πρωτολογία σας, ώστε να μπορώ και να εξειδικεύσω και να σας ρωτήσω περαιτέρω.

Το λέω γιατί η ερώτηση είναι πάρα πολύ συγκεκριμένη. Τι οδηγίες έχετε από τον Πρωθυπουργό; Δεν μου το απαντήσατε. Τι έχετε πράξει εδώ και δύο χρόνια για την εξιχνίαση της περίπτωσης λαθρεμπορίου στον σιδηρόδρομο και ποιον έχετε ενημερώσει σχετικά; Τι έχετε πράξει εδώ και δεκαέξι χρόνια για την πάταξη του λαθρεμπορίου, που εσείς ο ίδιος -λέω στον κ. Χατζηδάκη- αναγγείλατε;

Μου αναφέρατε υπουργικές αποφάσεις, μου αναφέρετε διαδικασίες, αλλά το λαθρεμπόριο φαίνεται ότι καλά κρατεί και οι ενέργειές σας, οι ενέργειες της Κυβέρνησης -εσείς δεν ήσασταν, νομίζω, τότε κυβερνητικό πρόσωπο, ήσασταν Βουλευτής- τις πρώτες ημέρες και τις πρώτες ώρες μετά το έγκλημα των Τεμπών ήταν προς όφελος εκείνου που διακινούσε την παράνομη ουσία, διότι δεν καταγράφηκε ο χώρος, δεν έγινε αυτοψία ιατροδικαστική στον χώρο, δεν έγινε δειγματοληψία στον χώρο, ούτε από υπηρεσίες του δικού σας Υπουργείου, δεν έγινε έρευνα και κατάσχεση από το δικό σας Υπουργείο και από τις υπηρεσίες τις αρμόδιες για το λαθρεμπόριο σε κανένα αντικείμενο, δεν έγινε τίποτε από αυτά που τα πρωτόκολλα προβλέπουν για τη διερεύνηση της περίπτωσης λαθρεμπορίου.

Δεν έγινε συνολικά τίποτε για την αποκάλυψη. Και έγινε ό,τι περισσότερο μπορούσατε να κάνετε -ξαναλέω, η Κυβέρνηση, όχι εσείς προσωπικά, η δική σας ευθύνη είναι τώρα που είστε Υφυπουργός- και βέβαια με την ψήφο σας, στην συγκάλυψη, στην προστασία Καραμανλή, στην προστασία Χρυσοχοΐδη, στην προστασία Χατζηδάκη. Για όλα αυτά φυσικά έχετε αυτοτελή ευθύνη όλοι σας.

Ποια είναι, λοιπόν, η απάντησή σας για το γεγονός ότι η Κυβέρνηση κουκούλωσε τον χώρο του εγκλήματος, τον μπάζωσε, αφού πρώτα αφαίρεσε υλικά στα οποία υπήρχαν ακόμα υπολείμματα ανθρώπων; Δεν έγιναν οι στοιχειώδεις ιατροδικαστικές ενέργειες, οι στοιχειώδεις διερευνητικές και εγκληματολογικές πράξεις. Δεν έγιναν τοξικολογικές, ιστολογικές. Δεν έγινε αναζήτηση ανθρακυλαιμοσφαιρίνης στα θύματα. Δεν έγινε καμία ενέργεια για τους πυροσβέστες που είχαν χημικά εγκαύματα, τα οποία μαρτυρούν ποια ουσία είχε διαχυθεί στον χώρο.

Και έγιναν τα πάντα για να υπάρξει συγκάλυψη και για να υπηρετηθεί το αφήγημα του Πρωθυπουργού, που ο ίδιος με περισσό στόμφο το ανακοίνωσε. Και ήταν ποιο; Ότι η αμαξοστοιχία η εμπορική δεν μετέφερε κανένα παράνομο φορτίο, δεν υπάρχει κανένα ζήτημα ύποπτου φορτίου, ξέρουμε ακριβώς τι μετέφερε η εμπορική αμαξοστοιχία. Περιμένω, λοιπόν, να μου απαντήσετε τι ακριβώς ξέρετε.

Και μία οφειλόμενη απάντηση για αυτά που είπατε αμέσως προηγουμένως. Κύριε Δήμα, εγώ αυτά που έλεγα σε όλη μου την πορεία τα υπηρέτησα με όλους τους τρόπους, δεν τα πρόδωσα, δεν πρόδωσα τους πολίτες, δεν ψήφισα ποτέ αντίθετα με τη συνείδησή μου και με τις αρχές μου και δεν γαντζώθηκα σε καμία καρέκλα. Το τρίτο μνημόνιο το οποίο καταριέστε, το ψηφίσατε εσείς, μαζί με τον κ. Τσίπρα. Εγώ το καταψήφισα, και ας ήμουν Πρόεδρος της Βουλής. Και έκανα τα πάντα για να μην επιβληθεί αυτό το τρίτο μνημόνιο, μέρος του οποίου ήταν η ιδιωτικοποίηση του ΟΣΕ. Και το ξέρετε πάρα πολύ καλά.

Θα ήθελα λοιπόν σε όλα αυτά που λέτε κατά καιρούς και στους τρόπους με τους οποίους θέλετε, να απαντήσω και σε εσάς και σε όλους που μου επιτίθενται με λάσπη, με κάτι που έχει πει ο Αλμπέρ Καμύ και το βρίσκω διαχρονικό. «Μία από τις χειρότερες μορφές και αιτίες εχθρότητας είναι η λύσσα και η ποταπή επιθυμία να δεις να υποκύπτει αυτός που τολμά να αντιστέκεται σε αυτό που σε συνθλίβει».

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Τον λόγο έχει ο κύριος Υπουργός.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Θα ξεκινήσω από το τελευταίο, κυρία συνάδελφε, και θα σας πω ότι αυτό το οποίο είπα είναι ότι εσείς ως Πρόεδρος της Βουλής στηρίζατε την περήφανη και σκληρή διαπραγμάτευση Βαρουφάκη. Νομίζω ότι αυτό είναι κάτι το οποίο και εσείς η ίδια το παραδέχεστε. Δεν είχατε αντιτεθεί ποτέ στην συγκεκριμένη πολιτική. Αυτή η πολιτική όμως -ναι- οδήγησε στη διεθνή απομόνωση, στο τρίτο μνημόνιο και ξέρουμε πολύ καλά, ακόμα και αν διαφωνήσατε με το τρίτο μνημόνιο, ότι στηρίζατε την ουσία της πολιτικής Τσίπρα-Βαρουφάκη. Δεν την στηρίζατε τότε, κυρία Κωνσταντοπούλου;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**…(Δεν ακούστηκε)

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Δεν στηρίζατε την πολιτική της περήφανης και σκληρής διαπραγμάτευσης; Γιατί δεν σας είχα ακούσει τους πρώτους έξι μήνες του 2015 να διαφωνείτε με την οικονομική πολιτική τότε. Αντιθέτως -όπως και εσείς η ίδια λέτε- διαφωνήσατε μετά. Διαφωνήσατε όταν άλλαξε, όταν έγινε η κωλοτούμπα από την πλευρά της Κυβέρνησης.

Πάμε τώρα, όμως, στο αντικείμενο της ερώτησης. Και ναι η τεχνολογία αξιοποιείται και θα συνεχίσει να αξιοποιείται μέρα με τη μέρα, πολύ περισσότερο για την αντιμετώπιση του λαθρεμπορίου και στα καύσιμα. Και η δική μας βούληση είναι να ενισχύσουμε και το θεσμικό πλαίσιο, αλλά και τα εργαλεία που υπάρχουν για την αντιμετώπιση του λαθρεμπορίου. Στο θεσμικό πεδίο δράσης των ελληνικών τελωνείων και συνολικά της τελωνειακής διοίκησης της χώρας τόσο σε προληπτικό όσο και σε κατασταλτικό επίπεδο, καθορίζεται, όπως ξέρουμε, από τον Ενωσιακό Τελωνειακό Κώδικα και τις εφαρμοστικές του διατάξεις και φυσικά από τον ισχύοντα Εθνικό Τελωνειακό Κώδικα.

Τα τελευταία χρόνια το σχετικό εθνικό θεσμικό πλαίσιο ενδυναμώθηκε ακόμα περισσότερο με σκοπό την πάταξη της λαθρεμπορίας, ιδιαίτερα στο πεδίο της πρόληψης και της καταστολής της παραβατικότητας, στη διακίνηση εμπορευμάτων ειδικού φόρου κατανάλωσης, δηλαδή, των καπνικών, των αλκοολούχων και των ενεργειακών προϊόντων και συγκεκριμένα με τον ν.4758/2020, που αφορά στην περιστολή του λαθρεμπορίου, με τις διατάξεις του άρθρου 112β΄ του Εθνικού Τελωνειακού Κώδικα, με τις διατάξεις του άρθρου 78α του Εθνικού Τελωνειακού Κώδικα. Ο πρώτος έχει να κάνει με τη διακίνηση και την παραλαβή ορισμένων ενεργειακών προϊόντων διαλύτες κ.λπ., ο δεύτερος με τα μέτρα δέουσας επιμέλειας για διάθεση και διακίνηση ενεργειακών προϊόντων.

Η υλοποίηση όλων των παραπάνω και η ενίσχυση της επιχειρησιακής δράσης για την καταπολέμηση του λαθρεμπορίου στηρίχθηκε σε νέες μονάδες τελωνειακού ελέγχου και δίωξης, νέα εργαλεία αξιοποίησης δεδομένων και πληροφοριών, καθώς και στην αναβάθμιση των τελωνειακών μονάδων σε ευαίσθητες περιοχές αξόνων διακίνησης εμπορευματικών αγαθών.

Ενδεικτικά αναφέρω πως έχουν αναπτυχθεί κοινά κλιμάκια από τελωνειακούς και εφοριακούς ελεγκτές, οδικούς άξονες που συνδέουν τη χώρα μας με τη Βουλγαρία σε Προμαχώνα Σερρών και Εξοχής Δράμας, Ορμένιο Ορεστιάδας. Έχει υλοποιηθεί ηλεκτρονική εφαρμογή καταγραφής των συνοδευτικών παραστατικών, που καλύπτουν τη διακίνηση φορτηγών οχημάτων, καθώς και των αγαθών που διέρχονται από τις χερσαίες πύλες εισόδου-εξόδου της χώρας μας. Μέσω της λειτουργίας δέκα τελωνειακών κινητών ομάδων ελέγχου, διενεργούνται πρόσθετοι έλεγχοι για την αποτροπή και καταπολέμηση του λαθρεμπορίου, την επιβολή κυρώσεων και την κατάσχεση λαθρεμπορευμάτων.

Το 2022 επί ημερών μας συστάθηκε κεντρικός επιχειρησιακός θάλαμος στην Επιτελική Υπηρεσία Τελωνειακών Ελέγχων με σκοπό την επιχειρησιακή καθοδήγηση των ελεγκτικών οργάνων σε περιστατικά που παρακολουθεί και συντονίζει σε όλη την ελληνική επικράτεια σε πραγματικό χρόνο και στη βάση αξιοποίησης πληροφοριών και δεδομένων από ποικίλες πηγές. Σχεδιάζονται και υλοποιούνται σε ετήσια βάση ειδικά επιχειρησιακά σχέδια δράσης για την καταπολέμηση του λαθρεμπορίου προϊόντων ειδικού φόρου κατανάλωσης.

Επιπλέον, στο πλαίσιο του Εθνικού Σχεδίου Ανάκαμψης και Ανθεκτικότητας έχει ενταχθεί το έργο Σύστημα Παρακολούθησης Επαγγελματικών Οχημάτων και Εμπορευματοκιβωτίων με σκοπό τη διαμόρφωση ενός ολοκληρωμένου δικτύου παρακολούθησης των φορτίων των εμπορευμάτων, που τελούν υπό τελωνειακή επιτήρηση, κάτι το οποίο θα επιτρέψει τον ενισχυμένο συντονισμό της δράσης των επιτελικών υπηρεσιών στρατηγικού και επιχειρησιακού σχεδιασμού με τις επιχειρησιακές ελεγκτικές και διωκτικές μονάδες στο πεδίο. Επίσης, στην αντιμετώπιση του διασυνοριακού εγκλήματος και καταπολέμηση του λαθρεμπορίου προϊόντων με την επιτήρηση των φορτίων και των μεταφορικών μέσων, που εισέρχονται στη χώρα ή εξέρχονται από αυτήν με έμφαση στα προϊόντα -όπως είπα και πιο πριν- του ειδικού φόρου κατανάλωσης, επιτρέποντας συνεπώς, στις τελωνειακές αρχές να εντοπίζουν καλύτερα τις αποστολές υψηλού κινδύνου και να παρεμβαίνουν στο καταλληλότερο σημείο της αλυσίδας εφοδιασμού.

Μάλιστα για την περίοδο 2021-2024 αποτυπώνεται η αύξηση των τελωνειακών ελέγχων και η ενίσχυση της βεβαίωσης δημοσίων εσόδων. Ειδικότερα για τα ενεργειακά να σας πω ότι το 2021 ο αριθμός των ελέγχων ήταν δεκατέσσερις χιλιάδες εκατόν ενενήντα έξι. Το επόμενο έτος αυξήθηκε στους δεκαέξι χιλιάδες εκατόν εβδομήντα ένας. Αυξήθηκε το 2023 στους δεκαέξι χιλιάδες τετρακόσιους ογδόντα δύο. Αυξήθηκε το 2024 στους δεκαεπτά χιλιάδες τριακόσιους σαράντα πέντε ελέγχους. Αντιστοίχως και τα ποσά βεβαίωσης αυξήθηκαν χρόνο με τον χρόνο, ξεκινώντας από το 2021 στα 9,2 εκατομμύρια ευρώ, το 2022 στα 10,8 εκατομμύρια ευρώ, το 2023 στα 19,2 εκατομμύρια ευρώ και το 2024 στα 25,9 εκατομμύρια ευρώ.

Γενικότερα αν δούμε τους ελέγχους στα προϊόντα ειδικού φόρου κατανάλωσης -ανέφερα πριν ποια είναι- είχαμε σύνολο αριθμό ελέγχων το 2021 ενενήντα χιλιάδες τριακόσιους τριάντα επτά και το 2024 είχαμε ενενήντα εννέα χιλιάδες εννιακόσιους είκοσι έξι. Τα ποσά βεβαίωσης για το 2021 αντιστοιχούν στα 246,6 εκατομμύρια ευρώ. Το 2024 είναι στα 314,8 εκατομμύρια ευρώ.

Άρα, κλείνοντας θέλω να υπογραμμίσω ότι αξιοποιούμε αποτελεσματικά όλους τους διαθέσιμους ανθρώπινους πόρους, καθώς και τα μέσα δίωξης που διαθέτουμε, δηλαδή, δύο αντιλαθρεμπορικά πλοία, ένα φουσκωτό σκάφος, drone -στα οποία αναφερθήκατε πιο πριν- και πενήντα ενδοσκόπια για τον έλεγχο των δεξαμενών ενεργειακών προϊόντων.

Τα τελευταία δύο έτη, το 2023 και το 2024 μάλιστα έχουν πραγματοποιηθεί κατασχέσεις ενεργειακών προϊόντων που αφενός αποδεικνύει μεγάλη αυξητική τάση νοθείας, ιδίως σε διαλύτες καυσίμων, αφετέρου όμως δείχνει φανερά την στοχευμένη προσπάθεια που γίνεται και την αποτελεσματική στρατηγική των ελέγχων μας με σκοπό την πάταξη του λαθρεμπορίου στα καύσιμα.

Σε κάθε περίπτωση η καταβαλλόμενη προσπάθεια από πλευράς μας σε συνεργασία με όλα τα συναρμόδια Υπουργεία, αλλά και τις αρμόδιες αρχές και υπηρεσίες, συνεχίζεται καθημερινά με αμείωτη ένταση, τόσο σε εθνικό όσο και σε ευρωπαϊκό και διεθνές επίπεδο, στην κατεύθυνση της ουσιαστικής και αποτελεσματικής αντιμετώπισης της εν λόγω μορφής εγκληματικότητας με γνώμονα την επίτευξη του επιδιωκόμενου περιβάλλοντος ασφάλειας και τη διασφάλιση κάθε νομιμότητας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υφυπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων και ερωτάται το Σώμα εάν δέχεται να λύσουμε τη συνεδρίαση.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 19:48΄ λύεται η συνεδρίαση για αύριο, ημέρα Τρίτη 18 Φεβρουαρίου 2025 και ώρα 10.00΄ το πρωί, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**